
CUVÂNT ÎNAINTE 


Sociologia în spaţiul românesc s-a afirmat la puțin timp după lan- 
sarea termenului „sociologie” de către Auguste Comte, aşa cum se 
întâmplă cu orice început al unei ştiinţe, de către personalități speciali- 
zate în alte domenii — I.C. Brătianu om politic, T. Maiorescu filosof, M. 
Eminescu, poet. Un agronom, lon Ionescu dela Brad a aplicat metoda 
monografică în studiul unor judeţe sau provincii româneşti. Primul curs 
de sociologie se ţine la Universitatea din Bucureşti, în anul universitar 
1896-1897 de către C. Dimitrescu-laşi. 

Adevărata „explozie sociologică” se produce după primul război 
mondial prin catedrele de sociologie de la universitățile din Bucureşti, 
laşi, Cernăuţi şi Cluj. 

Despre producţia sociologică românească modernă vorbim în pa- 
ginile acestei cărți aşa cum se regăseşte în lucrările lui S. Haret, T. 
Brăileanu, M. Manoilescu, Mircea Vulcănescu, Anton Golopenţia, N. 
Bagdasar şi D. Stăniloae. Includerea marelui teolog în rândul sociolo- 
gilor poate să pară surprinzătoare. Cred că puţini ştiu despre articolele 
lui Stăniloae despre Şcoala sociologică de la Bucureşti sau despre 
Durkheim, dar şi despre dimensiunile sociale ale religiei. 


ȘTIINȚĂ ŞI SOCIOLOGIE ÎN 
OPERA LUI SPIRU HARET 


1. Destinul unui matematician 


În răstimpul când sociologia îşi căuta încă propriul drum, un 
matematician român, specialist recunoscut în mecanică, publica, în 
anul 1910, la Paris, o carte, Mecanica socială. Tema lucrării referea la 
aplicabilitatea matematicii în studiul fenomenelor şi proceselor sociale. 
Autorul ei, S. Haret era una dintre personalităţile reprezentative ale 
ştiinţei şi învăţământului românesc de la sfârşitul secolului al XIX-lea 
şi începutul secolului al XX-lea. 

S. Haret s-a născut la 15 februarie 1851 la Hanul Conachi, judeţul 
Putna. Intră la şcoala primară din Dorohoi în 1858, apoi o continuă 
la laşi şi o termină la Bucureşti în 1862. Acest traseu şcolar la vârsta 
asimilării cunoştinţelor în şcoală îşi va fi pus amprenta pe interesele 
ştiinţifice şi sociale ale viitorului om de ştiinţă şi om de stat. În 1862 in- 
tră la „Sfântul Sava.” În 1874, la absolvirea Universităţii din Bucureşti, 
îşi ia licenţa în ştiinţe fizico-matematice. În urma câștigării concur- 
sului Ministerului Instrucțiunii Publice, Titu Maiorescu l-a trimis la 
studii la Paris, pentru a studia ştiinţele matematice teoretice. Aici va 
susține licenţa în matematică în 1875, şi în fizică în 1876. În 1878 ob- 
ține la Paris titlul de doctor în matematici cu teza Sur /'invariabilite 
des grandes axes des orbites planetaires, tipărită în 1878 şi retipărită 
după şapte ani în Memoriile Observatorului din Paris. Este primul 
titlu de doctor în ştiinţe obținut de un român la Paris. Revenit în ţară, 
Haret este numit profesor la gimnaziul „Mihai Bravu”, că după câteva 
zile, să ocupe postul de profesor suplinitor la Facultatea de Ştiinţe a 
Universităţii din Bucureşti, iar în 1882 devine, prin concurs, profesor 
titular al catedrei de mecanică rațională la aceeaşi facultate. In 1879, 
la o vârstă foarte tânără, urmare a prestigiului de care se bucura, a fost 
ales membru corespondent al Academiei Române, iar în 1892 a fost 
ales membru titular. 

Publică în 1880 studiul asupra proiectului de răscumpărare a căilor 

ferate. Între 1881-1891 predă la Seminarul „Nifon Mitropolitul” - mate- 
matica, la Şcoala de artilerie şi geniu - mecanica raţională, la Şcoala de 
poduri şi şosele - algebra, la Şcoala de Ofiţeri - mecanica raţională. A 
fost inginer hotarnic, publicând lucrări asupra hotărniciei unor moşii. 

Haret a îmbinat, într-un mod cum rar s-a întâmplat în cultura ro- 
mână, calităţile de savant şi dascăl cu abilităţile de om de stat. A avut 
înalte demnități în stat: Inspector al Învățământului, Secretar General la 
Ministerul Instrucțiunii publice şi al Cultelor, ministru al Instrucțiunii 
publice (de trei ori) în guverne liberale, în toate manifestându-se ca un 
mare reformator şi ctitor de instituţii. În activitatea sa publică a iniţiat 
şi a organizat acțiuni ce au dăinuit în timp: acordarea de cărţi gratuite 
pentru copii săraci, loturi şcolare pentru fiecare şcoală, cantine şcolare, 
şcoli de adulţi, instituirea medaliei „„Răsplata muncii”, editarea revistei 
„Albina”, înființarea unei comisii în cadrul Ministerului Instrucțiunii 
Publice de elaborare a programei şcolilor secundare şi a regulamentelor 
pentru întreg, sistemul şcolar, toate aceste acţiuni eliminând, măcar 
parțial, deficienţele grave din învățământul românesc, remarcate de 
atâtea ori la sfârşitul secolului al XIX-lea!. În perioada ministeriatelor 
sale s-a resimţit profund progresul în edificarea instituțiilor de învă- 
țământ, augmentarea calităţii activităţii didactice, întărirea sistemului 
național de învăţământ. 

Suferind de o boală incurabilă, Spiru Haret moare la 17 decembrie 
1912. Traseul vieţii sale este drumul parcurs de o personalitate a ştiinţei 
şi de un reformator care a promovat idei, norme şi valori ale moderni- 
tăţii în acte legislative şi administrative al căror efect se resimte până 
la acest început al mileniului trei. 

Dar Haret nu este doar ctitor al sistemului legislativ şcolar şi orga- 
nizator al învățământului modern românesc, ci şi apărător al intereselor 
țărănimii, şi unul dintre primii care au semnalat gravitatea problemei 
țărăneşti?. Dintru început Haret a dat atenţie cunoaşterii stării sociale 
din societatea românească şi, în consecinţă, a urmărit ridicarea ştiin- 
țifică şi culturală a categoriilor sociale defavorizate, pentru a diminua 
decalajul imens care exista, din această perspectivă, față de starea 
nivelului de cultură din ţările occidentale. Prin acţiunea sa reforma- 


1 Şerban Orăscu, Spiru Haret, Editura ştiinţifică şi enciclopedică, Bucureşti, 1976, p. 
42. 


2 Costin Murgescu, Mersul ideilor economice la români, II, Editura Enciclopedică, 
Bucureşti, 1990, p. 206. 

toare a introdus raționalitatea socială în instituţiile şcolare şi a militat 
pentru soluţii realiste în ce priveşte proprietatea funciară şi starea 
socială precară a țărănimii. Studiul său Chestia țărănească, publicat 
în 1905 prezintă starea ţărănimii şi sugerează direcții de schimbare 
a condiţiilor de viaţă ale acestei categorii sociale. Din această cauză 
a fost considerat autor moral al răscoalei ţărăneşti din anul 1907. În 
activitatea sa publică viguroasă, cu rezultate remarcabile în reforma- 
rea învățământului, în organizarea şi conducerea acestuia, Haret a 
cunoscut realităţile sociale româneşti. Învăţământul era domeniul care 
oglindea cu claritate stările sociale româneşti ale timpului. Om modern, 
atent la acţiunile sociale ale diverselor categorii sociale, preocupat de 
introducerea progresului în societate, Haret a putut observa mersul 
vieții româneşti. In contactul direct cu realităţile sociale el a realizat 
complexitatea şi diversitatea extraordinară a fenomenelor şi proceselor 
sociale, cărora căuta să le găsească trendul lor real. Matematician, el 
a crezut că numai tehnicile analizei matematice sunt profitabile în 
cunoaşterea cu rigoare a societăţii, fiindcă numai astfel s-ar putea face 
față complexităţii faptelor sociale. El era convins, asemenea oricărui 
om de stat, de insuficienţa mijloacelor de care dispunea în înlăturarea 
dificultăţilor din viața popoarelor, datorate caracterului complicat 
al problemelor sociale, numărului mare de elemente din care sunt 
alcătuite, ignoranței „aproape completă în care ne aflăm în privinţa 
legilor ce guvernează fără nici o îndoială fenomenele sociale, la fel ca 
şi în cazul tuturor celorlalte fenomene naturale [...]. Şi astfel, ceea ce 
se cheamă politică nu este de multe ori decât o textură de expediente, 
de meschine subtilităţi, de mici intrigi, de josnicii mărunte - care de 
altfel, nu sunt totdeauna chiar atât de mărunte -, în loc să fie ceea ce 
ar trebui să fie, o ştiinţă foarte dificilă, clădită însă pe baze sigure şi 
solide” (p. 33-34). Numai o personalitate ca el, angrenată direct în 
organizarea şi conducerea unuia dintre sectoarele importante ale vieţii 
sociale, putea realiza că politica este o activitate care cere o cunoaştere 
temeinică a legilor după care funcționează societatea. Caracterizarea 
politicii din textul de mai sus este urmarea experienţelor crude trăite 
de Haret nu numai ca om de stat, dar şi ca intelectual. lată, sobrietatea 
atât de specifică marelui savant este, fără voia lui, dublată de sarcasm 


3 Citatele la care nu se fac trimiteri dar se indică pagina sunt din S. Haret, Mecanica 
socială, traducere Adina-Gabriela Apostol, studiu introductiv şi note de Leon Ţopa, Editura 
ştiinţifică, Bucureşti, 1969. 

faţă de ceea este politica reală. 

Nu mai puţin important este demersul său într-o disciplină - so- 
ciologia - despre care nu se pronunţase în nici un fel până atunci. Să 
nu uităm, el publică lucrarea în contextul în care E. Durkheim şi M. 
Weber elaborau lucrări esenţiale despre ştiinţa sociologiei. Conştient 
de necesitatea rigorii ştiinţifice în studiul fenomenelor sociale, Haret 
intră, fără complexe, în dialogul cu sociologii, iar opiniile exprimate 
de unii dintre ei stau mărturie pentru valoarea lucrării sale. 

Lucrarea Mecanica socială se înscrie în această contribuţie esenţială 
a autorului ei la dezvoltarea unei ştiinţe - sociologia - născută în epoca 
modernă şi emblematică pentru civilizația modernă. Haret a intuit că 
societatea este realitatea cea mai complexă, iar organizarea şi condu- 
cerea ei nu se mai puteau realiza fără demersul ştiinţific de cunoaştere 
a fenomenelor sociale. 

Înainte de a trece la analiza ideilor din Mecanica socială credem 
că este utilă o foarte succintă prezentare a ceea ce înseamnă astăzi cu- 
noaşterea sociologică. Este limpede, investigarea realităţii sociale pre- 
supune studiul ei fără implicarea subiectivităţii cercetătorului, pentru 
a se obține informaţii care să reflecte întocmai adevărul. Primul care 
a făcut diferenţa între cunoaşterea obiectivă şi cunoaşterea subiectivă 
a fost I. Kant. Filosoful german foloseşte termenul „obiectiv” pentru a 
caracteriza cunoaşterea ştiinţifică drept o cunoaştere ce se desfăşoară 
independent de poziția subiectivă a cercetătorului, iar justeţea ei poate 
fi verificată de oricine. Obiectivitatea enunţurilor ştiinţei empirice este 
dependentă de formarea teoriilor, de formularea ipotezelor, a enunțurilor 
universale. După cum spune K. Popper, observaţiile noastre pot fi tes- 
tate de oricine numai acolo unde anumite evenimente (experimente) se 
repetă pe temeiul legităţilor, respectiv pot să fie reproduse. Cunoaşterea 
ştiinţifică este actul de formulare a enunţurilor ştiinţifice obiective care 
pot să fie intersubiectiv testate”. 

Încă de la apariţia sociologiei s-a urmărit găsirea acelor metode care 
să facă din ea o ştiinţă asemănătoare cu fizica, astronomia. În perioada 
de sfârşit de secol 19 şi început de secol 20, se făcea efortul ca studiul 
ştiinţific în sociologie să-şi întemeieze enunțurile fundamentale pe ace- 
leaşi principii ce diriguiau toate ştiinţele: lumea există independent de 


4 Karl Popper, Logica cercetării, studiu introductiv şi note de Mircea Flonta, traducere de 
Mircea Flonta, Alexandru Surdu şi Erwin Tivig, Editura ştiinţifică şi enciclopedică, Bucureşti, 
1981, p. 77. 

subiectul cunoscător; existenţa obiectivă a societăţii este independentă 
de cercetător; realitatea socială este structurată ca relație cauză-efect, 
iar evoluţia ei este guvernată de principiul determinismului; realitatea 
poate fi cunoscută prin observaţii făcute dincolo de orice subiectivitate. 
Sociologia se cuvine să explice realităţile sociale ca fapte ştiinţifice, 
iar adevărul ştiinţific derivă din analiza obiectivă prin mijloace de 
observare şi de măsurare. 

Să spunem că evoluţia gândirii sociologice a arătat că, spre deosebire 
de cercetarea din ştiinţele naturale interesată de studiul relaţiilor cauzale 
sub forma „cauza A determină B şi are ca efect cert C”, ştiinţele umane 
şi sociale analizează probabilitatea ca „o cauză A să influenţeze pe 
B şi să producă efectul C dar şi efectele D, E....” Prin urmare, aceste 
ştiinţe sunt probabiliste. Ştiinţele sociale şi umane studiază oamenii în 
ipostaza lor de fiinţe individuale şi sociale, ceea ce l-a determinat pe 
sociologul francez P. Bourdieu să afirme: „Probabil este un blestem ca 
ştiinţele omului să aibă de-a face cu un obiect care vorbeşte”. 

Sociologia este ştiinţa despre societate care studiază realitatea 
socială în temeiul unei teorii, dar şi pe baza cercetării empirice prin 
măsurarea frecvenței sau intensității faptelor sociale. La fel ca oricare 
ştiinţă, ea dispune de o metodologie proprie a cercetării, de metode şi 
tehnici de cunoaştere a realităţii sociale. 

Rezultă că scopul cercetării sociologice stă în descoperirea acelor 
informaţii despre realitatea socială ce pot fi utilizate în predicții despre 
evenimente şi procese sociale. Astăzi capătă o pondere tot mai ridicată 
analiza cantitativă în sociologie. Cibernetica, teoria jocurilor, teoria 
informaţiei au pătruns în sociologie. Apariția computerelor a stimulat 
rapid modelarea proceselor sociale privind deciziile, conflictele, ana- 
lizele electorale. 

Este adevărat, faţă de utilizarea metodelor cantitative există din 
partea unor sociologi rezerve critice fiind semnalate limite ale empiris- 
mului. Se consideră că analiza cantitativă duce la un empirism abstract 
şi nicidecum la studiul concret al societăţii. Trebuie spus că, dincolo de 
aceste limite, metodologia cercetării sociale cuprinde capitole distincte 
despre măsurare, statistică, modelarea fenomenelor sociale, scalele 
şi tehnicile de scalare, experimentul social, teoria grafurilor. Toate 
aceste achiziţii în analiza cantitativă a societăţii s-au făcut în timp în 

5 În Sociologie franceză contemporană, antologie întocmită de Ion Aluaş şi Ion Drăgan, 
Editura politică, Bucureşti, 1971, p. 192. 

confruntarea dintre diversele şcoli sociologice. 

Este semnificativ pentru evoluţia sociologiei să amintim că fonda- 
torii ei nu au acceptat intrusiunea matematicii în studiul vieţii sociale. 
A. Comte exprima încrederea în capacitatea ştiinţei de a formula legi 
pe baza observaţiei, astfel încât ele să fie certe şi imposibil de infirmat 
de către noi experimente. Pentru Comte, toată cunoaşterea umană 
este dată numai de ştiinţă datorită virtuţilor ei de studiu sistematic al 
fenomenelor şi de explicare a legilor de fiinţare a acestora. Filosoful 
francez aprecia că numai observaţia este metoda cea mai eficientă de 
cunoaştere ştiinţifică şi avertiza că sociologia „trebuie să reziste contra 
invaziei matematice.” 

Alţi doi fondatori ai sociologiei Emile Durkheim şi Max Weber 
au gândit alte principii ce dau obiectivitate ştiinţifică demersului 
sociologic decât formulele matematice. Emile Durkheim considera 
sociologia ca ştiinţă a faptului social, deoarece acesta există dincolo 
de individ. Astfel, sociologia studiază societatea alcătuită din fapte 
sociale ce se manifestă prin o existență proprie, fără nici o ingerință a 
subiectivităţii umane. Faptul social se caracterizează prin exterioritatea 
lui faţă de conştiinţele individuale. El este orice act sau fenomen social 
independent de manifestările individuale. De aceea el acţionează ca 
o constrângere exercitată asupra individului pentru că acesta să se 
conformeze convențiilor şi normelor sociale. „Tratăm faptele sociale 
ca lucruri” afirmă sociologul francez. „Principalul nostru obiectiv... 
este de a extinde raționalismul ştiinţific la conduita omenească, arătând 
că [...] ea este reductibilă la raporturi de la cauză la efect” şi de aceea 
sociologia „nu trebuie să consiste într-o simplă parafrază a prejudecă- 
ților tradiționale”. 

La rândul său, Max Weber făcea diferenţa necesară între sociologie 
şi ştiinţele naturii. Pentru sociologul german toate faptele sociale sunt 
fapte comprehensibile. Fenomene cum sunt stabilirea unui preţ, orga- 
nizarea unei greve, conduita religioasă a unui trib sunt cunoscute în 
alt mod decât sunt studiate fenomene naturale: de ce cade un meteorit, 
de ce îngheață apa, adică primele sunt cunoscute din interiorul lor, 
pentru că sociologul însuşi este o ființă socială, pe când celelalte sunt 
investigate din exteriorul lor. Sociologia este ştiinţă a acţiunii sociale, 
o ştiinţă comprehensivă şi explicativă. Fiinţele umane au capacitatea de 


6 Emile Durkheim, Regulile metodei sociologice, traducere de C. Sudeţeanu, ediţia a II-a 
revăzută de Ioan Mihăilescu, Editura ştiinţifică, Bucureşti, 1974, p. 35. 

a fi conştiente de modul în care se petrec acţiunile sociale. Sociologul 
trebuie să observe trăirile subiective ale indivizilor ce interacționează 
şi acțiunile lor. Acţiunea socială este produsul deciziei luate de indivizi 
care îi dau un sens, iar conduita lor are loc în temeiul acelui sens. 

Ambii fondatori ai sociologiei, Emile Durkheim şi Max Weber 
au căutat să demonstreze că aceasta este o ştiinţă ca orice altă ştiinţă 
pozitivă, dar dispune de un mod specific de analiză ştiinţifică. 

Am insistat pe tezele fundamentale ale celor doi sociologi, la care 
Haret nu face nici o referire, pentru a marca prezenţa, în perioada de 
apariţie a lucrării sociologului român, a interesului pentru delimitarea 
obiectului de studiu al sociologiei ca ştiinţă. Vom constata că Haret 
nu discută atât chestiunea sociologiei ca ştiinţă, ci este preocupat de 
modul cum poate sociologia să beneficieze de virtuțile matematicii în 
asigurarea unei rigori ştiinţifice demersului sociologic. Este parado- 
xul haretian: a pornit de la imperativul aşezării analizei sociologice 
pe temeiuri matematice şi a ajuns să contureze, de fapt, problematica 
sociologiei. 

În ce priveşte modul cel mai expresiv al aplicării matematicii - me- 
canica rațională - să remarcăm, după sociologul P. Sorokin, mai multe 
concepţii mecaniciste în a doua jumătate a secolului al XIX-lea: fizica 
socială, mecanica socială, energetica socială şi sociologia pură, matema- 
tica funcţională. Statistica a fost un instrument de analiză a proceselor 
sociale şi economice încă din secolul 19. În 1822 J.F. Herbart pleda 
pentru utilizarea calculului matematic în studiul psihologiei. Henri Ch. 
Carey a elaborat concepţia despre fizica socială pentru a argumenta 
valabilitatea legilor materiei în studiul vieţii sociale. 


2. Mecanica socială 


Termenul de mecanică socială nu-i aparține lui S. Haret, el fiind însă 
primul din România care-i dă un conţinut clar. Termenul a fost folosit 
mai întâi de Lester Ward şi Leon Winiarski, dar savantul român nu a 
cunoscut ideile celor doi autori. Concepţia lui S. Haret se înscrie în cu- 
rentul mecanicii sociale, ca ramură a sociologiei abstracte (A. Portuondo 
y Barcelo) sau a sociologiei pure (Lester Ward). Printre reprezentanţii 
săi se numără L. Winiarski, A. Lotka, A. Groppali, care au urmărit 
găsirea de legi unitare şi de principii ştiinţifice de explicare a vieţii 

sociale. În această viziune, societatea este produsul cel mai complicat 
al evoluţiei fizico-mecanice, iar fenomenele sociale funcționează după 
legile naturale. Charles Mismer consideră că legea atracției universale 
acționează în societate, şi cunoaşterea ei ar conduce la explicaţii privind 
modul de constituire a societății. Indivizii sunt atraşi unii de alţii prin 
trebuinţele sau sentimentele lor”. Winiarski în Essai sur la mécanique 
sociale defineşte sociologia ca teorie a energeticii sociale, energetica 
fiind baza tuturor ştiinţelor, pentru că orice lucru este o transformare 
a energiei mecanice. Aceeaşi lege este şi în biologie, unde energia 
mecanică se transformă în energie biotică, iar aceasta devine socială. 
Winiarski studiază societatea ca un sistem analog oricărui alt sistem în 
care acţionează legile mecanicii raționale. Grupurile sociale sunt puncte 
şi sisteme materiale determinate de forțe sociale din a căror interacţiune 
rezultă echilibrul şi mişcările sociale. Conceptele mecanicii sociale sunt 
cele de altruism şi egoism similare celor de atracție şi respingere din 
mecanica raţională, asociație respectiv compunerea forțelor, cooperare 
versus multiplicare de forţe, război respectiv comprimarea forțelor, 
organism social - echilibrul forțelor. 

Exegezele consacrate lui Haret insistă pe analogia între mecanica 
raţională şi sociologie, fără a stărui asupra tezelor şi interpretărilor 
sociologice ale lui Haret. Aşa cum bine sublinia Traian Herseni, se 
cuvine a trece peste ce este mecanică şi a analiza concepția sociologică 
a lui Haret. Nu este mai puţin semnificativ faptul că Haret prin teza 
despre explicarea lumii pe baza principiilor şi legilor mecanicii, reduce 
realitatea la procesele mecanice, şi astfel el continuă ideile concepției 
mecaniciste reprezentată de Descartes, Spinoza, d” Holbach. 

Cartea lui Haret nu este o lucrare sofisticată de matematică. 
Procedeul ei este ingenios: mai întâi se prezintă analiza matematică a 
unei probleme, apoi se fac exemplificări care dovedesc cele demonstrate 
matematic. Această lucrare este fondatoare prin argumentele ei despre 
necesitatea unui demers nou în studiul societăţii. În perioada când a 
apărut, teoriile organiciste nu mai erau viabile. Dar sociologia continua 
să fie abordată ca o filosofie socială. S. Haret cerea ca sociologia, aflată 
în plină expansiune, să devină o ştiinţă pozitivă. El accentua necesitatea 


7 Petre Andrei, Sociologie generală, ediţia a Il-a, îngrijită şi cuvânt introductiv M. Mâciu, 
Editura Academiei Republicii Socialiste România, Bucureşti, 1970, p. 116. 


8 Traian Herseni, Sociologia românească. Încercare istorică, Institutul de Ştiinţe Sociale 
al României, Bucureşti. 1940, p. 94. 

studiului societății cu rigoarea matematicii, ținând seama de ceea ce I. 
Kant afirma fără echivoc: „Eu susţin că în orişice ştiinţă referitoare la 
natură nu putem avea adevărată ştiinţă decât numai acolo unde este şi 
matematică.” Pentru că societatea este alcătuită din oameni, iar oamenii 
sunt părți intrinseci ale lumii naturale, Haret apreciază că sociologia 
nu se poate constitui decât ca ştiinţă. Haret a conceput socialul ca parte 
intrinsecă universului, a cărui cunoaştere se face prin modelele mecani- 
cii raționale. Mecanica socială este adecvarea cauzalităţii fenomenelor 
sociale la normele şi judecăţile matematicii. Este probabil, scrie Haret 
„ca şi în sociologie, ca şi în mecanică, trebuie să fie elemente a căror 
variaţiune determină variaţiunea tuturor celorlalte; dar încă nu ştim cari 
sunt aceste elemente”. Sociologia este în esenţă un studiu de evoluţie 
a societăţilor, un studiu al mişcării. Mecanica raţională se ocupă de 
mişcarea abstractă, pe baza unui număr mic de postulate studiate numai 
prin logica matematică, adică stabilirea adevărului postulatelor privind 
societatea pe cale experimentală sau că metoda axiomatică poate fi 
aplicată sociologiei ca ştiinţă despre societate. 

Haret propune o metodă, bazată pe analogia ce ar exista între 
fenomenele mecanice şi fenomenele sociale. Principii din mecanică 
sunt valabile şi în viaţa socială, de aici teza lui că legile sociale sunt 
analoage legilor mecanice. El propune o metodă întemeiată pe analiza 
matematică şi mecanica rațională, în scopul studiului societății cu ri- 
goarea acestor ştiinţe. Haret a adâncit ceea ce A. Comte a numit statică 
socială şi dinamică socială. Să amintim aici că în secolele XVIII şi XIX 
mecanică a fost ştiinţa cea mai dezvoltată şi, în consecinţă, considerată 
fundament pentru orice altă ştiinţă. Nici fondatorul sociologiei, A. 
Comte nu a fost scutit de influențele mecanicii. Comte a preluat din 
mecanică diviziunea între statica socială - teoria ordinii şi dinamică 
socială - teoria dezvoltării, precum şi categoriile mecanicii raţionale. 
Haret caută să dovedească oportunitatea matematicii în analiza socie- 
tăţii, despărțindu-se de Comte. 

În capitolul „Consideraţii asupra problemei mişcării sociale”, Haret 
remarcă lipsa unei legi sociologice, aşa cum în mecanica rațională este 
legea newtoniană. De aceea, consideră că ştiinţa sociologică nu dispune 
de o teorie de acelaşi nivel ca mecanica rațională. Mai mult, exegetul 
apreciază că sociologiei „experimentul îi este interzis şi observarea 
se reduce pentru ea la învăţămintele istoriei, care sunt departe de a fi 


9 S. Haret, Despre mecanica socială, în Operele lui S. Haret, vol. X, p. 483. 


16 


Sociologie Românească Modernă 


suficiente” (p. 108). Din aceste raţiuni, sociologia trebuie să parcurgă 
toate etapele prin care a trecut ştiinţa mişcării fizice, iar pentru moment 
nu-i rămâne decât să studieze realitatea socială cu aproximaţii succesive. 
Sociologia va deveni ştiinţă veritabilă când „va fi capabilă să folosească 
calculul.” Până atunci ea este o disciplină ştiinţifică imatură. Astăzi, 
studii despre gradul de evoluţie a ştiinţelor plaseză sociologia cam în 
aceeaşi zonă de dezvoltare ca şi savantul român, cu toate achiziţiile 
importante în analiza cantitativă a socialului. Explicaţia acestei situaţii 
a sociologiei este progresul nesatisfăcător în descoperirea legilor so- 
ciale, care, aşa cum afirmă Haret, trebuie să fie analoage cu cele care 
determină echilibrul şi mişcarea materială. 

Aşadar, Haret a urmărit, ca matematician, dacă principiile, con- 
ceptele şi formulele matematice pot fi aplicate la studiul societăţii. De 
aceea, el nu acordă atenţie paradigmelor teoriilor sociologice, dar este 
preocupat de argumentele ce ar confirma analogia dintre mecanica 
rațională şi sociologie. A intervenit, în opţiunea lui, experienţa sa de 
agent social obligat continuu de presiunile în a da soluţii la chestiuni 
sociale acute şi de maximă relevanţă pentru societatea românească. 
Matematicianul Haret a fost solicitat de omul de stat Haret să găsească 
formulele necesare pentru decizii politice şi administrative la probleme 
sociale concrete, aşa cum el însuşi o spune în Introducere. 

Lucrarea Mecanica socială „este o încercare de aplicaţie a metodei 
ştiinţifice la cercetarea problemelor sociale”, scrie autorul. Este clar 
că el a înţeles prin metodă ştiinţifică studiul matematic al socialului. 
Scopul lui Haret este să expună „o metodă care va permite, după cum 
credem, să introducă în studiul problemelor sociale, puţin câte puţin, 
acea rigoare a raționamentului care dă atât de strălucite rezultate în ceea 
ce numim «ştiinţele exacte»“(p. 31), şi astfel să fie soluționate multe 
probleme „care astăzi sunt prea adeseori la bunul plac al inspiraţiei de 
moment, al întâmplării sau al pasiunilor” (p. 32). Metoda sugerată de el 
pleacă de la premisa că anumite principii fundamentale ale mecanicii 
raţionale pot fi stabilite şi pentru fenomenele sociale, supuse unor legi 
ca şi realitatea naturală. 

Aducând o serie de explicaţii la unele dintre ideile sale, după edi- 
tarea cărții, Haret preciza: „Sociologia este o ştiinţă foarte grea, şi 
dacă caută cineva să găsească pentru dânsa căi nouă, este numai cu 
scopul de a-i înlesni calea, de a face studiul ei mai uşor, mai repede 

şi mai puţin complicat”!”. Savantul român sublinia, pe bună dreptate, 
caracterul complex al sociologiei, iar demersul său este acela de a o 
face disponibilă pentru investigarea societății. 

Ca autentic om de ştiinţă, Haret avertizează permanent asupra 
caracterului limitativ al demersurilor sale: „formulele noastre şi pro- 
prietățile corespunzătoare nu vor fi adevărate decât ca primă aproxi- 
maţie, aceea în care neglijăm variația fenomenelor sociale provenite 
din acţiunea reciprocă a forţelor aparţinând fiecăruia dintre grupurile 
economic, intelectual şi moral” (p. 67) De aceea trebuie evitat a face 
referire la exemple contemporane: „a ele există marele risc de a deveni 
mai puţini obiectivi”, aserţiune similară cu ideea lui Maiorescu despre 
inoportunitatea studiului istoriei contemporane. Poate aşa se explică 
de ce marele savant, deşi recunoaşte că această lucrare a fost stimulată 
de mediul românesc, nu exemplifică tezele sale cu evenimente şi fapte 
petrecute în societatea românească. 


3. Sociologia haretiană 


Să stăruim puţin asupra principalelor teze din atât de interesanta 
şi de actuala carte a lui Haret. Concepţia sociologică a lui Haret este 
axată pe natura vieții sociale, iar ca element fundamental al vieţii so- 
cale este considerat individul uman. Primele capitole expun axiome şi 
principii ale mecanicii raționale şi oferă definiţii precise proceselor şi 
fenomenelor sociale, asemănător celor din matematică. Primul capitol 
se ocupă de statică, iar al doilea de dinamică. Două capitole analizea- 
ză forţele sociale. Cartea se încheie cu un studiu despre civilizaţie. S. 
Haret vrea să demonstreze că punerea în ecuaţie a faptelor sociale este 
posibilă. Cartea descrie noţiunile de variabilă şi funcţiune, reprezen- 
tarea variaţiunii funcțiunilor prin curbe şi suprafeţe, interpolațiunea 
şi extrapolaţiunea, modurile de reprezentare în mecanica rațională a 
rezultatelor, a centrului de gravitate, principiul vitezelor virtuale, toate 
fiind raportate la o anumită dimensiune socială. 

Toate fenomenele sociale sunt continui, ceea ce determină mişcarea 
socială permanentă deoarece în viața socială nu putem vorbi de repaus 
absolut. Cu cât o societate este mai solid constituită, cu atât ea prezintă 
mai puţină elasticitate, căci libertatea de mişcare a membrilor ei este 


10 Ibidem, p. 495. 


18 


Sociologie Românească Modernă 


cu atât mai limitată, cu cât sistemul social se apropie de un sistem de 
legături complete. De aceea pericolul distrugerii unei societăţi este cu 
atât mai mare, cu cât această societate este mai organizată. Se observă 
că într-un limbaj nu tocmai adecvat Haret vrea să arate că o societate 
poate dispare acolo unde totul este organizat. Regimurile totalitare au 
dovedit fragilitatea sistemului lor social din cauza limitării sau înlă- 
turării libertăţilor individuale. Savantul român, iată explică în mod 
ştiinţific, modul de funcționare a societăţii, ce trebuie să se bazeze pe 
o armonie între organizarea de tip birocratic şi spaţiul privat. 

Haret crede că este cu atât mai greu de a imprima o mişcare socială 
unui popor, cu cât acest popor este mai numeros. Dimpotrivă un popor 
puţin numeros poate da naştere la o creştere de energie considerabilă. 
O lege ideală ar fi aceea care ar determina mersul societăţii în direcți- 
unea celor trei coordonate (ridicarea economică, intelectuală şi mora- 
lă), încât toți membrii societăţii să fie în profit. Este limpede modelul 
avut în vedere de sociologul român, anume cel al ţărilor nordice, pe 
care le consideră, după cum vom vedea, singurele societăţi ce asigură 
bunăstarea tuturor. 

În aceeași direcţie a translării noţiunilor din mecanica rațională în 
sociologie să remarcăm conceptul de „centrul de greutate al unui corp 
social.” Un corp social are o formă, esenţial variabilă, dar un aseme- 
nea corp are un centru de greutate. În orice societate există procese, 
fenomene sau evenimente ce domină viața socială şi o direcționează 
spre sensurile şi țelurile dorite de ele. Haret remarcă îndreptăţit: „Dar 
cum nici o schimbare socială nu se poate produce în mod instantaneu, 
se poate admite că la un moment determinat şi pentru un timp foarte 
scurt forma corpului social rămâne invariabilă şi atunci putem încerca 
să determinăm centrul său de greutate pentru acel moment” (p. 73). 

În societate acţionează principiul vitezelor virtuale. Acesta va fi 
folosit şi de sociologie, pentru că el a fost utilizat cu succes în celelalte 
ştiinţe. Un corp social supus unor forţe sociale, şi unui număr de legă- 
turi care sunt în echilibru, suma algebrică a momentelor virtuale ale 
tuturor acestor forţe sociale este nulă pentru toate mişcările virtuale 
ale corpului social, compatibile cu legăturile ce îi sunt impuse. 

Căutând o explicaţie la stabilitatea societăţii, Haret analizează 
echilibrul social. In mecanica rațională există un echilibru al forțelor 
mecanice. În societate echilibrul social al unui individ este starea în 
care se găseşte el atunci când suprimarea forțelor sociale, ce acţionează 

asupra lui, nu-i schimbă starea socială. Autorul delimitează, îndreptățit, 
între individ şi societate, pentru a constata că starea de echilibru a unui 
sistem de forţe sociale nu implică starea de repaus social a individului 
sau a societăţii, altfel spus, societatea nu se reduce la însumarea meca- 
nică a acţiunilor individuale, ea este o realitate ce funcționează diferit 
de conduita individului. Între individ şi societate puntea este creată de 
către grupurile sociale. Haret analizează noțiunea de forme sociale, a 
căror expresie sunt grupurile sociale care se comportă ca nişte corpuri 
solide. Forţele sociale aplicate unui corp solid se reduc la rezultanta 
unică şi la un cuplu, iar deplasările virtuale nu sunt infinit de nume- 
roase. El apreciază că stabilitatea într-o societate, dată de menţinerea 
unui echilibru social, nu este oportună: „Starea de repaus a unui corp 
social este aceea în care fiecare individ păstrează o situație socială 
constantă, deci când starea sa economică, intelectuală şi morală rămân 
invariabile. Este cazul societăţilor sălbatice. Ar putea fi şi cazul unei 
societăți civilizate unde fiecare individ ar fi pe de-a întregul mulțumit 
de soarta sa şi lipsit de orice aspirație şi în care celelalte forţe sociale ar 
fi astfel încât, echilibrându-se, prin ele însele nu ar putea să modifice 
forma corpului social” (p. 80). Aserţiune semnificativă pentru gândirea 
haretiană, caracterizată prin înţelegerea mecanismelor de existenţă şi 
funcționare a unei societăți. Departe de limbajul conceptual al soci- 
ologiei şi al psihologiei sociale, totuşi el discută corect relaţia dintre 
individ şi societate. Omul nu este un element inert al societăţii, ci cu 
aspiraţiile, trebuinţele şi idealurile sale caută să modifice mediul soci- 
al, să şi-l apropie pentru satisfacerea intereselor proprii. Haret discută 
tendința unor gânditori de a impune echilibrul social ca dimensiune 
fundamentală a ființării unei societăţi, fără a-i numi dar este clar că se 
referă la A. Comte, H.C. Carey sau H. Spencer. Nu este posibilă, spune 
Haret, o societate lipsită de orice mişcare socială. Folosirea forţei, pentru 
restrângerea tendinței naturale ca fiecare să conserve ceea ce are, este 
iluzorie „nu se pot lua, ca modele, societăţile sălbatice când este vorba 
de organizarea societăţilor civilizate” (p. 81), un argument peremptoriu 
pentru justificarea deosebirii concepţiei sale de evoluţionism şi orga- 
nicism, precum şi repudierea avalanşei de „studii? despre culturile 
primitive în timpul său. Suprimarea mişcării sociale înseamnă de fapt 
suprimarea progresului şi, de aceea, în societățile civilizate starea de 
repaus social nu este de dorit întrucât s-ar ajunge la instabilitate. 
Pentru că în viziunea sa „stabilitatea echilibrului social e aproape 

totdeauna imposibilă” (p. 84), Haret apreciază raţionamentul despre 
omogen al lui H. Spencer ca inutil: „căci omogenitatea unei mase sociale 
cere în primul rând egalitate perfectă între toţi indivizii ce o compun, 
atât din punct de vedere moral şi economic, cât şi din punct de vedere 
intelectual, ceea ce, evident, este o imposibilitate” (Ibidem). Sociologul 
român aduce o perspectivă teoretică inedită asupra modului de struc- 
turare a societăţii, prin accentul pus pe diferenţierile între membrii 
unui sistem social ca motor al dezvoltării. Într-adevăr, ulterior, unele 
teorii sociologice au argumentat că orice societate, dar cu deosebire 
cele moderne, cunosc o diversitate de indivizi şi inegalitățile dintre ei 
şi nicidecum o omogenitate mecanică. 

Un spaţiu întins este acordat dinamicii sociale. Haret discută acest 
segment al vieţii sociale prin ceea ce el numeşte axiome ale dinamicii 
sociale. Prima axiomă analizată este principiul inerției. Starea de inerție 
se manifestă când poziţia socială a individului social nu se schimbă 
economic, intelectual sau moral, nefiind supus nici unei forţe. Conștient 
că realitatea lucrurilor este contrară acestei concluzii, omul neputând 
persista într-un repaus social fiind obligat să răspundă permanent la 
impulsuri exterioare şi interne cum sunt frigul, foamea etc., Haret ţine 
să precizeze că repausul social al individului se menţine cât timp nu va 
interveni nici o forță socială, nici inteligența, nici voința. Acest prin- 
cipiu este formulat astfel: „Dacă un individ se află în stare de repaus 
social şi nu este solicitat de nici o forţă socială, el va rămâne indefinit 
în repaus; dacă un individ are o anumită mişcare datorată unor anumite 
forţe sociale şi aceste forțe încetează dintr-o dată să acţioneze, individul 
va continua să aibă o mişcare socială rectilinie şi uniformă, care se va 
continua indefinit atâta timp cât nu vor interveni noi forţe sociale şi va 
fi dirijată pe tangente la traiectoria urmată de individ, dusă prin punctul 
unde se găsea el în momentul când forţele au încetat să acționeze” (p. 
94). În termenii de azi ai sociologiei, individul cunoaşte fenomenul 
mobilităţii sociale numai în anumite condiţii. Haret dovedeşte, prin 
această idee, că o societate, chiar şi cea modernă, poate cunoaşte feno- 
menul stagnării sociale datorat, în principal, inactivităţii individului. 
Ideea sa este deosebit de fertilă în studiul grupurilor de marginali, de 
excluşi ai societăţii, care, evident, nu sunt situate într-o stare totală de 
imobilitate, dar din viziunea celorlalți componenți ai societăţii rezultă 
că aceştia ar oamenii fără nici un rost social. 

Principiul mişcărilor relative exprimă ideea că mişcarea nu este 

absolută, ci în raport de contextele în care se manifestă. Principiul 
egalității acţiunii şi reacţiunii se regăseşte în viața socială, deoarece 
oamenii interacționează. Dacă un individ A execută o acțiune oarecare 
asupra individului B, acesta din urmă exercită, la rându-i, asupra lui 
A o acţiune egală şi contrară primei acţiuni. În cele mai multe cazuri, 
personalitatea fiecărui individ nu este decât rezultatul acțiunii socie- 
tăţii din care face parte, iar societatea cunoaşte şi ea efectul acţiunilor 
exercitate de către indivizi, teză ce va fi dezvoltată mult de sociologia 
acțiunii şi de interacţionism în a doua jumătate a secolului al XX-lea. 
În acelaşi mod fiinţează acest principiu când naţiunile vin în contact, 
Haret expunând ceea ce mai târziu antropologia şi sociologia vor 
denumi prin aculturaţie: „De fiecare dată, efectul suferit de fiecare 
element al naţiunii considerate este cu atât mai mare cu cât personali- 
tatea acestei națiuni este mai puţin puternică, fie din punctul de vedere 
al numărului, fie din cel al energiei, al civilizaţiei sau al oricărui altui 
factor. Efectul este mai puţin sensibil asupra elementelor națiunii celei 
mai puternice. Cauza acestei diferenţe este că aceeaşi acţiune totală 
se repartizează, în primul caz, asupra unei mase sociale considerabil 
mai mari decât în cel de al doilea” (p. 96-97). Expansiunea modelului 
de civilizaţie modernă de tip occidental pe tot arealul pământesc a 
determinat multiplicarea contactelor dintre naţiuni, evident, cu profit 
în seama statelor apusene. Haret nu discută consecinţele aculturaţiei, 
dar sesizează decalajul între naţiunile puternice şi naţiunile cu o forță 
mai slabă de acțiune şi influență. 

Toate cele trei principii analizate sunt doar axiome „pe care numai 
o observaţie prelungită şi raţională le va putea scoate în afara oricărei 
îndoieli, întrucât în sociologie experimentarea este imposibilă” (p. 97). 
Afirmația tranşantă a lui Haret despre imposibilitatea experimentului 
social a fost infirmată de evoluţia metodologiei cercetării sociale. Este 
adevărat, în timpul său, chiar Durkheim nu a acreditat experimentul 
ca metodă de cercetare sociologică. Astăzi procese şi fenomene so- 
ciale sunt cercetate în cadrul unor mari şi îndelungate experimente 
sociale. 

Haret crede că metoda aproximaţiilor este profitabilă în analiza 
fenomenelor sociale ca şi în mecanica cerească, adică „prin aproxi- 
mări succesive, ne putem apropia, în măsura dorită de legea exactă.” 
Cu această metodă se face abstracție, în primă aproximaţie, de unele 
acțiuni, de care vrem să ţinem seamă. 

Starea socială a unui individ este variabilă, din cauza împrejură- 
rilor ce o influențază: „Vom numi starea socială sau situația socială 
a unui individ starea definită prin ansamblul celor trei mărimi care 
vor reprezenta avuţia sa economică, avuţia sa intelectuală şi avuţia sa 
morală: „Această schimbare de poziţie o vom numi mişcare socială a 
individului, şi vom numi Mecanica socială ştiinţa care va studia legile 
mişcărilor sociale astfel definite”. 

Proprietăţi generale ale mişcării sistemelor sociale sunt exprimate de 
principii. Unul dintre ele este principiul mişcării centrului de greutate 
al sistemului. Un altul este principiul conservării energiei despre care 
Haret face unele consideraţii utile. Astfel, se apreciază că acest prin- 
cipiu stă la baza funcţionării societăților moderne. Acestea se disting 
de societăţile anterioare prin creşterea energiei datorată creării noilor 
resurse, întrebuințarea mai judicioasă a forțelor naturale, noi inven- 
tii, respect tot mai mare pentru viața şi drepturile omului, sporirea 
populației „căci fiecare individ înseamnă viaţă, adică forma cea mai 
economică de energie socială” (p. 120). Sunt societăţi care cheltuiesc 
mai multă energie decât rezerva de care ele dispun, şi dacă nu reuşesc 
să găsească noi resurse de energie „va aduce după sine dispariţia lor 
inevitabilă.” 

Asociat principiului conservării energiei este principiul minimei 
acțiuni. Acesta arată că într-un interval dat, suma tuturor integralelor 
produselor de forță vie a fiecărui individ care compune corpul social şi 
elementul timpului este un minim. Există o lege care obligă societăţile 
umane să urmeze în fiecare moment mişcarea ce necesită cel mai mic 
consum posibil de energie şi orice societate evoluează în direcţia unde 
întâlneşte rezistenţa minimă: „Niciodată o societate obligată să aleagă 
între două căi nu o va urma pe cea care necesită cel mai mare consum 
de energie” (p. 122). 

Haret constată că în orice mişcare socială există totdeauna un anumit 
număr de funcţii ce rămân constante cu toate variațiile pe care timpul, 
coordonatele și forţele le suferă în cursul acestei mişcări. În acest mod, 
savantul român abordează chestiunea stabilităţii sociale, care, după cum 
am văzut, nu o identifică cu echilibrul social. Societatea se dezvoltă şi 
se schimbă în contexte de stabilitate pentru că: „Orice corp social este 
format din anumite grupe de indivizi pe care similitudinea condiţiilor 
lor sociale le apropie şi le face solidare până la un anumit punct” (p. 


11 Ibidem, p. 487 

125). Se oferă ca exemplu, ţăranii ca grup ce ființează prin modul lor de 
viață. Ei sunt diferiţi de un alt grup, cel alcătuit din țărani şi muncitori. 
Aşadar când ţăranii convieţuiesc cu alte categorii sociale, se deosebesc 
de ţăranii ce alcătuiesc singuri un grup. 

Un capitol plin de semnificaţii este cel despre difuziunea maselor 
sociale. Haret crede că se poate vorbi de difuziune socială, prin analogie 
cu difuziunea gazelor. Între două mase sociale distincte şi juxtapuse 
se observă un amestec produs în suprafața de separație: „Proporția în 
care elementul nou pătrunde în cel vechi într-un punct dat, depinde de 
timpul şi distanţa față de suprafața de separație” (p. 127). Peremptorie 
sunt, în acest caz, popoarele despărțite de o frontieră, prin diferenţe 
de limbă, legi şi obiceiuri, unde se formează o zonă în care caracterele 
unui popor se resimt de cele ale poporului vecin: „Aceste efecte sunt 
cu atât mai sensibile cu cât distanţa de la frontieră este mai mică şi 
cu cât durata contactului a fost mai îndelungată.” La fel se întâmplă 
şi în cazul unei ţări cucerite: masa supusă reuşeşte să se infiltreze în 
masa cuceritoare prin căsătorii, relaţii personale. Energia şi spiritul 
exclusivist al cuceritorilor se uzează cu timpul. Aşa a fost cu istoria 
nobilimii franceze, a cuceririi manciuriene în China. Se aminteşte că 
difuziunea în sociologie este mult mai complexă decât în mecanică: 
„Trebuie să ţinem seama de importanţa grupului social căruia îi apar- 
tin elementele ce difuzează; cu cât această importanţă este mai mare 
şi cu cât forța de atracţie a grupului este mai considerabilă, cu atât 
mai puţin elementele sale se pot dispersa uşor într-o masă străină” (p. 
128). Sociologia şi antropologia actuală subliniază că difuziunea este 
procesul prin care care se împrumută elementele unei culturi şi sunt 
integrate într-o altă cultură. Difuziunea este un act selectiv, pentru că 
împrumuturile au loc în raport de interese, motivații, mijloace, şi este 
dependentă de natura împrumutului. Ea este o cale de schimbare în 
orice societate, dar intensitatea, conţinutul şi formele ei sunt în funcție 
de modelele de împrumut ale fiecărei societăți 

Procesele şi fenomenele sociale se manifestă diferit, după cum au 
capacitatea de a modifica realitatea socială, adică de a fi o forță socială. 
Aceasta este orice cauză capabilă să producă o schimbare în situaţia 
socială a individului. O asemenea forță socială va fi perfect cunoscută 
când vom cunoaşte mărimea, direcţia şi sensul ei de manifestare, in- 
dividul asupra căruia lucrează, într-un cuvânt: punctul ei de aplicaţie. 
Autorul consideră că, aşa cum în mecanica rațională se poate reprezenta 

orice forță în mod geometric prin o linie de poziţie, de lungime şi de 
direcțiune dată, la fel în sociologie este posibilă exprimarea unei forţe 
sociale. Nu există forţe sociale instantanee. Sunt forțe care acționând 
într-un timp foarte scurt, dar cu mare intensitate, pot produce efecte im- 
portante, cum sunt grevele, revoluțiile, epidemiile, catastrofele datorate 
invaziilor, inundaţiilor, cutremurelor, foametei. Viaţa socială cunoaşte 
ciocniri de interese, de mentalități, care au efect puternic asupra tuturor 
grupurilor. Haret vorbeşte de noțiunea de şoc, şi conduita socială după 
producerea acestuia. Reacţia componentelor unei societăţi la manifes- 
tarea puternicelor conflicte este în funcție de gradul de elasticitate al 
organismului social. Esenţială rămâne revenirea la forma iniţială sau 
neputința de a relua forma anterioară. Prin introducerea elasticităţii, 
Haret ţine să demonstreze că ea este o dimensiune a societăţii. Însă nici 
un grup social nu este perfect, nici în întregime lipsit de elasticitate. O 
societate cu cât este mai puternic constituită cu atât prezintă mai puțină 
elasticitate, din cauză că este un sistem cu legături complete. Mai mult, 
într-o societate organizată există un potenţial de distrugere mai ridicat, 
ea fiind expusă unui şoc care depăşeşte forţa sa de rezistență decât 
pentru alta ale cărei legături sunt mai slabe. Savantul român nu rămâne 
la simpla observaţie a chestiunii şocului social, ci arată consecinţa cea 
mai profundă a acestuia, anume producerea permanentă a unei pierderi 
de forță vie: „Or, forța vie sau energia este singura şi veritabila bogăție 
a oricărei societăți. Ea este aceea care reprezintă forţa de expansiune şi 
de progres în direcţia economică, intelectuală şi morală, la fel ca şi forţa 
de rezistență împotriva primejdiei. Scăderea cantității de energie, sub 
orice formă, ar putea reprezenta pentru o societate o sărăcire şi o slăbire” 
(p. 130). Umanismul concepţiei sale este indiscutabil, derivat din teza 
că societatea ființează atât cât există omul. Distrugerea lui înseamnă 
dispariția societății. Viaţa umană este considerată ca o puternică forță 
socială şi deoarece elementul oricărei societăți este individul, ca ființă 
vie: „Viaţa trebuie deci să fie considerată drept forța căreia îi revine 
rolul cel mai important în mişcarea socială” (p. 166). 

Din acest unghi de vedere face diferența necesară între acţiunea 
omului față de catastrofele naturale, - foarte restrânsă -, şi acțiunea lui 
faţă de mişcările sociale. Conflictele sociale nu sunt niciodată spon- 
tane, susține Haret. Ele sunt generate, întotdeauna, de cauze al căror 
efect se manifestă în timp mai mult sau mai puţin îndelungat, spre a 
izbucni irezistibil în momentul în care au devenit suficient de puterni- 

ce pentru a înfrânge orice opoziţie. Consecințele şocurilor sociale nu 
trebuie să se producă implacabil, deoarece cauzele lor pot fi cunoscute 
şi studiate dinainte. Prin această idee, Haret dă o replică fatalismului, 
iar un anumit optimism este de remarcat. De aceea, subliniază datoria 
oamenilor de stat în a urmări evenimentele şi de a le prevedea urmările 
şi să neutralizeze cauzele de ființare a mişcărilor sociale pe măsura 
apariţiei lor. În demersul său despre conflictul social, Haret dovedeşte 
luciditate ştiinţifică, deoarece el judecă viaţa socială în dimensiunile 
ei concrete şi nu prin prisma unor aspirații idealiste. Mişcările sociale 
fiinţează în orice societate, şi, de aceea trebuie cunoscute cauzele şi 
direcțiile în care ele evoluează. Împotrivirea faţă de cursul luat de un 
eveniment sau proces social este păguboasă: „Simpla opoziţie împotriva 
curentului este în general mijlocul cel mai puțin abil şi cel mai puţin 
sigur” (p. 130). 

În limbajul specific al omului de ştiinţă, Haret examinează chesti- 
unea libertăţii. Aceasta este asociată cu voinţa şi inteligenţa, toate trei 
integrate în determinismul social. Savantul român nu dezvoltă acest 
subiect, însă avertizează că „mecanica socială ca ştiinţă nu poate rezolva 
chestiunea liberului arbitru. Libertatea de voinţă este limitată de rațiune 
şi de alte împrejurări exterioare. Acţiunea socială a individului se exer- 
cită asupra unui număr de alţi indivizi. Dimensiunea acestei influenţe 
determină ceea ce Haret numeşte „factorul personal” al individului. 
Acest factor depinde de gradul de avuţie sau sărăcie a individului, 
relațiile sale personale, inteligența sa, gradul său de instrucţie, forța 
voinţei sale. Voința trebuie considerată elementul principal al factorului 
personal. Prin această teză, concepţia lui Haret nu poate fi etichetată 
ca mecanicistă, datorită modului de a înţelege rolul individului în 
viața socială. Recunoaşterea factorului personal în evoluţia socialului 
marchează conceperea determinismului social ca proces ce include, 
indiscutabil, acțiunea fiinţelor umane. 

Cum Haret concepe funcționarea societăţii prin relaţiile cauzale, 
în care este implicat direct individul, este limpede că lucrarea sa nu 
putea să omită analiza elementului esenţial al organizării şi funcțio- 
nării societăţii - legea. Credem că la acest capitol se poate recunoaşte 
cel mai mult omul de stat ce a legiferat, cu succes, într-un domeniu 
important al vieţii sociale - învățământul. Haret insistă nu atât pe ceea 
ce este o lege, ci pe efectele ei şi pe modalitățile de aplicare. Viziunea 
sa ştiinţifică şi democratică se regăseşte în aserțiunile sale. Principiul 

său fundamental este următorul: legea trebuie să tindă a realiza cea 
mai mare sumă de bine posibil. Acolo unde matematicianul întrebu- 
ințează elementele abstracte de punct, masă, viteză, vector, sociologul 
discută despre individ, societate, mişcare socială, progres. Legile sunt 
elaborate prin analogie după axiomele şi legile staticii şi dinamicii din 
mecanică: „Binele social pentru un individ constă în a-şi conserva şi 
a-şi mări pe cât posibil avuţia sa economică, intelectuală şi morală” (p. 
137), iar o lege ideală este cea care oferă tuturor membrilor societăţii 
şansa de a avea parte egală de beneficiile ei. Însă, spune Haret, fiecare 
lege poate îmbrăţişa numai o singură parte mai mult sau mai puţin 
restrânsă a nevoilor sociale, şi ea nu va putea realiza binele în sfera 
acțiunii sociale. Este dificil ca efectele unei legi să se facă resimțţite în 
aceeaşi măsură pentru toţi membrii corpului social. Interesele, aptitu- 
dinile, nevoile, calităţile şi defectele variază de la individ la individ. 
Şi mai dificil este când legea impune o anumită diminuare a efectelor 
sale asupra unei părți a corpului social, fapt ce ar putea să fie calificat 
ca nefiresc, dat fiind scopul suprem al oricărei legi, anume acela de a 
fi aceeaşi pentru toţi membrii unei societăți. Diversitatea condiţiilor de 
desfăşurare a vieţii sociale este foarte mare şi legiuitorul este obligat, 
în unele momente, să facă anumite sacrificii într-o direcţie „pentru 
a salva interese mult mai considerabile în alta” (p. 138). Haret dă un 
exemplu lămuritor: o clasă restrânsă de cetăţeni a reuşit să-şi creeze un 
privilegiu, atribuindu-şi în exclusivitate dreptul la învățătură, iar partea 
cea mai numeroasă a societăţii rămâne astfel condamnată la ignoranță: 
„Știind că ignoranta este cel mai mare rău, sarcina legiuitorului este să 
distrugă monopolul clasei privilegiate. Făcând astfel, el acționează în 
interiorul corpului social, căci suma avantajelor care vor rezulta pentru 
el dintr-o asemenea dispoziţie este cu mult mai mare decât aceea a 
avantajelor abolite ale părții lezate” (p. 139). Acelaşi lucru se întâmplă 
în cazul când un individ sau un grup de indivizi a reuşit să acapareze 
toate mijloacele de existenţă cum sunt proprietatea asupra pământului, 
capitalul mobiliar, producţia totală de cereale: „În asemenea cazuri 
forțele publice au datoria absolută să restabilească echilibrul, mergând 
până la exproprierea forțată. Acaparatorii vor fi revoltați, evident, căci 
vor fi mai puţini bogaţi; dar societatea întreagă va câştiga în forță şi 
bunăstare.” Haret concepe viaţa socială prin mecanisme de funcționare 
apte să conserve structurile ei vitale, iar pentru realizarea unui aseme- 
nea scop el crede necesară intervenţia statului în a reglementa acele 

disfuncţionalităţi ce afectează grav bunul public. Aici se observă cu 
claritate democratismul concepției sale sociologice. În raportul dintre 
interesul personal şi cel public, Haret pledează pentru utilizarea tuturor 
mijloacelor de apărare a intereselor generale. 

Legea în sine nu poate produce nimic. Ea trebuie aplicată în spiri- 
tul şi litera ei de către agenţi sociali specializați, dar şi de către toate 
instituţiile şi actorii sociali. Mai mult, nu este suficientă cunoaşterea 
scopului unei legi: „trebuie să facem totodată în aşa fel încât legea să-şi 
atingă scopul în modul cel mai economic posibil; altfel spus, trebuie să 
realizăm maximum de lucru util cu minimum de cheltuială de forță şi 
de timp” (p. 144). Legea să fie clară, precisă, simplă, lipsită de subti- 
lităţi inutile care afectează ideile principale: „Numai în acest fel se va 
atenua, dacă nu se poate evita total, flagelul pe care îl reprezintă cei ce 
dau mereu explicaţii şi interpretări, de fapt duşmani ai oricărei aplicaţii 
exacte şi sincere a legii.” Haret sesizează un pericol derivat din iluzia că 
o lege acţionează de la sine, după ce a fost adoptată: „O eroare destul 
de frecventă constă în a crede că o lege o dată votată va produce, prin 
însuşi acest fapt, efectele urmărite. O lege nu este decât un instrument 
care nu acționează decât acolo unde o forță o pune în mişcare. Cea mai 
bună asigurare a succesului unei legi este ca să răspundă unei necesități 
general resimtite şi să fie admisă de cea mai mare parte a societății, 
căci atunci fiecare membru al societăţii devine un colaborator sigur” 
(p. 145). Un adevăr de o actualitate indiscutabilă. 

Sfera şi conţinutul acţiunilor legilor fiind clarificate, autorul zăbo- 
veşte asupra cauzelor de formare şi dezvoltare a societăţii. Nenumărate 
cauze stau la baza existenţei sociale, dar spune Haret, acestea pot fi 
împărţite în trei principale: cauze de natură economică - fertilitatea 
solului, condiţiile de climă, uşurinţa comunicaţiilor, bogăţiile naturale, 
aptitudinile populaţiei pentru comerţ şi industrie, vigoarea ei fizică, 
anumite prescripţii religioase cum sunt cele care reglementează regimul 
alimentar şi zilele libere, condițiile dezvoltării capitalului, repartiţia 
avuţiei, războaiele, epidemiile, alcoolismul, noile invenţii; Cauze 
de natură intelectuală - gradul de inteligență şi natura aptitudinilor 
intelectuale ale populaţiei, gradul ei de instruire, numărul şi valoarea 
instituţiilor sale de cultură, dezvoltarea ştiinţelor şi artelor, frecvența 
apariţiei oamenilor de geniu şi talent; Cauze morale - prescripţii de 
natură morală ale religiei, principiile legislaţiei civile, instituția familiei 
şi modul ei de alcătuire, gradul de blândeţe sau de violență naturală a 

temperamentului națiunii, moravurile sale mai mult sau mai puţin pure. 
Nu putem trece peste unele inadvertenţe în tipologia haretiană. Este 
greu de acceptat că aptitudinile populaţiei pentru comerț şi industrie 
pot fi incluse printre cauzele economice, ele fiind de natură psihică. 
Vigoarea fizică a unei populaţii este o condiţie antropologică şi nicide- 
cum economică. Observăm includerea unora dintre cauzele naturale în 
ansamblul larg al cauzelor economice. În acelaşi mod se poate discuta 
despre acurateţea exemplelor legate de cauzele morale, cum sunt prin- 
cipiile legislației civile, temperamentul unei naţiuni. Dincolo de aceste 
observaţii, se cuvine a remarca încercarea autorului de a sistematiza 
varietatea extraordinară a cauzelor ce determină evoluţia unei societăţi. 
În aceeaşi idee a stăpânirii complexității sociale, Haret caută să indice 
direcțiile de ordonare, sistematizare şi clasificare a proceselor şi feno- 
menelor sociale. El face disjuncţia între cauze prime şi cauze imediate. 
Pe de altă parte, Haret ţine să precizeze că fiecare din cauzele amintite 
are o cauză originară. De pildă, familia, ca una din cauzele imediate, 
pentru a o studia în toată generalitatea ei, ar trebui să ne întoarcem 
până la cauzele originare care au condus, de-a lungul secolelor, la al- 
cătuirea actuală a familiei: „Pentru a folosi limbajul matematic, vom 
spune că starea socială este funcţie de starea familiei, care, la rândul ei, 
este funcţie de cauzele care au determinat-o; astfel spus, starea socială 
este funcție de aceste cauze din urmă. La fel, nu legislația imprimă 
caracterul specific unei societăţi, ci ansamblul cauzelor care au produs, 
treptat, această legislaţie; căci aceasta nu este decât rezumatul şi repre- 
zentarea lor actuală.” Dar, spune Haret, în ştiinţă se studiază cauzele 
actuale pentru că dezvoltarea continuă a ştiinţelor tinde să reducă nu- 
mărul cauzelor considerate a fi primordiale. În sociologie, se impune 
să se acţioneze la fel ca în celelalte ştiinţe de observaţie „cu cât, fără a 
mai vorbi de extrema complicaţie a unui studiu care ar merge până la 
cauzele îndepărtate, suntem forțați să ne mulțumim, pentru mult timp 
încă, cu o aproximaţie cu mult mai grosolană decât în ştiinţele exacte. 
Legile pe care se sprijină teoriile ştiinţelor sunt în general legi precise 
ce pot fi uşor exprimate prin formule simple; astfel este legea atracției 
universale; în timp ce, în sociologie, vor mai trebui încă mulţi ani de 
studii şi observaţii înainte de a parveni la desprinderea anumitor legi 
generale” (p. 62). Din această cauză studiul sociologic se va concentra 
numai pe legi empirice care sunt legi aproximative, Cele trei grupe 
de cauze sunt independente una de alta. Nimic pe lume nu se produce 

fără o cauză. 

Tendinţa de a trăi în societate nu este specifică doar fiinţei umane. 
Spiritul de asociere este o necesitate organică pentru un mare număr 
de specii animale. Factorii primordiali care au favorizat progresul 
societăților omeneşti sunt conformaţia mâinii şi limbajul, care sunt şi 
elemente de diferenţiere a omului de animal, şi au favorizat progresul 
societăţilor umane. Ele reprezintă cauzele fundamentale ce au determi- 
nat mişcarea socială sau variația stării economice, intelectuale şi morale 
dintr-o societate. Cum se explică această poziţie a acestor forțe sociale? 
Prin rolul lor decisiv în dezvoltarea fiinţei umane. Poziţia mâinii şi 
limbajul au permis omului să-şi dezvolte inteligenţa mai repede decât 
animalul. Plecând de la virtuțile celor două mijloace specific umane, 
Haret discută despre legea creşterii fondului intelectual al societăţii: 
fondul intelectual al unei societăți creşte în progresie geometrică, în 
raport cu timpul. 

Un capitol aparte îl reprezintă cel consacrat acţiunii forțelor fizice 
a căror influenţă este considerată de Haret „cea mai considerabilă.” 
De pildă, face referire la influenţa climatului, remarcând că climatul 
temperat pare a fi cel care favorizează mai mult progresul social: „căci, 
pentru că geniul inventiv al omului, energia şi iniţiativa sa să se dez- 
volte, trebuie ca ele să se exercite împotriva unor dificultăți ce trebuie 
înfrânte” (p. 162). Or, în regiunile tropicale viaţa este prea uşoară, iar 
în cele prea reci aceste dificultăţi nu pot fi stăvilite idee dezvoltată 
amplu mai târziu, în anii ‘30 ai secolul al XX-lea de antropologul 
german Leo Frobenius. 

Discutând despre cele trei cauze, Haret nu sugerează măcar existen- 
ţa unei ierarhii între acestea, lăsând a se înţelege că ele sunt egale ca 
importanţă în constituirea şi evoluţia societăţii. În schimb, la analiza 
forței capitalului, ilustrul matematician precizează: „În viața socială 
mobilurile de natură economică sunt cele care au cea mai mare influ- 
enţă.” El sesizează puterea economicului în orice societate, iar pentru 
susținerea acestei idei face o analiză deosebit de interesantă asupra 
rolului capitalului. Haret, ca intelectual şi om de stat a fost unul dintre 
primii exegeți români care au evaluat virtuțile economice, financiare şi 
sociale ale capitalului, şi a teoretizat teza despre capital ca fundament 
al societăţii. Savantul român a acordat prioritate în analizele sale impli- 
caţiilor sociologice ale capitalului, fiind unul din primii autori români 
care exprimă un punct de vedere clar despre această chestiune esențială 

a oricărei societăți moderne sau pe cale de a se moderniza. El a sesizat 
că dezvoltarea unei ţări nu poate fi realizată fără capital. Dar, ține să 
descifreze capitalul în mod realist, fără a fetişiza rolul acestuia în dez- 
voltarea unei țări. În viziunea sa: „capitalul ar trebui să fie, prin esenţa 
sa, binefăcător; şi dacă asemenea rezultate nu sunt posibile, aceasta 
se datoreşte existenţei unor defecţiuni de organizare” (p. 175). lată, 
deci, Haret nu găseşte limite capitalului în sine, acțiunea şi influența 
acestuia fiind dependente de modul de organizare, idee ce va constitui 
osatura a ceea ce, mai ales, după al doilea război mondial, se va numi 
managementul social şi economic. Capitalul definit ca muncă inteligentă 
acumulată „este limitat prin resursele pe care le poate oferi Pământul 
pe care îl locuim şi care sunt departe de a fi infinite” În schimb, ştiinţa, 
care este şi ea inteligență acumulată, găseşte o sursă de alimentare de 
o bogăţie infinită în studiul naturii. Distincția lui Haret între capital şi 
ştiinţă, deşi nu a adâncit-o, este profitabilă. În a doua jumătate a seco- 
lului al XX-lea, cercetările în domeniul sociologiei ştiinţei au confirmat 
puterea extraordinară a ştiinţei în dezvoltarea socială, în afirmarea 
progresului şi a civilizaţiei. S-au lansat pe traiectoria dezvoltării şi a 
modernizării acele ţări care au făcut din ştiinţă o adevărată forță de 
producţie. În contextul în care a fost formulată, teza haretiană atrăgea 
atenţia asupra rolului ce-l poate avea omul de ştiinţă şi descoperirile sau 
inovațiile lui în evoluţia oricărei societăţi. Întrebare este dacă progresul 
ştiinţei poate să se producă independent de capital? Altfel spus, ştiinţa, 
mai ales cea experimentală este posibilă în țări, cum este şi România, 
cu un capital precar? Nu stăruim asupra acestei chestiuni, dar trebuie 
remarcată interdependenta dintre ştiinţă şi capital. Am merge pe firul 
argumentaţiei lui Haret, anume o organizare socială eficientă ar duce 
la punerea în acţiune a potenţialului de creativitate ştiinţifică şi astfel, 
ştiinţa ar putea crea capital. 

Haret apreciază că singurele două mijloace care permit creşterea 
foarte rapidă a capitalului sunt speculaţia şi legea dobânzii compuse. 
El le acordă o atenție specială şi întreprinde o analiză interesantă a 
legii dobânzii compuse. Din unghiul său de vedere dobânda trebuie 
acordată pe timp scurt, pentru că numai astfel ea este benefică pentru 
debitor. Acordată pe timp îndelungat, ea devine o frână a progresului 
şi nu mai reprezintă un element de dezvoltare. În acest sens, savantul 
dă următorul exemplu: o sumă de un franc plasat cu dobânzi compuse 
de 5%, acumulate după fiecare semestru de 1346 ani, va ajunge la 

valoarea egală cu cea a unei sfere masive de aur pur de un volum egal 
cu Pământul. Fără nici un efort se ajunge la acumularea de bogății, 
ceea ce ar constitui un scop în sine şi nicidecum un instrument al dez- 
voltării şi al emancipării umane. Principiul acumulării intereselor de 
capital este echitabil deoarece se aplică pe o durată de timp măsurată. 
Capitalul nu trebuie să crească la infinit după principiul interesului 
compus din cauză că el este produs de muncă şi inteligenţa oamenilor, 
ambele fiind limitate. 

De aici nu trebuie înţeles că savantul român ar exprima ostilitatea 
față de capital. Este clar că acesta reprezintă o forță socială fără de 
care punerea în valoare a altor forţe sociale ar deveni dificilă. Dar, 
afirmă Haret, în ce priveşte formarea capitalului, societatea modernă 
este sclava unei formule abstracte, care stabilită cândva pentru inter- 
vale de timp foarte scurte, - împrumuturile pe termen lung nu erau 
în obiceiurile anticilor - a fost extinsă printr-o extrapolare forțată şi 
contra naturii lucrurilor, la intervale de timp foarte lungi: „Creşterea 
excesivă a dobânzilor capitalului este duşmanul liberei dezvoltări a 
muncii; căci bogăţia nu poate avea o creştere atât de rapidă cum este 
creşterea convenţională a dobânzilor, iar diferenţa nu poate fi acoperită 
decât în dauna muncii [...]. Dacă deci serviciile prestate de capital sunt 
plătite mai scump decât valorează ele, capitalul poate deveni dăunător 
pentru muncă în loc de a-i veni în ajutor” (p. 182). Să spunem că este 
de netăgăduit însemnătatea, în susținerea acestei idei, a experienţei 
omului de stat confruntat, în lunga sa activitate administrativă, cu efec- 
tele sociale şi umane ale dobânzilor exagerate. De aceea, el subliniază 
necesitatea ca orice împrumut făcut de o ţară să aibă la bază o strategie 
clară a beneficilor reale ce decurg din acest act. Un stat împrumută 
100 milioane de franci şi efectuează lucrări de utilitate publică, dar 
se obligă să ramburseze peste 60 de ani suma de 317 milioane. Dacă 
produsul ameliorărilor realizate cu cele 100 de milioane nu se ridică la 
217 milioane, diferenţa nu poate fi acoperită decât prin impozite plătite 
de populaţie prin munca sa. Utilizarea în acest mod a capitalului este 
o frână în dezvoltare, idee ce o regăsim astăzi în multe dintre teoriile 
subdezvoltării, interesate de explicaţii la procese rezultate din spriji- 
nul financiar şi economic acordat de ţările dezvoltate ţărilor în curs 
de dezvoltare, sprijin ce nu se soldează cu o îmbunătăţire a condiţiilor 
de viaţă ale celor ajutaţi, ci, dimpotrivă, cu o perpetuare şi chiar cu o 
adâncire a subdezvoltării. 

Un alt pericol al organizării sociale îl reprezintă acumularea excesivă 
a capitalului în mâini puţine, ceea ce ar constitui o deformare a scopului 
real al capitalului. Acesta, ca element indispensabil prosperității, trebuie 
să fie accesibil tuturor în mod egal, în raport cu munca şi inteligența 
lor: „Acest drept este de acelaşi ordin ca dreptul pe care fiecare îl are 
de a putea să-şi procure totdeauna pâinea pentru a se hrăni, lâna sau 
locuinţa pentru a se adăposti” (p. 182). Pentru Haret, capitalul este o 
condiţie sine-qua-non a existenţei fiecărui membru al societăţii. Este 
fără putinţă de tăgadă că Haret nu prezintă aceste aspecte ca un po- 
litician, nici măcar ca un om de stat. Asemenea concluzii decurg din 
logica viziunii sale bazate pe calcule matematice despre funcționarea 
unei societăţi. De aceea, el constată fără echivoc, fiind confirmat pe 
deplin astăzi la începutul mileniului trei când câteva sute de familii 
deţin puterea economică şi financiară a lumii: „Dacă se menţine or- 
ganizarea socială actuală, se poate calcula aproape matematic ziua în 
care tot capitalul pământului ar fi reunit în mâinile câtorva” (p. 183). El 
vorbeşte de împrejurări ce se opun în mod natural acestui proces, însă 
nu poate să nu observe: „Dar eficacitatea acestor condiţii favorabile 
diminuează în fiecare zi. Dovada este cifra fantastică la care au ajuns 
câteva averi din zilele noastre, ceea ce ar fi fost absolut imposibil acum 
câteva zeci de ani. Dacă vreodată va sosi ziua în care acest fenomen va 
pune oamenii în faţa alternativei, fie de a muri de foame din respect 
pentru formulele stabilite, fie de a se debarasa energic de ele, ei nu 
vor ezita nici un moment asupra a ceea ce au de făcut. O ţară este cu 
atât mai bogată cu cât avuţia publică este repartizată la un număr mai 
mare de oameni. Nimic nu dă o impresie de mizerie atât de mare ca 
existența unui mic număr de oameni foarte bogați planând deasupra 
unei mase de săraci” (p. 183). Vizionarismul lui Haret este incontes- 
tabil. Cele două conflagrații mondiale, numeroasele războaie, marile 
mişcări sociale ale secolului trecut, grevele şi, de ce nu? globalizarea 
sunt exemple ce-i confirmă teza că procesul de acumulare a bogățiilor 
de către un număr mic de persoane naşte reacţii violente. Savantul 
român sublinia apăsat că nu este suficientă existenţa unei bunăstări a 
unei societăți: „mai este necesar ca ea să fie repartizată cât se poate de 
armonios în masa socială, căci este greu să numim bogată sau cultă o 
societate în care avuţiile colosale ale câtorva indivizi se ridică deasupra 
unei mulţimi de înfometați sau în care pătura subţire de intelectuali 
maschează şi ascunde masa de jos care zace în ignoranță. Dacă vreun 

ideal trebuie urmărit, el trebuie căutat numai în această direcție; căci 
se poate concepe foarte bine o stare socială în care indivizii să-şi aibă 
partea lor suficientă din toate foloasele civilizaţiei; şi dacă atingerea 
unui asemenea ideal apare dificilă, este totuşi permis să se facă mereu 
eforturi pentru a ne apropia de el, cât mai mult cu putință” (p. 190). 
Încrezător în virtuțile societăţilor moderne Haret spera că asemenea 
disfuncționalităţi să nu se producă: „Fie ca Dumnezeul Bunului Simt 
să scape de o asemenea soartă societățile moderne!” (p. 183), optimism 
contrazis de realităţi sociale, economice şi financiare crude şi nemiloase 
ale timpului nostru. 

În acelaşi registru studiază ceea ce ar trebui să fie civilizaţia pentru 
om. În cartea sa, el nu întreprinde un examen al civilizaţiilor. Obiectivul 
este acela de a demonstra ideea despre virtuțile civilizației moderne în 
asigurarea unor condiţii optime de viață pentru toţi oamenii. De aceea 
el o spune răspicat: „Este mai exact să spunem că civilizaţia trebuie 
să aibă drept scop de a diminua suma suferințelor societății umane” 
(p. 191). Orice discuţie despre civilizaţie trebuie să depăşească nivelul 
analizei principiilor şi să abordeze efectele ei asupra omului: „Se ştie 
astăzi, ceea ce niciodată nu ar fi trebuit să fie ignorat, anume că fiecare 
om are dreptul la un minimum de bunăstare care cuprinde: libertate 
şi securitate personală, hrană sănătoasă şi îndestulătoare, locuinţă igi- 
enică, îmbrăcăminte” (Ibidem). Exegetul vede în civilizaţie un factor 
fundamental de emancipare a ființei umane, iar distrugerea civilizației 
înseamnă, de fapt, distrugerea moştenirii umane în timp. În acest con- 
text, merită să amintim, măcar în treacăt, o teză a lui Haret, de mare 
valoare teoretică, anume cea referitoare la continuitatea civilizaţiilor. 
Distrugerea sau dispariţia unor civilizaţii nu înseamnă că orice progres 
create de ele este anulat: „Civilizaţia modernă îşi împlântă rădăcinile 
în civilizațiile asiriene, elamite, babiloniene şi egiptene, dispărute de 
foarte mult timp, precum şi în cea a grecilor care au cules şi au sporit 
zestrea Orientului pentru a o transmite romanilor, care la rândul lor, 
au făcut-o să ne parvină” (p. 193). 

În afara violenţei, Haret găseşte şi alte primejdii pentru progresului 
social, anume „abuzul de formule şi convenţii”, forme ale rutinei. În 
acest punct se întâlneşte cu Max Weber, sociologul care a elaborat teoria 
birocraţiei moderne. Savantul român subliniază efectele negative ale 
formelor fără conţinut. Să amintim că această idee haretiană se înscrie 
organic în trendul culturii critice româneşti, care a suprins fenomenul 

formelor fără fond, consecință directă a modului fals de edificare a 
civilizației moderne. 

În economia lucrării sale, Haret stăruie asupra consecințelor rezulta- 
te din contradicţia dintre civilizaţie şi violență, teză de mare actualitate. 
El nu acceptă realizările unor civilizaţii trecute, pentru că ele s-au făcut 
cu sacrificiul maselor, întâlnindu-se în acest punct cu o serie de autori 
care analizează relaţia dintre grandoarea unor civilizaţii şi suferințele 
profunde ce le-a generat edificarea acestora. Spre deosebire de civili- 
zaţiile anterioare, civilizația modernă ar acorda locul cuvenit condiției 
umane: „Dar ceea ce constituie gloria civilizaţiei noastre şi o distinge 
de cele ce au precedat-o este că bunăstarea economică, intelectuală şi 
morală a celor săraci şi dezmoşteniţi ocupă primul loc în preocupările 
sale şi, cu toate exploziile inevitabile de violenţă, ea se străduieşte fără 
încetare să facă să dispară resturile anticei barbarii” (p. 200-201), aserţi- 
une ce ar putea trezi scepticismul unora dintre criticii fervenţi ai stărilor 
din civilizaţia actuală. Haret îşi susţine încrederea sa în binefacerile 
civilizației moderne, prin referirea sa la exemplaritatea civilizaţiei din 
țările scandinave unde bunăstarea este generală şi completă. 


4. Ideile sociologice haretiene în spațiul public 


Lucrarea lui Haret a trezit interesul contemporanilor săi. În țară şi 
în străinătate s-au publicat numeroase articole ce subliniau noutatea 
abordării sociologiei de către matematicianul român. Nu ne oprim la 
toate aceste judecăţi despre ideile haretiene. Ne oprim la câteva dintre 
ele, remarcând, de pe acum ca nu dispunem de o monografie asupra 
concepţiei sociologice a lui Haret. 

Referim mai întâi la C. Rădulescu-Motru, un avizat cunoscător al 
sociologiei şi psihologiei, care salută, cu multă căldură lucrarea, deşi 
nu o dată a polemizat cu autorul ei: „Cine ar fi crezut că în mijlocul 
zbuciumărilor politice petrecute între anii 1907-1910, în România să 
se găsească un gânditor care să fie una şi aceeaşi persoană cu omul 
politic cel mai amestecat în aceste zbuciumări politice - un gânditor 
care să găsească timpul să se reculeagă şi să scrie, fără ură şi părtinire, 
o mecanică socială? [...]. Mecanique sociale poate fi trecută printre cele 
mai meritoase încercări ce s-au făcut în timpul din urmă în scopul 
de a constitui o metodă sigură în ştiinţa sociologiei. D. Spiru Haret 

are încrederea că, prin aplicarea matematicei la sociologie, cunoştin- 
tele sociologice, dacă nu se vor înmulţi, se vor preciza însă şi se vor 
sistematiza mai bine. [...] În fapt însă, toţi aceia care au voit să aplice 
matematica la fenomenele sociale s-au izbit de marea complexitate a 
acestor din urmă fenomene. [...] În bibliografia sociologică nu este, din 
acest punct de vedere, o carte mai clar scrisă ca aceea a d-lui Haret... 
cu un cuvânt, o carte bună, care sfârşeşte excelent”!?. 

În afara lui C. Rădulescu-Motru şi G.D. Scraba, la care revenim 
mai jos, nici un alt specialist în ştiinţele socio-umane ale timpului nu 
a exprimat o opinie despre această lucrare. În schimb să remarcăm 
judecăţile formulate de matematicieni, cei care au acreditat tentativa 
lui Haret de a aplica matematica la studiul societăţii. 

D. Pompeiu vorbind despre carte ţine să sublinieze: „autorul tratează 
chestiuni şi pune probleme care interesează în cel mai mare grad pe 
specialişti (sociologi)”?. Spiritul obiectiv al omului de ştiinţă îl deter- 
mină pe Pompeiu să exprime prudenţă în ce priveşte viitorul demersului 
haretian: „e posibil ca mai târziu sau mai devreme mecanica socială să 
aibă soarta teoriei mecanice din fizică: să fie părăsită ca nesuficientă 
pentru explicarea tuturor fenomenelor ce trebuie să le studieze. Nimeni 
nu poate prevedea de câtă supleţă se poate bucura această metodă, şi 
cât timp va fi ea aplicabilă. Un lucru e sigur: avem a face cu o încerca- 
re de introducere a unei metode ştiinţifice în o ştiinţă, pe care tocmai 
lipsa acestei metode a împiedicat-o să ajungă în rândul celorlalte ştiinţe 
pozitive”, previziune, parţial, confirmată de evoluţia sociologiei în 
secolul al XX-lea. Să amintim că însuşi Haret afirma că metoda sa este 
limitată, apreciind-o ca utilă pentru introducerea unei sistematizări a 
problemelor ce ar fi căzut sub incidenţa studiului sociologic: „prin ur- 
mare, metoda ce propunem, oricât de imperfectă ar fi deocamdată şi la 
oricâte greutăţi ar da acum loc, este sigur că va putea să aducă servicii 
mari ştiinţei sociologice, permițându-i cel puţin să stabilească oarecare 
principii certe care până acum îi lipsesc cu desăvârşire”! 

Un punct de vedere interesant prezintă matematicianul Gh. Ţiţeica, 

12 C. Rădulescu-Motru, D. Spiru Haret ca sociolog, „Noua Revistă 
Română”, nr. 8, 19 decembrie 1910, p. 165-167. 


13, D. Pompeiu, Dare de seamă despre Mécanique sociale, „Revista 
ştiinţifică Adamachi”, Cf. Operele lui Spiru C. Haret, vol. X, p. 270. 


14 Emil Triandafil, O nouă metodă în sociologie, „Viaţa Românească”, an 
VI, nr. 9, septembrie Î911, Cf. Operele lui Spiru C. Haret vol. X, p. 444. 


15 S. Haret, Despre Mecanica socială, în Operele lui Spiru C. Haret, vol. X, p. 496. 

cel ce s-a ocupat cu detaşată dăruire de editarea operelor fostului său 
profesor. El explică motivele ce au contribuit la elaborarea de către 
Haret a lucrării Mecanica socială: „...deşi Haret a fost prins în viaţa 
politică, plină şi istovitoare, el n-a încetat de a se ocupa de ştiinţă, el n-a 
încetat de a fi până la capăt om de ştiință”!*. Când Haret şi-a susținut 
teza de doctorat, mecanica cerească se afla într-o mare criză, ceea ce a 
determinat o folosire a unor noi metode de cercetare: „Metodele clasice 
pe cari le stăpânea Haret nu mai erau potrivite spre a urmări şi căpăta 
rezultate noi din ce în ce mai înalte. Haret n-a mai putut lucra în speci- 
alitatea sa.” El a făcut unele încercări: „Toate au fost şi au rămas dibuiri 
răsleţe, cari nu puteau duce departe. Cotitul vaselor, curgerea apei în 
canale [...] nu puteau duce la o lucrare de însemnătatea universală şi 
înaltă a tezei de doctorat”. Aşa se explică orientarea matematicianului 
S. Haret către studiul metodei matematice în analiza societății. 

Ion Ionescu, profesor la Şcoala de Poduri şi Şosele, a făcut o amplă 
dare de seamă asupra lucrării lui Haret. Am reținut din prezentarea 
sa această idee a reflectării activității sociale a lui Haret în cartea sa: 
„Preocupat pe de o parte de această mare problemă socială şi pe care 
a căutat să rezolve în diferitele funcțiuni publice ce a ocupat [...], forţat 
de altă parte de diferite împrejurări ca să se ocupe şi cu alte chestiuni 
sociale a avut prilejul să prindă unele apropieri, să vază unele analogii 
şi să încerce altele noi, să-şi explice unele nepotriviri şi să stabilească 
unele corespondențe între starea de repaos şi de mişcare socială şi între 
statica şi dinamica sistemelor materiale. [...] D-sa s-a gândit la Mecanica 
socială ca om de stat şi a scris-o ca matematician’. 

O opinie interesantă vine din partea lui Ernest Lebon: „Lucrarea 
d-lui Haret este rezultatul comparării pe care funcţiile sale ca ministru 
de stat i-au permis să facă între modul de dezvoltare a chestiunilor 
sociale, şi anumite legi ştiinţifice, cu deosebire legea atracției univer- 
sale. Supunând opera sa savanților, autorul speră ca, din reflexiile lor, 
va rezulta o metodă sigură pentru a trata chestiunile sociale a căror 
soluţie este, în prezent, dată cel mai adesea de inspirația momentului 
sau de spiritul de partid” *. 


16 G. Ţiţeica, Introducere la Operele lui Spiru C. Haret, vol. X, p. VIII. 
17 Ibidem. 


18 Ion Ionescu, Mécanique sociale par Sp. Haret, „Buletinul Societăţii Politehnice”, Partea 
tehnică, An XXVII, nr. 1 ianuarie, 1911, Cf. Operele lui Spiru C. Haret, vol. X, p. 251. 


19 Cf. Operele lui Spiru C. Haret, vol. X, p. 278. 

A existat şi o poziţie critică faţă de lucrarea lui Haret. Sociologul 
G.D. Scraba şi-a manifestat unele rezerve. Astfel comparând opul ha- 
retian cu studiul lui Winiarski, recenzentul scrie: „trebuie să conside- 
răm, cu părere de rău, această lucrare ca inferioară chiar acelei a d-lui 
Winiarski, care proceda după toate regulile ştiinţifice, în încercările sale 
de mecamică socială”. Principala observaţie a recenzentului vizează 
ipoteza lui Haret - viaţa ca forță socială -, reproşându-i că se serveşte 
de o generalizare mai puţin temeinică: stabilind în primele pagini din 
Capitolul II că mortalitatea urmează o curbă cu un caracter mai mult 
sau mai puţin de stabilitate, după vârste, generalizează acest fapt pentru 
toate fenomenele sociale. Dar, afirmă Scraba, moartea se prezintă şi ca 
un fenomen natural. Şi deci nu numai pentru om mortalitatea poate avea 
un caracter de stabilitate. Haret trage concluzia că orice fenomen social 
trebuie să prezinte o regularitate tipică: „un drum pe care mecanica 
socială n-o să-l poată străbate niciodată. Comparându-l permanent cu 
Winiarski, Scraba ajunge la ideea că Haret nu face altceva decât să de- 
monstreze imposibilitatea de a concepe o mecanică socială, recenzentul 
aducând exemple din lucrare (legea continuității fenomenelor sociale, 
principiul vitezelor virtuale, stabilitatea echilibrului social, principiul 
egalităţii acţiunii şi reacţiunii). Cu o uşoară ironie, Scraba nu acceptă 
frigul, succesiunea zilelor şi nopţilor şi aceea a anotimpurilor ca forţe 
sociale şi de aceea consideră a fi punctul slab al analizei haretiene: „dar 
aceste adevăruri vechi sunt prezentate într-un sistem mai ordonat de 
cum erau înainte. S-ar putea chiar face multe rezerve asupra acestor 
adevăruri alese de d. Haret; s. ex. analiza cauzelor care contribuiesc la la 
formarea şi dezvoltarea unei societăţi ni se pare foarte superficială.” 

Mai târziu, un alt exeget, Eugeniu Speranţia, constată că Haret a 
evitat să discute despre rolul psihismului în viața socială, accentuând 
doar pe lege ca element esenţial al organizării sociale, însă spre de- 
osebire de Scraba, găseşte lucrarea lui Haret ca benefică în studiul 
societății cu ajutorul matematicii: „Savantul matematician român a 
făcut prin această scriere o încercare îndrăzneață, care prezintă de 
multe ori faptele într-un mod captivant prin ingeniozitatea formulelor 
şi analogiilor”?. 


20 G.D. Scraba, Mecanica socială a d-lui Sp. C. Haret, „Revista de studii sociale”, an I, 
nr. 1, februarie 1911, Cf. Operele lui Spiru C. Haret, vol. X, p. 263. 


21 Eugeniu Speranţia, Introducere în sociologie, tomul I, Istoria concepțiilor sociologice, 
Ediţia a Il-a revizuită şi adăugită, Casa Şcoalelor, Bucureşti, 1944, p. 355. 

S. Haret a revenit asupra unor idei din lucrarea sa, urmare a reacţiilor 
critice din ţară şi din străinătate. El a subliniat unele dintre teze, cu 
deosebire în ce priveşte relaţiile sociologiei cu mecanica rațională. Este 
reiterat limpede țelul autorului, acela de a imprima demersului sociolo- 
gic rigoare şi precizie: „În lucrarea mea Mécanique Sociale, imprimată 
în noiembrie 1910, am căutat să văd dacă n-ar fi cu putinţă ca să se 
stabilească pentru fenomenele acestea oarecari norme şi clasificări, 
cari să permită o simplificare a studierii lor şi degajarea cu mai multă 
uşurinţă a oarecăror legi generale. Pentru aceasta mi-a servit foarte 
mult, ca termen de comparațiune, o altă ştiinţă, care acum trei sute de 
ani se prezentă sub o aparenţă tot aşa de nesigură că şi ştiinţa socială, 
dar care azi este o ştiinţă perefect constituită. Aceasta este Mecanica 
Raţională”?. Şi de această dată matematicianul insistă pe dificultăţile 
cu care se confruntă sociologia datorate lipsei unei rigori în delimitarea 
tematicii ei de studiu: „Părerea mea este că, în ştiinţa fenomenelor so- 
ciale, greutatea cea mai mare este că nu se deosebesc cu destulă băgare 
de seamă diferitele elemente ale problemei. În studiile chestiilor sociale 
găsim amestecate la un loc elemente cu totul disparate, fără ca să se 
caute să se aleagă rostul fiecăruia, partea sa de însemnătate, şi fără să 
se distingă în mod destul de riguros partea de consecinţe care revine 
fiecăreia din diferitele cauze cari determină un fenomen social.” 

Întrucât unii critici au considerat că mai bine ar fi fost să se vor- 
bească de sociologie mecanică decât de mecanica socială. S. Haret 
răspunde la această obiecție: „Poate să fie sociologie mecanică dacă 
tratezi ştiinţa sociologiei după metoda mecanică; dar este şi mecanică 
socială dacă faci o carte în care nu arăţi alta decât cum se poate aplica 
mecanica la sociologie.” Haret nu a afirmat nicăieri că „sociologia sau 
va fi mecanică sau nu va fi” şi nici nu a revendicat că sistemul său 
sociologic este nou. 

Nu ştim dacă vreun sociolog a dezvoltat principiile mecanicii 
sociale ale lui Haret, dar ar trebui analizat cum se regăsesc ele în acți- 
unea socială a lui Haret, ca om de stat, şi în analizele sale sociologice 
asupra realităților româneşti, ceea ce nu ne putem permite aici. Viaţa 
socială şi politică românească l-au determinat să observe realități 
care apoi au stat la temeiul ideilor sale sociologice. Ca matematician 
el a realizat necesitatea ca această realitate extrem de complexă şi de 
dificil de analizat, să fie studiată cu mijloacele ştiinţei pozitive, recte 


22 S. Haret, Despre Mecanica socială, loc. cit., p. 481. 

ale mecanicii raționale. 


Mecanica socială este o autentică lucrare de sociologie, care pa- 
radoxal, deşi nu porneşte de la fondul de idei al gândirii sociologice, 
afirmă imperativul studiului societății pe baza principiilor matematicii 
şi profilează domeniile de cercetare sociologică, iar autorul ei, S. Haret 
este un autentic sociolog. 

LA SPIRU HARET 


Intelectualul României a fost obligat şi solicitat să se implice ne- 
mijlocit în procesul de construcţie a societăţii moderne. Întrebarea 
fundamentală era: cum să se realizeze modernizarea, prin copierea 
unor idei şi structuri sau prin aplicarea ideilor şi concepţiilor actuale, 
cu metode specifice, în contextul românesc?, temă ce a dominat dez- 
baterile din spaţiul public pe întreaga perioadă postpaşoptistă, fiind 
de actualitate şi astăzi. 

Dintre instituţiile supuse schimbării şi cu impact în viața socială, 
şcoala ocupă un loc proeminent în analizele teoretice şi în acţiunea 
practică. Instituţia şcolară este investită cu valențe remarcabile în 
stimularea, susținerea şi accelerarea proceselor de schimbare. Una 
din marile reforme inițiată de Alexandru loan Cuza a fost adoptarea 
Legii instrucţiunii publice, care a reglementat, timp de mai mult de trei 
decenii, funcţionarea şcolii. O nouă reformă şcolară, cea lui S. Haret, a 
adaptat principiile învăţământului modern la trebuințele reale ale țării. 
Haret a conceput şcoala ca intrinsecă evoluţiei societăţii moderne, şi 
din această idee a elaborat o strategie de construcție modernă în care 
culturalul şi educaţia devansează economicul. 

Viziunea haretistă despre şcoală este un mod original de a concepe 
schimbarea socială într-o ţară în curs de modernizare. Haret însuşi 
este un exemplu elocvent cum intelectualul instruit şi educat în spiritul 
standardelor europene realizează cerinţe ale progresului generat de 
şi într-o comunitate naţională. El a conceput un sistem instituțional 
modern în România, adecvat aspirațiilor şi oportunităţilor reale de 
schimbare ale românilor. 

Acţiunea lui Haret se inserează în curentul ce-şi are sorgintea în 
tendința, manifestă din prima jumătate a secolului al XIX-lea din spa- 
tiul românesc, ce pleda pentru un învăţământ naţional modern. Dar, 
de reținut, liberalul Haret se interferează, în unele dintre ideile sale, 
cu concepția maioresciană despre învăţământ, pe care o dezvoltă în 
unele laturi. El a înfăptuit cerința maioresciană şi eminesciană de a 

prelua forme reale ale civilizației moderne din Occident şi nu surogatele 
acesteia sau imitaţia unor forme secunde. 

La fel ca junimiştii, Haret sesizează deficienţele actului de moder- 
nizare în România, datorate în primul rând neconcordanţei dintre fond 
şi formă. Structurile instituționale adoptate din exterior nu răspundeau 
nevoilor reale ale contextului în care ele încercau să funcționeze, si- 
tuaţie subliniată de el: „Este un lucru evident şi recunoscut de toată 
lumea, că diversele pături ale societăţii româneşti nu au fost atinse în 
mod egal de binefacerile noii stări de lucruri, inaugurată mai cu seamă 
prin mişcarea de la 1848”%, iar în altă parte scrie că una dintre cauzele 
disfuncționalităţii evoluţiei sociale şi economice din România este 
„lipsa unei relaţii intime constante şi active, între cei care dau impulsul 
şi cei care trebuie să-l primească”?, adică între agenţii modernizării 
şi grupurile care efectele modernizării nu a existat o comunitate de 
interese şi de aspirații. Şcoala s-ar institui astfel în cadru şi ferment 
al progresului, al formării comportamentelor pentru schimbare, şi în 
acest sens stabileşte direcţia de dezvoltare a învățământului: „Căutăm 
a face ca învăţământul nostru să devină un învățământ naţional, de 
vreme ce ne silim a-l face să se potrivească țării noastre, în loc de a ne 
mulțumi să-l luăm făcut gata, într-un timp şi în nişte condițiuni care 
nu mai sunt ale noastre””. 

Viziunea lui Haret despre învățământ este axată pe conceperea 
acestuia ca sistem unde fiecare componentă este implicată în evoluţia 
celorlalte componente. De aceea, el accentuează învăţământul primar, 
văzut ca fundament în asigurarea evoluţiei şi eficienţei nivelelor supe- 
rioare de învățământ. Şcoala la rându-i este un subsistem social, deci 
dezvoltarea ei depinde de societate, şi, în consecinţă, învăţământul 
românesc se pliază pe realităţile concrete ale țării. Economia națională, 
cultura şi alte sectoare aveau o structură specifică, un nivel de evoluţie, 
ceea ce impunea şcolii cerinţe de realizat în concordanţă cu trebuinţele 
sociale ale acestora. Această teză nu lasă loc autarhiei sau formulelor 
naţionaliste desuete, dimpotrivă se revendică de la o concepţie modernă 
cu privire la statutul şcolii în comunitatea naţională. 

Haret a elaborat decizii pentru învăţământ fiind susținut de un cli- 
mat spiritual, politic şi cultural dominat de imperativul orientării şcolii 


23 Operele lui Spiru C. Haret, vol. VII, p. 328. 
24 Operele lui Spiru C. Haret, vol. VIII, p. 313. 
25 Operele lui Spiru C. Haret, vol. II, p. 271. 

româneşti din acea perioadă spre obţinerea de performanţe europene 
în educaţie şi în instrucţie. In anii'80-90 ai secolului al XIX-lea, apar 
proiecte de legi, se editează lucrări despre şcoală şi învățământ, au 
loc dispute cu referire la concepţia, metodele şi principiile şcolare”. 
Chestiunea principală era asiguarea unei orientări realist-pragmatice în 
educaţie şi instrucție, depăşirea condiţiei şcolii de instituţie ce pregătea 
tinerii numai pentru profesii bugetofore. 

Pentru a contura direcţiile concepţiei haretiste despre şcoală prezen- 
tăm câteva dintre iniţiativele sale legislative, nu înainte de a menționa 
trăsături ale situaţiei învățământului românesc, aşa cum se desprind 
din analizele reformatorului. Acesta subliniază caracterul livresc al 
întregului învățământ şi accentul pus pe memorizare. Corpul profesoral 
nu avea simțul datoriei şi al responsabilităţii încălcând de nenumărate 
ori regulamentele şi legile. Nu erau respectate programele, durata 
lecţiilor era redusă, vacanţele legale erau prelungite, iar unii profesori 
îşi permiteau să predea doar o parte a materiei”. Nu exista un sistem 
de sancţiune a abaterilor şi lipsea un corp de inspecție. Funcţionau, în 
număr disproporționat, numai gimnazii şi licee clasice. 

Acest tablou sumbru asupra învățământului românesc exprima o 
anumită mentalitate, depreciativă după cum se vede, față de şcoală. 
Evoluţia societăţii româneşti a adus în prim plan alte aspirații, trebu- 
ințe şi idealuri educative care impuneau înființarea şi funcţionarea 
altor tipuri de şcoli, cu deosebire a acelora ce pregătesc elevii pentru 
activitatea economică. 

Haret adoptă o atitudine radicală, ca urmare a analizei situației 
îmvățământului românesc: abrogarea întregii legislații şi elaborarea 
alteia noi. In anul 1886 propune un proiect de reformă: legea instrucți- 
unii publice elementare, primare, secundare şi superioare. Ce prevede 
acest proiect? Înființarea în toate comunele, care au cel puţin 40 de 
copii de vârstă şcolară, a şcolilor primare. In programa şcolară se va 
introduce lucrul manual ca materie obligatorie. De asemenea, urma să 
se constituie ateliere pe lângă şcolile primare rurale. 

În ce priveşte învăţământul secundar, Haret pledează pentru două 
categorii de licee de cultură generală: clasice şi reale. O prevedere 
deosebit de importantă sunt cursurile pentru adulți în scopul reduce- 

26 Ştefan Bârsănescu, Florela Bârsănescu, Educaţia, învățământul, gândirea pedagogică 
din România, Editura ştiinţifică şi enciclopedică, Bucureşti, 1978. 

27 Cf. Şerban Orăscu, op. cit., p. 42. 

rii analfabetismului. Pentru copiii de vârstă foarte mică a gândit un 
sistem de grădiniţe. A avut în vedere pregătirea viitorilor învăţători, 
realizată în şcolile normale rurale, iar institutorii pentru şcolile urbane 
să se instruiască în şcolile normale urbane. A propus organizarea unui 
concurs unic pe ţară pentru fiecare specialitate. 

Proiectul lui Haret nu a fost adoptat din cauza reacției, uneori foarte 
violente, din partea corpului profesoral şi a susținătorilor acestuia care 
nu puteau accepta ca o dată cu introducerea formelor civilizaţiei mo- 
derne să lucreze şi să acţioneze în spiritul schimbării. O idee esenţială 
în opera lui Haret o reprezintă proporţia adecvată între tipurile de şcoli. 
In toate proiectele sale de legi propune limitarea numărului de gimnazii 
şi lice şi creşterea numărului de şcoli primare. 

Reforma învățămândului mediu şi superior aprobată la 23 martie 
1898 este un autentic program de transformare radicală a învăţământului 
românesc ce ţine seama de nevoile reale ale societății româneşti deja 
restructurată modern în unele din componentele sale. Faţă de proiectul 
de lege din 1886 reforma din anul 1898 aduce unele elemente noi. Se pre- 
vede existenţa unui gimnaziu unic iar cursurile liceului sunt împătțite 
în secţiile clasică, reală şi modernă. Se acordă facilități pentru accesul 
copiilor de săteni în licee, acordându-se burse pentru cel puţin un sfert 
dintre aceştia. Universitățile au fost investite cu calitatea de centre de 
dezvoltare şi stimulare a ştiinţei, fiind introdusă obligaţia pentru cadrele 
didactice de a avea o contribuţie ştiinţifică originală recunoscută. Se 
punea astfel capăt unei situaţii anormale: mulți dintre profesorii din 
universităţi nu elaboraseră nici măcar un articol de ziar. 

Reforma lui Haret este simptomatică pentru modul eficient de a 
acționa al intelectualului român, format în medii occidentale, în condiţii 
naţionale concrete. Savantul cu contribuţii ştiinţifice apreciate în țări cu 
tradiţie în domeniu, a oferit, prin opera sa ştiinţifică şi acțiunea politică 
şi legislativă o strategie de aplicare de idei, teze şi concepții moderne. 
Lectura reformelor lui Haret pune în relief efortul unui european de a 
clădi instituţional o civilizaţie europeană într-o țară europeană cu un 
anumit ritm al evoluţiei istorice. 

Spiru Haret nu a admis în cariera sa compromisuri, ci a urmărit 
realizarea întocmai a instituțiilor şcolare moderne. Prin consecvența 
sa în a-şi susţine ideile de reformă în răstimpul d e 12 ani ce s-a scurs 
între primul proiect de lege (1886) şi cel adoptat de parlament (1898) s-a 
conturat un curent favorabil restructurării şcolii. Omul de ştiinţă Haret 

a fost un factor dinamic în impulsionarea transformărilor din şcoală. 
Nu a fost singurul reformator. A fost o întreagă pleiadă de intelectuali 
decişi să acţioneze pentru o dezvoltare modernă a învăţământului 
românesc. Să-i menţionăm doar pe pe C. Dimitrescu-laşi, C.I. Istrati, 
Titu Maiorescu, Ştefan Mihăilescu, V.A. Urechia, Petre Poni etc. Spre 
deosebire de aceştia, Haret s-a impus prin capacitatea de a formula cu 
claritate obiective şi de a legifera cadrul de fiinţare a învățământului 
românesc. 

Subliniam că Haret a acordat prioritate şcolii primare, pe care el 
o concepe ca bază a întregii educaţii şcolare. „Școala primară trebuie 
să fie o adevărată şcoală națională, sau să nu fie deloc. Şcoala să fie 
un mijloc de a prepara şi a asigura fuziunea tuturor în acelaşi gând de 
iubire de ţară, indiferent de origină”, afirmă Haret într-un cuvânt adresat 
Congresului cadrelor didactice, ţinut la Bucureşti în anul 1905%. 

Şcoala primară a fost investită de Haret cu virtuți şi competenţe 
specifice pentru sat. Omul de ştiinţă se înscrie în rândul marilor spirite 
româneşti profund marcate de situaţia deosebit de precară a satului, 
de necesitatea ridicării a la nivelul civilizaţiei timpului. Spiru Haret a 
acordat un rol decisiv şcolii în înlăturarea multora dintre racilele din 
mediul rural. 

În perioada 1902-1904 Haret, ministrul Instrucțiunii publice a iniţiat 
acțiuni de reorganizare a activităţilor extraşcolare la sate, învățătorii 
fiind consideraţi singura categorie profesională capabilă de a fi agent 
real al modernizării la sate şi de a sprijini țăranii să devină producători 
independenţi. Haret recunoaşte că țărănimea este clasa „cea mai puțin 
atinsă de mişcarea noastră de regenerare naţională.” Ca răspuns, el 
concepe învăţământul drept mijloc de înlăturare a analfabetismului, şi 
a dispus programe pentru şcolile de pregătire a neştiutorilor de carte. 
In 1904 existau 2 000 de şcoli de adulţi create de Haret”. 

Savantul a urmărit o strategie globală de restructurare a satului, 
şcoala fiind asociată cu alte instituţii de cultură. În acest temei a sus- 
ținut acţiunea de înfiinţare a bibliotecilor populare săteşti, în anul 1898 
organizându-se 320 asemenea instituţii, câte zece în fiecare judeţ“. 
Rolul bibliotecilor săteşti era acela de a lămuri noţiuni de drept şi da- 


28 Ştefan Bârsănescu, Florela Bârsănescu, op.cit., p. 116. 


29 Cf. Maria Itu, Forme instituționalizate de educație populară în România, Editura 
ştiinţifică şi enciclopedică, Bucureşti, 1981, p. 190. 


30 Operele lui Spiru C. Haret, vol. 1, p. 307. 

torie, deci de a face instrucţie şi educaţie juridică sătenilor. In acelaşi 
scop a înfiinţat cercurile culturale. Potrivit reglementării lui Haret, 
învățătorii din cel mult nouă sate apropiate alcătuiau un cerc cultural 
itinerant, încât fiecare sat să fie gazda, cel puţin o dată pe an, a unei 
acțiuni culturale. In aceeaşi idee a transformării ţărănimii în „factor 
activi şi inteligent în viața noastră de stat”, Haret a gândit modalităţi de 
dezvoltare a industriei locale pentru a oferi ţăranului posibilitatea de a 
lucra şi iarna, în acest fel formându-se treptat deprinderile românilor 
pentru activitatea industrială”. 

Ca principal element al formării mentalităţii pentru modernizare, 
învățătorii au obligaţia de a cunoaşte activitatea economică din sat, şi 
să-i orienteze pe ţărani către forme eficiente de organizare a muncii, 
de cultivare a pământului. Haret pleda pentru cooperaţie considerând 
că lucrarea în comun a pamântului este calea de ameliorare a situației 
dramatice a ţăranului român. El avea reticenţe față de mica proprietate 
țărănească şi nu se solidariza cu tendinţa de împroprietărire a ţăranilor 
deoarece în acest fel proprietatea s-ar fărâmiţa, ceea ce ar avea ca efect 
scăderea producţiei agricole. Corpului didactic din sate îi incumbă 
misiunea de a educa ţăranii pentru cultivarea în comun a pământului. 
Concepţia lui Haret nu avea nimic cu colectivizarea agriculturii, cu 
teza desființării proprietăţii particulare. Cooperaţia o concepea în mod 
similar cu experienţele cooperatiste din țări europene, Danemarca de 
pildă. 

Învăţământul este, în viziunea lui Haret, un factor al dezvoltării, 
inclusiv economice, fiind un stimulent al acesteia. Critica şi acțiunea 
de înlăturare a orientării şcolii către o educaţie abstractă aveau ca scop 
demonstrarea oportunității învățământului profesional care trebuie 
„mai mult să preceadă decât să urmeze mişcarea economică”, statului 
revenindu-i obligaţia organizării reţelei de şcoli profesionale. Modul 
cum concepe învăţământul profesional este încă un argument al opțiunii 
pentru soluţii adecvate contextului naţional. 

Autorul Mecanicii sociale abordează, ca orice autentic intelectual, 
problematica dezvoltării sociale şi economice din unghiul finalității 
morale. Modernizarea societății româneşti este benefică numai dacă 
produce mutații în conduita şi gândirea morală individuală şi colectivă. 

31 Şerban Orăscu, op. cit., Emil Bâldescu, Spiru Haret, Editura didactică şi pedagogică, 
Bucureşti, 1972. 

32 Operele lui Spiru C. Haret, vol. IL, p. 384. 

lată ce spunea în „Adevărul” din 12 octombrie 1906: „Ne încântă stră- 
lucirea exterioară, mulțimea palatelor clădite şi lungimea şinelor de fier 
care străbat ţara; nu băgăm însă de seamă că lăsăm neatins fondul moral 
care forma temelia mizeriei bizantine, împlântate la noi, de infamul 
regim fanariot. Dar tocmai aceasta este principala, unica reformă care 
trebuie făcută ca să avem dreptul de a vorbi de repedea noastră intrare 
în lumea civilizată”. Asemănarea cu ideile maioresciene şi, mai ales, 
cu rigoarea eminesciană, este izbitoare. 

S. Haret se numără printre personalitățile ce au rara şansă de a trăi 
satisfacția de a vedea efectele deciziilor şi acţiunilor lor. A fost de trei 
ori ministru, în total 9 ani şi 8 luni, dar a realizat cu mult mai mult 
decât toţi miniştrii de dinaintea sa (în număr de 39)*. Câteva date sunt 
exemplare. Astfel, din 1899 până în anul 1910 numărul ştiutorilor de 
carte din mediul rural a crescut de la 15, 2% la 34,7%. Numărul elevilor 
înscrişi la şcolile primare a fost cu 120% mai mare în acel interval de 
timp, iar absolvenţii şcolilor primare au crescut de la 9 118 la 26 992 
anual. Între 1897-1911 s-au construit 2 088 localuri noi, din care 1931 
numai în răstimpul ministeriatului său. In aceeaşi perioadă au fost 
înființate 60 de şcoli de meserii față de cele trei existente. Aşadar, 
realizări excepţionale într-o epocă axată pe construcţie, pe dezvoltare 
modernă. Haret a putut să-şi finalizeze ideile şi acţiunile pentru că 
epoca însăşi le susținea. 

Marele savant şi om de stat a lăsat o operă teoretică şi a reformat 
societatea românească în spirit modern prin şcoală, reprezentând argu- 
ment şi model de comportament şi gândire europeană într-o societate 
înscrisă pe calea recuperării unor decalaje şi a unui timp istoric pentru 
a fi, aşa cum o îndreptăţesc toate potențele ei istorice, spirituale, eco- 
nomice şi culturale, racordată la spiritul veacului. 


33 În „Adevărul”, 12 octombrie 1906, apud Şerban Orăscu, op. cit., p. 114. 
34 Vezi Emil Bâldescu, op. cit., p. 303. 

Sociologia în România a avut o evoluţie sinuoasă. Deşi, termenul 
de sociologie s-a impus în cultura română la un interval relativ scurt 
după lansarea lui de către A. Comte, lucrări de sociologie propriu-zisă 
apar destul de târziu. Consideraţii sociologice despre realitatea socială 
şi istorică românească au afirmat N. Bălcescu, M. Kogălniceanu, Ion 
Heliade-Rădulescu. I.C. Brătianu a fost printre primii care au vorbit 
despre sociologie, socotită de marele om politic drept ştiinţă naturală. 
Despre studiul ştiinţific al socialului s-a vorbit mai târziu, şi amin- 
tim numai aserţiunile lui Titu Maiorescu despre ştiinţa societăţii“, 
şi comentariile lui M. Eminescu despre sociologie“. Un loc aparte îl 
ocupă Ion Ionescu de la Brad, întemeietorul metodei monografice de 
cercetare sociologică, metodă aplicată de el însuşi în cele trei volume 
despre judeţele Dorohoi, Mehedinţi şi Putna. În lucrările socialiştilor 
români se face recursul la sociologie, nu de puţine ori, evident prin 
prisma concepţiei marxiste. C. Stere“ şi G. Ibrăileanu examinează 
evoluţia societăţii moderne apelând la concepte şi criterii de analiză 
sociologică. Idei sociologice întâlnim la Vasile Conta şi A.D. Xenopol. 
Primul a inclus un capitol Chestiuni de sociologie în cartea sa Originea 
speciilor. Filosoful relevă diferența dintre stadiul evoluat al ştiinţelor 
naturii şi nivelul de început al sociologiei şi psihologiei. Xenopol 
consacră în lucrarea sa Principiile fundamentale ale istoriei un capitol 
legilor sociologice. După marele istoric, sociologia studiază legile de 
repetiţie pe baza cărora se fac previziuni în acelaşi mod că în ştiinţele 
naturii, idee ce o vom întâlni la Traian Brăileanu. 


35 Titu Maiorescu, Scrieri din tinereţe, ediţie îngrijită, prefaţă şi note de Simion Ghiţă, 
Editura Dacia, Cluj-Napoca, 1981, p. 155. 

36 M. Eminescu, Opere, X, Editura Academiei Republicii Socialiste România, 1989, p. 
17 (,, Sociologia nu este până acum o ştiinţă, dar ea se întemeiază pe un axiom care e comun 
tuturor cunoştinţelor omeneşti, că adică întâmplările concrete din viaţa unui popor sunt supuse 
unor legi fixe, cari lucrează în mod hotărât şi inevitabil.”) 


37 Traian Herseni apreciază lucrarea lui C. Stere, Evoluția individualității şi noțiunea de 
persoană în drept, 1897, drept cea dintâi lucrare de sociologie teoretică, de nivelul lucrărilor 
occidentale, vezi Traian Herseni, Sociologie românească. Incercare istorică, ed. cit., p. 47. 

În perioada de început a secolului al XX-lea Dumitru Drăghicescu 
se afirmă puternic în Franţa, unde publică lucrări bine primite în reviste 
prestigioase de sociologie“, dar cu ecou foarte redus în ţară. 

Până în 1916, în demersul elaborării unor lucrări de sociologie se 
încumetă Haralambie Fundăţeanu, Sociologia, partea I, Consideraţiuni 
generale, 1912 şi Gh.D. Scraba, Sociologie, 1914. Cei doi sociologi au 
meritul de a fi realizat o sinteză a principalelor idei sociologice în scrieri 
speciale. Fundăţeanu defineşte sociologia drept ştiinţă a societății şi 
ca instrument de schimbare socială. G.D. Scraba concepe sociologia 
ca o filosofie şi ştiinţă în acelaşi timp. Ea este filosofie deoarece între 
filosofie şi filosofia socială există o identitate de metodă. Acestea au 
un domeniu comun de cercetare: dualismul universal care apare în 
sociologie sub forma individului şi a socialului. Sociologia este ştiinţă, 
pentru că ea are ca obiect studiul ştiinţific al societăţilor în scopul 
de a releva o parte din legile sociabilităţii: „fie direct, prin analiza 
instituţiunilor sociale, fie indirect, considerând ca obiect relaţiunile şi 
raporturile sociale care s-au degajat din valorile sociale pe care aceste 
instituţii le concretizează”*. Sociologia studiază viaţa conştientă a 
oricărei societăţi omeneşti, de fapt conştiinţa individuală în ceea ce 
are comun pentru toţi indivizii unei societăți. Un anumit psihologism 
se resimte în lucrarea lui Scraba. 

Aşadar, profesionalizarea în domeniul sociologiei în România s-a 
produs destul de târziu, cu toate că idei sociologice circulau în cultura 
română. 

În învăţământul superior, C. Dimitrescu-laşi este primul care predă 
un curs de sociologie, începând cu anul universitar 1896-1897, la 
Universitatea din Bucureşti. De la profesorul bucureştean nu a rămas 
curs tipărit şi nici mărturii semnificative despre prelegerile sale. La 
Universitatea din laşi, sociologia îşi ocupă locul cuvenit, o dată cu 
venirea la catedră a lui Dimitrie Gusti în 1910. 

Nu este lipsit de semnificaţie faptul că în perioada interbelică, în 
timp ce universităţile italiene nu aveau catedre de sociologie, iar so- 


38 Amintim câteva dintre lucrările de sociologie ale lui D. Drăghicescu: Le probleme 
du determinisme social, Felix Alcan, Paris, 1903; Du rôle de l'individu dans le determinisme 
social Félix Alcan, Paris, 1904; Le probleme de la conscience. Étude psycho-sociologique, 
Felix Alcan, Paris, 1907. 


39 Gh.D. Scraba, Sociologie, Editura Librăriei Socec, Bucureşti, 1921, p. 206. 

ciologia era profesată ca un fel de anexă de jurişti şi economişti“, în 
România funcționau patru catedre de sociologie. La Bucureşti, a fost nu- 
mit profesor Dimitrie Gusti, transferat, după război, de la Universitatea 
din laşi, la Cluj funcţiona Virgil Bărbat, la laşi titularul catedrei era 
Petre Andrei, iar la Cernăuţi preda Traian Brăileanu. 

În răstimpul când Traian Brăileanu publica Introducere în sociologie 
şi Sociologia generală, principalii sociologi români publicaseră studii 
despre anumite teme: D. Gusti, Sociologia războiului, 1915, Studii so- 
ciologice şi etice, 1915 şi o serie de articole în „Arhiva pentru Ştiinţa şi 
Reforma Socială”, iar Petre Andrei era cunoscut ca autor al volumelor 
Sociologia revoluţiei, 1921, Probleme de sociologie, 1927. Scraba şi 
Fundăţeanu şi-au reeditat lucrările: G.D. Scraba, Sociologie, ediţia a 
Il-a, 1921, Haralambie Fundăţeanu, Principii de sociologie generală, 
ediția a doua, 1927. Merită amintit ca D. Gusti a publicat lucrări de 
sociologie generală destul de târziu, în a doua jumătate a anilor '30, mai 
exact în momentul când îşi constituise echipa de cercetare alcătuită din 
foştii săi studenți Traian Herseni, Mircea Vulcănescu, H.H. Stahl etc. 
Până atunci cursurile sale de sociologie au fost stenografiate şi multi- 
plicate de către studenţi în cadrul Facultăţii de Litere şi Filosofie. 

Din scurta prezentare a titlurilor de lucrări de sociologie apărute 
până în ani1'20 ai secolului trecut rezultă o animată şi bogată activitate 
de pregătire a viitorilor sociologi şi de răspândire a ideilor sociologice în 
medii cât mai diverse. Mişcarea sociologică autohtonă de după primul 
război mondial a cunoscut o dezvoltare proeminentă, impunându-se 
ca una dintre cele mai vii din sociologia timpului. La această evoluţie 
spectaculoasă a sociologiei româneşti a contribuit, indiscutabil, şi Traian 
Brăileanu, primul autor român al unei lucrări de sociologie generală. 


1. O scurtă biografie 


Se cuvine a vorbi, fie şi succint, despre biografia marelui sociolog, 
model de destin tragic al unui om ce şi-a pus talentul şi munca, mergând 
până la scarificiu, pentru ştiinţă şi pentru comunitatea sa națională. 
Timp de mai mult de cinci decenii viaţa lui a fost necunoscută publi- 


40 Traian Brăileanu, Istoria teoriilor sociologice, editată de Iosif Antohi, Universitatea 
„Regele Carol II”, Cernăuţi, 1937, p. 487. 

cului. Conturăm marile direcţii ale vieții sale, o viață din care nu a 
câştigat nimic pentru sine şi nici măcar pentru urmaşii săi. 

Traian Brăileanu s-a născut la 14 septembrie 1882 la Bilca-Suceava”. 
Tatăl său Gheorghe Brăileanu, învăţător, timp de 40 de ani, în comu- 
na Bilca, a avut doi frați: Patrichie, învăţător în Rădăuţi, şi Dumitru, 
preot în comuna Frumosu. Gheorghe Brăileanu s-a căsătorit cu Maria 
Polonic. Familia Gheorghe Brăileanu a fost destul de numeroasă — 12 
copii, Traian Brăileanu fiind al nouălea copil. Viitorul sociolog a ur- 
mat primele trei clase primare în Bilca, iar clasa a patra a frecventat-o 
la Rădăuți. Apoi, s-a înscris la liceul german din Rădăuţi pe care-l 
absolvă în anul 1901. 

În liceu programa era axată, alături de limba germană, pe studiul 
limbilor latină şi elină, dar Brăileanu învaţă şi limba franceză. În oc- 
tombrie 1901 se înscrie la Universitatea din Cernăuţi unde studiază 
filosofia şi elina, ca materii principale, şi latina ca materie secundară. 
Unul dintre profesorii renumiţi ai Universităţii cernăuţene, cu influență 
asupra sa, a fost Richard Wahle, empiriocriticist din stirpea lui Mach 
şi Avenarius. Cu acest profesor a susținut colocviile „Istoria filosofiei 
noi”, „Pedagogia”, „Logica” şi „Psihologia”, toate evaluate cu califi- 
cativul „foarte bine.” Mai târziu îşi va aminti despre profesorul său: 
„Cursurile lui Wahle erau foarte frecventate şi gustate de studenți şi 
de doamnele intelectuale din societatea cernăuţeană””?. Printre profe- 
sorii de la Universitate se număra şi lon G. Sbiera care preda istoria 
literaturii române din secolele 18 şi 19, şi literatura populară română, 
cursuri frecventate în fiecare semestru de către Traian Brăileanu. 
Majoritatea cursurilor urmate de Brăileanu refereau la teme de filosofie 
antică greacă şi latină, cursuri de filosofie modernă, de etică şi istorie. 
Aşadar, viitorul sociolog nu a frecventat la Universitate nici un curs de 
sociologie şi nu a parcurs lucrări de sociologie. La examenul de licenţă 
a prezentat tezele: Arta dialogului la Luchian, la greacă, Propoziţiile re- 
lative la Cicero, la latină, Privire istorică şi critică asupra categoriilor 
filosofice, la filosofie. Se poate spune că absolventul Universităţii din 
Cernăuţi dispunea de o bună pregătire clasicistă îngemănată cu o înaltă 
cunoaştere a filosofiei, ceea ce se va reflecta pe deplin în toată opera 


41 Datele biografice le preluăm din Leon Țopa, Veronica Topa, Tudor Brăileanu, Viaţa şi 
opera teoretică a lui Traian Brăileanu, Bucureşti, 1992, manuscris pus la dispoziţie de Tudor 
Brăileanu. 


42 Ibidem, p. 11. 

sa. Nu întâlnim la altă personalitate a filosofiei şi sociologiei româneşti 
o stăpânire, în acelaşi grad, a studiilor clasice şi a filosofiei. După cum 
spune Vladimir Trebici, Traian Brăileanu dispunea de o mare cultură 
filosofică, bazată în special pe filosofia elină şi germană. 

După terminarea studiilor universitare, este numit, în septembrie 
1905, profesor suplinitor la liceul de stat nr.1, cu predare în limba ger- 
mană, din Cernăuţi. Aici funcționează o perioadă foarte scurtă — doar 
până la sfârşitul anului 1905, din cauză că nu putea să se acomodeze 
cu munca de dascăl în învățământul secundar. Timp de un an nu face 
altceva decât sa mediteze asupra problemei libertății umane ca factor de- 
terminant al problemei morale. Colaborează la publicaţii din Cernăuţi, 
cu deosebire în revista „Junimea literară.” Debutează cu nuvela /rina 
şi publică schițe umoristice. După terminarea serviciului militar, grație 
sprijinului fratelui său, Constantin, Traian Brăileanu este angajat, în 
februarie 1909, interpret pentru limbile română şi germană la Legația 
României din Viena, post în care va sta până în 1914. În acest răstimp, 
preocupat continuu de propria desăvârşire intelectuală, el a frecventat, 
la Universitatea din Viena, cursurile profesorilor Stöhr şi Jodl, iar în 
1913-1914 s-a înscris la Facultatea de Drept de la aceeaşi Universitate, 
interesat fiind cu deosebire de cursurile de drept roman. 

În decembrie 1909 a susţinut teza de doctorat la Universitatea 
din Cernăuţi cu menţiunea „Cum laude.” Teza Betrachtung und 
Beleuchtung in der Geschichte der Philosophie Auftretenden höchsten 
Kategorien (Considerare şi lămurire a categoriilor celor mai importante 
în istoria filosofiei) a fost elaborată între anii 1907-1909, şi scrisă în 
limba germană. 

La 8 mai 1910 se căsătoreşte cu Emilia Silion, ce aparţinea unei 
vechi familii de bucovineni”. 

În anul 1914, mobilizat în calitate de cetăţean austriac, Traian 
Brăileanu participă la război într-o localitate cehă, dar fiind rănit este 
spitalizat. In 1918 revine cu familia la Viena şi primeşte un post la 
Comisia de inventariere a palatului Schânbrun. La 1 octombrie 1919 
este angajat bibliotecar la Universitatea din Cernăuţi. Deşi nevoit să 
facă faţă multor probleme de viață cotidiană, legate cu deosebire de 
creşterea celor trei copii născuţi în această perioadă, găseşte timp să 


43 Soții Brăileanu au avut patru copii: Gheorghe, inginer petrolist, condamnat politic la 
20 de ani muncă silnică, Veronica Maria, profesoară, soţia profesorului Leon Ţopa, Mircea, 
inginer, şi Tudor, inginer. 

publice lucrările: Despre condițiunile conştiinţei şi cunoștinței. Tratat 
de filosofie, Cernăuţi, 1912, Die Grundlegung zu einer Wissenschaft der 
Ethik (ntemeiere pentru o ştiinţă a eticii), Viena şi Leipzig, 1919. 
Teza de doctorat, celelalte lucrări, lecturile dovedeau pregătirea sa 
de excepţie şi îl recomandau pentru o carieră universitară. Cu aspiraţia 
de a obţine o catedră universitară, în luna iulie 1919, Traian Brăileanu 
a propus cursuri ce ar fi urmat să le ţină: I. Istoria filosofiei antice, 
Introducere în principiile etice, Montesquieu, Etica socratică, Filosofia 
lui Vasile Conta; II. Istoria filosofiei noi, Filosofia la români, Istoria 
eticii; III. Problema libertăţii voinţei — critica teoriilor; IV. Filosofia 
modernă în Franţa, Problema programului cultural“. Se poate uşor 
observa lipsa unei teme de sociologie din acest proiect. Planul a fost 
acceptat de conducerea Facultăţii de Litere şi Filosofie a Universităţii 
din Cernăuţi, şi la 1 aprilie 1920 Brăileanu a ocupat postul de docent. 
În 1921 este numit profesor agregat la catedra de pedagogie şi so- 
ciologie de la Universitatea din Cernăuţi“. Să amintim că în acel timp 
ministru al învăţământului era profesorul P.P. Negulescu, colegul său 
din Partidul Poporului. Din 1924 catedra s-a transformat în catedra de 
„Sociologie, etică şi politică”, şi Traian Brăileanu a devenit titular al ace- 
steia“%. În anul 1934 este numit profesor definitiv. Între anii 1931-1933 
a fost decan al Facultăţii de Sociologie a Universităţii din Cernăuţi. Cu 
toate că sociologia nu a reprezentat un domeniu de preocupare înainte 
de a fi cadru didactic universitar, Traian Brăileanu s-a impus rapid în 
țară şi în străinătate ca un proeminent sociolog. Munca universitară 
i-a absorbit cea mai mare parte a timpului, îndeplinindu-şi obligaţiile 
multiple. Profesor titular la catedra „Etică, sociologie şi politică”, el a 
predat sociologia generală, etica, politica, teoriile sociologice, istoria 
doctrinelor etice. Ca profesor suplinitor la istoria filosofiei a ţinut cur- 
44 Cf. Leon Topa, Veronica Topa, Tudor Brăileanu, op. cit., p. 42. 


45 Prin adresa nr. 31. 822 a Ministerului Instrucțiunii din 20 aprilie 1921, semnată de G. 
Popa-Liseanu, către decanul Facultăţii de Filosofie din Cernăuţi ( „Avem onoarea a vă face 
cunoscut că prin Înaltul Decret Regal cu nr. 1539 din 11 aprilie 1921, d-l Traian Brăileanu este 
numit profesor agregat pentru catedra de pedagogie şi sociologie la acea facultate pe ziua de 1 
martie 1921”, Cf. Leon Țopa, Veronica Ţopa, Tudor Brăileanu, op. cit., p. 42). 


46 C. Rădulescu-Motru a fost preşedinte al Comisiei de numire a lui Traian Brăileanu 
ca profesor, aşa cum reiese din scrisoarea, din decembrie 1925, trimisă de Nae Ionescu pro- 
fesorului bucureştean, în care îşi exprima nemulțumirea pentru promovarea, înaintea sa, în 
învățământul universitar, a lui M. Ralea, P. Andrei, T. Brăileanu, Marin Ştefănescu, A. Eşanu, 
VI. Ghidionescu, FI. Ştefănescu-Goangă, toți recomandaţi ca specialişti, cum afirmă Nae 
Ionescu, „sub preşedenţia Dvs.”, Scrisoarea lui Nae Ionescu către C. Rădulescu-Motru, loc. 
cit., p. 101. 

surile de filosofia antică, filosofia evului mediu, filosofia modernă, 
introducere în estetică, filosofia nouă. În anul universitar 1936-1937 a 
predat cursul /storia teoriilor sociologice. 

Cadru didactic de mare autoritate ştiinţifică şi socială, Brăileanu s-a 
impus prin prelegeri bogate în informaţii şi cu interpretări pertinente ale 
diverşilor gânditori sau ale curentelor predate. La cursuri vorbea liber, 
deşi avea notițe pe care le urmărea. Nu făcea judecăţi despre evenimen- 
te sociale şi politice de actualitate din ţară. Ilustra ideile cu exemple 
din antichitate, evul mediu şi din ţările apusene. Studenţii îi apreciau 
obiectivitatea cu care trata temele cele mai dificile. Deşi naționalist 
fervent, profesorul Brăileanu, din respect pentru valorile fundamentale 
ale Universităţii, nu manifesta adversitate față de studenţii săi de altă 
naționalitate, dimpotrivă le aprecia dragostea de neamul lor. Brăileanu 
desfăşura activitate politică numai în afara Universităţii“. Seminariile 
sale se desfăşurau ca dezbateri pe seama referatelor elaborate de studenţi 
despre ideile unui sociolog consacrat. Se acorda prioritate lucrărilor lui 
Platon, Aristotel, Toma din Aquino, Montesquieu, Auguste Comte, W. 
Wundt. În ce priveşte cultura română se punea accent pe cronicari, Ion 
Heliade-Rădulescu, Ştefan Zeletin, D. Gusti“. 

La sugestia colaboratorului său, profesorul Leon Topa, Traian 
Brăileanu a înfiinţat şi a condus revista „Însemnări sociologice”, 
publicaţie de prestigiu, editată în perioada 5 aprilie 1935 — februarie 
1937, după această dată fiind interzisă. Periodicul reapare în septembrie 
1940 şi funcţionează până în 15 ianuarie 1941. Revista s-a impus în 
mişcarea sociologică naţională şi internațională, printre colaboratori 
numărându-se Leon Ţopa, Ion Ţurcanu, Ion Negură, Ernest Bernea, 
D.C. Amzăr, V. Băncilă, P.P. Panaitescu, T. Herseni. În această 
revistă Brăileanu a publicat articole politice, adunate apoi în volumul 
Sociologia şi arta guvernării. Sociologul cernăuţean a condus şi revi- 
stele „Cugetări”, „Poporul” şi „Gazeta poporului.” A publicat în reviste 
internaţionale de sociologie, ideile sale principale fiind cunoscute în 
străinătate. 

A primit de la Regele Carol II decorația „comandor al ordinului 
«Coroana României».” Sprijinit de Gaston Richard, a fost ales mem- 


47 Vladimir Trebici, Omul si profesorul, „Revista de Filosofie”, XL, nr. 3, mai-iun., 1993. 
Cf. Anexă la Traian Brăileanu, Teoria comunității omeneşti, ediţie de Nicolae Mocanu, Editura 
Albatros şi Editura Clusium, 2000, p. 609. 


48 Leon Topa, Veronica Topa, Tudor Brăileanu, op. cit., p. 52. 

bru al Academiei de Ştiinţe Politice a Universităţii Columbia din New 
York. 

Interesat şi preocupat de evoluţia țării de după primul război mon- 
dial, atent îndeosebi la ce se întâmplă în viaţa politică şi economică 
a Bucovinei, cu precădere din sate, Traian Brăileanu s-a angajat în 
activitatea politică din năzuinţa de a contribui la integrarea provinciei 
în mod organic în statul român şi de a se implica în susţinerea şi pro- 
movarea valorilor româneşti. Conştient de imperativele statului român 
de după Unirea din anul 1918, Traian Brăileanu realizează necesitatea 
unei activităţi continue pentru întărirea spiritului naţional printr-o 
politică orientată către clasele majoritare ale societăţii. În acest scop, 
el devine membru al Partidului Poporului, ca urmare a prestigiului 
imens de care se bucura şeful acestei formaţiuni politice — mareşalul 
Alexandru Averescu. În timpul guvernării averescane Traian Brăileanu 
a fost secretar general al învățământului din Bucovina. În această 
perioadă, Traian Brăileanu îşi dă seama de manifestarea unor tare ale 
politicianismului românesc, din cunoaşterea directă a unor fapte reale 
ale politicienilor implicați în administrarea averii fondului bisericesc 
din Bucovina. Țărănimea bucovineană a fost înlăturată de la dreptul de 
a beneficia de aceste averi seculare“, ceea ce l-a nemulţumit profund 
pe Brăileanu. Încrezător în politica naționalistă a lui N. Iorga, devi- 
ne membru al partidului condus de marele istoric. Traian Brăileanu 
s-a bucurat de prietenia şi aprecierea deosebită a lui Nicolae Iorga, 
mărturie fiind şi invitarea lui la Universitatea populară de la Vălenii de 
Munte. În anul 1925 a expus, aici, prelegerea Corupţia. Un capitol din 
psihologia socială”. Sociologul cernăuţean a făcut politică militantă 
în formațiunea condusă de Iorga. În anii 1922-1925, conduce filiala 
Partidului Naționalist de la Cernăuţi şi organizează adunări populare la 
care a participat Nicolae Iorga. Din cauză că Partidul Naționalist înce- 
puse sa protejeze acţiuni politicianiste, Traian Brăileanu demisionează 
şi aderă la Legiunea Arhanghelul Mihai“, şi desfăşoară o intensă ac- 
tivitate politică în cadrul acestei formaţiuni politice. Este ales senator 
pe listele partidului „Totul pentru ţară.” 


50 Vezi Constantin R. Vasilescu, Conferențiarii cursurilor de vară de la Vălenii de Munte 
1908-1946, Editura Anima, Bucureşti, 1999, p. 27. 


51 Leon Topa, Veronica Topa, Tudor Brăileanu, op. cit., p. 48. „Demonul mitologiei antice 
şi al celei romantice îl împinge pe profesorul de sociologie să treacă atunci şi pentru totdeauna 
de partea celei mai aprige politici de dreapta” se afirmă în lucrarea citată. 

Ultimatumul sovietic din iunie 1940 a obligat familia Brăileanu să 
părăsească oraşul Cernăuţi fără să ia nimic din casă, ce adăpostea o 
mare bibliotecă şi arhiva profesorului. La întoarcerea la Cernăuţi, în 
1941, Tudor, fiul sociologului, a găsit locuința complet goală şi trans- 
formată în clădire ce trebuia să adăpostească o instituţie a ocupantului. 
Traian Brăileanu se înscrie în galeria acelor mari figuri tragice româ- 
neşti văduvite de arhiva personală atât de însemnată pentru cunoaşterea 
biografiei şi operei lor. 

Intre 14 septembrie 1940-21 ianuarie 1941 Traian Brăileanu a fost 
ministru al educaţiei, cultelor şi artelor. În septembrie 1940 se transferă 
ca profesor la Universitatea Bucureşti. După evenimentele din ianuarie 
1941, a fost arestat pentru acuzaţia de „corupere a tineretului” şi judecat 
împreună cu generalul Constantin Petrovicescu, Mihail Sturza, Radu 
Mironovici, P.P. Panaitescu, toţi foşti membri ai guvernului. Traian 
Brăileanu a fost achitat, dar a fost imediat pensionat din învățământul 
superior, deşi avea numai 60 de ani. I s-a oferit de mai multe ori posi- 
bilitatea să plece din ţară, dar a refuzat fiind convins de oportunitatea 
serviciilor ce le putea aduce, prin munca şi prestigiul său, statului 
român. Nu se bucură prea mult de libertate şi este închis, la Târgu-Jiu, 
din 1943 până în primăvara anului 1944. 

După ocuparea țării de către armatele sovietice, în vara anului 1945 
este iarăşi arestat fiind făcut „vinovat de dezastrul ţării” şi este inclus 
în grupul Ion Antonescu, judecat în 1946. Prin sentinţă judecătorească 
a fost condamnat la 20 de ani de temniţă grea şi i s-a confiscat averea. 
În anii de detenţie redactează volumul Amintiri care se întrerupe la anul 
1910. Deşi bolnav de ulcer duodenal, a fost transportat de la închisoarea 
Văcăreşti la Aiud, unde, lipsit de elementara asistenţă medicală, se 
stinge la 3 octombrie 1947. Merită a aminti un fapt anecdoctic ce vine 
sa arate tragismul acestei personalități excepţionale, care este Traian 
Brăileanu, el care a avut atât de mult de suferit pentru crezul său politic. 
Conform unei diversiuni din epocă, s-a spus ca sociologul cernăuțean 
nu era român, ci armean sau evreu”. 

Într-o viață zbuciumată, plină de zguduitoare evenimente, Brăileanu 
a elaborat o operă ce cuprinde un număr important de titluri de lucrări 
în filosofie, sociologie şi politică: Introducere în sociologie, Cernăuţi, 
1923; Ethik und Soziologie — Ein Beitrag zur Lösung des Problems: 
Individum und Gesellschaft, Cernăuţi, 1926; Sociologia generală, 


52 Ibidem, p. 56. 

Cernăuţi, 1926; Soziologie in Rumänien, 1926; Soziologie und Politik; 
1926, Originile metafizicii. Incercare asupra temeiurilor metafizice 
ale sociologiei, 1932; Filosofia socială a lui Vasile Conta, Cernăuţi, 
1932; Sociologia lui T. G. Masaryk*,1933; Fundamentarea biologică 
a sociologiei şi importanța ei pentru teoria şi practica pedagogică, 
Cernăuţi, 1934; Sociologia în învățământul superior şi secundar, 
Cernăuţi, 1935; Noi teorii politice, Cernăuţi, 1935; Elemente de socio- 
logie pentru clasa a VIII-a secundară, Bucureşti, 1935; Etica pentru 
clasa a VIII-a secundară“, ediţia I, 1935, ediţia a doua, 1936; L'Etat 
et la Communauté morale. Essai philosophique, 1931; Statul şi comu- 
nitatea morală, Cernăuţi, 1937; Istoria teoriilor sociologice, 1937; 
Essai sociologique sur la liberte, 1937; Teoria comunităţii omeneşti, 
Bucureşti, 1940; Plan pentru un studiu sociologic asupra armatei, 
Bucureşti, 1939; Sociologia şi arta guvernării, 1937, la care adăugăm 
articolele publicate în revista „Însemnări sociologice” 

Traian Brăileanu a fost şi un excelent traducător al unor lucrări de 
I. Kant şi de Aristotel*, toate fiind însoţite de un cuvânt înainte al 
tălmăcitorului. 


1. Sociologie şi filosofie 


Inainte de a analiza ideile sociologice ale profesorului cernăuțean, 


53 Este interesant, şi D. Gusti a scris despre sociologul şi omul politic ceh T.G. Masaryk. 
Vezi D. Gusti, Thomas Garrigue Masaryk. O caracterizare, „Arhiva pentru ştiinţă şi reformă 
socială”, anul VI, nr. 1-2, 1926, pp. 1-17. 


54 O recentă ediţie din Etica pentru clasa a VIII-a secundară apare, fără nici o justificare, 
cu un titlu stabilit, în mod voluntar, de editor, Idealul de viață şi conștiința morală (Editura 
Eminescu, ediţie Constantin Stroe, Colecţia Eseuri, 2001). Cititorul, chiar şi cel neavizat, 
constată cu uşurinţă că avem de a face cu un titlu fantezist, adoptat numai pentru a se încadra 
în profilul colecţiei Eseuri a editurii amintite. Or, este limpede că lucrarea lui Brăileanu este 
un manual de etică şi nicidecum un volum de eseuri. Cu siguranţă, noul titlu ar fi fost respins 
de către autor. Probabil motive comerciale au determinat opţiunea pentru noul titlu. În acest 
fel, Traian Brăileanu a fost văduvit de a fi cunoscut de către cititorul contemporan ca autor al 
primului manual de etică din România. Manualul lui D. Gusti, scris împreună cu lon Zamfirescu, 
Elemente de etică pentru clasa a VIII-a secundară a apărut în anul 1936. 


55 I. Kant, Întemeierea metafizicii moravurilor, cu o schiţă biografică şi o introducere în 
filosofia morală, 1929; I. Kant, Critica rațiunii pure, cu o schiţă biografică şi o prefață, 1930; I. 
Kant, Critica puterii de judecare, cu o introducere, 1940; I. Kant, Ideea unei istorii universale. 
Ce este luminarea”? Începutul istoriei omenirii. Spre pacea eternă, cu un studiu introductiv, 
1943; I. Kant, Critica rațiunii practice, cu o introducere (manuscris), 1943; I. Kant, Despre 
educație, cu o introducere (manuscris), 1945. 


56 Aristoteles, Etica nicomahică, cu un cuvânt înainte, 1944; Aristoteles, Organon (ma- 
nuscris), 1945. 

se cade a stărui pe filiațiile gândirii sale cu alte doctrine filosofice şi 
sociologice. Se aminteşte de patru influențe ce le-a cunoscut gândirea 
lui Brăileanu: filosofia, mai ales cea kantiană, ideile lui V. Conta şi V. 
Pareto despre sistem, cercetările de etnografie comparată din cultura 
franceză“. Un alt exeget crede că sistemul lui Brăileanu este o construc- 
ție fenomenologică cu puternice influenţe pragmatiste şi interacţionist 
simbolice“. Evident, detectarea unor înrâuriri este posibilă, deoarece 
sociologul român a integrat în scrierile sale orice idee considerată 
de el valabilă pentru sistemul său. Dar punctul de plecare în analiza 
sociologică îl reprezintă gândirea lui Conta şi a profesorului său de 
la Cernăuţi, Carl Siegel. Opera lui Brăileanu este prima încercare de 
valorificare sistematică a filosofiei lui Conta de către un autor român 
în lucrări de gândire socială. Simptomatic, Traian Brăileanu îşi înte- 
meiează ideile sale în tezele filosofiei lui Vasile Conta şi mai puţin în 
sociologia acestuia”. 

De aceea, apreciem că, pentru înţelegerea influenţei lui Conta asupra 
lui Brăileanu“, se cuvine a prezenta succint evoluționismul lui Conta. 
Sistemul de filosofie contiană cuprinde teza despre diferenţa dintre 
formele evolutive şi formele neevolutive, şi de la această distincție 
Brăileanu caută să înțeleagă raportul dintre element şi sistem, adică 
formele neevolutive pot fi înţelese numai prin cunoaşterea relaţiilor 
lor cu formele evolutive. Concepţia filosofului român are ca bază 
ideea conform căreia lumea evoluează în forme supuse legii ondula- 
tiei universale: „Formele materiei, după modelul stabilirii şi dezvol- 
tării lor, se împărțesc în două categorii: în evolutive şi neevolutive. 
Formele evolutive sunt acelea care de la momentul naşterii lor cresc 
pe nesimţite şi treptat până la un punct culminant şi de acolo tot aşa 
de regulat descresc până la extincţiune; şi care totodată ascultă legea 
ondulaţiunii universale... ca exemple de forme evolutive se pot cita 

57 Cf. Achim Mihu, Traian Brăileanu teoreticianul comunității omeneşti, studiu introductiv 
la Traian Brăileanu, Teoria comunității omeneşti, ed. cit., pp. XVII-XIX. 


58 Dan Dungaciu, Traian Brăileanu, în Ilie Bădescu, Mihai Ungheanu (coordonatori), 
Enciclopedia valorilor reprimate. Războiul împotriva culturii române, vol. I, Editura Pro- 
Humanitas, Bucureşti, 2000, p. 534. 

59 Traian Herseni remarcă influenţa lui Vasile Conta asupra lui Traian Brăileanu: „„me- 
ritul deosebit al profesorului Traian Brăileanu în dezvoltarea sociologiei româneşti constă în 
încercarea de a fructifica în ştiinţă un sistem românesc de gândire: filosofia lui Vasile Conta”, 
Traian Herseni, op. cit., p. 126. 

60 La cursul Teorii sociologice Traian Brăileanu acordă spaţiu special ideilor lui Vasile 
Conta. 

animalele, plantele, planetele etc. Formele neevolutive sunt acelea care 
nu îndeplinesc condiţiunile de mai sus. Astfel sunt: zidirea unei case 
de mână de om; formarea unui munte prin erupţiune vulcanică etc”! 
Formele evolutive au o curbă ascendentă, un punct culminant şi o curbă 
descendentă. Formele neevolutive sunt mişcări care nu sunt generate 
de o evoluţie completă, ci ele sunt procese care pot declanşa evoluţia. 
Mişcările violente şi bruşte, mişcările vibratorii, revoluțiile sociale sunt 
forme neevolutive. Formele evolutive sunt universale şi esenţiale, în 
timp ce formele neevolutive există numai în măsura în care sunt utile în 
evoluţia formelor evolutive. Filosoful român consideră că orice formă 
evolutivă este o undă, iar fenomenele sociale ființează sub formă de 
undă datorită legii ondulaţiunii universale. Nu putem trece peste faptul 
că Vasile Conta concepe sociologia în mod asemănător fiziologiei, la 
fel ca H. Spencer. Viaţa socială are aceleaşi funcţii, aceleaşi structuri 
şi aceleaşi organe ca orice organism. Similitudinea dintre organismul 
biologic şi organismul social relevă o relaţie indisociabilă între biologie 
şi sociologie. Nu este greu de observat că Brăileanu continuă această 
gândire, şi o examinează în contextul ştiinţelor sociale din prima parte 
a secolului al XX-lea. El valorifică o bogată literatură despre organic, 
dar evită sa vadă în sociologie o fiziologie, aşa cum o gândea Conta. 
Brăileanu recunoaşte în Vasile Conta reperul său fundamental: „Ceea 
ce constituie originalitatea şi genialitatea lui Conta este distincțiunea 
între forme evolutive şi forme neevolutive, o chestiune de importanță 
fundamentală pentru problema sociologică, şi care nu-şi poate găsi, după 
părerea mea, o soluţiune mai nimerită de cum e cea dată de Conta”, 
teză ce o fructifică în mod strălucit în sistemul său sociologic. O altă 
teză a lui Conta — indivizii şi societatea sunt doi termeni corelativi — 
devine o idee sociologică de mare relevanţă în sistemul sociologic al 
lui Traian Brăileanu. 

Din această foarte scurtă prezentare a viziunii contiene ne convin- 
gem de semnificaţia ei în opera lui Brăileanu. Parcurgerea scrierilor lui 
Brăileanu arată limpede fundamentele filosofice ale sistemului său de 
sociologie a căror preeminenţă se găseşte în doctrina lui Vasile Conta. 
Am arătat deja că interesul iniţial al lui Brăileanu a fost orientat spre 
studiul filosofiei. Teza de doctorat este o mărturie clară. Brăileanu a 


61 Vasile Conta, Opere filosofice, ediţie revizuită de Nicolae Petrescu, Cartea Românească, 
Bucureşti, f.a., p. 163. 


62 Traian Brăileanu, Introducere în sociologie, Cernăuţi, 1923, p. 12. 

pornit de la exegeza conştiinţei şi a cunoaşterii din sistemele filosofice 
ale unor gânditori şi a ajuns la studiul societăţii. Astfel, în lucrarea din 
1912, Despre condiţiunile conştiinţei şi cunoștinței. Tratat de filosofie, 
în prima parte tratează despre „fundamentele unei filosofii raționale.” 
Elementele acestor fundamente sunt principiul identității, cauzalita- 
tea, timpul şi spaţiul, existența individuală, identitatea elementelor. 
„Filosofia este sinteza legilor universale în intelectul unui singur 
individ” scrie Brăileanu. Se face diferenţa între filosofie şi ştiinţele 
naturii, filosofia fiind socotită ştiinţa primă. Un loc aparte în lucrarea 
amintită îl ocupă analiza categoriilor filosofice. Se întreprinde o critică 
a filosofiei speculative — Platon, Aristotel, Kant precum şi a filosofiei 
antispeculative — pozitivismul, scepticismul şi agnosticismul. În partea 
a treia, Fixarea limitelor cunoştinței, autorul discută două teme ce vor fi 
dezvoltate în lucrările sale de sociologie: principiul continuității în for- 
marea judecăților şi conceptul individual uman ca o realitate filosofică, 
etică şi sociologică. Toate noţiunile sunt coordonate şi sunt identice 
cu raporturile existente între elemente, idee regăsită în concepția lui 
Brăileanu despre sistemul social. 

Deşi se afirmase o mişcare filosofică românească orientată spre 
marile curente filosofice ale lumii, nu a existat în literatura filosofică 
românească din prima perioadă a secolului al X X-lea, o lucrare esenţială 
de filosofie socială. Brăileanu a realizat lipsa ei şi a încercat să o 
suplinească. Lucrările sale aspiră spre o analiză filosofică a socialului, 
fără a-şi pierde trăsătura de scrieri sociologice. Studiul societăţii se 
instituie ca meditație filosofică asupra socialului cu mijloace speci- 
fice. El judecă dimensiunea filosofică a sociologiei în acelaşi fel ca 
mulţi dintre sociologii germani. În sociologia germană s-a statornicit 
principiul întemeierii sociologiei cu sprijinul filosofiei. Sociologia este 
definită „filosofie a societăţii”, având statutul față de ştiinţele sociale 
speciale asemănător cu acela al filosofiei față de celelalte domenii 
ale cunoaşterii. În opera lui A. Comte şi a lui H. Spencer, sociologia 
este partea cea mai înaltă a filosofiei. Sociologi precum R. Worms, L. 
Stein, Othmar Spann, F. Tönnies socotesc sociologia ca o disciplină 
filosofică“. Brăileanu nu argumentează necesitatea unei filosofii 
sociale speculative, dar regretă defilosofarea sociologiei întâlnită la o 
bună parte dintre sociologi, inclusiv la Durkheim. Autorul Diviziuni; 
muncii sociale cerea sociologiei sa studieze realitatea socială aşa cum 


63 Cf. Petre Andrei Sociologie generală, ed. cit., p. 87. 

este şi nu pe temeiul unor categorii sau principii pure în sens kantian. 
Sociologia nu este îndreptăţită să filosofeze sau să ofere norme, deo- 
arece rolul ei este doar acela de a da explicaţii la fenomene şi procese 
sociale. Sociologia este independentă de orice filosofie: „De altfel, 
filosofia însăşi are tot interesul în această emancipare a sociologiei”, 
devenind astfel o autentică ştiinţă, afirmă Durkheim. După sociologul 
francez, dependenţa sociologiei de filosofie ar duce la viziuni ce ar 
scruta lucrurile sociale în latura lor cea mai generală. 

Brăileanu crede, dimpotrivă, în fundamentarea filosofică a actului 
de investigare a societăţii. Opera lui Brăileanu este unitară, axată pe o 
idee clară, cea a unei teorii sociologice întemeiată pe filosofie, urmărită 
în toate scrierile sale încă din lucrările anterioare celor de sociologie. 
Profesorul de la Cernăuţi concepe sociologia ca un examen al societăţii 
în realitatea ei cea mai generală, şi, prin urmare, ea este investigată 
filosofic după cum scrie în Introducere în sociologie: „avem în vedere 
o sinteză mai largă, un sistem de filosofie socială, legând sociologia cu 
filosofia propriu-zisă prin etică şi deschizând, în urmă, drumul pentru 
teoriile artelor sociale printr-un tratat de politică.” Gândirea filosofică 
despre social se concretizează în analiza societății prin categorii 
filosofice şi argumente din realitatea socială în susținerea oricărei 
aserţiuni. Filosofia, teoria cunoaşterii şi biologia oferă idei şi exemple 
în argumentele susținerii propriei concepții sociologice. 

Pe linia tuturor acestor discipline, opera lui Brăileanu integrează 
organic cele mai importante teorii sociologice. „Studiul sociologiei 
reclamă prin urmare o cunoaştere cât se poate de adâncă a teoriilor 
sociologice din trecut”, afirmă el fără echivoc. În consecință, el a 
dorit să întreprindă şi un excurs istoric al teoriilor sociologice, proba- 
bil fiind unicul curs în domeniu pentru că despre asemenea prelegeri 
speciale de istoria sociologiei de la celelalte universităţi româneşti nu 
avem cunoştinţă. Brăileanu expune sistematic şi didactic problematica 
evoluţiei gândirii sociologice. El constată abundența teoriilor despre 
o disciplină ştiinţifică de dată recentă, cum este sociologia, ceea ce a 
determinat realizarea mai multor clasificări ale acestora. Plecând de 
la clasarea teoriilor sociologice, profesorul expune originile şi începu- 
turile sociologiei în concepţiile diverşilor sociologi. Un capitol aparte 
consacră predecesorilor lui Auguste Comte: Saint-Simon, Charles 

64 Emile Durkheim, Regulile metodei sociologice, ed. cit., p. 179. 

65 Traian Brăileanu, Istoria teoriilor sociologice, ed. cit., p. 4. 

Fourier, Pierre Leroux, Pierre Joseph Proudhon. În continuare, el face 
una dintre cele mai erudite analize a ideilor lui Auguste Comte, din 
sociologia şi filosofia românească. Apoi, examinează principalele teze 
din sociologia franceză, sociologia engleză, cu accent pe H. Spencer, 
sociologia americană, sociologia italiană cu sublinierea ideilor lui 
Pareto, sociologia cehă, cu accent pe T. Masaryk, sociologia rusă, 
sociologia germană, cu expuneri ale doctrinelor lui W. Wundt, H. St. 
Chamberlain, F. Tönnies. 

Lectorul cursului ținut de Brăileanu rămâne surprins de spațiul 
destul de modest acordat gândirii lui Max Weber, unul dintre fondatorii 
sociologiei. Cursul trece în revistă principalele momente ale dezvoltării 
sociologiei româneşti, într-un mod sintetic, Brăileanu exprimându-și 
speranța să publice o istorie a sociologiei româneşti, în care să dea 
„atenția cuvenită marilor precursori ai sociologiei românești, precum 
şi teoriilor reformatorilor sociali din timpurile noastre.” El observă din 
expunerea asupra sociologiei româneşti existența unei mişcări socio- 
logice originare născută din contactul nemijlocit cu viața comunității 
româneşti ai cărei exponenți sunt Ion Heliade Rădulescu, Vasile Conta 
şi A.D. Xenopol. Fără să-l numească, este cert ca sociologul cernăuțean 
îl vizează pe D. Gusti când discută despre devierea sociologiei auto- 
htone de la cursul unei evoluții organice, stabilit de cei trei fondatori 
ai sociologiei românești, din cauza contactului unor sociologi români 
cu sociologia internațională. Sociologia românească s-ar dezvolta 
prea mult sub influența sociologiei internaționale, încât se vorbeşte de 
reprezentanți români ai sociologiei franceze, reprezentanți ai concepţiei 
materialiste a istoriei, reprezentanţi ai sociologiei anglo-americane, 
crede Brăileanu: „Ea va trebui în mod necesar să-şi redobândească 
autonomia, contribuind, în urmă printr-un schimb normal de idei între 
națiunile civilizate, la progresul ştiinţei sociale considerată ca o cucerire 
a spiritului uman”. Ideea este de luat în seamă. Brăileanu nu poate 
fi acuzat de autarhie intelectuală. Dimpotrivă, ca sociolog, el este un 
european, mărturie stau trimiterile bibliografice ample şi aduse la zi, 
asemănându-se cu orice exegeză ştiinţifică din Occident. Dar este nevoit 
să constate pur şi simplu lipsa acelei continuităţi în construcția unui 
sistem românesc de sociologie. Întrucât sociologia românească dispune 
de cel puţin trei sociologi cu o viziune originală asupra societăţii, ar fi 
fost oportună dezvoltarea ideilor acestora în concordanţă cu mişcarea 

sociologică internaţională. De altfel, trebuie subliniată reactivarea de 
către Brăileanu a ideilor româneşti în opera sa sociologică, respectând 
astfel principiul său de analiză a gândirii româneşti, discutat în cursul 
său de istoria teoriilor sociologice. 

In rezumat, cursul Istoria teoriilor sociologice constituie o foarte 
bună iniţiere în cunoaşterea stării reale a ideilor sociologice din anii '30 
ai secolului trecut, prin sinteză şi prin bibliografia principalelor lucrări 
de sociologie din acel timp. Deşi de circulaţie restrânsă, volumul lui 
Brăileanu rămâne, şi astăzi, un foarte util instrument de informare în 
domeniul atât de mobil al sociologiei. 

Raţionalist, Brăileanu este cel mai speculativ dintre toţi sociologii 
români. Cu o mare capacitate de a teoretiza probleme dintre cele mai 
complexe, cu un fin şi subtil spirit critic, Brăileanu se impune ca un 
autor de analize teoretice de mare profunzime. El caută să facă din 
sociologie o disciplină aptă sa abordeze societatea în integralitatea 
ei, dincolo de orice aspect particular. În acest sens el discută despre o 
sociologie generală. De altfel, după cum în filosofie, există o filosofie 
generală şi filosofii ale domeniilor cunoaşterii, şi în sociologie există 
o sociologie generală şi sociologii de ramură. 

Sociologul cernăuţean nu confundă sociologia cu filosofia, 
dimpotrivă, după cum vom observa, aduce argumente în demonstrarea 
unei ştiinţe autonome despre societate. El pledează pentru o sociologie 
axată pe studiul principiilor generale rezultate din investigația variatelor 
tipuri de existență socială. In fond, Brăileanu susține imperativul ca 
sociologia să nu fie o simplă colecţie de date empirice în lipsă oricărei 
teorii generale, dar nici nu poate rămâne la o metafizică despre social. 
Sociologia este, în concepţia lui Brăileanu, înainte de orice, o teorie 
despre societate, idee susținută continuu: „teoria trebuie să constituie 
fundamentul acţiunii practice şi dacă teoria va fi bună, adică întemeiată 
pe experienţă, pe observaţia faptelor, atunci şi acţiunea practică va da 
rezultate bune”. EI cere sociologului o cultură filosofică fără de care 
orice construcție teoretică în ştiinţa despre societate rămâne la stadiul 
unui empirism îngust şi inutil. lată, deşi hrănit din şcoala empiriocriti- 
cismului, el căuta soluţii la studiul problemei sociale prin filosofie. Dar 
nu o filosofie speculativă, cât una realistă, concretă. Brăileanu ţintea, 
în fapt, la argumentarea rolului sociologiei ca mijloc de formare a unui 


67 Idem, Fundamentarea biologică a sociologiei şi importanţa ei pentru teoria şi practica 
pedagogică, extras din „Revista de pedagogie”, 1934, p. 29. 

anumit tip de om. De aceea, susținea ca esenţială pentru sociologie este 
comunitatea, care acţionează necondiționat, asupra individului. 


2. Sociologie, etică şi politică 


Traian Brăileanu şi-a propus sa alcătuiască un tratat cu titlul ge- 
neral Elemente de sociologie, compus din trei părţi: 1. Introducere 
în sociologie; 2. Sociologia generală; 3. Politica. Sistemul sociologic 
al lui Brăileanu trebuie înţeles în această triadă. Lucrarea Sociologia 
generală, publicată în 1926, a fost, în intenţia lui Brăileanu, o primă 
schițare a unui manual viitor“. După publicarea celor trei volume în anii 
"20, sociologul cernăuţean se gândea la o Sociologie generală concepută 
ca un „tratat mare şi sistematic pentru învăţământul superior”, deo- 
sebit de precedentele prin multe modificări şi adausuri. Acest proiect 
trebuia să apară ca operă postumă, însă până acum nu se ştie nimic de 
existența lui, probabil, printre manuscrisele rămase în arhiva din casa 
de la Cernăuţi, dar pierdute, să fi fost şi acest tratat. 

Care sunt ideile esenţiale ale sociologului de la Cernăuţi? Încă 
din prima sa lucrare, Introducere în sociologie, Traian Brăileanu 
urmăreşte delimitarea sociologiei de alte moduri de cunoaştere a 
relațiilor sociale. 

În viziunea sociologului, umanitatea cunoaşte varietăți de tipuri 
umane constituite în grupuri sociale. În acest mod se explică derivarea 
conduitelor individuale din fiinţarea inşilor în comunitate. Brăileanu 
aduce precizări esențiale în înțelegerea specificităţii societăţii şi o 
abordează din trei perspective: sociologică, etică şi politică. Astfel, el 
diferenţiază raporturile interindividuale, — care ţin de natura morală a 
omului, de acestea ocupându-se etica, — de raporturile sociale, care sunt 
expresia relaţiilor dintre comunități. Etica reprezintă prima parte a filo- 
sofiei sociale, ea fiind partea critică de analiză a societăţii. Sociologia 
este descrisă ca ştiinţă a raporturilor între comunități: „Raporturile 
interindividuale, din care se explică fenomenele «naşterii», dezvoltării 
şi «morţii» individului, formează obiectul ştiinţei etice, care în acest fel 
ar forma partea întâia, critică, a filosofiei sociale. În partea a doua ar 
trebui continuată cercetarea de la punctul dispariţiei individului în co- 

68 Idem, Sociologia în învățământului superior şi secundar, extras din „Revista de pe- 
dagogie”, 1934, p. 11. 

munitate. În acest punct separaţiunea biologică şi psihică a individului, 
autonomia sa, care are o mare importanţă reală pentru individul-sistem 
în raport cu indivizii-sisteme, devine o iluzie, o nerealitate, o ficţiune. 
Înaintea noastră se ridică altă realitate: comunitatea. [...] sociologia este 
ştiinţa despre raporturile intercomunitare””. 

Brăileanu crede că trei probleme privind sociologia nu au căpătat o 
soluţie satisfăcătoare: 1. O clasificare a ştiinţelor, care să ne arate locul 
ce-l ocupă sociologia în sistemul ştiinţelor; 2. Raportul între sociologia 
generală şi ştiinţele sociale particulare; 3. Metodele de cercetare proprii 
sociologiei generale şi ştiinţelor sociale particulare. Toate cele trei pro- 
bleme discutate de Brăileanu sunt disputate astăzi de diferite curente 
sociologice. Dată fiind starea sociologiei ca ştiinţă aflată în proces de 
constituire, Brăileanu este interesat de chestiunea locului sociologiei 
în sistemul ştiinţelor sociale — esenţială în înţelegerea specificităţii ei. 
El ajunge la concluzia ca filosofia socială se împarte în trei ramuri: 
etica, sociologia şi politica. Ele sunt ştiinţe despre raporturile stabi- 
lite de oameni — interindividuale, intercomunitare şi internaţionale: 
„Sociologia ocupă un loc central: concluziunile eticii se contopesc cu 
premisele sociologiei, iar politica nu poate fi decât identică cu con- 
cluziile sociologiei. Etica şi politica, în această legătură, nu sunt deci 
ştiinţe sociale propriu-zise, dar noi admitem ca ele sunt constituite ca 
ştiinţe independente, şi ca atari pot fi prinse în sistemul ştiinţelor a 
căror filosofie e sociologia”. Brăileanu revine continuu la diferența 
dintre etică şi sociologie. În lucrări anterioare a arătat cum etica studiază 
libertatea omului. Morala există numai dacă există libertatea voinţei 
omului. Însăşi responsabilitatea omului este expresia voinţei sale libere. 
Se poate admite o condiţionare reciprocă a libertății de voinţă cu un 
determinism al naturii umane. Această idee constituie premisa pentru 
întemeierea ştiinţei eticii. 

Spre deosebire de etică, ştiinţa sociologiei se afirmă că o ştiinţă a 
unor legi regăsite în orice sistem: „Dar orice sistem analizat şi pus în 
raport cu alte sisteme ne va da posibilitatea întemeierii unei ştiinţe al 
cărei obiect este sistemul respectiv, adică posibilitatea de a fixa legile 
statice şi dinamice ale sistemului. Aplicarea aceleiaşi metode şi la 
sistemele sociale e necesară, pentru a arăta calea pentru constituirea 
sociologiei ca ştiinţă. Legile sociale n-ar fi, în acest fel, legi sui generis, 

70 Idem, Introducere în sociologie, ed. cit., p. 20. 

proprii numai fenomenelor sociale, ci legi valabile pentru toate siste- 
mele” ?. Studiul sociologiei vizează o anumită realitate — cea socială 
născută din contactul comunităţilor. Metoda adecvată de cercetare a 
acestei realități este metoda comparativă. 

Brăileanu aduce importante contribuţii în delimitarea obiectului 
sociologiei, temă mult disputată între diversele curente sociologice. 
Constituirea sociologiei ca ştiinţă generală despre societatea omenească 
a fost condiţionată de cunoaşterea omenirii, de studiul formelor de orga- 
nizare ale tuturor popoarelor şi de progresele din ştiinţele naturale. Cu 
această idee, Brăileanu se ataşează ideii lui Comte care înscria socio- 
logia într-o evoluţie a ştiinţei, ea ocupându-se de societate condusă de 
legi imuabile şi independente de acțiunile umane, fiind ultima apărută, 
datorită complexităţii obiectului ei. Pentru sociologul român sociologia 
studiază specia umană care produce fenomene sociale de o variaţie 
extraordinară. De aceea, cercetările sociologice urmăresc o ordonare 
şi clasificare a formelor sociale în spațiu şi examinarea lor în timp. 
După ce sesizează limitele unor şcoli sociologice privind delimitarea 
obiectului sociologiei, rezolvarea chestiunii o găseşte în gândirea lui 
Vasile Conta, care după cum s-a văzut mai sus, împărțea formele sociale 
în forme evolutive şi forme neevolutive: „Formele sociale evolutive 
sau sistemele sociale le vom numi comunităţi”. Comunitățile sunt 
forme perene, în termenii lui Conta, universale şi esenţiale. În acest fel, 
Brăileanu găseşte soluţia la întrebarea fundamentală: este sociologia 
o ştiinţă? Observăm cum profesorul de la Cernăuţi sondează obiectul 
sociologiei în alt mod decât o face E. Durkheim, pentru care sociologia 
este ştiinţa faptului social. Ce este faptul social? Este orice fenomen 
social care se produce dincolo de voinţa individuală sau colectivă, şi 
de aceea, el poate fi studiat în mod obiectiv. La Brăileanu societatea ca 
sistem este obiect al sociologiei, individul însuşi fiind parte a acesteia. 
In deosebire de alţi sociologi ce explică obiectivitatea ştiinţei sociolo- 
gice prin existența unor determinanți ai vieții sociale — faptul social la 
Durkheim, lupta de clasă la Marx , acţiunea socială la Max Weber —, 
sociologul român admite comunitatea umană ca obiect al sociologiei, 
deoarece ea este o formă evolutivă universală şi esenţială, existentă 
dincolo de voința omului. Formele evolutive nu stau în opoziţie cu 
formele neevolutive, acestea din urmă sunt părți cu o anumită funcție 

72 Ibidem, p. 28. 

în sistem. Forme evolutive sunt: hoarda, clanul, familia, ginta, națiunea, 
statul, iar forme neevolutive sunt sexele, vârstele, stările şi clasele so- 
ciale, profesiile. Studiul societăţii include două părți. Dinamica socială 
cuprinde naşterea, dezvoltarea şi dispariţia formelor sociale evolutive, 
adică a comunităților. Statica socială abordează structura diferitelor 
comunități, raportul între părţile lor constitutive, adică între formele 
neevolutive. 

În concepția sociologului cernăuţean sociabilitatea omului este 
domeniul sociologiei: „Obiectul sociologiei e specia umană, omenirea, 
care, pe baza cercetărilor biologice, se desprinde ca unitate faţă de ce- 
lelalte specii. Zicând unitate, ne apropiem de fenomenul care formează 
punctul de plecare pentru analiza obiectului. Acest fenomen este so- 
ciabilitatea omului (ca reprezentant al speciei)”. Ideea este deosebit 
de actuală. Să amintim că tratate de sociologie examinează sociabili- 
tatea ca fapt social. După cum subliniază Jean Baechler, prin cele trei 
modalităţi de fiinţare a socialului: sodalitate, sociabilitate şi socialitate 
este posibilă cunoaşterea tuturor stărilor sociale Acelaşi autor defineşte 
cele trei modalităţi ale socialului: — sodalitate, capacitatea umană de 
a întemeia grupuri, definite ca unități de activitate: cupluri, familii, 
întreprinderi, echipe sportive, biserici, armate, poliţii; — sociabilitate, 
capacitatea umană de a forma reţele, prin care unităţile de activitate, 
individuale sau colective, transmit informaţiile ce le exprimă interesele, 
gusturile, pasiunile, opiniile, relaţiile de vecinătate, categorii de public, 
saloane, curţi regale, piețe, clase sociale, civilizaţii; — socialitate, capa- 
citate umană de a menţine împreună grupurile şi rețelele, de a le asigura 
coerenţa ce le constituie în societăţi: tribul, cetatea, națiunea ca forme 
de solidaritate socială ce pot fi numite morfologii...”7. Din descrierea 
sensurilor socialului de către sociologul francez rezultă complexitatea 
acestuia şi diversitatea formelor sub care ființează. 

Sociologul român afirma, în 1923, aceeaşi idee, anume varietatea 
conduitelor umane se regăseşte în grupuri sociale: „Observaţia ne arată 
anume că specia umană e divizată într-un mare număr de varietăţi şi 
acestea iarăşi în grupuri distincte. Şi orice manifestaţie omenească poate 
fi redusă în ultimul rând la schimbările ce se petrec în grupul social. 


74 Ibidem, p. 9-10. 

Ceea ce înseamnă ca fenomenele de care se ocupă ştiinţele amintite 
mai sus nu-şi vor putea găsi explicația decât prin studiul grupurilor 
sociale, care pot fi prinse în noțiunea generală a societăţii. Deci toate 
manifestaţiile omului, în spaţiu şi timp, sunt fenomene sociale şi singura 
realitate care formează obiectul sociologiei este societatea”. 

Pentru înţelegerea viziunii lui Brăileanu despre obiectul sociologiei 
se cuvine o succintă analiză a modului cum concep sociologia alţi so- 
ciologi români contemporani cu el. D. Drăghicescu a definit sociologia 
ca ştiinţă a societăţilor reale, a căror expresie esenţială este națiunea. 
Să amintim că sociologia la Brăileanu este ştiinţa comunităţii, accentul 
fiind pus pe comunitatea națională. Drăghicescu nu admite teza lui 
Durkheim conform căreia sociologia se ocupă de cunoaşterea ordinii 
normative generale. În viziunea sociologului român fenomenele sociale 
sunt generate de individ şi nu cum afirmă Durkheim, faptele sociale 
sunt total autonome de om. Sociologia faptului social este o sociologie 
naturalistă deoarece neagă sau neglijează autonomia şi capacitatea de 
implicare a individului. Drăghicescu dezvoltă un sistem de „sociologie 
subiectivă”, exact ceea ce Brăileanu respinge. 

Dimitrie Gusti concepe sociologia ca ştiinţă a societăţii totale 
fiindcă ea studiază societatea în natura, funcțiile şi determinările ei 
de ansamblu. Obiectul ei este delimitat prin compararea cu alte ştiinţe 
sociale: „Sociologia ne apare deci ca o ştiinţă statică, descriptivă, 
comparativă şi explicativă a societăţii privite ca formând un tot”. 
Ea este o ştiinţă autonomă şi studiază modul cum fenomenele sociale 
parțiale — dreptul, religia, economia — se îmbină şi alcătuiesc societatea. 
Gusti discută raportul dintre sociologie, etică şi politică: „dintre aceste 
trei ştiinţe sociale numai sociologia este o disciplină de constatare 
pură, lipsită de orice consideraţie de valorificare şi apreciere, ştiinţă 
menită sa stabilească şi să explice realitatea socială aşa cum este ea. 
Prin această am determinat caracterul realist, de ştiinţă întemeiată pe 
fapte, al sociologiei. Ea este datoare prin însăşi alcătuirea ei ca ştiinţă 
sa constate realitatea socială în toate amănuntele ei, fără nici o părtinire 
şi fără nici un ocol, făcând abstracţie de orice interes de altă natură. 
Numai aşa sociologia deschide căi largi şi temeinice studiilor etice şi 


76 Traian Brăileanu, op. cit., p. 10. 

politice şi face cu putinţă o treptată îmbunătăţire a realităţii sociale şi 
prin reforme sociale şi desăvârşire morală”. 

Aşadar, etica este ştiinţa idealului etic, iar politica studiul mijloace- 
lor de constituire a valorilor şi normelor sociale şi etice. Pentru Gusti 
societatea nu este o simplă sumă aritmetică a indivizilor, ci o realitate 
vie, activă, de voinţă. Ceea ce dă autonomie societăţii este voinţa „de 
aceea o şi socotim ca esenţă a vieţii sociale””. Şeful Şcolii sociologice 
de la Bucureşti face o clasificare a unităţilor sociale după genul de voinţă 
socială, şi astfel avem comunități, instituții şi grupări. Semnificativ, 
el defineşte comunitățile ca unităţi sociale care integrează complet 
indivizii prin supunerea lor față de voinţa colectivă, descriere ce se 
intersectează cu definiţia sa dată societăţii. Familia şi națiunea sunt 
exemple de comunităţi. Instituţiile sociale sunt unităţi sociale apărute 
după comunităţile sociale şi se detaşează prin natura lor constrângătoare 
față de indivizi. Un exemplu de instituţie este statul. Grupările se defi- 
nesc prin voința liberă a indivizilor, prin caracterul lor convenţional sau 
contractual. Exemple de grupări ar fi asociaţiile comerciale, societățile 
sportive, cercurile de prieteni. Sistemul de sociologie al lui Gusti este 
alcătuit din unităţi sociale, voinţa socială, manifestările sociale şi 
cadrele. Aceasta este pe scurt viziunea lui Gusti despre sociologie. În 
comparaţie cu Brăileanu, Gusti nu oferă, de fapt, o definiţie, ci mai 
mult o analiză descriptivă a sociologiei. De altfel, trebuie spus că el 
desprinde trăsăturile sociologiei ca ştiinţă din examinarea raporturilor 
acesteia cu ştiinţele sociale particulare. Aserţiunea despre sociologie 
ca o ştiinţă despre realitatea socială totală prezentă nu clarifică totuşi 
specificul acestei discipline. 

M. Ralea în lucrarea Introducere în sociologie se ocupă de obiectul 
sociologiei pe care o defineşte astfel: „sociologia este studiul compa- 
rativ al societăţilor: comparaţie în timp, între societăţile antice şi cele 
contemporane, cu ajutorul metodei istorice, comparaţie în spaţiu, între 
societățile primitive şi cele complexe, cu ajutorul metodei etnografice. 
Din compararea instituţiilor diverselor societăți se pot scoate tipuri 
comune, legi de formaţiune, legi de evoluţie”*. Societatea este o stare 
de mulțime organizată în instituţii conduse de valori comune. 

Petre Andrei discută despre sociologie ca ştiinţa care constată şi 

caută să explice fenomenele sociale existente: „Sociologia studiază 
societatea în genere, arătând care este natura şi esenţa ei, ce structură 
şi ce funcțiuni are ea şi cum evoluează. Sociologia are deci un obiect 
deosebit de fiecare ştiinţă socială specială, care priveşte numai o latură, 
un fel de raporturi sociale, nu ceea ce e comun tuturor, nu societatea în 
genere”*!. Obiectul sociologiei este viaţa socială integrală. Sociologia 
nu formulează idealuri practice, afirmă limpede sociologul ieşean. 

În fine, Eugeniu Speranţia socoteşte că sociologia studiază factorul 
„ideal”, care „este realitatea centrală a vieţii sociale”*?. 

Spre deosebire de sociologii amintiţi la care discuţia despre obiectul 
sociologiei se face succint, Brăileanu acordă un larg spaţiu acestei 
chestiuni, deoarece el a fost interesat de modul teoretic de a aborda 
sociologia. 

Pentru reliefarea virtuţilor definiţiei lui Brăileanu, să vedem cum 
este descrisă astăzi sociologia. Imaginea dominantă despre sociologie 
este aceea de studiu sistematic al grupurilor şi societăţilor umane şi 
al modului în care acestea afectează comportamentul individual şi 
colectiv. Într-o formulare sintetică sociologia este studiul ştiinţific al 
societăţii, în mod particular al organizării umane“. O altă definiţie 
concepe sociologia ca studiu sistematic al societăţilor umane punând 
accentul în special pe sistemele moderne industrializate**. Intr-un 
manual se afirmă: „Sociologia este studiul sistematic al comportamen- 
tului social şi al grupurilor umane”. Într-un dicționar românesc de 
sociologie se spune: „Sociologia este atât o ştiinţă a socialului, ca formă 
generală de existenţă a vieţii umane, cât şi o ştiinţă a societăţii globale, 
a organizării şi dinamicii sale, a subsistemelor din care se compune 
societatea globală şi a relațiilor lor atât cu sistemul social global, cât şi cu 
celelalte subsisteme ale acestuia”**. Un dicţionar francez de sociologie 
nu defineşte termenul de sociologie, dar afirmă: „Spre deosebire de 

alte ştiinţe sociologia nu trebuie să se ocupe de delimitarea domeniului 
său de investigare”. 

Observăm deosebiri între modul de a defini sociologia în timpul 
când Brăileanu şi-a elaborat sistemul şi definirea acesteia astăzi. În 
acel timp, accentul era pus pe obiectul de studiu care să se diferenţieze 
indubitabil de filosofie şi de alte ştiinţe socio-umane, cu scopul de a 
demonstra existenţa de netăgăduit a unui obiect propriu şi implicit a 
unei ştiinţe. Astăzi nu se mai pune la îndoială caracterul de ştiinţă 
al sociologiei, şi, de aceea efortul epistemologic se concentrează pe 
investigarea cât mai riguroasă a problematicii de studiu a sociologiei. 
Nu este mai puțin important faptul că, în timp, s-a acumulat un volum 
uriaş de date şi de teorii, din care rezultă direcţii clare de investigare a 
tuturor componentelor realităţii sociale. Sociologia cuprinde domenii 
foarte variate, de la sociologia teoretică şi empirică la filosofie socială 
şi sociografie. 


4. O viziune sistemică despre societate 


Sociologul român nu evită să analizeze dificultăţile reale cu care se 
confruntă ştiinţa despre societate, căutând şi o rezolvare, pe care el o 
vede, după cum am văzut, în conceperea societăţii ca sistem. În acest 
scop, întreprinde mai întâi un examen al conceptului de societate. În 
concepţia lui Brăileanu societatea este un „sistem”, deoarece numai 
astfel se poate desprinde specificitatea ei față de alte structuri ale rea- 
lului. Am spune că sociologul român se numără printre primii gânditori 
care au argumentat teza despre studiul societăţii ca sistem, viziune ce 
a întemeiat concepția sistemică, dominantă mult timp în sociologie 
după cel de al doilea război mondial. Aici se vădeşte originalitatea 
demersului său. Sistemul are o autonomie rezultată din raporturile cu 
alte sisteme, şi nu poate fi conceput ca sumă mecanică a componentelor 
lui. Perspectiva sa asupra sistemului este dinamică şi nu mecanicistă. 
Pentru Brăileanu: „Sistemul, cum este organismul viu sau orice alt 
sistem, poate fi analizat până la cele mai mici elemente, dar nicicând 
noi nu vom putea explica sistemul prin părțile sale, noi nu vom putea 
compune un sistem din elementele combinate de noi. Orice sistem vom 
constitui, lui îi va lipsi lucrul esenţial, pe care-l poate dobândi numai în 

contact cu alte sisteme şi care este autonomia. Procedarea de la elemente 
la sistem ne va da întotdeauna un mecanism, nicicând un organism”®’. 
Pentru sociologie sistemul este comunitatea omenească, ce se distinge 
printr-o diversitate extraordinară de forme. Întrucât societatea a fost 
considerată ca un organism, Brăileanu se crede îndrituit să analizeze 
societatea din perspectivele tuturor ştiinţelor, inclusiv ale biologiei. Prin 
urmare, comunitățile omeneşti sunt parte a naturii. Dar, precizează 
autorul, sociologia nu se confundă cu biologia. Pentru că domeniul 
sociologiei este comunitatea omenească, expresia empirică a sociologiei 
o vom găsi în formele sociale ale activităţii umane. Societatea capătă 
o expresie concretă, cea a comunităţii, iar sociologia studiază comu- 
nitatea: „obiectul sociologiei este sistemul social, adică societatea ca 
formă evolutivă, sau, cum am putea-o numi cu un cuvânt, comunitatea. 
Condiţiunea principală pentru cunoaşterea existenţei unei comunități 
şi pentru desprinderea legilor evoluţiei ei este contactul comunității 
cu alte sisteme. Analiza sistemului izolat nu ne va da decât raporturi 
între părţile sale, între forme neevolutive, raporturi care pot fi prinse 
în legi statice, pe când evoluţia sistemului ar rămâne cu desăvârşire 
necunoscută, adică însăşi existenţa sistemului respectiv s-ar sustrage 
cunoștinței noastre”. 

Studiul relaţiei sistemului cu alte sisteme oferă posibilitatea 
cunoaşterii evoluţiei sau funcției sale cuprinsă în legi dinamice. 
Observăm cum Brăileanu se înscrie în linie comtiană, prin utiliza- 
rea limbajului acesteia. Care sunt sistemele ce s-au impus cercetării 
ştiinţifice? Acestea sunt, după Brăileanu, eul (subiectul sau individul) 
şi non-eul (obiectul sau lumea din afară). El se raliază la teza lui R. 
Avenarius ca ştiinţa studiază relaţiile dintre sisteme, dar sisteme sunt 
considerate numai Eul şi Universul. Alături de cele două sisteme 
există un ceva — „Eul care judecă, istoriseşte”, adică o altă înfăţişare a 
Eului care intră în contact cu Universul. Brăileanu demonstrează cum 
funcțiunea sistemului decurge dintr-o lege. Dacă descompunem un 
sistem în părțile sale, se poate opera cu aceste părţi în deplină libertate. 
În ce priveşte funcțiunea sistemului: „numai o singură combinaţie e 
posibilă, care însă nu depinde de voinţa noastră, ci de raportul sistemului 
cu alte sisteme şi numai în cazul când am putea epuiza şi analiza aceste 
raporturi, am putea găsi o singură lege pentru a explica şi structura şi 

funcțiunea sistemului” %. 

Investigarea societăţii de către Brăileanu cuprinde numeroase 
aserţiuni despre relaţia ei cu individul şi trebuie să spunem că în două 
lucrări anterioare, Despre condițiunile conştiinţei şi cunoștinței. Tratat 
de filosofie, Cernăuţi, şi Die Grundlegung zu einer Wissenschaft der 
Ethik, după cum însuşi Brăileanu spunea, a încercat să arate ce este un 
individ-sistem, aşezându-l în raport cu celelalte sisteme. Majoritatea 
concepţiilor sociologice pleacă de la premisa despre societate ca un 
ansamblu de elemente, pe care Brăileanu o apreciază că fiind falsă. 
Individul este studiat de psihologie, etică şi drept, care-l abordează în 
relaţiile lui cu sistemele biologice, sociale, cosmice. Conduita indivi- 
dului se explică prin societate: „Ci adevărul e tocmai invers: însuşirile 
individuale sunt explicabile prin analiza comunităţii în care se naşte 
şi trăieşte individul” În cadrul societăţii, individul se naşte şi aici el 
stabileşte o diversitate de relaţii. Brăileanu distinge, nu întotdeauna 
în mod riguros şi cu claritate, între raporturile interindividuale şi ra- 
porturile intercomunitare, însă dă o soluţie teoretică la mult discutata 
chestiune a raportului dintre individ şi societate şi nu acceptă teza 
despre existenţa unui raport strâns între individ şi societate, dar nici 
manifestarea unei opoziții între individ şi societate. Să precizăm, fără 
echivoc, că sociologul român concepe individul şi comunitatea ca 
sisteme autonome. Aceasta nu înseamnă negarea oricărui rol al indi- 
vidului în societate, deşi asupra acestei chestiuni unii sociologi români 
au exprimat puncte de vedere critice, după cum vom constata mai jos. 
Sociologul ţine să precizeze ca societatea este altceva decât indivizii 
(„Individul dispare într-un sistem”, şi anume comunitatea omenească.), 
teză care nu are de a face cu chestiunea implicării indivizilor în viața 
socială. În mod sigur, societatea ființează dincolo de indivizi, ea ne- 
fiind o însumare mecanică a membrilor care o compun. În acest sens, 
profesorul cernăuţean subliniază lipsa oricărei referiri la individ, în 
opera fondatorilor sociologiei: A. Comte, H. Spencer şi E. Durkheim, 
aceştia contestându-i libertatea voinţei. Această obiecţie au făcut-o 
şi alţi sociologi români, cum este, de pildă, D. Drăghicescu. Pentru 
Brăileanu, „sociologia va trebui sa arate şi diferenţierea omenirii în 
varietăţi psihice, în comunităţi”. 

În rezumat, acestea sunt câteva dintre ideile cele mai importante 

din Introducere în sociologie, lucrare ce reprezintă doar o schiţă a 
sistemului de gândire a lui Brăileanu. Spunem gândire şi nu sociolo- 
gie deoarece credem că învățatul bucovinean tindea mai mult decât 
să susțină o anumită concepție sociologică, despre care el de altfel şi 
declară că nu aduce noutăţi deosebite. Corelarea sociologiei cu etica 
şi politica, toate subsumate ideii filosofice, are darul de a contura un 
anumit mod de gândire. 


5. Sociologia generală 


Traian Brăileanu gândise lucrarea sa Elemente de sociologie ca 
fiind alcătuită din Introducere în sociologie, urmată de o expunere 
critică a teoriilor sociologice. După cum declară în Cuvânt înainte, o 
asemenea lucrare nu a putut fi terminată”, dar între timp s-a crista- 
lizat ideea Sociologiei generale. Lucrarea Sociologia generală este o 
dezvoltare a principalelor teze din Introducere în sociologie şi nu o 
simplă reluare a acestora. În esenţă, acest op ar contura conceptul de 
„formă socială”, rezultat dintr-o ipoteză ce trebuie să fie verificată prin 
analiza realităţii sociale, iar locul principal în acest demers îl ocupă 
societatea, față de cel anterior unde accentul cade pe obiectul sociolo- 
giei şi pe relaţiile sociologiei cu alte ştiinţe sociale. Problema pe care 
şi-o pune Brăileanu acum este oportunitatea unei sociologii generale. 
Din punctul său de vedere, aşa cum am observat, există o sociologie 
generală, justificată de necesitatea examinării societăţii în diferență 
de sociologiile particulare, dar şi de studiul sociabilităţii din întreaga 
viață, inclusiv cea animală şi vegetală. De aceea, Brăileanu crede că 
sociologia animală este importantă pentru sociologia generală, la fel 
cum psihologia animală este semnificativă pentru psihologia umană, 
întrucât această ajută la înlăturarea unor prejudecăţi care au împiedi- 
cat „constituirea unei sociologii pozitive, obiective, sau naturaliste”. 
Sociologul bucovinean înţelege sociologia ca o ştiinţă naturală, aidoma 
oricărei alte ştiinţe, înscriindu-se în direcția durkheimistă de definire a 
sociologiei. Ideea despre sistemul social ca formă distinctă de celelalte 
sisteme aşa cum derivă din formele empirice, s-a născut din utilizarea 
metodei ştiinţelor exacte: „ci dimpotrivă am fixat obiectul unei ştiinţe 

92 Abia în anul 1937 a apărut şapirografiat, cursul Istoria teoriilor sociologice, editat de 

care nu numai că poate, ci care trebuie să procedeze după aceeaşi 
metodă că şi ştiinţele naturale. După părerea noastră, toate ştiinţele 
sunt ştiinţe «naturale». 

Brăileanu ţine să precizeze deplina opoziție cu direcția sociolo- 
giei psihologice regăsită inclusiv la fondatoriii sociologiei — Comte, 
Durkheim şi Spencer, dar şi la G. Tarde, G. Simmel. Din punctul 
său de vedere constituirea sociologiei ca ştiinţă nu este posibilă fără 
clarificarea raportului dintre individ şi societate, ceea ce înseamnă o 
diferenţă exactă între psihismul individual şi cel social. Societatea nu 
poate fi construită din „asociaţia de indivizi «juxtapuşi» şi în urmă 
din contopirea sau fuziunea reprezentărilor individuale. [...] societatea 
este o formă reală, având structura ei specifică şi funcțiuni care sunt 
sociale şi nu individuale”. 

Din acest unghi Brăileanu vorbeşte de lege. Fiindcă sociologia este o 
ştiinţă pozitivă, se impune clarificarea noţiunii de lege — fundamentală 
în orice ştiinţă. El o defineşte astfel: „raportul constant între acţiunea 
unei forţe şi schimbarea structurală în substratul asupra căruia 
acţionează, se numeşte lege”. Avem de a face cu una din primele 
definiţii ale legii din ştiinţa românească. Studiul societăţii înseamnă 
cunoaşterea celor două tipuri de legi: statice şi dinamice. Legile stati- 
ce rezultă din observarea acțiunii asupra societății de către sistemele 
ce-l înconjoară. Legile dinamice derivă din schimbările ce au loc în 
mediul ambiant. 

Sociologul cernăuţean abordează într-un chip propriu relația indi- 
vidului cu societatea, mult disputată în acea vreme”. Unii autori: P. 
Andrei şi G. Vlădescu-Răcoasa au interpretat definirea sociologiei de 
către T. Brăileanu ca studiu al societăţii, ca o teorie care neagă indi- 
vidul şi funcția sa socială, dar despre asemenea observaţii discutăm 
mai jos. Chestiunea este una dintre cele mai importante ale gândirii 
lui Brăileanu. Mai întâi, trebuie spus că sociologul cernăuţean nu se 
pronunță tranşant în această problemă. El o discută ca om de ştiinţă, 

anume îşi pune întrebarea dacă factorul subiectiv poate fi neglijat, 
vorbind de comunitate sau sistem social. Fiind admisă libertatea si- 
stemului social s-ar ajunge la imposibilitatea de a opera cu omenirea 
ca unitate. Revenind în Sociologia generală la problema raportului 
dintre individ şi societate, analizată în Introducere în sociologie, el 
conştientizează dificultatea reprezentată de elementul subiectiv în 
conturarea sociologiei ca ştiinţă orientată către descoperirea legilor 
după care există şi funcţionează o societate: „Libertatea, intervenirea 
factorului subiectiv, adică a acţiunii sistemului social în conformitate cu 
caracterul său individual, ar exclude fixarea de legi valabile pentru toate 
sistemele. Deci orice sistem social în parte s-ar dizolva în structura şi 
funcțiunea sa, astfel că sociologia s-ar dizolva într-o serie de «biografii 
sociale», identificându-se în partea ei dinamică cu istoria universală, 
iar sociologia generală ar fi identică cu filosofia istoriei, în care s-ar 
pune problema legilor sociale, statice şi dinamice”. Brăileanu pune, 
deci, chestiunea, crucială pentru orice sociolog, a condiţiilor în care 
sociologia este ştiinţă, la fel ca orice altă ştiinţă. Or, luarea în consi- 
derare a individului ca parte intrinsecă a societății ar diminua şansele 
sociologiei de a fi ştiinţă. 

Prin eliminarea opoziţiei dintre individ şi societate sociologul român 
caută o altă soluţie la problema evoluţionismului şi întreprinde critica 
evoluționismului extrem, lipsit de orice metodă ştiinţifică, sugerând 
modificarea ipotezei evoluționiste: „Opoziția între individ şi societate o 
credem înlăturată prin recunoaşterea autonomiei individului. Afirmăm 
anume că individul e un sistem autonom, şi structura, funcțiunea şi 
evoluţia acestui sistem formează obiectul unei ştiinţe speciale, al eticii, 
care, utilizând rezultatele biologiei şi psihologiei s-ar putea constitui 
ca ştiinţă despre raporturile interindividuale”!%. Reluând teza lui V. 
Conta despre diferenţa între forme evolutive şi forme neevolutive, 
societatea este studiată prin termenul de comunitate, anume un sistem 
care nu poate fi explicat prin raporturi interindividuale, prin asociere 
de indivizi „ci prin diferenţierea originară de ţesuturi sociale, de forme 
neevolutive”!!. De teza despre comunităţile omeneşti ca forme evolutive 
depinde posibilitatea de a stabili legi sociale, şi numai astfel se consti- 
tuie sociologia ca ştiinţă independentă. Brăileanu propune o ipoteză: 

societatea este un sistem autonom sau o formă evolutivă!%?, iar pentru 
verificarea ei nu este nevoie de experiment ca în ştiinţele biologice, ci 
este suficientă metoda istorico-comparativă. 

Cu această metodă Brăileanu cercetează modul de structurare a 
societăţii. Sistemul social se constituie ca urmare a relaţiilor sociale 
derivate din raporturile între unităţi sociale sau între statusurile sociale 
ale indivizilor: „Societatea este deci un organism, un sistem, caracte- 
rizat prin echilibrul părţilor din care este compus. Aceste părți nu sunt 
însă reprezentate prin indivizi, ci prin ţesuturi sociale în stare să creeze, 
pentru adaptarea societăţii la mediul împrejmuitor, organele necesare 
menţinerii echilibrului”. Nimic fortuit în accentul autorului pe teza 
despre societate ca realitate total diferită față de individ, explicabilă, 
neîndoielnic, prin scopul de a demonstra că sociologia este o ştiinţă. 
Din acest punct de vedere, recunoaşterea meritului profesorului de la 
Cernăuţi este de netăgăduit. Cu acest mod de a argumenta ființarea 
sociologiei el se înscrie pe linia pozitivismului. Punându-şi problema 
originii societăţii, Brăileanu ajunge la aceeaşi concluzie ca A. Comte 
cum că societatea îşi are originea în familie. Aşadar, familia este 
prima formă de comunitate: „Familia e forma socială cea mai simplă 
şi reprezintă punctul de trecere de la biologie la sociologie, având pe 
de o parte o funcțiune curat biologică: reproducţia, pe de altă parte 
o structură care se poate mlădia şi da naştere la organe care nu stau 
nemijlocit în legătură cu fenomenele biologice, ci cu raporturi al căror 
studiu iese din domeniul biologiei”. Cu acest exemplu, Brăileanu 
crede că a demonstrat cum sociologia se ocupă de studiul comunităţii 
omeneşti ca sistem autonom, ca formă evolutivă. Orice fenomen social 
poate fi înțeles numai în dependenţă directă cu noţiunea de „organism 
social.” Nu mai încape îndoială, Brăileanu a tins spre un demers al so- 
ciologiei identic cu cel al oricărei ştiinţe a naturii. Sociologia generală 
are un ţel precis — descoperirea tuturor legilor sociale, care nu pot fi 
decât legi generale întemeiate pe principiul cauzalităţii generale, iar în 
acest demers ea trebuie, înainte de toate, să ofere dimensiunile clare 
ale conceptului de comunitate umană ca sistem autonom, ca formă 
evolutivă. Pentru descoperirea şi fixarea legilor sociale sunt necesare 
unele condiţii. 


102 Ibidem, p. 28. 
103 Ibidem, p. 38. 
104 Ibidem, p. 40. 

Studiul efectelor derivate din influența mediului asupra societăţii 
precum şi al structurii societății duce în mod clar la cunoaşterea legilor 
statice, iar examinarea efectelor acțiunii societăţii asupra mediului sau 
a funcţiilor societății conduce la descoperirea legilor sociale dinamice. 
Deşi evoluționist, Brăileanu judecă existenţa societăţii în raport de loc 
şi epocă: „nici când nu sunt date, în timp şi spaţiu, aceleaşi condițiuni, 
acelaşi complex de forțe, astfel că în mod necesar fiecare societate 
îşi va avea caracterul ei individual unic. Prin comparaţia, în timp şi 
spaţiu, a complexelor de forţe care acţionează asupra sistemului social, 
se vor putea fixa cu privire la structură tipuri sociale, fie ca faze de 
dezvoltare ale aceleiaşi societăţi, fie ca varietăţi de forme sociale. [...] 
societatea fiind o formă evolutivă, modul ei de acțiune va depinde 
de faza de dezvoltare în care se găseşte într-un moment dat; ea nu va 
acționa deci nicicând într-un mod «identic.” Prin comparaţia felului 
de comportare a societăţilor în diferitele faze de dezvoltare, în care se 
află, putem dobândi tipuri sociale dinamice. Legile sociale generale, 
statice şi dinamice, vor putea fi fixate din sinteza celor două puncte de 
vedere, întrucât fenomenele sociale pot fi considerate ca fiind produse 
de sistemul social, fie prin schimbarea structurii sale (a raportului între 
părțile sale constitutive), fie prin acţiunea societăţii asupra mediului 
(prin schimbarea structurii mediului ambiant)’ ™®. 

Cu această premisă clară, profesorul cernăuţean porneşte la studiul 
celor două părţi ale sociologiei: statica socială şi dinamica socială pen- 
tru ca apoi să încerce o sinteză care să ducă la fixarea legilor sociale 
generale. 

O primă problemă investigată este cea a diferenţelor sociale deter- 
minate de statusurile de sex şi de vârstă. Societatea nu este un agregat 
omogen de indivizi, ci se distinge prin diferențierea în sexe şi vârste. 
Considerată un fapt elementar al societăţii omeneşti, diferenţierea în 
sexe şi vârste conduce la ipoteza auxiliară, anume toate formele socia- 
le nu sunt decât variaţii ale raporturilor între sexe şi vârste. Relaţiile 
determinate de apartenenţa la sexe şi la vârste constituie structura 
fundamentală a oricărei societăţi. Sexul şi vârsta sunt statusuri funda- 
mentale ale unei societăți, deoarece însăşi organizarea ei se realizează 
în raport de aceste statusuri. Brăileanu discută despre diferenţierea 
în sexe şi vârste ca dominant biologice, ele fiind definite ca ţesuturi 
biologice, fără a lua în seamă rolul structurilor sociale în constituirea 


105 Ibidem, p. 75. 

unor asemenea relații. Trebuie spus că fiecare societate are norme şi 
cutume de reglementare a raporturilor dintre sexe sau între vârste. 
Sociologul cernăuţean acceptă ideea că variaţiunile tipurilor sociale 
pot fi determinate de influenţele unor factori externi care acționează 
asupra structurii sociale, fie direct, fie prin mijlocirea tipului biologic. 
În această optică, individul este o cauză externă a diferenţierelor sociale: 
„Între aceste cauze sau forțe externe îl găsim şi pe individ, care, prin 
acțiunea sa, îi imprimă societăţii omeneşti caracterul specific omenesc, 
deosebit de caracterul societăţilor animale”. Individul se numără 
între nenumăratele forțe care acţionează în structurarea unei societăți. 
Cum se produce această influență? Ea are loc în modul cum el gândeşte 
tot ce se întâmplă în mediul său. Pentru că societatea este diferită 
de indivizii care o alcătuiesc explicaţia ei nu decurge din însuşirile 
individuale. Ce reprezintă, în acest caz, individul? Brăileanu este clar 
în aserțiunile sale. Individul nu poate fi văzut ca o ficţiune şi nici de- 
pendent fatalmente de societate: „Dacă facem sociologie şi năzuim a 
explica fenomenele sociale, raportul între societate şi individ este unul 
din multele raporturi posibile între societate şi totalitatea mediului cu 
care stă societatea în contact, iar dacă facem psihologie individuală, 
vom trebui să ţinem seama şi de faptul că individul trăieşte şi în so- 
cietate, deci pe lângă contactul său cu obiectele moarte, cu animalele, 
cu semenii săi etc., vom avea să analizăm şi efectele contactului său 
cu sistemul social”. Individul ca entitate nu face obiectul sociologiei 
decât în măsura raporturilor sale cu societatea, teză ce dă o replică 
viguroasă determinismului mecanicist: „Precum individul din punct 
de vedere biologic ne interesează ca reprezentant al speciei, astfel din 
punct de vedere psihologic el e reprezentantul unui anumit tip social. 
Anumite însuşiri ale sale ne desluşesc asupra caracterului societăţii în 
care trăieşte, asupra evoluţiei în care se găseşte această societate. Dar 
nu numai individul, ci totalitatea mediului în care se află societatea 
ne dă aceste desluşiri. Indivizii pot să dispară cu desăvârşire şi totuşi 
vom putea reconstrui societatea: din unelte, drumuri, clădiri, opere de 
artă de tot felul, monede etc.”1%8 

Brăileanu oferă, ca o sinteză a gândirii sociologice, un tablou al 
sistemului social alcătuit din ţesuturi sociale ce tind să-şi conserve 


106 Ibidem, p. 63. 
107 Ibidem, p. 70. 
108 Ibidem, p. 71. 

echilibrul față de mediul ambiant. Acesta se compune din statică 
socială şi dinamică socială. Statica socială este condiționată de forţe 
care acționează asupra comunităţii — sistemul cosmic, forțele fizice, 
flora şi fauna, forțele politice şi individul şi capătă expresia tipurilor 
sociale structurale — familia, seminţiile, genurile de viață (culegători, 
pescari, păstori, agricultori), statele şi comunităţile juridice. Dinamica 
socială se naşte din funcțiunile sociale desprinse din acțiunea mediului 
ambiant — educaţia, politica, economia, industria şi religia (ştiinţa) co- 
relate cu sisteme create prin funcţia societății — tipul psihic individual, 
statul identic cu națiunea (sistemul social autonom adaptat la mediul 
internaţional), sistemul social autarh, cosmosul corespunzător ordinii 
sociale. 

Brăileanu aspiră la o sociologie pură, preocupată numai de social. 
Societatea este o comunitate cu funcţii specifice total diferite de func- 
tiile individuale. Comunitatea, adică societatea nu poate fi edificată 
biologic şi psihologic din relaţiile interindividuale. Individul este com- 
ponent al mediului ambiant. Sociologul formulează ideea paralelismului 
în societate între conştiinţa colectivă şi sufletul colectiv. Să amintim că 
Dimitrie Gusti vorbeşte de legea paralelismului sociologic prin care se 
reglementează raporturile dintre cadre, manifestări şi voința socială, 
ca raporturi de interdependenţă. Atitudinea comunităţii, acţiunea ei 
autonomă sunt explicate ca reacţie față de mediul ambiant. Această 
reacţie este posibilă datorită tendinței de conservare, prin stratificarea 
ţesuturilor sociale, a individualităţii colective. 

În ce paradigmă ar putea fi încadrată concepția sociologică a lui 
Brăileanu? Sociologia contemporană cunoaşte mai multe paradigme 
sociologice: paradigma naşterii capitalismului (Max Weber), para- 
digma luptei de clasă (Karl Marx), paradigma democraţiei (Alexis 
de Tocqueville), paradigma socializării anticipate (Robert Merton), 
paradigma capitalului social (Pierre Bourdieu), paradigma conflic- 
telor sociale (Ralph Dahrendorf), paradigma logicii semnelor (Jean 
Baudrillard) etc. Sociologul cernăuţean are propria paradigmă şi 
Aceasta este paradigma comunităţii omeneşti. 


6. Sociologia în învăţământ 


Odată sistemul sociologic constituit, Brăileanu a urmărit punerea lui 

în acțiune în primul rând în Universitate. În deceniul patru al secolului al 
XX-lea Ministerul Instrucţiei Publice a aprobat programa de sociologie 
pentru şcolile secundare. În aceste circumstanţe, sociologul cernăuțean 
a crezut că este îndreptăţit să i se solicite elaborarea unui manual de 
liceu, dar aşteptarea sa nu s-a împlinit. Pentru că nu a fost cooptat în 
rândul autorilor de manuale de sociologie, a socotit de cuviință să-şi 
spună răspicat punctul de vedere de pe poziţia celui care a alcătuit un 
sistem de sociologie, în studiul Sociologia în învățământul superior 
şi secundar, din 1934. Zăbovim asupra lui pentru că pe de o parte, el 
aduce unele precizări preţioase despre gândirea sa sociologică, iar pe 
de altă parte, ne putem da seama de atitudinea lui față de relațiile cu alți 
sociologi români. Este limpede că Brăileanu a cunoscut relaţii sinuoase 
cu ceilalți sociologi de marcă ai epocii. El simţea acut manifestarea unui 
anumit spirit de grup fără nici o legătură cu valoarea şi competenţa în 
materie, ceea ce l-a determinat să reacționeze prin o critică a ideilor 
unora dintre ei. Cum Gusti avea statusul de şef de şcoală, iar acţiunile 
sale erau vizibile pentru opinia publică, Brăileanu nu putea evita refe- 
rirea la autorul metodei monografice. Probabil, conduita lui politică din 
anii'30 ar putea fi explicată prin frustrările generate de atitudinile unor 
sociologi, de pildă D. Gusti, faţă de activitatea şi opera sa. Aroganţa 
„centrului” față de cei din „provincie” o va fi simţit sociologul de la 
Cernăuţi. Elocventă pentru „tensiunea” trăită de sociolog față de starea 
raporturilor sale cu alţi sociologi români ai vremii este neinvitarea sa la 
elaborarea manualului de sociologie pentru şcolile secundare, ceea ce 
l-a determinat sa demonteze mecanismele prin care se stabileau autorii 
de manuale de sociologie. Nu cunoaştem motivele oficiale ce au contat 
în decizia de a nu da sociologului cernăuţean posibilitatea de a elabora 
şi publica un manual de sociologie pentru licee. Din articolul amintit ar 
rezulta nu atât un conflict ideologic cât diferenţa de concepţie despre 
conținutul şi forma unui asemenea manual. Brăileanu urmăreşte un 
tel clar, anume argumentarea ideii privind necesitatea unei sociologii 
generale. Aceasta este preocuparea sa şi în ce priveşte locul sociologiei 
în învățământul liceal. În acest sens, el pune în discuţie relaţia dintre 
sociologia generală şi sociologiile de ramură, dintre teoria sociologică 
şi cercetarea empirică. Unii sociologi cred, spune autorul, că în locul 
ştiinţei sociologiei pot să adune şi să ordoneze material sociologic. 
Trimiterea la Gusti este fără echivoc: „În domeniul sociologiei, unii 
savanţi cred că pot înlocui ştiinţa sociologiei prin lucrări de seminar, 

prin adunarea şi ordonarea de material «sociologic. Nu tăgăduim 
ca aceste lucrări pot fi de mare «folos.” Dar mai întâi am trebui sa 
definim bine termenul de folos. Pentru noi hotărâtor este folosul ce 
rezultă pentru sociologie ca ştiinţă, ca teorie pură. Nu poate fi vorba 
de folosul practic ce-l pot dobândi elevii sau profesorii ca viitori sau 
actuali reformatori sociali, nici de folosul satelor şi oraşelor rezultat de 
pe urma şederii seminariştilor în mijlocul populaţiei, folos care poate 
fi şi material şi moral, ci numai şi numai de folosul rezultat pentru 
«ştiinţă». În acest punct sociologul cernăuţean se întâlneşte cu 
Petre Andrei. Sociologul ieşean remarcă la rându-i caracterul politic 
al acţiunii de cercetare a echipelor studenţeşti: „Orice încercare de a 
reduce sociologia la un simplu instrument practic, reformator, în viața 
publică însemnează o denaturare a caracterului ei. Aplicarea rezul- 
tatelor cercetărilor sociologice nu se poate confunda cu sociologia 
însăşi. La noi în ţară prof. D. Gusti, partizanul concepţiei monografice 
a sociologiei, alunecă acum pe această pantă periculoasă”. Petre 
Andrei nu neagă utilitatea practică a activităţii echipelor de cercetare a 
studenților, dar ele fac o politică socială rurală şi nicidecum sociologie. 
Brăileanu cere pentru orice anchetă sociologică sa pornească de la o 
ipoteză şi să o verifice. Obiecţiunea era una fundamentală. Brăileanu 
sesiza, astfel, riscul căderii sociologiei într-un empirism lipsit de orice 
noimă şi de aceea nu ezită a se referi la metoda monografică a şcolii lui 
Gusti. Sociologul cernăuțean nu o respinge ab initio, însă are obiecții 
serioase față de tendinţa de a concepe metoda monografică, inclusiv în 
învățământul liceal, ca unica metodă de cercetare în sociologie. Aceasta 
este considerată o metodă printre altele. Din acest unghi, este analizată 
destul de critic Programa minimală de tranziție pentru manualul de 
sociologie. Mai întâi, Traian Brăileanu se ocupă de noţiunea centrală 
a manualului de sociologie, care din punctul său de vedere este socie- 
tatea ca un tot şi legile ei de dezvoltare şi nu viaţa socială, aşa cum se 
spune în Programă. Nu crede că elevii ar putea cunoaşte viața socială şi 
naţională prin metoda monografică, deoarece este greu de conceput ca 
un elev va citi sau va elabora o monografie. În consecință, programa ce 
ar sta la baza elaborării manualelor de sociologie „nu este o programă 
analitică pentru sociologie”. În liceu, sociologia trebuie predată ca 


109 Idem, Sociologia în învățământului superior şi secundar, ed. cit., p. 9. 
110 Petre Andrei, op. cit., p. 9. 
111 Traian Brăileanu, op. cit., p. 16. 

ştiinţă pozitivă, nu ca filosofie socială, iar profesorul sa transmită ele- 
vilor cunoştinţe despre cum este societatea. Sociologia este o ştiinţă 
generală, fără a fi o enciclopedie a ştiinţelor sociale particulare şi nici 
filosofia lor. Apropiată de filosofie prin generalitatea ei, sociologia 
rămâne o ştiinţă empirică întemeiată pe experiență: „Obiectul socio- 
logiei este societatea, sau mai bine zis conceptul societății, aşa cum 
obiectul fizicii este conceptul «materiei», cel al biologiei conceptul 
«vieții». Conceptul de „societate” este studiat prin conceptul mai 
general de „sistem.” Brăileanu reia ideea sa despre unitatea sistemului 
dată de interdependenţa părților sale. Funcționarea sistemului depinde 
de natura componentelor lui. Tot ce se întâmplă în sistem are explicație 
în relaţiile lui cu mediul. Partea cea mai importantă a sociologiei o 
constituie teoria formelor sociale, dezvoltarea lor una din alta. Astfel 
se studiază familia, ginta, tribul, națiunea, rasa, statul, biserica. 
Brăileanu opune metodei monografice tehnica observaţiei. El 
foloseşte această metodă în acelaşi sens ca A. Comte, adică prin 
observaţie se poate ajunge la constatarea că legile din cadrul societăţii 
sunt comparabile cu legile naturii: „Pentru cursurile mele universitare 
de sociologie, mi-am elaborat un tratat, în temeiul cunoştinţelor mele 
dobândite din cărți şi din observaţia faptelor sociale. Observațiile făcute 
«pe teren». Căci fiind om şi trăind în societate sunt neîntrerupt «la faţa 
locului», iar neavând altă ocupaţie decât specialitatea mea, anchetarea 
este continuă. [...]. Există deci un tratat de sociologie şi sociologia se po- 
ate învăţa. Ea nu este o filosofie, nu este o ştiinţă în idee, ci in concreto. 
Sunt prea pretențios? să mi se dovedească că sunt lipsit de modestie, 
să mi se dovedească, fie în mod teoretic, dar mai ales în mod practic 
prin publicarea altui tratat mai temeinic”! El nu pretinde că a creat un 
nou sistem de sociologie şi nici nu se compară cu Comte, Spencer sau 
Pareto „ci pretind numai că am elaborat un tratat de sociologie utiliza- 
bil pentru învățământul sociologic în Universitate, tratat care trebuie 
neîntrerupt îndreptat, sporit, în conformitate cu progresele realizate în 
domeniul sociologiei”. Atât timp cât nici un profesor de la celelalte 
universități n-a respins acest curs înseamnă că este utilizabil. De aceea 
el nu înţelege de ce n-a fost consultat şi nu s-a ţinut seama de experiența 
tratatului său în elaborarea programelor pentru studiul sociologiei în 


112 Ibidem, p. 19. 
113 Ibidem, p. 10-11. 
114 Ibidem, p. 11. 

liceu. El susţine că s-a luat ca bază cursul litografiat al lui Gusti''5, pe 
care nu-l consideră utilizabil pentru învățământul superior. 

Brăileanu nu se opreşte la critica programei lui Gusti. El însuşi ex- 
pune Schiță de programă analitică pentru învățământul sociologiei în 
licee, programă ce nu se va regăsi întocmai în manualul său Elemente 
de sociologie pentru clasa a VIII-a secundară, publicat în anul 1935. 
Găsim aici principalele sale teze din lucrările sale academice, expli- 
cate într-un limbaj adecvat cititorilor cărora li se adresează. Temele 
mari ale manualului sunt: 1. Sociologia ca ştiinţă a societăţii (obiect, 
raportul cu alte ştiinţe sociale, importanţa sociologiei, metodele în 
sociologie); 2. Societatea ca obiect de studiu al sociologiei, morfologia 
socială, formele sociale evoluate, statica socială, climatul, configuraţia 
suprafeţei pământului, fauna şi flora, grupuri sociale străine, individul, 
dinamica socială; 3. Ce este societatea; 4. Cunoaşterea sociologică a 
țării şi a neamului prin metoda monografică; 5. Mijloace de înălțare 
biologică şi culturală a patriei. Manualul cuprinde texte alese şi un 
chestionar de anchetă socială elaborat în 1914 de Maurice Barres şi 
Ph. Robert. În capitolul despre metoda monografică autorul insistă 
pe ideile lui Frederich Le Play şi ale urmaşilor lui, menţionându-se că 
asemenea cercetări s-au făcut în Franţa şi S.U.A., şi numai în treacăt 
sunt amintite cercetările Seminarului de Sociologie de la Universitatea 
din Bucureşti. Aşadar, Brăileanu s-a conformat programei propusă de 


Gusti, dar a tratat subiectele după propria concepție!!S. 


115 Nu este clar la ce curs litografiat al lui Gusti se referă Brăileanu. Au apărut mai multe 
ediţii: Curs de sociologie de d-l profesor D. Gusti. Note stenografice de Teodor Ionescu şi 
H.H. Stahl, Facultatea de Litere şi Filosofie, Universitatea Bucureşti, 1927; Note la cursul de 
sociologie al d-lui profesor D. Gusti, editate sub îngrijirea d-lui asistent Mircea Vulcănescu, 
de M. Cernea şi C. Furtunescu, Facultatea de Litere şi Filosofie, Universitatea Bucureşti, 
1929-1930; D. Gusti, Curs de sociologie generală, editat de d-nul Dem. N. Vasilescu, partea 
I-III, Universitatea Bucureşti, 1930-1934; D. Gusti, Curs de sociologie generală, partea I-III, 
Universitatea Bucureşti, 1932-1934. 


116 Pentru comparare oferim tematica manualului scris de D. Gusti şi Traian Herseni, 
Elemente de sociologie cu aplicări la cunoaşterea ţării şi a neamului nostru pentru clasa VIII 
secundară: 1. Sociologia, ştiinţă a societăţii. Partea I, Sociologia în clasificaţia ştiinţelor cu 
următoarele subiecte: Noţiunea de sociologie şi raporturile ei cu ştiinţele sociale, necesitatea 
şi însemnătatea sociologiei; Partea a II-a, Societatea ca obiect al sociologiei; Partea a III-a, 
Cunoaşterea ţării şi a neamului prin metoda monografiei sociologice. Acest manual a apărut 
în 8 ediţii, singurul care a avut longevitatea cea mai mare faţă de toate celelalte lucrări similare 
apărute până în anul 1944. Un alt manual a fost cel al lui Petre Andrei şi Vasile Harea — Manual 
de sociologie pentru licee şi şcoli normale, 1938, structurat pe capitole mari, la fel ca manualul 
lui Gusti şi Herseni, dar cu unele deosebiri privind teme cum ar fi înălţarea culturală a sătenilor 
şi orăşenilor, metodele de cercetare în sociologie. 

Despre lucrările de sociologie ale lui Brăileanu s-au pronunţat toți 
sociologii de seamă ai timpului. 

Să începem cu D. Gusti, cu care Brăileanu a polemizat cel mai mult. 
Profesorul bucureştean a prezentat un raport asupra scrierii Sociologia 
generală de Traian Brăileanu, în şedinţa publică a Academiei din 11 
iunie 1926, lucrare distinsă cu Premiul Adamachi. După descrierea 
cărții raportorul face următoarea observaţie: „Dar autorul, în progra- 
mul ce şi-l fixează (p. 75), pe lângă problema genezei, a existenţei şi 
a manifestărilor societăţii, consideră încoronarea cercetărilor sale în 
găsirea legilor sociale generale, care trebuie să fie în acelaşi timp sinteza 
celor două puncte de vedere, static şi dinamic. Cititorul atent este însă 
surprins că această materie hotărâtoare pentru cugetarea autorului nu 
este deloc atinsă; să facă ea oare obiectul de studiu al unei alte lucrări? 
Nu ştim. Căci autorul nu ne spune nicăieri acest lucru. Aceasta este în 
tot cazul partea enigmatică a volumului”. Obiecţia este corectă, în 
principiu. Numai că Brăileanu nu a avut drept obiectiv formularea de 
legi sociologice, el doar a argumentat că sociologia este o ştiinţă care 
descoperă legile societăţii. Mai departe, D. Gusti arată că sociologia este 
prezentă în universități şi şcoli normale, dar nu încă în învăţământul 
secundar: „De aceea şi lucrarea d-lui Traian Brăileanu este binevenită. 
Desigur formularea şi tratarea problemelor cuprinse în această lucrare 
sunt discutabile.” Pentru că o amplă dezbatere a lucrării nu era posibilă 
în cadrul Academiei, Gusti promite o analiză a lucrării în „Arhiva 
pentru ştiinţa şi reforma socială” dar nu o va face, nefiind prima dată în 
istoria ştiinţei româneşti când se anunţă, de către autorităţi în materie, 
studii despre o anumită temă, fără ca ele să fie şi publicate. 

D. Gusti revine în cursurile sale la ideile sociologie ale colegului 
său de la Cernăuţi: „d. Traian Brăileanu profesor de sociologie la 
Universitatea din Cernăuţi a publicat până acum trei lucrări, întâi 
o mică broşurică programatică: Introducere în sociologie, în 1923, 
apoi Sociologia generală, în 1926, şi acum câtva timp, ca explica- 
re a vederilor sale sociologice, Politica. Trebuie scoasă în evidenţă 

117 D. Gusti, Raport asupra scrierii Sociologie generală de Traian Brăileanu, Şedinţa 


publică a Academiei din 11 iunie 1926, Academia Română, „Anale”, Tomul XLVII, şedinţele 
din 1926-1927, p. 173. 

absoluta, desăvârşita seriozitate ştiinţifică şi deosebita conştiinţă a 
responsabilităţii punerii problemelor sociologice. Are intenţiile cele 
mai bune cu o erudiție care câteodată este impresionantă, dar câteodată 
este plină de mari şi imense lacune. Politica este tratată într-un spirit 
mai puţin serios ca celelalte deşi vrea sa întemeieze o ştiinţă obiectivă a 
politicii. Ultimele capitole sunt pline de subiectivism, de fapt, personale 
şi multe chestiuni de politică contemporană sunt tratate în cuprinsul 
ştiinţific al problemelor de politică”!!5. De această dată, Gusti face 
referiri la toate cele trei lucrări ce alcătuiesc sistemul sociologic al lui 
Brăileanu. Să nu uităm că încă din 1910 Gusti preconiza o abordare a 
sociologiei în relaţie cu politică şi etica, iar observaţiile lui pornesc de 
la modul cum concepe fiecare dintre ei cele trei discipline: sociologia, 
etica şi politica. lată, deci, ambii sociologi aşază sociologia în relaţie cu 
etica şi politica. Unde stă diferenţa dintre ei? D. Gusti plasează această 
relaţie sub semnul analizei empirice. Sistemul sociologic se constituie ca 
o cale spre cercetarea concretă a realităţii sociale — metoda monografică. 
În viziunea lui T. Brăileanu relația amintită are ca scop diferenţierea 
unei sociologii generale rezultată din examinarea societății prin metoda 
comparativă. Nu este nimic surprinzător în ideea că atât Gusti cât şi 
Brăileanu concep sociologia ca studiu al naţiunii!”?. 

O poziţie aparte are G. Vlădescu-Răcoasa față de sociologia lui 
Brăileanu. În anul 1929 exprimă fără echivoc aprecierea favorabilă față 
de sociologul cernăuţean: „O contribuţie, nu mai puţin remarcabilă, 
este cea a d. profesor de sociologie Traian Brăileanu de la Universitatea 
din Cernăuţi şi ale cărei lucrări: Despre condițiunile conştiinţei şi 
cunoştinţei. Tratat de filosofie, Cernăuţi, 1912, Die Grundlegung zu 
einer Wissenschaft der Ethik, Viena şi Leipzig, 1919; Introducere în 
sociologie, Cernăuţi, 1923; Sociologia generală, Cernăuţi, 1926, ne 
relevă o concepţie originală, atât asupra societăţii care este considerată 
ca «un sistem autonom» dotat cu o viaţă proprie, cât şi asupra sociolo- 
giei..."%. În 1966, acelaşi autor spune doar atât despre sociologul pe 
care-l considera, în 1929, ca o personalitate cu o contribuţie remarcabilă 
în sociologie: „O ramificație a sociologiei naționaliste cu accentuat 


118 Note la cursul de sociologie al d-lui profesor D. Gusti, ed. cit., p. 49. 
119 Achim Mihu, op. cit., p. XIX. 


120 G. Vlădescu-Răcoasa, La sociologie en Roumanie, „Revue Internationale de 
Sociologie”, 37 année, n. I-II, Janvier-Février 1929, extras. 

caracter fascist a fost reprezentată de T. Brăileanu şi alții”"?!. 

Profesorului Petre Andrei nu i-a scăpat soluția lui Brăileanu la 
chestiunea relaţiei dintre individ şi societate, pe care, evident, nu o 
acceptă: „După d-sa problema fundamentală a sociologiei este «de a 
defini socialul ca o negaţiune pozitivă a individualului, de a dovedi 
dispariţia reală şi completă a individului în momentul naşterii societă- 
tii». DI. Brăileanu exagerează pentru că deşi viața socială are caracter 
propriu şi o cauzalitate riguroasă nu trebuie totuşi să se uite că între 
individ şi societate sunt relaţii de determinare reciprocă. În evoluţie, în 
transformarea instituţiilor sociale, individul poate interveni şi produce 
fenomene noi”. De aceea, sociologia studiază socialul, dar se ocupă 
şi de individ ca socius, ca membru al grupului social şi ca agent activ în 
procesul de evoluţie. In tratatul său de Sociologie generală, P. Andrei 
revine la ideea lui Brăileanu despre negaţiunea pozitivă a individualului. 
De această dată nuanţează aprecierea sa, amintind că în concepția lui 
Brăileanu individul nu dispare niciodată, dar el nu este societatea. De 
aceea sociologia lui Brăileanu nu poate fi inclusă în teoriile realiste 
care neagă orice rol individului în societate!?. 

O caracterizare generală a concepţiei sociologice a lui Brăileanu 
face Eugeniu Speranţia: „O activă producțiune sociologică prestează 
Tr. Brăileanu [...]. Atitudinea iniţială a lui Tr. Brăileanu păstra oarecari 
reminiscențe de evoluţionism şi organicism, de inspirație spenceriană. 
[...] Cu încetul însă preocupările mai insistente ale lui Tr. Brăileanu se 
îndreaptă spre alte aspecte ale socialului şi-l vedem cu satisfacţie accen- 
tuând primatul valorilor morale [...]. Existenţa unei societăţi presupune 
un sistem de valori care călăuzesc activitatea indivizilor aflaţi, între 
ei, în comunicare spirituală”? 

În fine, Traian Herseni subliniază contribuţia lui Brăileanu la dezvol- 
tarea sociologiei: „sistemul publicat permite o ordonare satisfăcătoare 
a problemelor sociologice şi, cel puţin în mâna celui care l-a gândit şi 
a adepților săi, este un instrument folositor pentru sistematizarea şi 
înțelegerea fenomenelor sociale, ceea ce nu se poate spune decât despre 

121 Idem, Sociologia în România, în Cercetări sociologice contemporane, Editura 
ştiinţifică, Bucureşti, 1966, p. 239. 


122 Petre Andrei, Probleme de sociologie, Editura Casa Şcoalelor, Bucureşti, 1927, p. 
45. 


123 Idem, Sociologie generală, ed. cit., p. 121-122. 


124 Eugeniu Speranţia, Introducere în sociologie, Tipografia „Cartea Românească”, Cluj, 
1939, p. 470-471. 

foarte puţine sisteme din sociologia contemporană”"%. 


XXX 


Traian Brăileanu dăruieşte patrimoniului sociologic modalitatea 
proprie de analiză privind existența unei ştiinţe autonome despre so- 
cietate. În concepţia sa, sociologia este o teorie a principiilor generale 
despre societate, derivate din investigația diferitelor tipuri de existență 
socială, şi nicidecum o colecție de date empirice său o metafizică despre 
social. Prin corelarea sociologiei cu etica şi politica, învățatul bucovi- 
nean conferă un mod original de gândire sociologică. Sociologia ocupă 
un loc central în sistemul ştiinţelor sociale fiindcă oferă fundamentul 
teoretic pentru cunoaşterea oricărei componente a societății. 

Traian Brăileanu este cel mai speculativ dintre toţi sociologii ro- 
mâni. Cu capacitate remarcabilă de a teoretiza probleme dintre cele 
mai complexe, cu un fin şi subtil spirit critic, aplicat pe o cultură 
filosofică impresionantă, ramificată în toate domeniile cunoaşterii 
socialului şi umanului, Brăileanu se dezvăluie ca sociolog doctrinar de 
mare adâncime. El a edificat o sociologie generală, definită ca ştiinţa 
despre comunitate, singura potrivită pentru examinarea societăţii în 
integralitatea ei. 

Traian Brăileanu a alcătuit un sistem original de sociologie cu un 
profund temei filosofic aşezat sub semnul marilor valori morale. Prin 
Traian Brăileanu, sociologia românească a impus paradigma sociolo- 
gică a comunităţii omeneşti, şi a adus astfel o contribuţie de neprețuit 
la dezvoltarea teoriei sociologice. 


125 Traian Herseni, op. cit., p.130. 

Gândirea politică românească s-a constituit din întregul fond de idei 
afirmate de-a lungul timpului în arealul național, însă structurarea lor 
într-un sistem doctrinar, cu câteva excepţii, se produce după primul 
război mondial. Dacă extindem de la filosofie la întregul spectru al 
ştiinţelor sociale opinia lui C. Rădulescu-Motru după care la începutul 
secolului al XX-lea publicul românesc nu pretindea lucrări originale, 
nici personale măcar, iar cei se ocupau de filosofie, nu erau interesaţi să 
creeze sisteme filosofice personale!?, atunci aceeaşi măsură de evaluare 
o aplicăm şi pentru ştiinţele politice. Proiecte şi intenţii existau, dar 
nefinalizate şi avem în vedere pe Titu Maiorescu, care îşi propusese să 
scrie o lucrare despre politică, dar nu a finalizat nimic!”. 

Până în anul 1920 putem reține totuşi elemente de doctrină politică 
în scrieri eminesciene, sau în opera lui A.C. Popovici, în discursurile 
parlamentare ale lui Titu Maiorescu, P.P. Carp, Take Ionescu, I.C. 
Brătianu, I.I. C. Brătianu. C. Rădulescu-Motru s-a ocupat sistematic 
de politică, inclusiv într-o lucrare, Cultura română şi politicianismul 
(1904), unde lansează conceptul de politicianism. Nu poate fi uitată 
încercarea partidelor politice de dinainte de primul război mondial de 
a atrage de partea lor pe intelectuali în scopul introducerii într-o oare- 
care măsură a ştiinţei în actul politic, dar indiscutabil conducerea unui 
partid sau a unui guvern se făcea tot pe baza experienţei şi prestigiului 
elitei politice. Nici vorbă de o pregătire sistematică a unui grup într-un 
domeniu atât de complex - ştiinţa politicii. 

După primul război mondial paradigma gândirii politice româneşti 
s-a schimbat radical. Putem aduce ca argument ideea lui Mircea Eliade 
şi a generației lui că după înfăptuirea idealului naţional misiunea cea 
mai importantă a elitei rămâne performanţa culturală în sensul cel 
mai larg. Ştiinţa politică nu putea să nu se înscrie în acest nou trend. 
Pentru că numai aşa se explică „explozia” de lucrări de gândire politică 


126 C. Rădulescu-Motru, Mărturisiri, ed. cit., p. 69. 


127 Titu Maiorescu, Însemnări zilnice, II, p. 210. 

imediat după război, în anii '20!%. Simpla lor înşiruire arată un interes 
manifest pentru analiza politică la filosofii şi sociologii de notorietate: 
P. P.Negulescu, D. Gusti, D. Drăghicescu, P. Andrei, Mircea Florian, 
dar nici unul din ei nu a abordat, într-o lucrare distinctă, ştiinţa politicii 
dintr-o perspectivă proprie. Acest proiect este dezvoltat de unul dintre 
cei mai importanţi sociologi români, Traian Brăileanu în lucrarea sa 
Politica. 

Din raţiuni ce țin mai mult de circulaţia cărților româneşti, se poate 
ajunge, în docte studii, la afirmarea ideii despre inexistenţa ştiinţei 
politice în cultura românească!” . Cartea Politică a lui Traian Brăileanu 
infirmă orice încercare de a contesta o ştiinţă politică românească. 


1. Ştiinţa politică şi sociologie 


Lucrarea Politica are ca scop verificarea ipotezelor din cele două 
lucrări de sociologie Introducere în sociologie şi Sociologia generală. 


128 C. Rădulescu-Motru, Cultura română şi politicianismul, Bucureşti, 1904, Idem, 
Poporanismul politic şi democraţia conservatoare, Bucureşti, 1909, Idem, În zilele noastre 
de anarhie. Scrisori către tineri, Bucureşti, 1910, Idem, Reforma electorală. Organizarea 
colegiului unic, Bucureşti, 1914, Idem, Din psihologia revoluționarului, Bucureşti, 1919, Idem, 
Țărănismul, un suflet şi o politică, Bucureşti, 1924; I. Găvănescul, Caracterizarea partidelor 
politice prin ele însele, 1905; P.P. Negulescu, Reforma învățământului, Bucureşti, 1922, Idem, 
Partidele politice, Bucureşti, 1926, Idem, Doctrina partidelor politice, 1927; Dimitrie Gusti, 
Comunism, Socialism, Anarhism, Sindicalism şi Bolşevism, Bucureşti, 1920, Idem, Partidul 
politic. Sociologia unui sistem al partidului politic, „Arhiva ştiinţa şi reforma socială”, IV, nr. 4-5, 
1923, Mircea Florian, Partidele politice „an LVIII, sept. 1926, Dumitru Drăghicescu, Partidele 
politice şi clasele sociale, Bucureşti, 1922; Idem, Reforma electorală, Bucureşti, 1926, Ştefan 
Zeletin, Naționalism şi țărănism, „Convorbiri literare”, nr. 12, 1920; Idem, Naționalismul. Un 
nume pentru două atitudini opuse faţă de evoluţia socială, „Dreptatea socială”, nr. 4, 1923, 
Idem, Forță şi Constituţie, „Dreptatea socială”, nr. 5, 1923, Idem, Finanța naţională şi politica 
de stat, „Dreptatea socială”, nr. 7, 1923, Idem, Țărănism şi marxism, „Arhiva pentru ştiinţa şi 
reforma socială”, V, 1924, Idem, Începuturile individualismului, „Arhiva pentru ştiinţa şi reforma 
socială”, V, 1924, Idem, Burghezia română. Originea şi rolul ei istoric, Bucureşti, 1925, Idem, 
Naţionalizarea şcoalei, Bucureşti, 1926, Idem, Socialism reacționar şi socialism revoluționar, 
„Pagini agrare şi sociale”, nr. 23-24, 1926, Idem, Socialismul revoluționar, „Pagini agrare şi 
sociale”, nr. 1-2, 1927, Idem, Neoliberalismul. Studii asupra istoriei şi politicei burgheziei 
române, Bucureşti, 1927; Petre Andrei, Sociologia revoluției, laşi, 1921, Idem, Fascismul, laşi, 
1927; Emanoil Bucuţa, Programul Partidului Naţional Italian Fascist, „Arhiva pentru ştiinţa şi 
reforma socială”, an IV, nr. 4-5, 1922-1923; M. Manoilescu, Țărănism şi democraţie. Partidul 
țărănesc şi guvernarea țărei, Bucureşti, 1922; Idem, Neoliberalismul, în vol. „Doctrinele par- 
tidelor politice”, Bucureşti, 1924; Şerban Voinea, Marxism oligarhic. Contribuţie la problema 
dezvoltării capitaliste a României, Bucureşti, 1926; Doctrinele partidelor politice, 19 prelegeri 
publice organizate de Institutul Social Român, Bucureşti, 1924. 


129 Daniel Barbu, From the Politics of Science to the Science of Politics: the Difficult Make 
Up of the Romanian Political Science, „Studia Politica” , vol. II, Nr. 1/2002, p. 273 („o ştiinţă 
politică românească n-a existat de fapt niciodată” susţine apodictic autorul). 

Principalele teze din amintitele scrieri au în vedere delimitarea socio- 
logiei ca ştiinţă, în aceleaşi condiţii ca ştiinţele naturii. Prin urmare, 
Brăileanu stabileşte întâi forma socială pură, derivată din compararea 
„sistemelor sociale concrete.” Forma pură este determinată în struc- 
tura ei de influențele exercitate de anumite forţe din mediul ambiant. 
Structura stabileşte funcţia specifică a formei sociale: „În acest fel 
suntem în stare a izola diferitele categorii de fenomene sociale în fiecare 
«sistem social concret”, scrie Brăileanu în introducerea cărții sale, şi 
se ajunge la constituirea ştiinţelor sociale particulare cu un domeniu 
de cercetare bine delimitat, asemănător cu modalitatea de studiu din 
ştiinţele fizico-chimice. Dar conceptul sistemului social nu poate fi 
construit prin analogie cu sistemul fizico-chimic: „Sistemul social va 
fi sistem, dar social şi nicidecum mecanic, sau chimic, sau biologic.” 

În Politica Brăileanu caută să izoleze fenomenele politice de alte 
fenomene sociale, distingându-le particularităţile. Autorul urmăreşte 
sa desprindă din sistemul social „energia politică pură”, anume statul, 
ca obiect al ştiinţei politice. El aminteşte că în Sociologia generală 
a trasat limite între ştiinţa politică şi arta politică. Pe ştiinţa politicii 
se poate întemeia o tehnică politică rațională care să servească artei 
guvernării. Ştiinţa politică se ocupă de existenţa statelor şi analizează 
condiţiile de producere şi menţinere a acestora. 

Lucrarea abordează cele două componente ale studiului politicului: 
ştiinţa politică şi arta politică. 

Autorul întreprinde un istoric al ştiinţei politice!*, începând din 
antichitate — Platon şi Aristotel — până la teoriile moderne despre stat. 
După Brăileanu, ştiinţa politică s-a dezvoltat din teoriile lui Max Weber, 
Gaetano Mosca şi Vilfredo Pareto, fiindcă aceştia au avut la baza gân- 
dirii lor sociologice două principii: 1. Criteriul adevărului ştiinţific este 
concordanța teoriei cu realitatea; 2. Între teoriile sociale ştiinţifice şi 
acțiunea practică nu există o legătură directă. După cum vom vedea 
mai jos, sociologul român îşi clădeşte corpusul teoretic pe tezele celor 
trei mari cugetători, îndeosebi pe ideea acţiunii sociale, văzută de 


130 La Facultatea de Filosofie şi Litere, Universitatea din Cernăuţi Traian Brăileanu a 
ţinut un curs de istoria ştiinţei politice structurat în cinci părți: ştiinţa politică la popoarele 
orientale, ştiinţa politică în antichitatea greco-romană, teoria politică în timpul Renaşterii şi 
epoca modernă, ştiinţa politică pozitivă — secolul XIX, teoria politică la români — Cronicarii, 
Ion Heliade-Rădulescu, M. Eminescu, V. Conta, vezi Curs de istoria ştiinţei politice ținut de 
Dl. Profesor Traian Brăileanu, tipărit ca manuscris după notele studenţilor Al. Isăceanu şi S. 
Nicorovici, 1929-1930. 

Pareto prin conceptul de „derivaţii” - justificarea acțiunilor prin for- 
mule verbale raţionale, sau prin ceea ce numeşte Weber „interpretări 
subiective.” „Derivaţiile”şi „interpretările subiective” sunt fapte sociale 
ce pot fi studiate ştiinţific. În viziunea lui Brăileanu faptul politic este 
forma politică. 

Forma politică se distinge de alte forme prin determinarea ei de către 
raporturile intercomunitare: „Diferenţierea fundamentală a sistemului 
politic e dată prin lupta între comunităţile omeneşti, şi organele acestui 
sistem vor servi pentru apărare şi atac faţă de comunităţile străine”. 
Mediul intercomunitar este, în viziunea lui Brăileanu, mediul politic. 

Forma socială politică este cea mai complexă formă socială 
omenească, fiindcă în ea apare limpede deosebirea dintre societatea 
umană şi cea animală. Spiritul de invenţie, produsele graiului, tehni- 
ca, toate au apărut şi au fost stimulate şi perfecționate în lupta pentru 
existență a comunităţilor. Cultura şi civilizația s-au realizat sub presiu- 
nea mediului intercomunitar, adică a mediului politic. Ştiinţa politicii 
este, față de sociologie, o ştiinţă particulară, şi cea mai importantă dintre 
ştiinţele particulare. Cât priveşte istoria, aceasta este, în primul rând, 
politică fiindcă arată raporturile între state şi ea trebuie să ţină seama 
de influența acestor raporturi asupra structurii statelor. 

Socialul a apărut o dată cu statul pentru că domesticirea omului 
s-a înfăptuit în stat şi pentru scopurile statului şi nu se poate menţine, 
perpetua şi perfecționa decât prin înfrângerea rezistenţelor opuse 
statului. 

În demonstrarea oportunității ştiinţei politice, autorul face diferenţa 
între ştiinţă şi utopie. Utopiile fac abstracţie de condiţiile reale de des- 
făşurare a fenomenelor sociale, şi nu țin seama că tendința continuă a 
omului spre nou, spre necunoscut este înrâurită de mediul său social. 


2. Statul 


În centrul ştiinţei politice preconizate de Brăileanu stă studiul 
statului. În capitolul Geneza statului autorul afirmă că statul apare 
acolo unde sunt condiţii de dezvoltare a germenilor politici: „Statul 
s-a născut deci din instinctul de conservare al grupului social față de 
alte grupuri. Această opoziţie, acest antagonism, îi dă formei politice 


131 Traian Brăileanu, Politica, 1928, p. 18. 

nota ei caracteristică, deosebind-o de celelalte forme sociale”!*?. Statul 
apare din modul de gestionare a intereselor: “Interese identice vor crea şi 
menţine solidaritatea, interese opuse vor crea o tensiune, un antagonism 
şi, în anumite condiţii, lupta”"%5. Statul este expresia solidarităţii unei 
comunități în faţa antagonismului generat de interesele contrare ei. 

Astăzi statul este definit ca un sistem organizațional care admi- 
nistrează un teritoriu şi este un instrument de exercitare a puterii de 
către grupurile ce dispun de mecanismele instituţionale ale puterii prin 
alegeri sau prin alte căi. Pentru realizarea funcțiilor sale statul poate 
apela la orice mijloc, inclusiv la forță şi la coerciţie. 

În exegeza despre stat s-au impus în analizele sociologice şi polito- 
logice cel puţin cinci teorii moderne despre existenţa statului: clasială, 
pluralistă, managerială, elitistă, instituționalistă!**. Teoria clasială 
a fost dezvoltată de către marxism, doctrină care concepe existența 
statului ca instituţie de organizare a relaţiilor de putere economică. 
Statele sunt structuri dependente de modul de producţie, iar schimbarea 
formelor statale are loc urmare a modificărilor în modul de producţie. 
In consecinţă, statul este definit ca instrument folosit de către o clasă 
pentru a domina celelalte clase. 

În viziunea marxistă, statele moderne au apărut ca o consecinţă 
a luptei între clasa feudalilor şi clasa burgheză, între burghezie şi 
proletariat. Statul este, deci, un produs al divizării societăţii în clase 
antagoniste, determinată de poziţia diferită față de proprietate. Numai 
revoluţia proletară ar duce, cu siguranţă, la înlăturarea acestui stat şi 
instaurarea unei societăți lipsite de clase antagoniste iar organizarea 
şi conducerea ei sunt realizate prin structuri de participare a tuturor 
indivizilor. 

Curentul pluralist reprezintă punctul de vedere al democraţiei libe- 
rale şi explică ființarea statului prin necesitatea protejării diversității 
politice. După cum afirmă R. Dahl, statul este puterea poporului ce 
urmăreşte susţinerea contestării între partide şi grupurile de presiune, 
şi participarea poporului la această contestaţie. Combinate, contesta- 
rea şi participarea nasc democraţia, adică poliarhia. Statul reprezintă 
interesele cetăţenilor individuali, iar câştigarea puterii în stat se face 


132 Ibidem, p. 34. 
133 Ibidem, p. 35. 


134 Michael Mann, The sources of social power, volume II, Cambridge University Press, 
1993, p. 44. 

prin competiţie. 

Teoria elitelor localizează puterea politică în cadrul unei organi- 
zaţii centralizate. O minoritate centralizată, organizată şi coezivă va 
lupta şi va controla masele dezorganizate. Mosca şi Pareto au subliniat 
originarea puterii elitei politice în societatea civilă. Controlul asupra 
resurselor - militare, ideologice, economice - a sprijinit ridicarea eli- 
telor şi organizarea propriilor puteri în interiorul instituțiilor statului. 
Reprezentanţii acestei teorii concep puterea politică drept o relație 
dinamică între stat şi societatea civilă. 

Teoria managerială accentuează puterea distributivă a elitelor din- 
colo de societate, adică statul poate fi abordat ca un actor în dreptul 
său de a fi preocupat de propriile interese. Statul există într-o lume a 
statelor, care acţionează geopolitic. 

Teoria etatismului instituțional este o replică la teoriile despre elite, 
şi concepe statul ca modalitate în care relațiile sociale dinamice devin 
instituționalizate. Statul instituționalizeză conflictele sociale actuale 
dar a instituţionalizat şi vechi conflicte istorice care exercită o putere 
considerabilă asupra noilor conflicte. 

Brăileanu nu se ataşează de teoriile politice realiste ai căror 
exponenți sunt Mosca, Pareto şi Duguit, care pornesc de la premisa 
fundamentală că în orice societate există stăpânitori şi supuşi, şi ra- 
portul dintre aceste două categorii determină evoluţia statelor, dar nici 
de cele marxiste, ce indică acelaşi conflict care va dispare însă pe o 
anumită treaptă de evoluţie a omenirii. În viziunea sa, toate formele 
sau sistemele sociale exprimă, prin structura lor, înrâurirea mediului 
ambiant. Astfel influenţei mediului cosmic îi corespunde sistemul social 
al familiei şi ale cărui părţi constitutive sunt sexele şi vârstele. Spre 
deosebire de H. Spencer, Brăileanu nu crede că ar exista un principiu 
imanent formei sociale ce ar duce la diferenţiere tot mai complexă, ci 
susţine că o anumită formă socială se naşte acolo unde s-a alcătuit o 
constelație de forțe reprezentate în totalitatea lor de mediul ambiant. 
În consecință, nu există o evoluţie istorică a formelor sociale, cum ar fi 
aceea de la familie la stat şi nici o ierarhie a formelor sociale existen- 
te. Se poate însă stabili, în buna tradiţie a lui H. Spencer, o evoluție 
a formelor sociale într-o serie, în care forma inițială ar reprezenta-o 
influenţa mediului ambiant nediferenţiat, iar forma ultimă, înrâurirea 
mediului complet diferențiat. Aceste forme sociale le dobândim prin 
comparaţia formelor concrete asupra cărora forțele mediului ambiant 


94 


Sociologie Românească Modernă 


au acționat în mod diferit după timp şi loc: „Schimbările în structura 
formelor sociale le putem considera însă ca acţiune a societății asupra 
mediului ambiant, ca năzuință de adaptare a formei sociale. În acest 
caz vorbim de antagonism, de luptă, în general, de fenomene de relație 
născute din contactul formei sociale cu mediul ambiant. Între formele 
sociale posibile vom găsi şi forma socială numită politică, sau cu un 
cuvânt: statul. Statul va fi caracterizat, în structura sa, prin prezența 
acțiunii unei categorii de forţe care lipseşte la închegarea celorlalte 
forme. Aceste forţe sunt «statele străine». Structura socială care core- 
spunde acestei influenţe este diferenţierea în stăpânitori şi stăpâniţi. 
Din acest contact se naşte clasa politică sau elita, şi, ca fenomen de 
relație, lupta, războiul”!*%. Sociologul cernăuţean explică politicul ca 
formă socială al cărui conţinut se produce în procesul de influențare 
a mediului social. 

Conţinutul formei politice este statul. Acesta este formă curat 
politică. În afară de rezolvarea problemelor legate de antagonism şi 
lupta faţă de alte state, statul asigură ordinea şi stabilitatea prin siste- 
mul juridic de stabilire a drepturilor şi obligațiilor pentru toţi cetăţenii. 
Concepţia lui Brăileanu emerge către o ştiinţă politică etatistă, deoarece 
întreaga realitate politică se reduce la existența şi funcţionarea struc- 
turilor statale. Statul este un dat imuabil, şi, prin urmare, nu se poate 
schimba decât în lupta cu factorii externi: „Pe hârtie putem fixa cea 
mai ideală constituţie, umanitaristă, liberală şi civilizată — antagonismul 
politic, condiţiile concrete de existenţă a statului vor impune măsuri 
foarte anticonstituţionale. Şi când un stat va fi condus de oameni po- 
litici contituţionali şi umanitarişti, în scurtă vreme va rămâne în locul 
statului constituţia sa scrisă ca document istoric./Echilibrul statului 
depinde deci de realizarea solidarităţii interne între cetăţeni în măsura 
impusă de tensiunea, de antagonismul extern. Structura optimă ar re- 
zulta din omogenitatea cetățenilor, ca rasă, religie etc. diferențiați în 
clasa politică (elită) care s-ar împrospăta (regenera) fără tulburări din 
masa cetăţenilor”!*. Rezultă că viaţa politică are menirea realizării 
solidarităţii şi echilibrului intern, condiţie indispensabilă în acţiunea 
statului față de mediul extern. Nu este greu de observat ipostazierea de 
către Brăileanu a unei realități politice ideale, cu toate că el respinge 
utopia politică. Omogenitatea de rasă şi de religie nu există ca atare în 


135 Traian Brăileanu, op. cit., p. 37-38. 
136 Ibidem, p. 40. 

nici un stat, ea nu este un fapt natural, dar ea poate fi eventual realizată, 
cu riscul enorm, cum istoria a dovedit-o de atâtea ori, de înlăturare sau 
chiar de distrugere a altor rase şi religii. 

Sociologul sesizează dificultatea teoretică şi susţine că statul tinde a 
se afirma prin ficțiuni faţă de alte state ca un grup social cu desăvârşire 
omogen şi echilibrat: „Spiritul omenesc a anticipat această omogeni- 
tate prin construirea de ficțiuni |...] Când rasa nu e omogenă, vorbim 
de naționalitate, când religia nu e omogenă ne mulţumim cu filosofia 
sa, cu patriotismul etc. Noi inventăm principii de coeziune care în- 
lesnesc procesul de asimilare a elementelor eterogene. Dar războaiele 
de cucerire, imigraţiunile, comerțul aduc perturbații ale echilibrului 
şi împing la schimbarea principiilor. Tendinţa rămâne însă aceeaşi şi 
legile fundamentale ale proceselor sociale nu se schimbă”. 

Concepţia sociologului român se întâlneşte cu idei ale altor autori şi 
se diferenţiază de viziunile altor exegeți. În mod obligatoriu, includem 
aici doctrina sociologului german, Max Weber care, în analizele despre 
instituţiile sociale, face distincţia necesară între trei stadii ale dezvoltării 
instituţionale: puterea politică, stat şi statul modern. In primul stadiu 
puterea politică a existat în lipsa statului: „O «organizație de putere» va 
fi numită «politică» în măsura în care existenţa sa şi ordinea reprezintă 
o apărare (garanţie) continuă într-o arie teritorială dată prin ameninţarea 
şi aplicarea forţei fizice de către o parte a stafului administrativ”!**. 
Statul se naşte într-o etapă ulterioară: „O organizare politică obligatorie 
ce funcţionează continuu va fi numită stat în măsura în care staful său 
administrativ deţine cu succes dreptul de monopol de folosire legitimă 
a forţei fizice în asigurarea ordinii.” Concepţia lui Weber derivă din 
modul său de înţelegere a proceselor sociale ca fapte ce-şi au temeiul 
în raționalitatea socială. 

Politologul francez Lapierre distinge nouă grade de diferenţiere a 
puterii politice şi de complexitate a organizării sistemului politic: 

e societăţi cu reglare imediată şi putere politică nediferenţiată (sau 
difuză); 

e societăţi cu reglare prin mediere şi putere politică 
nediferențiată; 

e societăți cu reglare prin autoritate individualizată şi putere politică 
diluată dar evidentă; 

137 Ibidem, p. 4l. 

138 apud Michael Mann, op. cit., p. 55. 

e societăți cu reglare prin autoritate individualizată şi putere politică 
diferențiată dar fracționată; 

e societăți cu putere politică concentrată şi specializată într-un 
consiliu sau un şef; 

e societăţi cu putere politică organizată în mai multe consilii sau 
şefi suprapuşi şi ierarhizaţi; 

e societăţi cu putere politică individualizată şi foarte diferențiată 
(principate, republici, patriciene etc.); 

e societăți cu putere politică instituționalizată şi exercitată printr-o 
rețea de relaţii clientelare (state numite “feudale”); 

e societăți cu putere politică instituţionalizată şi exercitată de o 
administraţie specializată şi ierarhizată (state în sensul restrictiv al 
termenului)". 

Toate aceste analize teoretice pun în evidență existența statului 
ca forma cea mai complexă de organizare şi administrare a vieții şi 
activităţii unor mari grupuri de oameni. Statul fiinţează în societățile 
care au nevoie nu numai de o organizare dar şi de structuri permanente, 
alcătuite din oameni specializaţi în administrarea treburilor publice 
ori de câte ori este nevoie. El este deci un produs social, rezultat din 
raționalizarea vieții sociale. Datorită puterii sale de acţiune statul 
reprezintă instituţia fundamentală a societăţii iar toate celelalte insti- 
tutii, mai mult sau mai puţin, sunt dependente de stat. El stă în centrul 
puterii şi realizează cele mai diverse şi de amploare acţiuni în toate 
sectoarele. După cum reiese şi din schema lui Lapierre, statul a fost 
inițial forţa de protejare şi conservare a fiinţei umane şi a grupurilor ei, 
şi s-a afirmat mult mai târziu ca instituție a puterii politice, urmare a 
existenţei altor puteri: religioase, militare, economice. Crearea statului 
a reprezentat un moment excepţional al emancipării sociale şi umane, 
când oamenii au depăşit stadiul natural, gregar. Dacă interzicerea 
incestului a constituit saltul de la organic la supraorganic şi la social, 
apariţia statului a reprezentat, indiscutabil, saltul de la socialul anarhic 
şi haotic la raționalitatea socială. El a creat echilibrul, a impus ordinea 
şi stabilitatea socială. 

Ideile discutate de sociologul român în 1928 le întâlnim, se înţelege 
în alt mod de abordare, la P. Clastre, care susține că violenţa sau con- 
strângerea este marca societăților istorice, respectiv a societăților care 


139 Jean - William Lapierre, Viaţă fără stat?, traducere, ediţie îngrijită şi studiu introductiv 
Anton Carpinschi, traducere Gabriela Scurtu- Ilovan, Iaşi, Institutul European, 1997, p. 62. 


97 


Constantin Schifirneţ 


poartă în ele cauza inovației, a schimbării, a istoricităţii. Am putea 
dispune astfel societățile după o nouă axă: „societăţile cu putere politică 
necoercitivă sunt societățile fără istorie, societăţile cu putere politică 
coercitivă, cele istorice. Inovația este aşadar fundamentul constrângerii, 
şi nu al politicului”. Politologul francez diferenţiază societăţile şi le 
defineşte în raport de tipul de putere (coercitivă sau necoercitivă). Jean 
Walter Lapierre, admite teza despre perenitatea puterii politice dar el 
susține: „că nu există putere lipsită de orice coerciţie, chiar şi la indienii 
din America! pentru că nu există o societate perfect omogenă: „O pu- 
tere politică lipsită total de coerciţie a fi o autoritate pură necontestată 
de nimeni. Acest lucru însă ar fi posibil numai într-o societate perfect 
armonioasă, cum este cea pe care o visează utopiştii. Sociologii, an- 
tropologii nu cunosc, însă, nici una. Ea reprezintă imaginea iluzorie a 
unei homeostazii sociale analoagă cu cea a organismelor vii. Or, nimic 
nu ne îndreptăţeşte să afirmăm că societăţile umane — totalităţi concre- 
te - sau sistemele sociale care le constituie - ansambluri abstracte - ar 
putea avea această proprietate”!?. Aserţiunea lui Lapierre confirmă teza 
lui Brăileanu despre manifestarea puterii (statului) unei comunităţi în 
contextul antagonismului su al agresiunii mediului intercomunitar. 


3. Mediul natural şi mediul intercomunitar 


Statul s-a născut cu structura sa specifică din nevoile de adaptare la 
viața intercomunitară. Individul s-a fortificat în mediul uman şi social 
prin activitatea sa de modificare a ambianţei naturale: „Între animalele 
superioare omul reprezintă tipul cel mai interesant: sub presiunea me- 
diului el a devenit şi termită şi leu. El trăieşte ca cea mai primejdioasă 
fiară în familii monogame şi totodată în cea mai complexă societate”. 
Dar nu cu aceeaşi eficiență omul reuşeşte să schimbe permanent mediul 
social, ci numai când este nevoit să se apere de agresiunea sau presiunea 
mediului extern, şi de aceea politicul este principiul de funcţionare a 
societății. 

Posesia graiului şi a mâinii a făcut din om cea mai inteligentă şi 
cea mai adaptabilă ființă la mediul natural. Mijlocul cel mai important 

140 Pierre Clastres, Societatea contra statului, Bucureşti, Editura Ararat,1995, p. 29-30. 

141 Jean - William Lapierre, op. cit., p. 63. 

142 Ibidem, p. 289. 

143 Traian Brăilenu , op. cit., p. 43. 

pentru adaptarea la mediul ambiant a fost organizarea socială: „Cea 
mai grea problemă a fost pentru grupul social omenesc adaptarea la 
mediul intercomunitar, adică găsirea mijloacelor de conservare şi 
perpetuare a grupului sub presiunea altor grupuri”!*. Aceasta este 
teza fundamentală a gândirii brăiliane. Omul ca ființă biologică, prin 
limbă şi mână domină mediul natural. Cea mai mare dificultate este 
socializarea lui cu valorile şi normele societății pentru a fi capabil de a 
se acomoda la mediul social. Întrebarea este: forța omului de stăpânire 
a mediului natural nu este dată tocmai de socializarea lui continuă? 
Cu cât omul este socializat cu atât el are forță şi mijloace de a domina 
mediul său. 

Un stat fiinţează numai dacă răspunde eficient la provocările me- 
diului, dar nu toți membrii societăţii pot fi implicaţi în această acţiune. 
Condiţia fundamentală pentru adaptarea la mediul intercomunitar este 
formarea unei clase politice, deci diferenţierea în grup minoritar cu 
putere şi mulțimea dezarmată. Societatea este artificială deoarece, prin 
inteligenţă, structura societăţii omeneşti a depăşit limitele determinate 
de diferențierea organică a indivizilor. 

Omul a găsit mijlocul de stăvilire a instinctelor prin inventarea de 
norme sociale care îngrădesc autonomia unor forme sociale în beneficiul 
altora. Pentru stat normele sunt cuprinse în codurile de drept. Scrisul 
este o primă tehnică de închegare a ordinii sociale, pentru că a obie- 
ctivat normele de conduită individuală şi a legat între ele generațiile. 
„Prin codificarea normelor de conduită oscilaţiile determinate de 
schimbarea generaţiilor fură atenuate, deşi nu şterse cu desăvârşire”, 
spune Brăileanu. 

Deosebirea cea mai importantă între forma politică şi celelalte 
forme sociale consistă în instabilitatea mediului intercomunitar: „Dar 
raporturile între comunități au pus probleme noi. Migraţiunile, ciocni- 
rile şi luptele între comunităţi, în cele mai variate constelații de forțe, 
au pricinuit transformări frecvente şi câteodată radicale în structura 
socială’. Forma biologică, şi cea economică sunt forme cimentate 
printr-un mediu relativ foarte stabil ale cărui schimbări sunt dependente 
de evoluţia naturii. Modificările din societate sunt mult mai rapide decât 
schimbările din natură. Mediul intercomunitar se primeneşte mult mai 
des decât mediul natural. 


144 Ibidem. 
145 Ibidem, p. 45. 

După Brăileanu, cea mai tipică formă a statului este cetatea, din 
care apoi s-au dezvoltat celelalte tipuri de organizare statală. Foarte bun 
cunoscător al antichităţii greceşti şi romane, exegetul îşi întemeiază 
analiza pe numeroase exemple din această zonă. În toposul grecesc el 
stabileşte adevăratul loc de zămislire a politicului, şi expresia clară a 
acestuia este cetatea. 

Toate năzuinţele omului politic, ale cetăţeanului sunt îndreptate spre 
a apropia statul de ideea comunităţii perfecte întemeiată în interior pe 
un sistem rigid de norme. Modelul pentru această comunitate perfectă a 
fost, în antichitate, familia patriarhală, gospodăria condusă de un pater 
familias, de un şef investit cu puteri nelimitate asupra a tot ce ţine de 
familie. Eroul întemeietor de cetăţi stabileşte pentru totdeauna ordinea 
internă, garantată de zeitatea care apără cetatea. 

La o privire superficială am putea spune că în sistemul sociologic 
al lui Brăileanu totul se reduce la statul atotputernic. În realitate, statul 
depinde de familie. Aceasta caută permanent să îşi păstreze autonomia 
înăuntrul statului: „Familia renunţă la autonomia ei în folosul statului 
numai în schimbul posibilităţii de a-şi manifesta autonomia ei afară 
de stat”"1%, 

Structura fundamentală şi specifică a statului, ca formă unitară, este 
determinată de lupta între comunităţile omeneşti. Dacă este aşa, atunci 
care este rolul statului în interiorul comunității? Ideea lui Brăileanu nu 
este prea clară din cauza accentului pus pe reacţia statului la provocările 
externe. Eficienţa politicii externe a unui stat, oricare ar fi el, este 
strâns legată de politica internă a comunităţii. Statul nu este o sumă 
de familii, ci este o formă organică care dispune de forțe imanente de 
regenerare „ce trebuiesc trezite şi întărite pentru a opri procesele de 
dezagregare”!*. Brăileanu vorbeşte de raportul dintre politica internă 
şi externă. Contactul cu statele străine dezorganizează sistemul ideilor, 
distruge omogenitatea interpretării realităţii de către comunitate. Calea 
pentru reorganizarea socială este crearea unei ideologii comune prin 
concilierea deosebirilor existente între membrii unei comunități într- 
un ideal politic deasupra tuturor deosebirilor de convingeri. Numai un 
asemenea ideal poate crea şi întări patriotismul: „Analiza mediului ne 
va îngădui deci, după cunoaşterea naturii individului, să desprindem o 
serie de forme sociale legate de acţiunea mediului, adică de diferitele 

146 Ibidem, p. 47. 

147 Ibidem, p. 176. 

categorii de forţe. Forma politică va fi determinată, în structura şi 
funcțiunea ei, prin acţiunea mediului intercomunitar. Politica internă 
va fi icoana politicii externe”!%. 

Conformaţia statelor este în funcţie de politica externă şi toate 
procesele sociale care schimbă această alcătuire izvorăsc din politica 
externă. Prin termenul de conformație Brăileanu înţelege raportul din- 
tre clasa politică şi mulţime şi, în depedenţă de acest raport, structura 
clasei politice şi a mulțimii. Pentru Brăileanu „politica internă a unui 
stat, în toate manifestările ei, este reflexul fidel al politicii externe. 
Noi afirmăm că nu poate exista stat, deci nu se poate ivi o diferenţiere 
(constituție) «politică» dacă n-ar exista state în luptă. Prin urmare 
din antagonismul între state se naşte constituţia statelor, şi acest an- 
tagonism, prin oscilaţiile sale de intensitate, desprinde oscilaţiile şi 
transformările constituționale./ Analizând deci care pot fi raporturile 
posibile între state, sau mai bine zis care pot fi situațiile posibile create 
unui stat prin presiunea mediului politic, vom putea preciza şi struc- 
tura corespunzătoare a statului respectiv şi transformările necesare 
ivite în urma schimbărilor de situaţie”"*. Situaţiile ideale extreme 
sunt: 1. Echilibrarea perfectă între state; 2. Imperialismul curat ajuns 
la limitele de expansiune, adică absorbirea tuturor statelor de către un 
singur stat. 

Răspunzând şi obiecţiei ce i s-a făcut în legătură cu Sociologia 
generală de a fi negat orice rol individului în societate, Traian Brăileanu 
argumentează ca structura formei politice nu este determinată de ra- 
portul între stat şi individ, ci de contactul şi antagonismul între state. 
Suveranitatea statului se manifestă faţă de alte state şi nu faţă de indi- 
vid: „Suveranitatea e întemeiată în clasa politică, adică în clasa care 
are puterea intelectuală şi materială pentru a menţine individualitatea 
comunităţii politice faţă de alte comunităţi. Suveranitatea consistă, 
înăuntru, în faptul că clasa politică nu poate fi constrânsă prin nimic — 
ea e «suverană» față de mulțimea cârmuită, ea dă legile şi le schimbă, 
iar în afară ea dispune de deplină «libertate» de acţiune față de alte 
comunități”. Suveranitatea clasei politice în interior derivă din funcţia 
ei, fiindcă ea s-a format ca putere intelectuală şi materială prin presiunea 
comunităților străine. Libertatea ei de acțiune împotriva acestora trebuie 


148 Ibidem, p. 183. 

să se manifeste în libertatea de acţiune în interior, ceea ce înseamnă 
asigurarea unei ordini care să-i înlesnească procurarea continuă a mi- 
jloacelor de atac şi apărare în afară. Este adevărată afirmația că ordinea 
juridică este instituită de cei puternici pentru binele şi folosul lor şi 
în exploatarea mulțimii, dar aceasta este o condiţie reală a existenței 
statului. Este aici răspunsul sociologului dat concepţiilor umanitariste 
şi egalitariste, ce solicită statului rezolvarea problemelor sociale ale 
indivizilor trecând peste diferenţele naturale dintre ei. 


4. Clasa politică 


Unul din scopurile lucrării Politica este argumentarea necesităţii 
clasei politice în orice societate, şi considerațiile despre clasa politică 
şi formele de guvernământ ocupă locul cuvenit. În demersul său se 
foloseşte de legea fundamentală, a lui Mosca, a diferenţierii structurii 
statului în guvernanţi şi guvernați, argument indiscutabil la teoriile 
umanitariste şi egalitariste dominate de ideea perfectibilităţii nelimi- 
tate a naturii umane. Teoria lui Mosca pleacă de la premisa ca orice 
formă socială, în primul rând cea politică, este întemeiată pe ierarhie, 
pe eterogeneitate. Oligarhia este structura fundamentală a formei 
politice. Brăileanu nu acceptă identificarea formei politice cu forma 
socială, aşa cum procedează Mosca. Statul este o formă socială ca 
oricare alta şi deci „diferenţierea politică în guvernanți şi guvernați e 
numai un caz special al diferențierilor sociale născute sub presiunea 
mediului ambiant”!*!. Clasa politică trebuie deosebită de celelalte clase, 
iar transformările acestei clase, deci formele de guvernământ, nu pot fi 
decât expresia schimbărilor în mediul politic. Ea se naşte din presiunea 
mediului politic şi din tendinţa formei sociale de a se adapta acestui 
mediu. Raporturile intercomunitare (internaţionale) determină structura 
clasei politice. Intensitatea şi direcția acestor transformări depind de 
structura existentă într-un moment dat. 

Clasa politică, în orice stat, reprezintă o ierarhie ce are în frunte un 
conducător, cu diferite nume: rege, împărat, consul, dictator, preşedinte, 
şi poate fi ereditar sau ales. Cum s-a afirmat un conducător de-a lungul 
istoriei? Brăileanu susține originea acestei funcții politice în organizația 
militară. Pentru păstrarea poziţiei sale, un conducător trebuie să dispună 

de armată pentru că numai forța militară îi poate asigura poziția de 
dominare asupra celorlalte grupuri. Şef al unei clase politice nu poate 
deveni decât cel care dispune de armată, fără că aceasta să însemne 
că el conduce armata, dar îi este subordonată direct. Max Weber a 
afirmat existenţa unei clase a politicienilor în societatea modernă chiar 
dacă ei nu au o poziţie economică puternică. Rangul unui individ în 
ierarhia politică este determinat de influenţa exercitată de el însuşi, şi 
în acest fel are putere în structurile politice fără să deţină poziţii înalte 
ca proprietari sau grupuri de status. 

Exegetului nu-i scapă legătura dintre politică şi religie, argumen- 
tând implicarea reprezentanţilor bisericii în politică, dar şi intervenția 
politicienilor în treburile cultelor religioase. 


5. Elitele 


Brăileanu crede a fi descoperit punctul slab al teoriei politice a lui 
Pareto: identitatea sistemului politic cu sistemul economic din care a 
rezultat formularea prea generală şi imprecisă a principiului dinamic 
exprimat prin termenul de „circulaţie a elitelor.” 

Sociologul cernăuțean afirmă că structura formei generale a societăţii 
este întemeiată pe diferențierea în elită şi mulțime. Elita este alcătuită 
din intelectuali, însă nu pentru că au educaţie, cultură, inteligență mai 
ridicate, deoarece toţi aceşti indicatori nu sunt supuşi diferențierii de 
clasă, ei regăsindu-se în toate clasele, în cantitate diferită. Intelectualii 
sunt o elită prin capacitatea lor de a da soluţii la provocările mediului 
intercomunitar: „Statele care, după perturbaţia echilibrului social prin 
războiul mondial, şi-au redobândit mai repede echilibrul au fost acele 
care au o elită bine formată şi din punct de vedere al specializării 
(raționalizării), ceea ce s-a manifestat mai ales în domeniul economic, 
şi din cel al ideologiei (înlăturarea primejdiei bolşevismului). Mai ales 
elita imperiului britanic a dat dovezi de mare putere de adaptare în 
reorganizarea sistemului politic şi economic”!*?. 

Chestiunea elitelor este examinată permanent prin compararea 
societății animale cu cea umană. Societăţile animale sunt bazate pe 
diferențierea organică şi există doar o singură circulaţie a elitelor prin 
succesiunea generaţiilor. În societatea omenească echilibrul sistemului 

social uman este instabil şi supus unei mari oscilaţii când constelația 
forțelor externe se schimbă. Pe lângă circulaţia elitelor de jos în sus, 
intervine lupta între elite, adică schimbarea elitelor după tendinţele de 
adaptare la mediul ambiant. 

Pentru Brăileanu forma de guvernământ este dedusă din forma 
generală a societăţii, considerând-o ca expresie a fazelor de oscilație 
a echilibrului formei generale: „orice sistem social e «oligarhic». El 
rămâne oligarhic chiar dacă mulţmii i se dă iluzia unei participări la 
guvernare şi legiferare prin alegerea de reprezentanţi, prin referendum 
şi plebiscit”"!5. Autorul are în vedere un alt criteriu de judecare a unui 
sistem social: gradul de libertate a circulaţiei elitelor. Democraţia este 
o formă socială în care circulaţia elitelor se face fără piedică şi numai 
în baza caracterului individual: „Un sistem social e «democratic» 
când năzuinţelor individuale de a pătrunde în elită nu i se opune nici 
o piedică. «Aptitudinile individului» ar hotărî în această privinţă şi 
nu alte consideraţii. Dificultatea e de a preciza aceste aptitudini”. 
Sociologul ajunge la punctul cel mai important al exegezei despre elite 
— aptitudinile necesare indivizilor pentru a face parte dintr-o elită. Se 
ştie că orice epocă istorică marchează în mod propriu existenţa unei 
elite. Orice am face, tot mediul intern şi cel intercomunitar stabileşte 
condiţiile de circulaţie a elitelor dintr-o anumită perioadă. 

Brăileanu crede că trebuie construit un mod simplu şi tipic al 
circulaţiei elitelor pentru a desprinde cauzele acestui proces social. 
Naşterea, bogăţia şi pregătirea profesională sunt hotărâtoare pentru 
modul de circulaţie a elitelor, adică pentru gradul de democratizare a 
sistemului politic: „Aceste postulate sunt valabile în toate timpurile şi 
în toate statele, dar ele apar în diferite combinaţii, în diferite raporturi 
de dependenţă”. 

Geneza statului nu poate fi redusă la explicaţia suprapunerii 
cuceritorilor, ca clasă politică, peste „rasele subjugate.” Tot istoria 
confirmă că antagonismul politic poate da naştere diviziunii muncii 
politice (diferenţierii în elită şi mulţime) chiar într-un strat antropo- 
logic omogen. Un exemplu îl constituie epoca de înflorire a statelor 
româneşti caracterizată prin identitatea etnică între elită şi mulțime şi 
circulaţia liberă a elitelor. Elita politico-militară în Moldova, Muntenia, 

Transilvania se formează din ţărani. Mai târziu boierii se separă de 
țărani şi circulația liberă a elitelor a fost oprită. După decadenţa politică 
şi pierderea independenţei au venit străinii, grecii în Principate, ma- 
ghiarii în Transilvania, care au schimbat caracterul „naţiona!” al elitei. 
Procesul de circulație a elitelor în spaţiul românesc nu încetează şi clasa 
politică primeşte permanent elemente din clasele de jos. 


6. Raporturile sistemului politic cu alte sisteme 


Postularea tezei despre necesitatea statului în managementul crizelor 
şi antagonismelor cu mediul intercomunitar nu-l conduce pe autor la 
susţinerea ideii despre o autarhie a statului, tocmai pentru că el este 
în permanentă legătură cu celelalte state, fie şi în starea de conflict. 
Discutând despre relaţia dintre stat şi sistemul economic autorul se 
exprimă destul de limpede: „Nici un stat nu poate ajunge la autarhie 
absolută şi permanentă (cum nici un individ nu poate fi «sătul» în mod 
absolut), ci fiecare stat e nevoit să schimbe bunuri cu alte state, pentru 
a-şi menţine echilibrul economic”!5€. 

Sociologul Brăileanu aduce exemple de concepție economică după 
care oamenii numai din nepricepere s-au constituit în state cu pretenţii 
de autarhie. Această viziune consideră formarea de state şi existența 
de frontiere vamale ca o stare „primitivă” „ca o rămăşiţă de barbarie.” 
Indivizii şi grupurile care nu stau în serviciul direct al producţiei şi 
repartizării bunurilor materiale sunt elemente „parazitare” care tre- 
buiesc înlăturate. În schimb, concepţia politică afirmă că înfăptuirea 
sistemului economic unitar presupune mai întâi includerea întregii 
omeniri într-un singur stat. Dar acel homo oeconomicus — anaţional, 
amoral şi asexual — nu există încă, după cum nu există nici homo poli- 
ticus, cetăţeanul născut pentru profesiunea politică. Starea economică 
ideală — piaţa unică şi sistemul economic unitar cu schimb neîngrădit 
al bunurilor materiale - s-ar putea realiza, după concepţia politică, abia 
prin concilierea reală a sistemului politic cu cel economic, adică după 
adaptarea perfectă a sistemului economic la trebuinţele politice. Este 
uşor de sesizat corectitudinea explicaţiei lui Brăileanu privind raportul 
dintre economic şi politic, contextul în care ele devin conflictuale. 
Realităţi actuale din relaţiile internaționale, din funcționarea companii- 

lor multinaționale confirmă pe deplin consideraţiile autorului nostru. 

Sistemul politic interacționează în mod necesar cu alte sisteme, 
afirmându-şi şi conservându-şi propria funcţie, aceea de apărare faţă 
de acţiunea mediului intercomunitar: „Sistemul politic e caracterizat 
printr-o structură ivită sub presiunea contactului cu alte sisteme sociale. 
De aci nu rezultă că presiunea celorlalte forţe a încetat sau n-a existat, ci 
mai vârtos sistemul politic se poate închega şi menținea găsind mjloacele 
de adaptare şi față de înrâurirea acestor forțe. În lămurirea raportului 
între sistemul politic şi celelalte sisteme: economic, juridic, religios, 
moral etc. nu trebuie să fim dogmatici, afirmând ca un sistem sau altul 
e mijloc pentru realizarea scopurilor sau funcțiunilor altui sistem — d.e. 
statul are un scop etic-religios, sau economic, sau juridic. Statul n-are 
scopul sa înfăptuiască un maximum de dreptate, sau de moralitate, sau 
de bogăţie în folosul cetăţenilor — ci statul are o singură funcţie — cea 
politică, apărarea individualităţii sale faţă de alte state”. 

Un stat perfect ar fi acela care s-ar adapta cel mai bine la mediul 
internaţional (politic). În anumite condiţii această adaptare poate genera 
o bună stare materială şi morală a locuitorilor, în alte condiţii pot do- 
mina sclavajul, constrângerea, sau sărăcia: „Înrâurirea mediului politic 
poate fi în anumite condiții atât de puternică încât diviziunea muncii 
politice, diferenţierea în clasa politică şi mulţime sa primeze asupra 
oricărei alte diferenţieri”!*. Aşa a fost în statele antice şi medievale în 
care mulțimea era lipsită de orice drepturi şi avea doar menirea de a 
produce mijloacele pentru întreținerea clasei politice. Acest raport de 
clase s-a schimbat în interiorul statelor datorită progresului tehnic, dar 
legea fundamentală a diferenţierii politice nu s-a schimbat: „Statul n-a 
devenit sistem economic, nici religios, nici moral, nici juridic, ci a rămas 
sistem politic, cu tendinţa de a subordona funcţiunii politice funcțiunile 
biologice, economice, juridice, morale etc. ale societăţii”. Într-adevăr, 
politicul nu este altceva decât factorul de reglare a raporturilor dintre 
grupurile sociale situate într-un permanent conflict de interese. Numai 
aşa se explică prezenţa politicului în fiecare societate. Studii actuale au 
dovedit că în orice tip de societate există putere politică. 

Autorul analizează succint relaţia dintre stat şi mediul geografic. 
Recunoaşte influența mediului geografic asupra vieţii omeneşti în toate 

manifestările sale. Tipurile de adaptare a grupurilor sociale la mediul 
geografic sunt genurile de viață. Acestea sunt reprezentate de grupuri 
sociale fără istorie, sau primitive, ele au organizaţii sociale determinate 
în primul rând de mediul geografic, fiind lipsite de posibiltăţile de 
formare a formei politice care reclamă antagonism şi luptă între gru- 
purile omeneşti. În acest caz grupul nu se poate emancipa de mediul 
geografic: „În politică nu există determinism geografic, deci «istoria» 
nu-şi găseşte explicaţia în factorii geografici. Ci «istoria» adică forma- 
rea şi dezvoltarea formelor politice se petrece în regiuni în care omul 
ajunge să stăpânească forţele naturii, poate exploata mediul geografic 
şi în care singura forţă care se opune şi care îi trage grupului social 
hotare este «grupul social străin», deosebit ca rasă, limbă, religie etc., 
deci cimentat ca unitate — rezultată din înrâurirea factorilor cosmici, 
telurici şi geografici”. 

Mediul geografic imprimă formei politice caracterele ei secundare 
prin dependenţa substratului ei de acest mediu, de aici state maritime, 
agricole, industriale. Hotărâtor este modul cum grupurile ştiu sa ex- 
ploateze situaţia lor geografică favorabilă sau să învingă prin măsuri 
potrivite o situație defavorabilă: „nucleele de organizație politică s-au 
format în punctele care au împreunat toate avantajele «geografice» de 
apărare şi atac”S!. 


7. Individ şi societate 


Nu putea lipsi din studiul lui Brăileanu relaţia între stat şi individ. 
Întâi, el nu este de acord cu explicaţiile date de unii sociologi fenome- 
nelor sociale prin procese psihice individuale desprinse din contactul 
interindividual, ci preferă ideea că acțiunile indivizilor se coordonează 
sub presiunea unor agenţi externi — cu toate tendinţele de autonomie 
ale indivizilor — şi tocmai tendinţele lor sociale predomină şi alcătuiesc 
grupuri sociale persistente şi complexe. 

Discutând despre politică, autorul stăruie asupra chestiunii indi- 
vidului în societate: „Studiul psihologiei umane şi constatarea legilor 
psihologice nu ne poate da desluşiri asupra genezei formelor sociale”!®. 
Viaţa socială are însă o mare influență asupra psihicului individual, 

dar fără că ea sa schimbe legile psihologice. De aceea, Brăileanu nu 
crede în psihologia etnică. Ar fi greşit să se susţină că deosebirea din- 
tre statul român şi cel englez se poate explica prin deosebirea dintre 
tipul psihic român şi cel englez: „Ci numai acele deosebiri s-ar putea 
explica prin psihologie care ar rămânea neexplicate prin înrâurirea 
celorlalți factori: climatul, fauna şi flora, şi mediul politic (raportul cu 
alte state)”!%. Este greu de crezut că tipul englez ar fi întemeiat impe- 
riul britanic dacă ar fi fost aşezat pe teritoriul Daciei. Această idee se 
înscrie în concepția generală a lui Brăileanu despre relaţia individului 
cu societatea - individul se dizolvă în comunitate şi nu are nici un rol 
în constituirea socialului, fapt ce i s-a reproşat de către criticii săi!%. În 
Politica el încearcă să analizeze cum se comportă individul ca membru 
al unui stat, ca ființă politică, el îndeplinind o funcţie înăuntrul statului. 
Exegetul referă la ideile lui Pareto, pentru care omul îşi justifică logic 
acțiunile datorită rațiunii de care dispune. Trebuie diferențiat între 
„derivaţii”, adică „ideologiile”, „justificările”, de teoria exactă, pozitivă 
care năzuieşte a restabili nexul cauzal între fenomene. Derivaţiile 
trebuiesc studiate, deoarece ele ne dau desluşiri asupra stării psihice 
a individului şi a mijloacelor puse în joc pentru realizarea scopurilor. 
Dar, derivaţiile sunt menite a trezi în oameni sentimente, pasiuni care îi 
mână la acţiune într-o anumită direcţie. Pareto identifică sistemul social 
cu sistemul politic. Omul este mânat în sistemul social de un singur 
impuls: dominaţiunea asupra semenilor săi şi exploatarea lor în folosul 
propriu. Setea de putere este caracterul „omului ca fiinţă politică.” Cei 
ce reuşesc, prin aptitudini şi împrejurările în care se nasc şi trăiesc, să 
ajungă la putere constituie elita, iar ceilalți sunt conduşi de elită prin 
constrângere şi persuasiune. Echilibrul acesta nu este stabil, fiindcă în 
mulțimea celor conduşi sunt elemente care tind spre dominație şi care 
inventează noi derivații pentru a pătrunde în elită sau a o răsturna cu 
ajutorul mulţimii. Pareto numeşte acest proces circulaţia elitelor. 
Weber crede că facem ştiinţă socială obiectivă când urmărim cu 
„înţelegere” aceste procese, când considerăm acţiunea individului 
menită sa satisfacă trebuinţele sale, ca fiind orientată prin atitudinea 
altora. În societate avem posibilitatea să înţelegem „acțiunea rațională” 
a indivizilor prin reconstruire intelectuală. Motivele subiective ale 

determinării sunt mijloace pentru explicarea proceselor sociale umane, 
date prin faptul că noi îl putem înţelege pe Cesar fără să fim Cesar: 
„Societatea omenească e întemeiată pe eterogenitate, deci pe ierarhie 
şi dominaţiune: de la acest fapt confirmat prin experienţă trebuie să 
pornim în sociologie. Problema centrală a sociologiei ştiinţifice va 
fi deci explicarea acestei eterogeneităţi şi găsirea cauzelor adaptării 
individului la viața socială”. 

Polimorfismul psihic al indivizilor umani explică existența 
unor forme sociale. Acest poliformism apare ca ceva „artificial.” 
„Omogeneitatea naturală” biologică a indivizilor este transformată prin 
raporturile interindividuale într-o eterogeneitate artificială, psihică: 
„Instabilitatea societăţii omeneşti rezultă din opoziţia neîncetată între 
omogeneitatea naturală şi imperfecțiunea eterogeneităţii artificiale, iar 
formele sociale omeneşti concrete vor oscila între anarhie (juxtapunerea 
de indivizi autonomi) şi organizație perfectă, „specializare desăvârşită 
a indivizilor”. 

Este limpede la Brăileanu abordarea ştiinţei politice drept o ramură 
a sociologiei, iar politicul şi politica sunt discutate ca expresii ale unui 
sistem social identificat într-un sistem politic. Neîndoielnic, sistemul 
politic nu poate funcţiona decât într-o societate. El nu este o simplă 
anexă a sistemului social, dimpotrivă, ocupă un loc central şi dispune 
de mijloace dintre cele mai puternice de a influenţa direcţiile evoluției 
unei societăţi. Sistemul politic determină tipul de putere politică, modul 
de organizare a segmentelor sociale principale. 

Autonomia sistemului politic derivă din particularităţile sale. El 
funcționează într-o societate dar dispune de o independență funcţională 
şi acțională, fiind o entitate distinctă. El impune direcțiile funcţionării 
şi dezvoltării societăţii. Este adevărat, sistemul politic are o autonomie 
relativă, deoarece modul cum fiinţează, capacitatea de intervenţie, 
gradul de aplicabilitate a programului său depind, în ultimă instanță, 
de structurile sociale, de condiţiile culturale şi istorice ale societății. 

Clasa politică şi mulțimea formează un tot față de alte sisteme po- 
litice. Ele sunt legate prin forţe centripete, care explică antagonismul 
față de alte sisteme. Maximul de coeziune ar fi dat când între aceste 
două părţi ar exista deplina identitate de interese, opuse celor ale 
comunităţilor străine. Când rasa, limba, religia, interesele economice, 

trebuinţele materiale şi ideale ar fi identice şi opuse unor comunități 
de altă rasă, limbă, religie şi de alt gen de viaţă — coeziunea internă 
ar fi cât se poate de perfectă şi cele două grupuri (diferenţiate numai 
în baza diviziunii muncii politice) ar fi în stare de echilbru. Un astfel 
de echilibru ar presupune o diferenţiere politică biologică. Indivizii 
celor două clase ar trebui să aibă o constituţie psihofizică deosebită şi 
adaptată funcţiunii lor, adică unii să fie născuţi şi organizaţi pentru 
dominație, ceilalți pentru ascultare: „Analizând constituția psiho-fizică 
individuală, găsim că realizarea unui echilibru perfect este utopică, 
dar pe de altă parte, găsim totuşi că natura individuală e maleabilă şi 
adaptabilă la cele mai diferite funcțiuni, astfel că dintr-un substrat cu 
o diferenţiere organică foarte redusă (sexe şi vârste) se pot naşte forme 
sociale foarte variate şi complexe. Această minune o realizează psihi- 
smul, interpretarea subiectivă a fenomenelor exterioare şi orientarea 
acţiunii individuale pe baza acestei interpretări”. La om intervine 
graiul, posibilitatea de comunicare a interpretării şi de transmitere de 
la un individ la altul şi de la o generaţie la alta. 

Brăileanu reduce problema individualismului şi a organicismului 
la o chestiune de metodă, în acest fel procesele sociale sunt tratate ca 
procese naturale şi ca procese izvorâte din natura elementelor care 
compun sistemul social. Prin urmare, structura formei politice — insti- 
tuirea dominaţiei unei minorităţi asupra unei majorităţi este explicată 
ca fenomen natural din contactul şi antagonismul comunităţilor 
omeneşti în lupta pentru ocuparea unui loc în spaţiu. De aici rezultă 
că structura sistemului politic este determinată de cauze externe, deci 
e independentă de voinţa indivizilor: „şi sistemul politic poate fi con- 
siderat şi tratat ca sistem mecanic al cărui echilibru depinde de jocul 
forțelor externe. Dar din punct de vedere psihologic, deci analizând 
procesele psihice individuale desprinse de relaţiile interindividuale 
în interiorul sistemului, noi putem considera structura politică ca 
izvorând din interpretarea subiectivă a fenomenelor, deci de «ideologia 
colectivă». Din acest punct de vedere organizaţia socială se naşte şi se 
menţine prin voinţele individuale orientate prin ideile comune asupra 
scopurilor şi mijloacelor de acţiune. Din punct de vedere subiectiv 
individul e liber, căci de la el pornesc şi el le poate transforma — dar 
limita acestei libertăţi e dată când se naşte conceptul «sistemul social 
determinat de cauze externe», adică în momentul când transformările 

sociale îşi găsesc limita prin însuşi conştiinţa psihofizică a omului”"!SE. 
Numai credința în perfectibilitatea neîngrădită a naturii umane a dat 
naştere credinţei în perfectibilitatea neîngrădită a organizației sociale 
— prin voinţa liberă şi condusă de rațiunea pură a indivizilor. 

Viziunea sistemică despre politică a lui Brăileanu se încadrează în 
teoriile sistemiste în ştiinţele politice. Sistemul politic a fost examinat 
în structurile şi cu funcţiile lui, fiind elaborate mai multe teorii în acest 
sens, amintind doar pe cele ce aparţin lui D. Easton, G. Almond, G. 
Powell, K. Deutsch, Leon Dion, J.W. Lapierre. Analiza fenomenului 
politic din anii ‘60 si '70 din secolul XX s-a concentrat pe examinarea 
sa ca sistem. Anterior, temele ce cad sub incidenţa studiului sistemului 
politic erau reflectate în noţiunile „guvernare”, „națiune” sau „stat: 
„Noua terminologie implică mai mult decât o schimbare de stil; ea 
exprimă un nou mod de a concepe politica”!%. Termenii vechi de 
„Stat”, „guvernare”, „naţiune” sunt limitați la sensurile de „lega! ” şi 
„instituțional, specifice unui set de instituţii create în epoca modernă 
în societățile apusene. S-a constatat că aceste noţiuni sunt inoperante 
în investigarea politicii din ţările neoccidentale, unde alte instituţii şi 
procese dețin un rol important. De fapt, ţin să remarce cei doi specialişti, 
în toate societăţile rolul instituţiilor politice este modelat şi limitat de 
grupuri informale, atitudini politice şi relaţiile interpersonale. De aceea, 
este nevoie de un alt cadru de analiză - sistemul politic - care are ca- 
pacitatea de a aborda scopul fundamental al activităţilor politice într-o 
societate, şi accentuează interacţiunea dintre sfera politică şi mediu. 

Fundamentarea modalităţii sistemice de studiu al politicului este 
atribuită politologului D. Easton. În concepția autorului canadian, 
investigarea riguroasă a vieţii politice trebuie să demonstreze cum 
persistă un sistem politic într-o lume a schimbării şi a stabilităţii iar 
în acest scop se cuvine a pune în evidenţă funcțiile fundamentale fără 
de care nici un sistem nu poate subzista: „Eu spun, în principiu ca 
analiza acestor procese şi a naturii şi condiţiilor acestor reacţii este o 
problemă centrală a teoriei politice”! Viaţa politică este concepută 
ca un ansamblu de procese prin care anumiţi factori sunt transformați 

în produse numite politici, decizii şi măsuri de aplicare investite cu 
autoritate. Din această perspectivă, viaţa politică este considerată ca un 
sistem inserat într-un mediu la ale cărui influenţe este expus şi faţă de 
care reacţionează. Interacțiunile politice dintr-o societate constituie un 
sistem de comportament, manifestat faţă de un anumit mediu. Fiecare 
sistem politic are capacitatea proprie de adaptare la influenţele me- 
diului său, ceea ce conduce la menţinerea unui echilibru: „Prin natura 
sa de sistem social analitic distinct de altele, viaţa politică trebuie să 
fie interpretată ca fiind supusă la influenţele care rezultă din celelalte 
sisteme prin care ea este inserată în realitate”!”!. 

Conceptul central al analizei lui Easton este cel de sistem: „un 
sistem politic poate fi definit ca un ansamblu de interacțiuni prin care 
obiectele de valoare sunt repartizate de către autoritate într-o societate. 
Ceea ce distinge un sistem politic de alte sisteme este considerarea 
lui ca aparținând mediului său. Acest mediu poate fi divizat el însuşi 
în două părţi, internă şi externă, ale societăţii. Partea intrasocietală a 
mediului cuprinde sistemele ce aparțin societăţii însăşi ca sistem politic, 
dar separate de acesta din urmă prin definirea interacțiunilor politice. 
Sistemele interne vor include ansambluri de comportamente, atitudini 
şi idei care pot fi numite economie, cultură, structura socială sau per- 
sonalitate; acestea sunt elemente de funcţionare a societăţii, din care 
sistemul politic face el însuşi parte. Într-o societate dată, alte sisteme 
decât cele politice constituie o sursă de influenţe, creînd şi modelînd 
condiţiile în care sistemele politice însele trebuie să funcţioneze. Într-o 
lume în care sistemele politice sunt pe cale de a se naşte, putem oferi 
exemple de influență din partea economiei, a culturii şi a structurii 
sociale schimbătoare, pe care o pot exercita asupra vieţii politice. 

A doua parte a mediului, pe care-l numim «extrasocietaly, cuprin- 
de toate sistemele situate în exteriorul societății date. Noi găsim aici 
componentele funcționării unei societăți internaționale, care ar putea 
fi descrisă ca suprasocietate, un sistem global din care fiecare societate 
face parte. Sistemele politice internaţionale, economia internațională sau 
sistemul cultural internaţional sunt incluse în sisteme extrasocietale”?. 
Aceasta este concepţia lui Easton despre sistemul politic, sintetizată 
de el însuşi. Easton discută sistemul politic în relație directă cu me- 
diul său, care poate să-l perturbe în evoluţia sa. Pentru ca un sistem 

171 Ibidem, p. 19. 

172 Ibidem, p. 23-24. 


112 


Sociologie Românească Modernă 


politic să fie considerat o entitate permanentă, el trebuie să fie capabil 
de a repartiza obiectele de valoare în societate, şi, de asemenea, să-i 
determine pe majoritatea membrilor săi să accepte această repartizare. 
Repartiția valorilor în societate şi frecvenţa relativă cu care această 
repartiție este respectată sunt variabile esenţiale ale vieţii politice şi 
numai existenţa lor face ca o societate să posede o viață politică. In 
viziunea lui Easton, nici o societate nu poate exista fără viaţă politică. 
Sistemul politic este văzut ca un simplu instrument, o simplă maşină 
de convertire a impulsurilor sociale în decizii şi acţiuni politice. 

O notă definitorie a descrierilor sistemului politic o reprezintă 
asocierea cu legitimarea coerciţiei fizice. In concepția lui Almond şi 
Powell: „Sistemul politic include nu numai instituţiile guvernamenta- 
le, cum sunt parlamentul, tribunale şi agenţii administrative, ci toate 
structurile în aspectele lor politice. Printre acestea se numără structurile 
tradiționale, de pildă, relaţiile de rudenie şi castele; fenomenele anomi- 
ce, cum sunt tulburările sociale; organizațiile nonguvernamentale, cum 
sunt partidele, grupurile de interese şi mass-media. Noi nu susţinem 
deci ca sistemul politic este caracterizat numai prin forță, violență 
sau obligativitate; mai degrabă, relaţia sa cu coerciţia este calitatea sa 
distinctivă. Elitele politice şi cetăţenii sunt preocupaţi de scopuri cum 
sunt întinderea naţională sau securitatea, bunăstarea socială, partici- 
parea populară la viaţa politică ş.a.m.d. Sistemul politic nu este numai 
sistemul care face regulile şi le aplică, dar regulile sale şi aplicaţiile se 
pot sprijini pe obligativitate”? Aşadar, sistemul politic cuprinde toate 
procesele şi actele ce au atingere cu politicul, fără a fi limitat însă la 
activitățile de organizare şi conducere impuse. 

Brăileanu concepe sistemul politic intrinsec socialului, şi-l 
examinează ca factor de organizare a relațiilor sistemului social cu 
mediul intercomunitar. Sociologul român proiectează sistemul politic 
ca factor reglator al comunităţii în relaţia acesteia cu mediul extern. Din 
afară toate sistemele politice se prezintă ca diferențiere în minoritatea 
guvernantă şi majoritatea guvernată între care se realizează o armonie. 
Dar se vor găsi indivizi sau grupuri ce opun rezistenţe, deoarece în na- 
tura individuală sunt instincte şi tendinţe care primejduiesc neîntrerupt 
echilibrul sistemului social. Raţionaliştii văd perfecțiunea sistemului 
social în acceptarea voită şi conştientă a rolului avut de individ în 
conformitate cu aptitudinile sale. Formele reale ar fi imperfecte şi de 

aceea mulțimea trebuie constrânsă la supunere, iar guvernanţii nu au în 
vedere numai binele comun ci sunt mânaţi în acţiunile lor de interese 
egoiste, sete de bogăţie. Există deci o contradicție între tipul pur rațional 
(ideal) al sistemului politic şi formele sale concrete!”?. 

Orientarea realistă are ca premisă, în teoria despre construcția sta- 
tului, egoismul şi consideră că diferențierea în guvernanti şi guvernaţi 
se face pe baza diferenţierii în oameni brutali şi vicleni (clasa politică) 
şi oameni naivi, superstițioşi şi proşti (mulţimea). 

Brăileanu atrage atenţia că ştiinţa nu se ocupă de stabilirea de „tipuri 
ideale” care ar trebui realizate sau care pot fi realizate spre fericirea 
tuturor indivizilor şi a mulțimii exploatate". Alegerea tipului ideal e 
dictată numai de oportunitatea metodologică. Interpretarea ştiinţifică 
a fenomenelor sociale este numai una din interpretările posibile şi 
se deosebeşte de celelalte interpretări prin controlul sistematic al 
faptelor. 

După autorul nostru, principiul de coeziune al sistemului politic 
— temeiul cooperării între guvernaţi şi guvernanți în scopul protejării 
unității sistemului față de „duşmani”, nu exclude antagonisme şi lupte 
în interiorul sistemului, care reclamă transformări şi adaptări con- 
tinue ale structurii sistemului şi, în anumite condiţii, pot avea drept 
urmare disoluția sistemului. Cel mai important între antagonisme este 
considerat cel economic: „Istoria nu e determinată de luptele de clasă 
cum pretind socialiştii, ci în primul rând de lupta între state, pentru 
satisfacerea tendinței de îmbogăţire a clasei dominante prin războaie 
cu statele vecine”. 


8. Partidul politic şi corupția 


În economia lucrării îşi găseşte loc analiza partidului politic. 
Brăileanu pleacă de la definiția lui Gusti, pe care o consideră adecvată 
pentru partidul politic al democraţiilor moderne. El crede că fiecare 
formă politică are partidele ei caracteristice. Partidul politic ar trebui 
definit astfel: „Orice asociație de cetăţeni năzuind a acapara puterea 

politică (prin orice mijloace şi pe orice căi) este partid politic”. 
Aşadar, problema generală a partidelor politice trebuie pusă altfel, 
adică plecând de la diferenţierea între clasa politică şi mulțime. Analiza 
partidului politic cuprinde chestiunea luptei politice. 

Toate deosebirile între cetăţeni, toate inegalităţile şi opoziţiile pot 
produce partide politice, pot împinge la lupte politice interne pentru 
acapararea puterii: „Lupta politică nu se dă între mulțime şi clasa 
politică, ci între clasa politică şi indivizii care nu fac parte din ea, dar 
care apelează la mulţime pentru a pătrunde în clasa politică, sau a o 
răsturna”. Mijloacele de a menţine echilibrul, adică dominaţia, sunt 
forța şi persuasiunea. Partidul politic caută să organizeze forţa împo- 
triva forţei şi să distrugă ideologia înlocuind-o cu o altă ideologie. 

Diferenţierea mulţimii după profesie, religie, tradiție sunt elemente 
în organizarea partidelor şi de luptă electorală. Formula politică se 
adaptează intereselor categoriei mulțimii căreia i se adresează partidul 
sau intereselor celor mai accentuate, într-un anume moment dat, ale 
celui mai mare număr de alegători. 

Care să fie motivaţia luptelor politice? Exegetul marchează diferența 
între luptele politice în raport de locul unde se produc. Delimitarea îi 
serveşte într-o analiză sociologică remarcabilă a corupţiei. În ţările 
„închise” unde nu există alte căi de îmbogăţire există o fărâmiţare 
a partidelor şi o degenerare a luptelor de partide, care împiedică 
dezvoltarea normală a statului. Aici dobândirea de bogăţie şi onoare 
se face numai prin politicianism, o adevărată primejdie generatoare 
de instabilitate permanentă: „Toate chestiunile fie cât de neînsemnate 
devin chestiuni politice, sunt prilej pentru «răsturnarea guvernului» şi 
pentru «reforme urgente şi vitale». Demagogia înfloreşte, presa devine 
o cloacă de injurii şi acuzaţiuni personale, ia proporţii grandioase. Toată 
lumea «fură», adică năzuieşte a exploata în mod indirect (prin buget) 
populaţia producătoare”. Deşi nu-l citează pe C. Rădulescu-Motru, 
concepția lui se apropie de cea a filosofului. De ce nu există corupție 
în Apus? De pildă, în Anglia politicienii au altă ocupaţie, anume 
aceea legată de administrarea coloniilor sau pământului şi resurselor 
preluate din alte țări pentru crearea şi dezvoltarea industriilor. După 
Brăileanu, parlamentarismul a dat naştere politicianismului: „Primejdia 

cea mare a parlamentarismului (chiar a celui englez) este înjosirea 
neîntreruptă a prestigiului elitei, slăbirea puterii ei de rezistenţă şi 
pregătirea anarhizării vieţii politice prin lipsa oricărui principiu de 
autoritate”!50. 

FEl atrage atenția că se fereşte de judecăţi de valoare, şi trebuie făcută 
diferenţa între domeniul politic şi cel moral: „Noi nu putem spune care 
forme de guvernământ sau care măsuri ale guvernanților sunt bune 
sau rele. Dar putem afirma că în anumite condiții istorice un stat sau 
altul e în primejdie să se destrame şi să fie cucerit de altul şi prefăcut 
în colonie, fiind neadaptat la aceste condiţii”!*!. 

În stat există un sistem de reguli scrise şi nescrise menite să deter- 
mine acţiunile indivizilor în conformitate cu principiul de coeziune a 
statului. Rămân în afara acestui sistem toate normele care nu se referă 
la interesul nemijlocit al statului. 

În ţările în care prin tradiţie se menţine prestigiul naşterii şi al 
bogăției (Anglia), al pregătirii profesionale (Franţa), regimul partidelor 
politice ființează în anumite limite şi criteriile juridice şi morale au 
putere: „Dar în ţări fără tradiţie politică, sau în care surplusul de inte- 
lectuali dornici de putere şi bogăţie e prea mare în relație cu resursele 
interne şi externe (colonii) ale țării, regimul partidelor politice au drept 
urmare şi o sălbăticire a moravurilor şi o zdruncinare a principiilor de 
drept”!?. 

Din acest unghi Brăileanu analizează corupţia. El apreciază că acest 
fenomen nu depinde de caracterul individului, ci de structura societăţii, 
în felul în care într-o ţară bântuită de corupție ajung în posturi de con- 
ducere oameni corupți. De la Platon încoace se perpetuează eroarea 
că natura societăţii ar rezulta din caracterul indivizilor ce o compun. 
Din această premisă s-a dedus formula de acțiune pentru reorganizarea 
socială care ar consta în educaţia indivizilor, prin înăbuşirea egoismu- 
lui indivizilor. În şcoli elevul ar urma să fie educat a fi om cinstit şi 
necorupt în viața socială, arătându-i chipul unei societăţi cum ar trebui 
să fie, dar, de fapt, el vede în societatea reală cum unii se îmbogăţesc 
prin mijloace necinstite. 

Corupţia este un fenomen social apărut într-o anumită constelație a 
forţelor cu influență în societate: „un proces desprins din complexitatea 

transformărilor determinate de ivirea unor anumite schimbări în mediul 
ambiant”. Între constelaţiile posibile ale forţelor externe ce dau o serie 
corespunzătoare de tipuri sau forme sociale, se găseşte statul, a cărei 
structură e determinată de înrâurirea altor state. Corupţia în stat se va 
naşte prin schimbarea raporturilor internaţionale, efect al contactului 
sistemului politic cu alte sisteme politice. În acest fel ea deschide porțile 
pentru comerțul de bunuri materiale şi ideale, introduce luxul claselor 
conducătoare. Corupţia este deci un factor de dezorganizare socială. 

Explicaţia situației corupţiei din România stă în caracterul „închis” 
al statului român, lipsit de colonii pentru a echilibra consumaţia şi pro- 
ducția, iar țărănimea nu poate satisface trebuinţele de lux ale păturilor 
conducătoare şi ale statului pentru armată şi plata funcţonarilor. Din 
produsele muncii ţărăneşti numai un rest neînsemnat este întrebuințat 
de stat, mare parte curge în buzunarele celor puternici. Nu este greu de 
observat asemănarea izbitoare a consideraţiilor brăiliane cu explicația 
dată de Eminescu procesului de modernizare precipitată a societăţii 
româneşti, generator al unei discrepanțe între pătura superpusă şi 
țărănime. 


9. Arta politică sau arta de a guverna 


După analiza politicului ca obiect al ştiinţei, în partea a doua autorul 
se ocupă de arta politică, luând în seamă postulatul aristotelic conform 
căruia politică este o ştiinţă practică. Întâi sunt surprinse dificultățile 
ce rezultă din afirmarea unei arte politice pe baza căreia se întemeiază 
tehnica politică: „Posibilitatea constituirii artei politice depinde de 
posibilitatea unor operaţiuni care au «scopul obiectiv» de a schimba 
structura sistemului politic într-o direcţie anumită, fixată de omul 
politic care întreprinde această operaţie”. După ipoteza autorului, 
mijloacele de a menține o formă de guvernământ existentă sunt date 
prin descoperirea cauzelor în mediul extern, care apoi să fie stăpânite 
după intenţiile grupurilor sociale. 

Experiența, istoria şi observația dovedesc în mod neîndoielnic ca 
există o artă politică, că ea a fost învățată şi deprinsă. Istoria ne arată o 
mare variaţie a modului de recrutare a personalului politic, dar sunt şi 
două tipuri extreme: alegerea tuturor funcționarilor politici prin votul 

cetăţenilor sau numirea lor de către şeful statului. Funcţionarismul 
în toate formele sale, s-a născut din nevoia diviziunii muncii, care a 
impus o specializare în diferite ramuri ale artei politice. Aşa se naşte 
birocraţia. 

Cel ce conduce trebuie să înveţe sa conducă, să aibă cultura politică 
necesară, să capete competența de a conduce, adică de a alege cele mai 
bune mijloace pentru atingerea unor scopuri. „Arta politică este deci 
arta de a conduce statul, de a-i asigura puterea de rezistenţă faţă de alte 
state prin asigurarea echilibrului său intern”!55. Autorul discută despre 
raportul dintre scopurile obiective şi cele subiective în arta politică. 

Brăileanu crede că nici Pareto nici Max Weber nu pot explica pro- 
cesele sociale, unul prin reziduuri şi derivații, celălalt prin construirea 
tipului ideal şi deviaţiile de la acest tip. Orice acţiune, dacă este normală 
şi conştientă, este şi rațională. Chestiunea este de a constata serii de 
acțiuni şi valorile obiective create prin înfăptuirea scopurilor propuse 
precum şi înlănțuirea logică a acestor scopuri: „Lumea exterioară se 
prezintă individului ca o înlănţuire de cauze şi efecte, ca un sistem 
rigid dominat de principiul cauzalităţii, ca o serie de mijloace pentru 
înfăptuirea de scopuri. Prin acţiunile sale individul intră în acest sis- 
tem rigid, dar alegerea punctului de intrare e dată prin tendinţele şi 
instinctele sale, care satisfăcute, îl scot iarăşi din acest sistem. Viaţa 
socială, adică înlănţuirea acţiunilor individuale, sistematizează acest 
joc între sistemul obiectiv (lumea din afară) şi sistemul subiectiv (or- 
ganismul psihofizic individual) şi-i dă aspectul unei regularități foarte 
accentuate”!86, 

Între indivizi intervine un schimb de valori obiective, deoarece 
prin arta unuia se creează un surplus de valori obiective care întrece 
trebuinţele individului. Cel mai clar este schimbul de valori economice: 
„Arta care se ocupă de sistematizarea acestui schimb, şi coordonarea 
artelor speciale pentru realizarea unui scop comun, este arta politică”!*?. 
Cel ce cunoaşte o asemenea artă şi este în stare să o pună în practică 
este conducător. 

Ocupându-se de problema conducerii politice, Brăileanu discută 
despre tipologia lui Weber. Arta de a ajunge la conducere trebuie să se 
adapteze momentului. Autorul crede că în democraţiile moderne se face 


185 Ibidem, p. 216. 

confuzia între arta de a conduce şi arta de a dobândi conducerea 

Există un conflict accentuat între organizaţia stabilă întemeiată 
pe ierarhia funcţiilor legitimate prin naştere, educație şi cunoştinţe 
speciale, şi ierarhia stabilită prin concurenţa liberă a indivizilor care 
pun în joc, în baza unui principiu legal, toate mijloacele de parvenire 
la putere prin votul mulțimii: forţa şi viclenia. Arta de a parveni prin 
politică, arta demagogică, este o artă specială născută şi aplicabilă în 
anumite împrejurări, şi trebuie deosebită de arta guvernării propriu- 
zisă, care se referă numai la rezolvarea de probleme obiective fără a 
lua în seamă scopurile individuale. 

Brăileanu caută să demonstreze precaritatea regimurilor demo- 
cratice: „Democraţia nu e o formă superioară de organizaţie politică, 
ci este forma care în anumite condiţii se impune pentru menţinerea 
echilibrului politic”5. Dar, în democraţie, arta politică a rămas o artă 
secretă a clasei politice reale sau a câtorva familii şi de aceea nepotis- 
mul a înflorit puternic: „Prin regimul partidelor politice, zis şi regim 
parlamentar, întemeiat pe votul universal, s-au deschis toate conflictele 
posibile între diferitele sisteme sociale prinse în sistemul politic”. 
Tot în democraţie a dat roade funeste capitalismul, datorită exploatării 
muncii prin circulația banului, factorul fundamental de reglare a re- 
laţiilor sociale, efectul fiind o răsturnare a oricărei ierarhii a valorilor 
obiective şi o instabilitate continuă a poziției sociale a individului, iar 
situația lui în sistemul politic variază după raporturile sale cu formele 
sociale din structura statului. Constituţia fiecărui stat stabileşte criteriile 
de accedere la putere în stat. 

Un loc aparte în lucrare îl ocupă analiza problemelor obiective 
ale artei politice. Întâi se examinează statutul armatei ca instrument 
de asigurare a apărării teritoriului şi temelie pentru exercitarea artei 
politice înăuntru: „Dată fiind presiunea puternică a mediului politic, 
echilibrul sistemului nostru politic se poate asigura numai prin buna 
organizare a unei armate naţionale”. Ea trebuie alcătuită din români 
legaţi de pământul țării prin interesele lor materiale şi ideale. 

Diplomaţia este deosebit de utilă exercitării puterii de către clasa 
politică: „Orice clasă politică îşi are diplomaţia pe care o poate pro- 
duce.” Justiţia şi finanțele reprezintă domenii fundamentale pentru 

188 Ibidem, p. 143. 

189 Ibidem, p. 233. 

190 Ibidem, p. 247. 

clasa politică. 

Un capitol este dedicat educaţiei politice. Brăileanu crede că siste- 
mul capitalist, statul burghezo-democrat este într-o neîntreruptă criză 
şi în permanentă reformare a sistemului de educaţie. Statul burghez a 
moştenit şcolile vechii societăți axate numai pe educație intelectuală. 
Învăţarea unei arte, a unei meserii se făcea doar în familie: „În ţările 
cu regim mixt feudal burghez (Germania înainte de război şi Anglia), 
şcolile, afară de cea primară care e o completare a educației familiale, 
sunt şcoli ale clasei politice. Ele pregătesc pentru cariera administrativă 
şi militară şi sunt locul de întâlnire şi conciliere între burghezie şi 
nobilime”!*!. Pentru celelalte clase sociale — mica burghezie, meseriaşi, 
agricultori se organizează şcoli profesionale, şcoli tehnice, pentru 
e pregăti personal necesar întreprinderilor comerciale şi industria- 
le. Prin tradiţie familială clasa burgheză preferă să dea tinerilor o 
educaţie profesională, comercială sau tehnică, dar singura educaţie 
corespunzătoare clasei politice este cea militară şi administrativă: 
„Acest regim, burghez-parlamentar, nu se poate consolida chiar din 
cauza sistemului de educaţie neadaptat structurii fundamentale a sta- 
tului. Desigur ca sub un astfel de regim pot înflori artele şi industriile, 
poate înflori ştiinţa — dar tot atât de sigur este ca echilibrul sistemului 
politic va fi expus la oscilații puternice care îi pot fi fatale într-un 
conflict extern”. Ideile lui despre şcoală poartă pecetea gândirii 
sale realist-restrictive, deoarece învăţământul public este văduvit de 
funcţia lui esenţială în a instrui toţi copiii dintr-o generație: „Şcoala 
statului trebuie să ne dea ostaşi şi funcţionari «naționaliști», adică o 
aristocrație politico-militară, iar nu oameni de afaceri, cămătari şi 
comercianţi”. 

Pe de altă parte, sociologul accentuează importanţa instrucției pen- 
tru închegarea grupului social. Interpretarea identică a lumii, prin obie- 
ctivarea ei, creează o unitate a conştiinţelor individuale: „Raţionalizarea 
organizaţiei sociale prin instrucţie îngăduie o complicaţie şi diferențiere 
progresivă, o stratificare orizontală a grupului social, dar solidari- 
tatea grupului, asigurând perpetuarea lui în timp prin coordonarea 
activităților indivizilor şi cooperarea specialităţilor, nu e întemeiată 
pe principii raţionale, ci pe forţe iraționale. Rațiunea [...] nu poate crea 

scopurile pe care indivizii tind să le realizeze. Aceste scopuri izvorăsc 
din instincte, tendinţe şi trebuinţe legate de natura biologică umană şi îşi 
găsesc expresia în credinţe, în idealurile elaborate de grupul social”. 
Sociologul constată cum în şcoală elevii învaţă să stăpânească forțele 
naturale, dar nu învaţă să cunoască viaţa, mai ales cea socială. Mai 
mult, prin instrucţia de tip contractualist şi raționalist se ajunge la 
atomizarea prin instrucţie, care trebuie compensată printr-o educaţie 
sistematică pentru aceleaşi scopuri comune regăsite în toate profesiunile 
şi activităţile individuale, acestea încoronate cu scop suprem - politicul: 
„Mijlocul pentru atingerea acestui scop ar fi dezvoltarea sistematică 
a sentimentelor de solidaritate, apelând la comunitatea de sânge, de 
limbă, religie etc. a cetăţenilor. Principiul solidarităţii e un produs istoric 
precum şi formulele puse în circulaţie”!*. În statele în care educaţia 
este bazată pe un sistem de valori etice, religioase, politice bine înche- 
gate şi susținut de tradiţie aberațiile raționaliste-contractualiste, cum 
le numeşte Brăileanu, sunt corectate prin reacția spontană a societăţii. 
Ipoteza sociologului este: „Într-un moment istoric dat sistemul social 
va fi condus de elita a cărei activitate asigură echilibrul sistemului 
social într-o constelație determinată a forțelor externe”"%. Când se 
schimbă această constelație în lipsa unei elite, echilibrul sistemului 
este primejduit, iar restabilirea lui depinde de crearea unei elite noi 
sau de regrupare a celei existente. 

Sociologul din Cernăuţi pledează pentru o clasă politică-militară 
de care are nevoie statul. De aceea şcoala statului va trebui să fie o 
şcoală politică. Statul nu mai poate fi condus de literați, comercianți şi 
avocaţi: „Singura constituţie, nu scrisă, ci reală, care i-ar putea garanta 
stabilitatea echilibrului este Monarhia militară”. Carierile militare, 
administrative, diplomatice trebuiesc desdemocratizate şi scoase de sub 
tutela sistemului economic. Naționalismul este singurul principiu de 
coeziune socială care în cursul istoriei a menţinut echilibrul grupurilor 
sociale, a creat cultura caracteristică fiecărui grup: „Națiunea reprezintă 
pentru individ isvorul vieții şi garanţia eternității sale”*%. 

În acest sens, sociologul expune propria idee despre cultură. Plecând 

de la afirmaţia pedagogului G.G. Antonescu că prin cultură s-ar obţi- 
ne bunuri superioare celor materiale, sociologul deosebeşte o cultură 
specială, profesională şi o cultură generală derivată din nevoile schim- 
bului bunurilor materiale şi ideale între diferite domenii de activitate. 
Brăileanu crede că orice ins trebuie să tindă spre o cultură socială, reflex 
al specializării care cuprinde şi elementul moralizator, dar şi schimbul 
de bunuri. În acest fel individul, pentru că produce o singură categorie 
de bunuri, depinde de cooperarea cu ceilalți. Votul universal şi-ar da 
roadele prin acest sistem de educaţie şi astfel în parlament ar intra țărani 
care să apere interesele lor şi nu avocaţi, concepţie asemănătoare cu cea 
a lui Eminescu. Aşadar, o educaţie raționalizată „în vederea nevoilor 
de specializare progresivă însoţită în mod organic de elaborarea unei 
culturi generale născute din interdependenţa specialităţilor, din nevoia 
schimbului de bunuri produse de diferitele specialități”. În acest fel, 
s-ar alcătui o elită țărănească care să înlocuiască vechea elită agrară, 
boierimea, şi ar exprima toate însuşirile vechii nobilimi: spiritul răz- 
boinic şi conservator, şi ale democraţiei: libera circulaţie a valorilor 
individuale prin înlesnirea ridicării familiilor ţărăneşti în ierarhia soci- 
ală prin cultură şi îmbogăţire. Elita ţărănească este necesară deoarece, 
pentru Brăileanu, alianța politicienilor români cu elita orăşenească 
străină este o primejdie pentru evoluţia statului român. Numai o elită 
țărănească conştientă de puterea ei materială, politică şi morală poate 
sa armonizeze interesele satului cu cele ale oraşului. 

Vorbind de presă, el semnalează situaţia ciudată că aceasta ar face 
educaţia politică a cetăţenilor, dar de fapt ea este precară din cauza 
lipsei de educaţie politică a clasei politice şi a populaţiei. Presa ar trebui 
să fie instrumentul de înlesnire a schimbului de bunuri materiale şi 
ideale între indivizi şi grupuri şi un instrument de apărare a intereselor 
naţionale. 

Un capitol din lucrare este dedicat teritoriului, unde relevă rolul 
munţilor noştri consideraţi „centrul vieţii etnice şi politice” pentru a 
conchide: „mediul geografic înrâureşte prin intermediul substratului 
etnic asupra formei politice”2%. Din această perspectivă, el argumen- 
tează ideea că oraşul Bucureşti nu ar îndeplini nici una din condiţiile 
pentru a fi capitală. În concepţia sa, centrul politic al ţării ar fi în 
apropierea Braşovului. 

199 Ibidem, p. 284. 

Aşa cum afirmă în finalul lucrării, autorul a analizat mediul po- 
litic, şi a verificat ipoteza din Introducere în sociologie şi Sociologia 
generală, anume că societatea omenească poate fi considerată ca un 
sistem autonom sau formă evolutivă. 

Partea a doua a lucrării nu se ridică la nivelul de teoretizare şi 
de profunzime al analizei politicului din prima parte, autorul fiind 
tentat, nu de puţine ori, să justifice evenimente, comportamente sau 
decizii politice punctuale, care oricum erau vremelnice, dovada clară 
fiind desuetudinea în care au căzut cu timpul. Arta politică sau arta 
de a guverna se aplică unor realități în continuă mişcare şi de aceea 
proiectul lui Brăileanu rămâne doar o expresie a momentului când a 
gândit concepţia sa despre politică. Evoluţia atât de dramatică a lumii în 
secolul XX, cu multe sincope totalitare, a impus modelul democratic de 
organizare şi funcţionare a societăţii. Ne grăbim sa precizăm, cel puțin 
pentru lucrarea Politica, ar fi nedrept sa etichetăm concepţia marelui 
sociolog ca antidemocratică. El este destul de critic cu sistemul demo- 
cratic, aducând exemple reale de ineficienţă a sistemului democratic, 
fără a sugera desființarea lui. Încrederea lui în monarhia militară nu 
credem că este o probă pentru a-l judeca pe gânditor ca totalitar. 


În ansamblu, lucrarea Politica este prima carte românească de ştiinţa 
politicii, şi, totodată, o scriere fundamentală a gândirii politice prin con- 
ceperea, spre deosebire de studiul clasic al politicului, a unui alt cadru 
de analiză, cel al sistemului politic, care oferă posibilitatea de a aborda 
scopul fundamental al activităţilor politice într-o societate - reglarea 
relaţiilor statului ca formă politică fundamentală cu mediul extern - şi 
accentuează interacțiunea dintre sfera politică şi mediu. Contribuţia 
fundamentală a lui Traian Brăileanu la dezvoltarea ştiinţei politice 
constă în argumentarea autonomiei relative a sistemului politic derivată 
din independenţa sa funcţională şi acţională, ca entitate distinctă într-o 
societate. Sistemul politic impune direcţiile de organizare şi dezvoltare 
a societăţii, însă modul cum fiinţează, capacitatea de intervenție, gra- 
dul de aplicabilitate a programului său depind, în ultimă instanţă, de 
structurile sociale, de condiţiile culturale şi istorice ale societății. 

Prin viziunea sistemică asupra politicii, ideile lui Traian Brăileanu 
se întâlnesc cu teze din teorii elaborate de T. Parsons, D. Easton, G. 
Almond, G. Powell, K. Deutsch, Leon Dion, J.W. Lapierre, exponenţi 
remarcabili ai curentului sistemist ce a dominat ştiinţele sociale din a 

doua jumătatate a secolului al XX-lea. Un argument incontestabil al 
perenităţii concepției despre politică a gânditorului român. 

Declanşată de revoluţia lui Tudor, dar fiinţând în nuce din a doua 
jumătate a secolului al XVIII-lea în plin regim fanariot, moderni- 
zarea, proces social de o mare complexitate, a căpătat expresia unor 
forme specifice de evoluţie în cadrul societăţii româneşti. Dezvoltarea 
modernă autohtonă a avut loc în contextul universal al expansiunii 
rapide a burgheziei, a capitalismului şi a liberalismului occidental în 
spaţii europene şi extraeuropene, întruchipat într-un model extensiv 
şi ofensiv. Acest model a fost impus prin cele mai variate metode, 
din care se detaşează cea ideologică şi politică susținută de un capital 
economic şi financiar disponibil pentru orice spaţiu ce ar stimula şi 
produce profit. Societatea românească s-a văzut obligată să ia în seamă 
realitatea economică şi financiară a civilizaţiei occidentale - suport 
fundamental al oricărui flux de capital în zonele necapitaliste. Întrucât 
sincronizarea cu spiritul timpului era inevitabilă, şi dorită fără echivoc 
de clasele conducătoare româneşti, modernizarea s-a produs din nece- 
sitatea internă a dezvoltării, dar şi ca alternativă la impactul societăţii 
româneşti cu modelul apusean. Care a fost forța socială îndreptățită 
sa întruchipeze noua tendinţă din evoluţia ţării? Spre deosebire de 
Occident unde burghezia, urmare a puterii economice, a deţinut pute- 
rea politică, burghezia românească a creat cadrul politico-juridic, în 
bună parte alcătuit din instituţii preluate din societatea apuseană, şi, 
în acest temei, a putut domina viața socială şi economică. Burghezia 
românească a devenit de facto o forță socială numai după ce a câştigat 
puterea economică prin sprijinul direct al statului român. 

O asemenea temă sociologică nu putea rămâne în afara sferei de 
interes a analiştilor fenomenului românesc. Despre evoluţia burgheziei 
româneşti încă de la primele ei manifestări sociale, culturale şi politice 
s-au formulat explicaţii, critici asupra căilor de modernizare. Chiar 
revoluționari paşoptişti au emis opinii critice despre ideile paşoptiste, 
clamând nevoia unui spirit cumpătat în actul de modernizare. Să amin- 
tim pe Alecu Russo, Mihail Kogălniceanu, Vasile Alecsandri. După 

unirea de la 1859, grupul Junimea procedează programatic la scrutarea, 
de cele mai multe ori fără menajamente, a proceselor de dezvoltare 
modernă, indicând cu limpezime domeniile în care existau certe 
abateri de la modelul clasic de evoluţie modernă. Se aducea în relief 
contradicţia dintre noul cadru instituțional politico-juridic şi clasele 
sociale, revendicându-se, justificat, o adaptare la conduita şi trebuinţele 
celei mai numeroase clase - țărănimea, şi în raport de activitatea 
economică de bază - agricultura. În acelaşi timp se invoca, nu fără un 
anumit orgoliu, trecutul nostru, ca fundament al dezvoltării moderne. În 
a doua jumătate a secolului al XIX-lea, un nou curent - socialismul pro- 
punea aceeaşi viziune critică faţă de căile de modernizare în România, 
numai că acesta concepea evoluţia capitalistă a ţării, etapă necesară 
în trecerea la societatea comunistă. La aceste mari direcţii doctrinare 
trebuie adăugate sămănătorismul, poporanismul şi ţărănismul, toate 
trei anticapitaliste, dar lipsite de o analiză adâncă a proceselor sociale 
legate de capitalism. Putem observa, trendul anticapitalist în toate 
marile noastre curente culturale. Un paradox al gândirii româneşti este 
acela ca se plia pe o atitudine dominant anticapitalistă, deşi societatea 
capitalistă era pe cale de a se constitui. Cu excepţia socialiștilor, nici 
un alt curent nu afişa o doctrină bine închegată”!. 

În acest climat spiritual şi doctrinar după primul război mondial se 
reia dezbaterea asupra modernizării româneşti, de astă dată în studii sis- 
tematice ai căror autori se considerau doctrinari a unei clase sau ai unei 
ideologii. Este suficient să amintim pe Ştefan Zeletin, E. Lovinescu, 
Virgil Madgearu, Mihail Manoilescu. Apariția unor cărți speciale pe 
tematica burgheziei româneşti a fost determinată de realizarea idealului 
naţional - cel al înfăptuirii unirii teritoriale şi politice, a cărei gestiune 
cădea în sarcina directă a burgheziei româneşti. Avea perfectă dreptate 
Ştefan Zeletin să afirme necesitatea abandonării sociologiei beletris- 
tice aparţinând criticilor literari şi adoptarea unui punct de vedere al 
analizei concrete a burgheziei româneşti. În consecință, toţi cei patru 
autori amintiţi au tratat chestiunea burgheziei româneşti ca un aspect 
fundamental al evoluţiei moderne româneşti. Ştefan Zeletin discută 
despre evoluția burgheziei româneşti aidoma modelului apusean de 
mercantilism şi liberalism, cu diferenţa că în Occident burghezia s-a 


201 În ce-l priveşte pe Eminescu, indiscutabil el are o doctrină, pe care am numit-o modelul 
explicativ al edificării civilizaţiei moderne în cadrul național. Numai că ea nu s-a constituit ca 
nucleu al unui curent ideologic. 

format în opoziţie cu puterea politică centrală, în timp ce în România 
burghezia se dezvoltă din oligarhie”?. În viziunea lui Zeletin evoluția 
burgheziei româneşti este normală. Constituirea României moderne 
se contopeşte cu procesul de dezvoltare a capitalismului român, care 
are o dezvoltare analoagă cu aceea a capitalismului apusean. Mai mult, 
susține Zeletin, imboldul dezvoltării burgheziei româneşti a venit 
din exterior, aşa cum s-a întâmplat în orice țară agricolă. Mai întâi a 
pătruns ideologia burgheză în Principate şi apoi capitalul. Prima etapă 
a capitalismului în România s-ar fi încheiat în 1866. După 1880 are loc 
o dezvoltare a burgheziei naţionale susţinută de capitalul bancar. 

Virgil Madgearu pornea de la premisa ca agricultura este o activi- 
tate economică anticapitalistă şi de aceea ţările agricole evoluează pe 
o cale necapitalistă. Nucleul dezvoltării în aceste ţări este gospodăria 
ţărănească, iar capitalismul se dezvoltă în agricultură numai dacă există 
sub forma întreprinderii cu salariaţi în vederea obținerii de profit?%. 

E. Lovinescu acreditează dezvoltarea noastră modernă ca proces de 
constituire a formelor instituționale, creatoare la rândul lor de fondul 
intern necesar. Misiunea acestei construcții a căzut în seama liberali- 
smului român”*. 


1. Destinul unui mare savant 


Viaţa economistului român s-a derulat într-un timp al marilor fră- 
mântări interne şi externe, din care cauză destinul său a fost unul plin 
de urcuşuri şi căderi. Mihail Manoilescu s-a născut la 9 decembrie 
1891 într-o familie de institutori. Îşi petrece copilăria în fosta capi- 
tală a Moldovei - laşi, unde în acea vreme coexistau toate curentele 
culturale şi ideologice din România. Absolvent al Liceului Naţional 
din laşi, urmează cursurile Școlii de Poduri şi şosele din Bucureşti. 
După absolvirea facultăţii ca şef de promoție este angajat inginer la 
Ministerul Lucrărilor Publice, însă după puţin timp, este concentrat în 
1915 la regimentul 24 artilerie din Roman. În iunie 1916 este detaşat la 
Direcţia Muniţiilor. În 1919-1921 funcționează ca director în Ministerul 
Industriilor. 

Nu facem o biografie a omului atât de iscoditor intelectual şi de 

202 Ştefan Zeletin, Burghezia română, Cultura Naţională, Bucureşti, 1925, p. 81. 

203 V. Madgearu, Agrarianism, capitalism, imperialism, Bucureşti, 1936. 


204 E. Lovinescu, Istoria civilizației române moderne, I-II, Bucureşti, 1924-1925. 

un neastâmpăr social rar întâlnit în spațiul românesc. A avut o viață 
tumultoasă, dar bine organizată, cu un regim de muncă istovitor, 
orientat spre ţinte clare. Aşa se explică diversitatea deconcertantă a 
preocupărilor sale?%, ce se pot concentra în două direcții: activitatea 
intelectuală şi activitatea politică. A avut activitate parlamentară şi a 
fost ministru de mai multe ori. Ca ministru de externe al Regelui Carol 
II, pentru care a făcut orice sacrificiu să-l aducă pe tron, ca apoi acesta 
sa renunţe la el fără nici un scrupul numai pentru că nu a cedat, în ca- 
litate de Guvernator al Băncii Naţionale, presiunilor camarilei regale, 
dornică de îmbogăţire rapidă, de a susţine cu finanțele țării o bancă 
falimentară, i-a revenit misiunea deosebit de ingrată de a semna actul 
de cedare a Ardealului de Nord. Manoilescu a fost o figură de mare 
relief a epocii. A fost un mare orator. A ţinut conferinţe în ţară şi în 
străinătate cu mare succes ştiinţific. A desfăşurat activitate didactică 
la Institutul politehnic, la catedra „Economie politică - Organizare şi 
Raţionalizare.” 

A lăsat o operă impresionantă cu titluri din varii domenii”%, ase- 
muindu-l, fără nici o exagerare, cu N. lorga. A fost inginer, economist, 
sociolog, istoric. Lucrările sale nu sunt scrise într-un limbaj de strictă 
specialitate. Probleme aride, îndeosebi cele de economie concretă sunt 
abordate într-un stil simplu şi alert. 

Lucrarea care l-a impus definitiv în galeria marilor economişti 
ai lumii, La théorie de protectionnisme et l'echange international, a 
apărut în 1929 la Paris, tradusă apoi în engleză, portugheză, italiană 
şi germană, dar abia în 1986 a apărut în România”. Bucurându-se de 
o largă răspândire şi de analize ale celor mai importanţi economişti şi 
sociologi, această carte lansează teoria schimbului inegal, acceptată 
şi dezvoltată de economiştii latino-americani”%, care au dezvoltat teza 


205 Există mărturii despre talentul său excepţional de pictor, Cf. Natalia Manoilescu Dinu, 
Schiță sentimentală de portret, în Mihail Manoilescu creator de teorie economică, coordonator 
Vasile C. Nechita, Editura Cugetarea, Iaşi, 1993, p. 25. 


206 După o evaluare, Manoilescu a publicat 128 de titluri, iar despre el s-au scris 88 de 
lucrări străine şi numai 21 de lucrări româneşti, Cf. Valeriu Dinu, Schiţă de portret, în Mihail 
Manoilescu creator de teorie economică, ed. cit., p. 14. Iată titluri de lucrări din alte domenii 
decât cel economic, tehnic sau politic: Românism şi ortodoxie, Încercări asupra nemuririi 
sufletului, Ortodoxismul nostru etc. 


207 Mihail Manoilescu, Forțele naționale productive şi comerțul exterior. Teoria 
protecționismului şi a schimbului internațional, traducere din limba germană de Valeriu Dinu, 
Editura ştiinţifică şi enciclopedică, 1986. 

208 Mihai Todosia, Mihail Manoilescu despre problemele dezvoltării complexului economic 
național din perioada interbelică. Contribuţia acestuia în domeniul teoriei relațiilor economice 

sa despre evoluţia economiei mondiale în sistemul raporturilor dintre 
centru şi periferie. Lucrarea lui fundamentală este una de referință 
în gândirea economică „prima străpungere românească în gândirea 
economică universală'?%. Manoilescu a demonstrat, în lucrările sale 
teoretice referitoare la schimbul internaţional, că ştiinţa economică 
clasică a fost falsă şi tendenţioasă, fiindcă preconiza diviziunea muncii 
şi a producţiei care împarte popoarele în industriale şi agricole. El arăta 
că ştiinţa de import este falsă şi tendenţioasă având ca substrat tendinţa 
de exploatare a popoarelor agricole. Philippe C. Schmitter vorbeşte de 
viziunea metaforică a teoriei lui Manoilescu despre protecţionism, care 
are „are un defect major”?! din cauză că nu are o teorie sociologică 
menită sa explice şi mai ales să ajute la elaborarea soluţiilor politice. 
Bănuim ca însuşi autorul a simţit această limită, iar Rostul şi destinul 
burgheziei româneşti a încercat să o înlăture, cartea fiind abundentă 
în reflexii sociologice şi politologice şi cuprinde chiar un program 
aplicat -corporatismul integral şi pur. El a precizat de nenumărtate ori 
diferenţa dintre corporatismul său şi cel italian, însă realiza că numai 
prin corporatism era posibilă o aplicare a concepţiilor sale economice. 
Acelaşi autor american, după ampla analiză a corporatismului, desprin- 
de concluzia că acesta nu este sinonim cu conceptul de „fascism” sau 
„represiv.” Manoilescu este considerat „cel mai original şi stimulativ 
teoretician corporatist.” 

Manoilescu reprezintă tipul de om de ştiinţă, al tehnocratului care 
are un sistem de gândire şi soluții pe care le doreşte a fi aplicate. Pentru 
acest scop caută cadrul politic considerat benefic pentru aplicarea 
ideilor şi soluţiilor lui. 

Manoilescu nu este doar un specialist cu o concepţie aridă, el a făcut 
mult pentru diseminarea ideilor lui, a intrat în Agora, s-a expus criticilor 
şi chiar oprobiului public. De fapt orice studiu al său sau conferință 
trezea aproape instantaneu reacții şi declanşa polemici acerbe, semn 
că ideile sale erau noi. 


internaţionale, studiu introductiv la Mihail Manoilescu, Forțele naționale productive şi comerțul 
exterior. Teoria protecționismului şi a schimbului internaţional, ed.cit., p. 21. 

209 Costin Murgescu, Mersul ideilor economice la români, vol. I, Editura ştiinţifică şi 
enciclopedică, 1987, 413. 

210 Philippe C. Schmitter, Reflexions on Mihail Manoilescu and the political consequences 
of delayed - dependent development on the periphery of Western Europe, în Social Change in 
Romania, 1860-1940. A Debate on Development in a European Nation, edited by Kennet Jowitt, 
Institute of International Studies, University of California, Berkeley, 1978. 

Neoliberal în teoria şi politica economică, Manoilescu a creat o 
teorie unitară şi originală cu privire la protecționism şi schimburile 
internaționale, recunoscută rapid în mediile economice, politice şi inte- 
lectuale internaţionale. Care sunt ideile ce au avut un ecou puternic în 
rândul specialiştilor? Amintim unele dintre ele: lipsa de universalitate 
a teoriei costurilor absolute a lui Smith şi Ricardo, imposibilitatea re- 
alizării diviziunii şi schimburilor internaționale, specializarea ţărilor 
agricole şi participarea lor la schimburile internaționale, diviziunea 
internă şi internațională pe criteriul beneficiului naţional, achiziționa- 
rea directă, adică productivă şi nu indirectă - comercială, a bunurilor 
şi serviciilor necesare existenţei şi progresului lor, industrializarea 
tuturor ţărilor lumii derivată din superioritatea intrinsecă a industriei 
față de agricultură, încurajarea, susținerea şi apărarea întreprinderi- 
lor şi ramurilor nou create printr-un protecţionism ştiinţific”! A fost 
promotor al liberalismului, al dezvoltării industriale printr-o politică 
protecționistă, teză esenţială a Partidului Naţional Liberal. Cu toate 
acestea, din scrierile sale se desprinde o atitudine apăsat ostilă acestui 
partid. Evenimente politice în care s-a implicat savantul l-au făcut 
să adopte o poziţie de aspră critică faţă de liberali. Înainte de orice a 
cântărit acţiunea lui Manoilescu de a-l aduce pe tron pe Carol al II-lea, 
gest sancţionat rapid, prin arestarea şi judecarea sa, la intervenţia guver- 
nului I.I. C. Brătianu??. Şi atitudinea faţă de Ştefan Zeletin, teoretician 
al Partidului Naţional Liberal, a pornit din acelaşi resentiment privind 
avatarurile raporturilor sale cu liberalii. Cartea Rostul şi destinul 
burgheziei româneşti poate fi considerată ca o lucrare împotriva teo- 
reticianului liberalilor - Ştefan Zeletin şi împotriva lui I.I.C. Brătianu şi 
Vintilă Brătianu, publicaţiile celui din urmă sunt supuse, nu de puţine 
ori, unui aspru rechizitoriu. Până la urmă, toate aceste consideraţii ce 
tin de raporturile interumane au o mică relevanță asupra ideilor dise- 
minate de Manoilescu, derivate, nu încape nici un dubiu, din viziunea 
sa de ansamblu asupra evoluţiei burgheziei româneşti. El recunoaşte 
rolul istoric al liberalilor români şi le apreciază obiectiv contribuţia la 


211 Vasile C. Nechita, Introducere, în Mihail Manoilescu creator de teorie economică, 
ed.cit., p: 6. 

212 Mihail Manoilescu, Memorii, vol. I, ediţie îngrijită, prefaţă, note şi indici de Valeriu 
Dinu, Editura enciclopedică, 1993, Partea a V-a, „Lupta pentru Carol: epoca eroică iunie- 
decembrie 1927”. Fiica lui Manoilescu a lăsat mărturie despre sentimentul ce l-a avut tatăl 
său din copilărie față de Partidul Liberal „în care vedeam întruchiparea răului”, Cf. Natalia 
Manoilescu Dinu, Schiță sentimentală de portret, în Mihail Manoilescu creator de teorie 
economică, ed. cit., p. 21. 


130 


Sociologie Românească Modernă 


edificarea statului român modern, după cum vom observa mai Jos. 

Manoilescu a urmărit elaborarea unui program industrial legitimat 
de o doctrină. Dintotdeauna el a văzut în stat instituția fundamentală 
de edificare a unei industrii. Economistul român a sesizat, pertinent, 
dificultăţile întâmpinate de principala clasă socială capabilă să indus- 
trializeze — burghezia - de aceea căuta soluţii şi nu vedea decât impli- 
carea statului în înfăptuirea actului de industrializare. 

Nu putem trece peste amănuntul nu lipsit de semnificaţie, anul 
apariţiei cărţii, 1942, când întreaga Europă era antrenată într-un război 
absurd şi pustiitor. Manoilescu, dintr-un spirit de oportunitate, a ținut să 
marcheze aderenţa sa la politică şi doctrina ce păreau în acele moment 
a câştiga teren în conflictul mondial. Cartea nu are nimic din spiritul 
politicii sau doctrinei naziste, acesta este adevărul oricât efort s-ar face 
pentru a se dovedi contrariul, dar este indubitabilă includerea artificială 
a unor consideraţii şi profeţii, care, cum spune un comentator al cărţii, 
peste doi ani, adică în 1944 nu le-ar mai fi făcut?!5. Această lucrare s-a 
vrut să fie concomitent analiză şi mărturisire: „Este o interpretare şi 
spovedanie a epocii noastre” afirmă autorul în primele ei pagini. Pe de 
altă parte, el precizează că prin obiectivitatea cu care explică evoluţia 
burgheziei româneşti cartea sa este o carte de ştiinţă dar o carte care 
nu se abţine de la orice judecată de valoare: „nu poate exista gândire 
socială fără judecăţi de valoare.” Recunoaşte că stilul este didactic: 
„Lucrarea noastră este o cercetare a meritelor şi scăderilor burgheziei 
văzute pe canavaua ideii de naţiune. În judecarea burgheziei, ea oferă 
o alternare continuă de elogii şi de blamuri. Înfăţişează burghezia 
prodigioasă în exploatarea şi în mânuirea materiei, dar deficientă în 
compartimentele superioare ale sufletului omenesc: fecundă în eco- 
nomie, dar nesimţitoare în câmpul datoriilor sociale: strălucitoare ca 
cultură intelectuală, dar primitivă ca cultură sufletească”. 


2. Burghezia- categorie sociologică 


Manoilescu urmăreşte sa clarifice noţiunea de burghezie, înainte de 
a discuta despre burghezia română şi aduce o contribuţie la descrierea 
şi definirea clasei burgheze. 


213 I. Didilescu, Burghezia văzută de un economist, „Ethos”, nr. 1, 1944, p. 108. 


214 Mihail Manoilescu, Rostul şi destinul burgheziei româneşti, Editura Cugetarea - 
Georgescu Delafras , Bucureşti, 1942, p. 11. 

Un capitol întreg este consacrat noţiunii de clasă socială. Se 
recunoaşte că acest concept „este unul din cele mai enigmatice şi mai 
discutate din sociologie” În diferență de scepticismul exprimat față 
de posbilitatea definirii clasei sociale, Manoilescu crede că există o 
definiţie a acesteia. Face unele consideraţii interesante despre noțiunile 
sociale, care, după el, sunt „noţiuni nucleare”, ele descriind grupul so- 
cial prin câteva trăsături esenţiale „întrunite cu o certitudine absolută 
numai de un anumit număr de indivizi. Aceştia formează nucleul 
colectivităţii, care constituie o noţiune socială precisă desemnată cu 
un anumit cuvânt'?!'5. Cu acest principiu metodologic, Manoilescu 
analizează clasa socială. Mai întâi, clasa socială este văzută ca grup 
social permanent. Apoi, în noţiunea de clasă este inclusă ideea de 
durată şi de continuitate istorică. Clasa socială este un grup social ie- 
rarhic datorită sentimentului trăit de membrii ei despre superioritatea 
şi inferioritatea lor sau a altora. Manoilescu afirmă că sentimentul 
ierarhiei este mai important pentru definirea claselor decât condițiile 
şi raporturile economice. Un alt element în definirea clasei este averea, 
moştenire ce se transmite de la o generaţie la alta, asigurându-se astfel 
continuitatea prin filiațiunea în interiorul aceleiaşi clase. Permanenţele 
psihice caracterizează clasele. Rezultă că elementele de definiție a unei 
clase sunt: situarea tuturor membrilor unei clase într-un strat orizontal 
comun, existența unei funcţii naţionale proprii şi supraprofesionale, 
corelaţia cu proprietatea, permanenţele psihice datorate predominării 
filiaţiunii asupra adopţiunii la recrutarea de clasă. După descrierea 
trăsăturilor ei Manoilescu defineşte astfel această noţiune: „Clasa 
socială este un grup social durabil, constituit în mod predominant prin 
filiaţiune şi prezentând permanente de capacităţi şi concepţii de viață, 
deasupra generaţiilor succesive””®, 

Concentrându-şi investigația pe noţiunea de burghezie, exegetul 
constată că şi ea nu este mai puţin controversată decât conceptul de 
clasă socială. Spre deosebire de alţi autori, care discută despre bur- 
ghezie corelat cu capitalismul, în viziunea lui Manoilescu burghezia 
este considerată o clasă milenară. Mai puţin argumentat de către autor, 
acest concept are menirea de a dovedi istoria îndelungată a unei clase 

215 Ibidem, p. 20. 


216 Ibidem, p. 34. (În Dicţionar de sociologie, coordonatori Cătălin Zamfir, Lazăr 
Vlăsceanu, ed. cit., clasa socială este definită „formă de stratificare în care apartenenţa la 
diferite grupuri sociale şi relaţiile dintre acestea sunt determinate în primul rând de criterii 
economice”, p. 99). 

ce a transformat radical istoria în toate dimensiunile ei. În Evul mediu 
burghezia ar fi fost în stare pură, apoi s-a asociat cu capitalismul şi 
mai târziu cu liberalismul. Cele trei realități: burghezia, capitalismul 
şi liberalismul au apărut pe rând la epoci diferite. 

Manoilescu concepe burghezia ca o clasă socială ce a căpătat, în 
timp, trăsăturile şi funcţiile de organizatoare a celui mai productiv si- 
stem economic. De aceea, nu este greşit a spune că teoria lui Manoilescu 
despre burghezie este una a dezvoltării în etape a acesteia. După cum 
vom constata, teza lui Manoilescu va fi combătută, dar nu credem că 
ea nu se justifică, dată fiind realitatea socială şi istorică. Burghezia a 
existat din secolul al XII-lea, şi ea a avut „un orizont economic pur 
comunal şi s-a dezvoltat într-o ambianță politică medievală. Încă de 
atunci ea exercita funcţia organizării muncii şi producţiei”?", funcţie ce 
se va menţine tot timpul şi va da distincţie burgheziei față de toate cele- 
lalte clase sociale. Susținerea vechimii în timp a burgheziei urmăreşte, 
neîndoielnic, un scop, anume să demonstreze existenţa unei burghezii 
româneşti pure cu funcţia de organizare a muncii şi producției. 

Într-o a doua etapă, afirmată în secolele 16-18, burghezia devine 
capitalistă când „a avut un orizont economic naţional şi s-a dezvoltat 
în ambianța politică a monarhiei absolutiste.” Capitalismul se afirmă 
ca o formă de producţie desfăşurată în raport de beneficiul proprie- 
tarilor de mijloace de producție. În secolul al XIX-lea burghezia se 
asociază liberalismului, ea fiind burghezia liberală capitalistă. Această 
burghezie a evoluat în ambianța politică a constituționalismului demo- 
cratic. Prin urmare, „Burghezia este o clasă socială aproape milenară 
a cărei funcţiune principală este organizarea muncii şi producției 
(întâi manufacturieră şi apoi a oricărei producţii) pe baza posesiunii 
instrumentelor ei. Aceste elemente originare şi nucleare ale noţiunii 
de burghezie au rămas constante de-a-lungul veacurilor”. Burghezia 
capitalistă liberală reuneşte elemente eterogene şi suprapuse - cel 
burghez propriu-zis cu funcția de organizare a muncii şi producției 
manufacturiere peste care s-a suprapus elementul capitalist interesat 
de beneficiul întreprinzătorului ca unic mobil al economiei şi separarea 
producătorilor în două clase distincte, şi elementul liberal caracterizat 
prin libera concurenţă şi neintervenţia statului. 


217 Ibidem, p. 44. 


218 Ibidem, p. 47. Nu este lipsită de interes neincluderea, în Dicţionarul de sociologie 
amintit, a termenului burghezie. 

Teza sociologului român se înscrie în controversa ce dăinuie de un 
secol şi jumătate cu privire la începuturile capitalismului. S-a mers până 
la a susţine existenţa elementelor capitaliste în antichitate. H. Pirenne a 
adus argumente de susținere a manifestării capitalismului, încă din se- 
colul al XII-lea, în unele din dimensiunile lui: întreprinderi industriale, 
speculaţii financiare, sisteme de credit?!”. Exegeţi ai capitalismului K. 
Marx, M. Weber, W. Sombart acceptă existenţa unor elemente capi- 
taliste în diverse perioade istorice şi în diferite zone ale lumii, dar ei 
au stabilit că despre o societate capitalistă se poate vorbi numai după 
revoluţia industrială, factorul fundamental de promovare a producţiei 
capitaliste care a dus la creşterea neîntâlnită până atunci a produselor 
pentru piață şi la obţinerea de profit, reinvestit în producţie. 

Ocupându-se de burghezia liberalo-capitalistă din secolul al XIX-lea 
Manoilescu aminteşte de trei factori esenţiali ai evoluţiei economice: 
marile invenţii tehnice, expansiunea economică a ţărilor industriale, 
presiunea demografică, toți constituindu-se în elemente ale schimbării 
sociale. Pe baza lor s-au obţinut realizări excepţionale în domeniul 
economic. Occidentul a cunoscut o înflorire economică fără precedent 
datorită stimulării permanente a producției orientată spre un consum cât 
mai ridicat: „Să munceşti mult, sa produci pentru piaţă şi să exporţi cu 
orice preţ în ţări îndepărtate, căci altfel te aşteaptă sărăcia şi foametea, 
iată care erau imperativele societăţii occidentale la finele secolului 19- 
lea şi la începutul veacului al 20-lea”?%. Burghezia a răspuns la aceste 
sfidări, devenind astfel cea mai puternică clasă a societăţii. Burghezia a 
fost întotdeauna clasa care a organizat activitatea economică națională 
de orice fel, inclusiv agricultura în care a introdus tehnicile activității 
industriale. 

Ca o sinteză a celor discutate despre această categorie socială 
Manoilescu conchide: „Burghezia este clasa socială constituită din 
familiile ai căror capi organizează şi dirijează munca şi producţia 
naţională (burghezi propriu-zişi), precum şi din acei care realizează ca- 
drul şi condiţiunile necesare acestor activităţi, fie în afară, fie înăuntrul 
statului (pseudo-burghez). Burghezia este în mare măsură proprietara 
mijloacelor de producţie”?!. Burghezia conduce munca şi producţia 


219 H. Pirenne, Stage in the Social History of Capitalism, American Historical Revue, 
April, 1914, pp., 494-515. 


220 M. Manoilescu, op. cit., p. 51. 
221 Ibidem, p. 61. 

naţională şi are în proprietate mijloacele de producție. Aserţiune corectă, 
numai că este greu de acceptat noţiunea de pseudo-burghezi, pentru 
că în realitate ea nu există. Este limpede că grupurile incluse în ceea 
ce numeşte Manoilescu „pseudo-burghezi” aparţin clasei mijlocii. În 
concepţia sa clasă mijlocie este clasa care nu este nici burgheză nici 
proletară nici ţărănească. Ea ar cuprinde pe auxiliarii direcţi ai bur- 
ghezilor propriu-zişi - funcționarii comerciali şi industriali, apoi pe 
micii negustori, proprietarii mici de imobile, meseriaşi şi industriaşii 
mici, învățătorii şi preoţii de la sate. Fără să-l numească, Manoilescu 
utilizează în acest caz criteriul calificării asociat cu cel al nivelului de 
şcolarizare. Clasa de mijloc ar fi alcătuită din profesiunile de calificare 
medie din mediul urban. Manoilescu apreciază că nu pot fi incluşi în 
clasă mijlocie toţi orăşenii, deoarece în oraşe sunt familii mici de agri- 
cultori. Clasă mijlocie este un amestec de elemente direct producătoare 
şi de elemente pur organizatoare şi chiar parazitare. Cu o viziune 
uşor reducţionistă autorul include în clasă mijlocie după ce exclude 
țărănimea şi proletariatul industrial, familiile tuturor acelor care ajută 
burghezia în orice mod la împlinirea misiunilor ei. Dar țărănimea şi 
proletariatul, cu toată rezistenţa lor față de burghezie direct şi indirect, 
datorită mecanismelor economice şi sociale, ajută la afirmarea clasei 
burgheze. Mai este de observat că toată analiza claselor este realizată 
de Manoilescu prin raportare la burghezie în loc să aibă în vedere 
în primul rând activitatea desfăşurată de fiecare clasă socială - cea 
economică şi socială. 


3. Evoluţia burgheziei româneşti 


Manoilescu schiţează teoria burgheziei româneşti în faza ei de rege- 
nerare, dar nu evită a discuta despre condiţiile de naştere şi a identifica 
marile permanenţe şi constante ale burgheziei ca clasă organizatoare 
a producției. 

Criteriile de judecată a burgheziei româneşti sunt exprimate cu 
claritate: interesul integral al țării şi interesul națiunii: „Burghezia, ca 
orice clasă, nu este decât o formațiune socială cu datorii față de națiune 
şi cu drepturi derivând din împlinirea acestor datorii”22. 

Un capitol întreg este consacrat analizei critice asupra evoluției 

burgheziei româneşti. Economistul şi sociologul român face un scurt 
excurs în istoria evoluției burgheziei româneşti. Din perspectiva sa la 
începutul secolului al XIX-lea în arealul românesc exista o economie 
agrară în forme de producţie patriarhale. Românii au trecut de la un 
patriarhalism medieval traversând o eră individualistă burgheză şi 
s-a ajuns la un socialism pretotalitar. Precipitarea fazelor de evoluţie 
socială şi politică a dus la o dezvoltare a unui cadru politico-juridic 
modern. Manoilescu se înscrie în rândul exegeților ce recunosc regu- 
laritatea actului de ardere a etapelor evoluţiei sociale româneşti, ca 
principiu de construcţie socială. De aici a rezultat caracterul accelerat 
al modernizării româneşti, şi de aceea este de acord ca procesul de 
evoluție modernă a românilor a dat naştere unui decalaj faţă de acelaşi 
proces din Occident. Capitalismul comercial românesc nu a dezvoltat 
o burghezie bogată şi puternică şi nici nu s-a afirmat ca un spirit co- 
mercial autohton: „Astfel în mai puţin de un veac, de la 1829 la 1918, 
România a «ars» toate etapele evoluţiei sociale şi economice într-un 
curs precipitat, care pare a nu-şi găsi oprire şi răgaz”. 

Este curios pentru un analist ca Manoilescu sa vorbească de România 
ca o țară înapoiată: „Întocmai ca acei întârziaţi, care se instruiesc la o 
vârstă înaintată, va trebui şi noi sa facem «cursuri serale» de educație 
şi învăţătură burgheză” dovedind astfel, fără să vrea, o viziune 
occidentalo-centristă despre evoluţia noastră modernă. 

Atitudinea sa faţă de burghezia românească este contradictorie, pe de 
o parte îi semnalează deficienţele, pe de altă parte, îi remarcă realizările. 
EI crede că burghezia românească şi-a îndeplinit misiunea economică 
în linii mari, adică a reuşit să creeze o reţea de căi de circulaţie, să 
dezvolte comerțul exterior, să creeze o industrie. Burghezia românească 
a fost prin excelenţă una urbană şi centrată numai pe valorile urbane. 
În acest fel s-a creat un decalaj cronic între sat şi oraş: „tot ceea ce era 
tehnic şi orăşenesc a trecut la noi înaintea a tot ceea ce era organic şi 
rural!25%. 

În caracterizarea burgheziei apelează la distincţia lui Sombart între 
suflet şi spirit. Sufletul este dimensiunea constantă a unui popor, par- 
tea tradițională şi rigidă exprimată la poporul român prin caracterul 

fatalist, conservator şi static: „Sufletul este frâna vieţii economice”??€. 
Spiritul este marea variabilă a unui popor, partea novatoare şi mobilă, 
reprezentat la români de firea lor dinamică şi inteligenţa lor. „Spiritul 
este motorul vieţii economice”, afirmă Manoilescu. Prototipul spiritului 
dinamic ar fi inginerul, iar cel al spiritului static, agricultorul. 

Spre deosebire de apologeţii burgheziei, cum este de pildă, Zeletin 
care pornesc de la ideea că există întotdeauna coincidență între be- 
neficiul întreprinzătorilor şi beneficiul naţional, între prosperitatea 
burgheziei şi cea a ţării, Manoilescu vede evoluția noastră modernă 
prin coincidența sau necoincidenţa intereselor private cu cele naţionale. 
Economia românească s-a dezvoltat datorită intereselor private ale bur- 
gheziei străine sau autohtone: „Adevăratele interese naţionale nu numai 
că nu au fost determinante, dar nici măcar nu au fost cunoscute exact, 
fiindcă de abia de-a-lungul întregului veac al 19-lea ne-am condus de 
ştiinţa falsă şi tendenţioasă a Occidentului”?. 

Explicaţia despre evoluţia burgheziei româneşti Manoilescu a formu- 
lat-o ca o consecinţă a schimbului internaţional, aşa cum a dezvoltat-o 
în celebra sa carte din 1929, Teoria protecționismului şi a schimbului 
internațional. Conform acestei teorii industria este pivotul oricărei 
dezvoltări capitaliste, deoarece ea are o superioritate intrinsecă asu- 
pra tuturor celorlalte activități economice. Industria este o activitate 
economică de patru-cinci ori mai productivă decât agricultura chiar 
în ţările agricole. În industrie, datorită tehnicii, muncitorul obţine o 
productivitate mult mai mare decât muncitorul agricol din exploatarea 
pământului. Superioritatea industriei se menţine şi în regimul de pro- 
tecție. Această ramură economică determină îmbogățirea burgheziei 
dar şi a ţării în ritm rapid. Manoilescu probează eroarea tezei care 
argumentează necesitatea de a ne baza pe industria străină pentru că 
aceasta ne oferă produsele ei mai ieftine. Aceste produse ieftine nu pot 
fi compensate de români printr-un export al unei cantități de produse 
agricole, afirmă economistul. O agricultură primară produce extensiv 
cereale schimbate cu produsele industriale importate. Acest schimb 
convenea numai burgheziei comerciale. Idee deosebit de actuală. Ce 
fac comercianții români de astăzi? Caută orice produs intern obținut 
cu muncă puţină şi în timp cât mai scurt - acesta fiind materie primă - 
pentru a fi exportat şi a obține un câştig imediat, fără să se aibă în seamă 

226 Ibidem, p. 78. 

227 Ibidem, p. 83. 


137 


Constantin Schifirneţ 


consecinţele nefaste prin crearea dezechilibrului economic intern. 

Subliniam că lucrarea lui Manoilescu este o cercetare concretă a 
burgheziei româneşti. Manoilescu realizează prima sinteză românească 
a structurii burgheziei româneşti. În acest sens examinează structura 
burgheziei româneşti. Aceasta este alcătuită din marii industriaşi, 
marii comercianți, bancherii, marii agricultori, inginerii care exercită 
funcţii economice private, economiştii care exercită funcţii economice 
private, rentierii ce provin din cele şase categorii. În categoria pseudo- 
burghezilor intră inginerii aflaţi în servicii publice, economiştii aflați 
în servicii publice, avocaţii, medicii, universitarii, profesorii de liceu, 
funcționarii publici înalţi, magistraţii, ofiţerii, ziariştii, scriitorii, 
artiştii, pensionarii şi rentierii din categoriile amintite. Rolul lor este de 
a constitui cadrul juridic, administrativ şi tehnic, necesar organizării 
muncii şi producţiei: „Propriu-zis pseudo-burghezii realizează un 
capital imponderabil, dar tot atât de necesar producției că şi capitalul 
material, constituit din instrumente concrete”2%. În secolul 19 elemen- 
tele pseudo-burgheze erau în general suprapuse burgheziei pentru că 
funcţiile statului erau realizate exclusiv de nobilime. Pseudo-burghezii 
sunt dependenţi de burghezie. 

Din datele statistice prezentate de autor rezultă numărul mic al 
reprezentanţilor burgheziei româneşti. Clasa burgheză se ridică la 500 
000 față de 20 milioane de români, adică 2,50% din întreaga populație 
şi a opta parte din populaţia urbană. Pseudo-burghezii reprezintă mai 
mult de 80% din totalul burgheziei. Trei sferturi din pseudo-burghezie 
exercită profesii finanțate de la buget. Concluzia investigaţiei sta- 
tistice: „„Burghezia românească stă în mod precumpănitor în solda 
statului”. Sunt evidenţiate mari discrepanțe între prezența burgheziei 
în agricultură şi în sectorul industrial şi comercial, ceea ce îl determină 
pe exeget să afirme: „Agricultura noastră are un stat major extrem 
de redus, iar satele sunt aproape lipsite de orice conducere din partea 
burgheziei.” Pseudo-burghezii sunt prezenţi, în proporţie mai mare în 
oraşe. Concluzia investigaţiei sale statistice este extrem de interesantă: 
„România nu este o ţară de burghezi, dar este o țară de proprietari [...]. 
Formula structurală a României este dar: proprietari mulți, salariați 
puţini, burghezi rarissimi”?%. Nu este cazul să insistăm prea mult 

asupra acestei teze, care explică multe dintre procesele şi fenomenele 
sociale că şi conduitele unor întregi grupuri sociale, politice şi culturale 
româneşti. Aici stă motivaţia lui Manoilescu de a ne întoarce privirea 
mereu spre moştenirea proprie, în care se înrădăcinează realitățile 
sociale şi economice prezente. 


4. Satul şi oraşul 


O contribuţie esenţială aduce Manoilescu la investigarea uneia 
dintre cele mai complexe probleme sociale româneşti, satul şi țăranul 
român. Prin această analiză exegetul se dovedeşte un profund obser- 
vator al vieţii sociale şi economice reale româneşti. Neînrobit unor 
teorii străine, el are curajul de a continua gândirea eminesciană despre 
starea țărănimii, şi caută explicaţii derivate din fapte, evenimente şi 
procese sociale autohtone. Dincolo de orice idealizare paseistă sau 
folclorizantă, savantul priveşte cu obiectivitate situația satului şi a 
ţăranului. Demonstrația lui gravitează, cum este firesc, în jurul bur- 
gheziei româneşti. Pe această clasă socială o face responsabilă pentru 
perpetuarea chestiunii ţărăneşti şi a celei agricole. Burghezia a profi- 
tat, prin toate mijloacele, de sat, exploatându-l numai pentru propriile 
interese, ceea ce a adâncit prăpastia dintre mediul rural şi cel urban. 
Evoluţia economiei româneşti nu a fost niciodată dictată de interesul 
naţional românesc în integralitatea sa: „acest interes a fost satisfăcut 
câteodată grație numai unor coincidenţe întâmplătoare dintre interesele 
burghezieişi acele ale naţiunii”. 

Pe linia lui Eminescu, Manoilescu argumentează cum satele sunt 
asuprite de oraşe prin mecanismul celor două elevatoare. Burghezia 
românească realiza un comerţ inegal şi dezavantajos deoarece exporta 
produse agricole ale țăranilor în contul plăţii importului. Satele au fost 
întotdeauna exploatate de către oraş prin mecanismul numit de autor 
„elevatorul direct.” Satul furniza produse agricole oraşului, fără că el 
să primească în schimb o contravaloare echivalentă de mărfuri. A doua 
cale de exploatare numită „elevatorul indirect” este exportul românesc, 
alcătuit preponderent din produse ale satelor, cu care se plăteşte impor- 
tul românesc, destinat aproape în exclusivitate oraşelor. Cu cât era mai 
mare comerțul exterior cu atât mai mare era dezavantajul țării, susține 

Manoilescu. Importul realizat se făcea numai în interesul burgheziei 
şi astfel ea consuma mai mult decât producea: „Între interesul țării şi 
interesul burgheziei româneşti nu era - dacă socotim totul pe cadranul 
muncii - nici un paralelism. Burghezia se îmbogăţea rapid, în timp ce 
țara în totalitatea ei se ridica mult mai încet, iar satele abia dacă făceau 
vreun pas înainte, în ciuda muncii lor din ce în ce mai intensive. În toată 
această fază interesele economice externe au fost şi au rămas determi- 
nante pentru cursul economiei naţionale. Ele dictau ce să exportăm, 
ele dictau ce trebuia să producem, în funcție de nevoile străinătăţii. 
Cum spunea aşa de plastic Eminescu, burghezia străină fixa care sunt 
«mărfurile întrebate» 22. 

Manoilescu este îndreptăţit să susțină că străinătatea este un sim- 
plu intermediar care determină ca produsele satelor să fie utilizate în 
interesul exclusiv al oraşelor: „Iată de ce se poate spune că progresul 
social în România se măsoară, în principal, după cât diminuează explo- 
atarea satelor de către oraşe, prin mecanismul celor două elevatoare”?*%. 
Situaţia nu s-a schimbat nici după realizarea Unirii din 1918. Dacă 
faza comercială a fost o etapă de sacrificii pentru ţară - exploatarea 
permanentă a muncii naţionale româneşti, în faza industrială s-a evi- 
tat exploatarea exercitată pe calea schimbului internaţional. Cu toate 
acestea în România întregită, deşi prin împroprietărire se schimbase 
situația ţăranilor, burghezia a continuat s-o exploateze prin camătă. 
Burghezia românească s-a afirmat în dauna scăderii calităţii vieţii 
sătenilor şi nu prin rentabilitate economică din activităţi organizate şi 
conduse de ea şi prin profitul obţinut din acestea. Într-un studiu de al său 
din 1926, Criterii sociale în finanţele publice, Manoilescu demonstra 
că din toate cheltuielile bugetului de atunci 12% mergeau spre sate, şi 
68% foloseau oraşelor?3*, ceea ce explică totul despre istoria noastră 
modernă. Nu este vorba de simple speculaţii verbale, ci de realități 
crude generate de acest dezechilibru între cele două comunități uma- 
ne. Şi în acest caz, Manoilescu face o aplicaţie a tezelor eminesciene 
şi le argumentează cu date economice. El nu a respins ideile marelui 
poet cum este, de pildă, aceea despre compensarea între sacrificii şi 
foloasele aduse de burghezie, ci le-a acreditat tocmai pentru că vizau 
fapte şi procese sociale indubitabile. Omul de ştiinţă Manoilescu nu a 

avut prejudecata ca textele eminesciene sunt doar expresii ale imagi- 
narului poetic. 

Manoilescu a fost intens preocupat de starea socială şi economică 
a ţărănimii, conştient fiind de ponderea şi presiunea demografică în 
toate planurile vieții sociale româneşti a acestei clase soiale. El a re- 
alizat ca nodul soluționării problemelor fundamentale ale țării stă în 
chestiunea țărănească. 

În conformitate cu principiul său metodologic al studiului decalajului 
dintre agricultură şi industrie, Manoilescu observă cu luciditatea savan- 
tului: „În sectorul agriculturii se vădeşte în chip expresiv şi simbolic ca- 
racterul inorganic al economiei capitaliste”? şi prognozează: „Întregul 
viitor al burgheziei româneşti. depinde de gradul de pătrundere a 
oraşelor în sate şi de sporul de intimitate economică şi sufletească 
realizat dintre oraş şi sat”™". 

La noi există o chestiune țărănească, nerezolvată ci doar amânată. 
Avem aproape de două ori mai mulți ţărani decât este necesar pentru o 
agricultură raţională. Soluţia este ca o mare parte a populaţiei ţărăneşti 
să plece din agricultură, ceea ce înseamnă o industrializare masivă, iar 
oraşul să devină productiv înlăturându-se caracterul său parazitar. 

Pentru economistul român civilizaţie înseamnă muncă mai multă 
pentru confort şi mai puţină pentru subzistență: „Situaţia agriculturii 
noastre poate fi cuprinsă în formula sintetică: pământ bogat, utilaj 
sărac şi muncă rău plătită”, şi de aceea „....chestiunea ţărănească nu 
se poate rezolva la sate, ci numai la oraşe şi prin oraşe.” 

Pentru că industria este calea certă de progres al întregii societăți, 
exegetului nu-i scapă realitatea ca industria românească s-a dezvoltat 
dezordonat, în lipsa unui plan naţional, şi nu în funcție de nevoile 
românilor: „Ea a exploatat debuşeul pur orăşenesc creat de clasele 
mai înstărite ale colectivităţi româneşti şi a ajuns să acopere astăzi 
între 80-100% din nevoile acestei pături sociale. Dar ea nu a coborât 
încă din marile mase populare şi ţărăneşti pentru ca să-şi sporească în 
acest domeniu, însutit, psobilităţile ei [...]. Burghezia a încercat toate 
mijloacele că şi după reforma agrară sa trăiască mai departe parazitar, 
evitând de a recurge la soluţiunea - singura onestă din punct de vedere 
social - de a produce cât mai multe mărfuri industriale şi servicii sociale 

efective, pentru că numai în schimbul acestora să capete produsele 
muncii satelor “2%. 

Dezvoltarea satului o concepe ca pe un proces integrat în tipul de 
activitate europeană: „Numai o economie organizată după modelul 
european poate fi salvat ţăranul din mizeria lui”, ceea ce înseamnă o 
reconstrucţie internă a industriei naţionale. 

Manoilescu examinează burghezia românească în diversitatea ei 
regională din perspectiva economică, aşa cum G. Ibrăileanu a studiat 
spiritul critic în cultura română din cele trei mari provincii istorice. 
Exegetul constată că în Ardeal nu se poate vorbi, înainte de 1918, de o 
burghezie cu funcţii de organizare a muncii şi a producţiei, dar acolo a 
existat o clasă mijlocie de meşteşugari şi mici comercianți. Burghezia 
de aici a avut o evoluţie proprie fără legătură cu cea din Regat, desfă- 
şurându-se într-un cadru ostil şi în lipsa unei elite naționale, dar s-a 
dezvoltat o burghezie bancară, aici ființând un mare număr de bănci. 

Țăranul ardelean fiind mai prosper este mai aproape de burghezie 
decât cel din Regat. El este mai econom. Ardelenii au îndrăzneala de 
a întreprinde şi de a emigra, ceea ce nu regăsim la românii din alte 
zone. 

Interesante consideraţii întâlnim despre Banat, caracterizat ca „o 
Muntenie mai serioasă şi un Ardeal mai fin.” Zona de sud-vest „poate 
servi, alături de Oltenia, ca un rezervor oportun pentru constituirea bur- 
gheziei româneşti de mâine.” Observă cum burghezia din Transilvania 
s-a recrutat din rândul țăranilor şi de aceea: „Este aproape paradoxal că 
dimensiunile burgheze ale sufletului românesc sunt mai dezvoltate în 
Ardeal decât în vechiul Regat.” În vechiul Regat, ţăranii erau prea jos 
şi boierii prea sus pentru a se apropia de mentalitatea şi stilul de viaţă 
burghez. In Ardeal o țărănime bogată şi o intelectualitate strâns legată 
de ea sunt un mediu social favorabil virtuţilor burgheze’. 


5. Funcţiile burgheziei 


Din punctul nostru de vedere, cel mai fecund este, ideatic, capi- 
tolul consacrat funcţiilor burgheziei româneşti. Se întreprinde prima 
investigație românească asupra burgheziei concepută ca o clasă ce-şi 
asumă misiunea în numele întregii societăți sau al naţiunii. Prezentarea 

sistematică şi coerentă a funcţiilor burgheziei este o contribuţie 
excepţională la sociologia acestei clase şi la analiza proceselor de mo- 
dernizare. Funcţiile ei decurg din misiunea menită a o avea această 
clasă: „Burghezia are o mare responsabilitate istorică. Ea întruneşte 
maximum de putere politică şi economică; dar puterea obligă. Ea posedă 
maximum de cultură şi orizont; dar luciditatea obligă. În sfârşit ea atinge 
maximum de consumatie; dar consumaţia obligă [...]. Burghezia are 
astfel maximum de privilegii, între care şi cutremurătorul privilegiu al 
unor datorii sociale necomparabile cu acele ale altor clase”. 

Manoilescu se crede îndreptățit sa judece burghezia românească de 
la apariţia ei şi până azi în raport de modul cum şi-a îndeplinit datoria 
sa față de naţiune. Acest criteriu se impune şi din realitatea ca națiunea 
a fost un scop esenţial în toate actele colectivităţii româneşti. 

Pe lângă vechea ei misiune de a îmbogăţi ţara şi de a-i organiza 
producţia Manoilescu investeşte burghezia cu alte două atribuţii econo- 
mice în România reîntregită: românizarea vieţii economice şi fuziona- 
rea economică a noilor provincii într-o singură unitate economică. Dacă 
în ce priveşte prima misiune presupunea declanşarea unor complicaţii 
ideologice şi etnice, unitatea economică naţională era într-adevăr un 
obiectiv ce trebuia urgent atins. 

Manoilescu sesizează la fel ca alţi autori români, de pildă C. 
Rădulescu-Motru, diversiunea îndemnului la muncă pornită din ideea 
că românii nu muncesc. Nu este greu de recunoscut clişeul ideologic 
des repetat în epoca modernă şi contemporană a românilor, anume 
că aceştia trebuie să muncească. Manoilescu disjunge între muncă şi 
organizare: „Nu cunoaştem o manifestare mai stupidă şi mai inutilă 
decât platonicul îndemn la muncă, care revine atât de des în discursu- 
rile oficialilor noştri! [...] Adevărul este, dimpotrivă, că în România se 
munceşte mult dar se munceşte rău şi fără socoteală. Lozinca noastră 
nu trebuie să fie munca cu orice preţ, ci munca individual inteligentă 
şi colectiv organizată. [...] O burghezie adevărată nu face elogiul mun- 
cii, ci pe acel al organizării. Căci nota specifică şi misiunea în lume a 
burgheziei este [...] să organizeze “7. Manoilescu cere o muncă bine 
organizată şi eficientă, condiţie indispensabilă pentru progres, iar bur- 
ghezia este îndrituită sa aşeze relaţiile de muncă pe acest temei. 

Dar, constată Manoilescu, există multe deficienţe burgheze. 

Burghezia din România reîntregită şi-a îndeplinit misiunea sa 
economică mai puţin decât aceea din vechea Românie. Statul român 
s-a dezvoltat neprogramatic, discontinuu, incoerent, ceea ce reflectă 
neputința burgheziei de a administra ţara într-o nouă situație etnică, 
politică, culturală şi economică. Deşi realizările industriale interbelice 
sunt mari, totuşi ele nu se datoresc statului sau capitalismului român, 
ci jocului american de interese şi dezvoltate într-un mediu economic 
controlat de străinii din interior şi din afară. 

Autorul analizează fiecare funcţie economică a burgheziei: orga- 
nizarea comerţului extern şi intern, modernizarea producției agricole, 
rezolvarea chestiunii ţărăneşti şi reducerea presiunii demografice la 
sate, industrializarea, suprimarea exploatării satului de către oraş, 
agonisirea capitalului naţional, toate fiind misiuni extraordinare ce 
urmau a fi realizate în timp foarte scurt. Manoilescu concepea bur- 
ghezia românească drept o clasă cu meniri istorice, obligată de a le 
realiza, conform formulei naţional-socialiste, după care „orice patron 
este însărcinat de naţiune ca să organizeze munca şi să împlinească 
anumite funcțiuni de interes general". Nu a mai fost nevoie. Un alt 
regim totalitar - cel comunist a distrus burghezia, iar misiunile amintite 
au fost preluate de acesta, şi le-a înfăptuit în bună parte cu mijloacele 
ştiute. 

Din scrierile lui Manoilescu rezultă limpede asocierea burgheziei 
de activitatea industrială. Industria este calea esențială de afirmare 
şi susținere a burgheziei. Prin industrie este posibilă dezvoltarea 
modernă a unui popor. Fără să disocieze direct, Manoilescu înţelege 
prin burghezie, industrie, progres ca dimensiuni ale modernizării. 
Discută despre virtuțile industriei în evoluţia economică şi în educarea 
comunităților naționale, ea fiind şi o bază de cultură şi de educație 
spirituală: „Industria nu este numai cheia bogăției statelor moderne, 
dar este în acelaşi timp şi o mare şcoală a popoarelor. Nu poate să se 
ridice spre formule sociale superioare poporul care n-a făcut şcoala 
industriei”2$. 

Prin valorificarea potenţialului ei economic şi uman România are 
datele naturale pentru dezvoltarea industrială infinit superioare tuturor 
celorlalte ţări sud-est europene, susține economistul român, dar acest 
obiectiv este realizabil numai dacă burghezia îşi îndeplineşte una din 

atribuţiile ei - destinarea celei mai mari părți din plusvaluta întreprin- 
derii pentru investiții. Manoilescu cere burgheziei sa răspundă astfel 
misiunii ei specifice - agonisirea, derivată mai ales din plusvaloare şi 
mult mai rar din salarii. 

Concordant cu viziunea sa despre mecanismele după care 
funcţionează relațiile dintre ţările capitaliste, Manoilescu discută despre 
ceea ce el numeşte prejudecata capitalului - acesta ar fi inimitabil şi 
deci țările fără capital ar trebui să se resemneze a primi mărfuri indu- 
striale din ţările cu capital - teză falsă, apreciază Manoilescu, pentru 
că dimpotrivă, nu capitalul face industria ci industria face capitalul. 
Întrucât: „Capitalul iniţial al industriei este o forță necesară, dar numai 
o singură dată. [...]. Consumatorul este în orice caz acel care consti- 
tuie capitalul fabricilor. Dacă consumă mărfuri naționale, el ajută să 
se constituie şi să se reconstituie capitalul fabricilor naţionale; dacă 
consumă mărfuri străine, el ajută să se constituie şi să se reconstituie 
fabricile din străinătate”. 

Manoilescu constată că burghezia românească consumă 
disproporționat de mult şi serviciile aduse de ea colectivităţii naţionale 
nu pot compensa acest sacrificiu. Aidoma lui Eminescu, el remarcă 
nivelul foarte scăzut al productivităţii naţionale: „Caracteristica noastră 
naţională este mediocritatea, reaua calitate şi lipsa de intensitate în tot 
ceea ce muncim, iar nu dezertarea absolută de la muncă. România nu 
cunoaşte nicăieri absolutu”. 

Manoilescu ia în seamă ipoteza socializării generale. Dacă aşa 
cum se întâmpla în Rusia bolşevică, se transferă toate veniturile din 
plusvalută în folosul salariaților, rezultatul ar fi o îmbunătăţire a veni- 
turilor salariaților abia cu 20%, dar din punct de vedere al socialismului 
ar fi absurd deoarece ar avea loc o deposedare a celor mulţi în favoarea 
celor puţini, dat fiind ca numărul proprietarilor în România este de 3 
ori mai mare decât al salariaţilor. Acelaşi lucru s-ar întâmpla şi cu so- 
cializarea tuturor veniturilor burgheziei, soarta maselor s-ar îmbunătăți 
cu 4%, de unde reiese ca partea din venitul naţional consumată de clasa 
burgheză este mică şi de aceea secretul ridicării economice a maselor 
nu stă în repartizarea egală a venitului naţional între toate clasele, ci 
într-o problemă de producţie - sporirea venitului naţional prin noi 
metode de muncă şi organizare. 

Cât priveşte funcţiile sociale ale burgheziei, acestea sunt conservarea 
socială, diminuarea exploatării între clase, micşorarea fricţiunilor între 
ele, îmbunătăţirea directă a vieţii sociale, aşadar un rol de regulator al 
vieții sociale. Manoilescu argumentează falsitatea tezei susținută mai 
ales de Vintilă Brătianu, că burghezia românească a avut rol de soli- 
darizare între clasele de jos şi cele de sus. Dimpotrivă, ea a promovat 
o despărțire gravă între boierime şi țărănime, fiind din acest unghi 
alături de criticii burgheziei - junimiştii şi socialiştii - care reclamau 
distrugerea de către burghezie a solidarităţii sociale tradiționale. 

La noi, afirmă Manoilescu, nu a existat o economie a profitului ci 
numai o economie a consumației. După pacea de la Adrianopol s-a 
dezvoltat economia agricolă pentru profit. Burghezia comercială a 
transformat proprietatea mare în întreprindere capitalistă şi prin ace- 
asta a introdus virtuţi, deosebite de ale boierilor şi ţărănimii. Spiritul 
rural atât la boieri şi la țărani se distingea prin tradiţie, conformism şi 
concepţie mistică a vieţii. Burghezul se caracterizează prin progres, 
individualism, concepţie mercantilă a vieţii”. 

Revine ca un leit motiv ideea că burghezia luptă împotriva sărăciei 
şi a ignoranței, ea are misiuni importante în ridicarea țărăinimii, dar nu 
şi-a făcut datoria faţă de această clasă. Acelaşi rolul îl are burghezia în 
educarea muncitorilor. Manoilescu judecă atitudinea burgheziei față de 
cele două clase lucrative prin modul cum a răspuns trebuinţelor acestora 
şi ajunge la concluzia că totul s-a redus la crearea unui cadru legislativ 
fără a mai acționa pentru punerea sa în practică: „şi în politica socială 
faţă de muncitori, ca şi în chestiunea țărănească, apare permanentă 
latura spiritului românesc care socoteşte că legile pot face şi desface 
totul. Mania legilor, adoraţia şi încrederea în legi, este nu numai un 
efect al culturii juridice, atât de răspândită la noi, ci şi o formă comodă 
de degajare în fața unei responsabilităţi sociale precise”2*. Dar ce este 
mai grav rămâne ignorarea fabricii acolo unde ar trebui să se asigure 
asistenţă muncitorească. 

Când discută despre modul cum se achită burghezia de misiunea de 
educare a tuturor categoriilor sociale, exegetul se exprimă într-un limbaj 
destul de critic: „Burghezia în general însă a fost de o nesimţire totală 
în ce priveşte pe micii producători şi comercianţi din oraşe”"2*5. 

Un loc aparte îl ocupă studiul funcţiilor politice îndeplinite de bur- 
ghezie. Se recunoaşte că în tot secolul 19 scena politică românească a 
cunoscut trei personaje colective- străinătatea, boierimea, şi burghezia. 
Poporul nu a fost decât un simplu spectator „care de multe ori nici nu 
înţelegea ce piesă joacă”?”. Străinătatea a creat ambianța favorabilă 
pentru o nouă economie şi un nou stat românesc. Boierimea a creat 
statul. Statul a creat burghezia: „lar burghezia, drept recunoştinţă, a 
mâncat pe boieri şi a confiscat statul”2*. Burghezia este elita politică 
a României, ea îşi asumă dreptul exclusiv de a decide în viața publică. 
„Tara legală” a fost totdeauna o emanaţie exclusivă a burgheziei şi toate 
instituţiile politice preluate din Apus au fost profitabile burgheziei: 
„Clasa burgheză care s-a înfiripat de pe urma instituțiilor economice 
şi politice de import, nu şi-a însuşit în fond spiritul acestor instituțiuni, 
dar este cert că a folosit enorm de pe urma lor. Dacă nu a existat o 
adaptare sufletească ideală, a existat în schimb acea formă strânsă, 
precisă şi solidă care este adaptarea prin interes”?!. 

Burghezia este clasa cea mai productivă şi cea mai cultă, însă ea 
nu a fost astfel dintotdeauna: „În toate ţările burghezia la începuturile 
ei a trăit din anumite privilegii şi monopoluri. La noi, aceste privilegii 
i-au fost acordate direct de stat.” Statul este cel mai mare consumator al 
industriei româneşti şi protector al industriei. El este şi patron şi mare 
întreprinzător: „Bugetul apare astfel ca instrumentul cel mai puternic 
de susținere a burgheziei şi de garantare a privilegiilor ei.” 

Alte două functii importante - organizarea şi administrarea sta- 
tului stau în atenţia exegetului. Atribuţiile acestea s-au concretizat în 
alcătuirea unei birocraţii şi a unui mare număr de legi: „Pentru român 
a organiza pe hârtie, în texte şi paragrafe, este una din cele mai mari 
voluptăți. Statul român a fost construit, dacă nu ca un castel de cărți 
de joc, în orice caz ca unul ridicat din teancuri de coduri [...]. Această 
«epocă eroică» a construcțiunilor pe hârtie a statului românesc a dat 
naştere unei birocraţii formidabile'”*. În România administraţia este 
centrul de inițiativă şi de acţiune pentru orice domeniu al vieții sociale. 
Mai mult, ea s-a impus cu formele occidentale în conştiinţa şi conduita 
românilor. 

Manoilescu crede în rolul burgheziei de educare politică a națiunii. 
Întrucât burghezia a creat la noi instituţiile liberale îi revine misiunea 
dificilă de a forma spiritul civic. În trei direcţii mari trebuia să se 
dezvolte activitatea politică a burgheziei: doctrinară, organizare şi 
disciplinarea grupurilor politice, realizarea unui conţinut sufletesc în 
instituţiile politice importate. Autorul se opreşte la fiecare dintre aceste 
direcţii. Ce constată? În ce priveşte perspectiva doctrinară, stabileşte 
că de fapt nu avem doctrine politice: „La intelectualii români nu există 
pasiunea doctrinară, ci numai aceea a cotidianului politic; preocuparea 
politică a burgheziei se reduce la eternul «când pleacă guvernul», «cine 
vine» şi la meschinele probleme de remaniere în personalul guverna- 
mental. Ca gândire socială burghezia este mai mult decât inferioară; 
singurii intelectuali care au reprezentat la noi o doctrină socială şi 
politică serioasă au fost socialiştii”?%. Dintre toţi oamenii politici ai 
vechii Românii cei mai slabi doctrinari au fost liberalii. Toate marile 
personalităţi ale culturii au fost situate în afara şi împotriva partidului 
liberal. Aceeaşi sărăcie doctrinară se întâlneşte la conducătorii politici, 
iar când aceştia au avut idei le-au luat direct din străinătate. Aşa se 
explică de ce partidele de guvernământ nu au avut o ideologie clară, 
pentru că nu se regăsea în lucrări de doctrină, ceea ce a determinat să 
nu se poată da un răspuns la întrebarea ce este doctrina conservatoare 
sau ce este liberalismul. Chestiunea stăruie şi astăzi când cei care se 
consideră continuatori ai celor două partide nu ştiu foate exact ce au fost 
cele două doctrine, aducând permanent ca argument teze ale doctrinelor 
universale. Manoilescu pune o chestiune de maximă relevanţă pentru 
complinirea doctrinarului şi a acţionalului în politica românească. 
Trebuie spus că marile noastre momente istorice din epoca modernă 
nu au avut sorgintea în proiecte teoretice, adică într-un fond doctrinar 
din care să se extragă strategii, alternative de conducere şi organizare 
a unor procese noi. 

Manoilescu prezintă sociologic, mecanismele de funcţionare a pro- 
cesului de dezvoltare modernă a țării. Dacă burghezia prin definiție 
este independentă, la noi ea s-a remarcat prin obedienţă către instituţii 
de stat, din cauza puterii economice slabe. Exponentul burgheziei 
a fost Partidul Liberal, partid care a căutat să aibă control asupra 
statului, şi astfel să propulseze burghezia în instanţele de conducere 
statală: „Liberalii au instituit şi au cultivat în ţara aceasta, cu o artă 

extraordinară aservirea prin materie. Instituţiile create de dânşii vi- 
zau toate punerea marii burghezii - prin mecanismul intereselor - sub 
conducerea centrală a partidului liberal”25. Exegetul recunoaşte rolul 
Partidului Liberal în disciplinarea păturii conducătoare: „Căci era pen- 
tru prima oară - după secole - când o mare parte din clasa conducătoare 
cunoştea o formă oarecare de disciplină socială.” 

Boierii au avut securitatea materială garantată iar independenţa lor 
a fost o cauză permanentă de anarhie politică. Independenţa prea mare 
a boierimii a avut efecte negative asupra stabilității domniei şi a ţării. 
Exponenţii lor sunt reprezentanții partidului conservator: „„Netemându- 
se de mase, neumilindu-se în faţa Coroanei, conservatorii au fost în 
toate clipele mari, depozitarii neînfricaţi ai instinctului național"2*%. 


6. Naționalismul 


O analiză a rolului şi destinului burgheziei nu putea fi completă fără 
examenul unui fenomen asociat burgheziei: naționalismul. Manoilescu 
crede că naționalismul european s-a născut şi a evoluat împreună cu bur- 
ghezia liberalo-capitalistă. Naționalismul burgheziei liberalo-capitaliste 
a împărțit Europa în comunităţi de interese adverse şi inamice. Exegetul 
pune declanşarea celor două războaie mondiale pe seama acestui 
naționalism. Prin urmare acest tip de naționalism nu se mai justifică. 
Astăzi naționalismul burghez este depăşit de naționalismul totalitar. 
Naționalismul devine scopul suprem, iar burghezia unul din mijloacele 
prin care acesta îşi realizează idealurile sale. Burghezia va fi susținută 
exact cât cer interesele comunităţii naționale: „Naționalismul totali- 
tar - şi numai acesta - va supravieţui secolelor viitoare”25%. Asemenea 
afirmaţii apodictice sunt departe de îndoiala metodică şi de prudenţa, 
caracteristici intrinseci ale omului de ştiinţă, de care Manoilescu nu 
ține seama de această dată. 

Manoilescu vorbeşte de naționalismul economic românesc. Acesta 
înseamnă lupta externă a întregii economii interne împotriva intereselor 
economice ale străinătăţii şi lupta de cucerire pe seama românilor a 
poziţiilor economice hotărâtoare. 

În contextul epocii, autorul dezbate o chestiune controversată, româ- 

nizarea economiei româneşti. Să spunem, că această cerinţă a interesat 
pe o bună parte din istoricii, economiştii, scriitorii şi antropologii 
români de-a lungul unui veac. A existat o realitatea socială indiscutabilă 
- prezența unui număr mai mare de agenţi economici străini decât 
numărul românilor. După încercări nenumărate, Manoilescu se crede 
îndreptăţit sa vorbească de eşecul românizării burgheziei. Îi impută bur- 
gheziei liberale toate nereuşitele societăţii româneşti. Deşi ar fi avut la 
dispoziție permanent mecanismele statului prin birocraţia lui economică 
şi neeconomică, burghezia liberală a adoptat o politică falimentară. Nu 
uită să menţioneze ajutorul dat străinilor din ţară de Banca Naţională, 
cunoscut din propria experiență de guvernator al acestei instituții 
fundamentale. Şi evident, nu trece peste Partidul liberal, care nu ar fi 
lucrat pentru întreaga burghezie românească, din care motiv nu s-ar 
fi bucurat de interesul întregii intelectualități. Manoilescu dă vina pe 
statul român pentru nefavorizarea elementului economic românesc, 
remarcând, în acelaşi timp, inabilitatea şi mediocritatea conducătorilor 
economiei naționale. 

Inconsecvenţa lui Manoilescu se dovedeşte atunci când cere româ- 
nizarea pentru toţi străinii, dar vorba lui, românii nu cunosc nicăieri 
absolutul, deci nici în cazul relaţiilor interetnice, pentru că el însuşi 
apreciază cum românizarea trebuie să ia în seamă o excepţie, comuni- 
tatea națională germană, această fiind egală în drepturi cu comunitatea 
națională română, încă un argument despre manifestarea unui anumit 
oportunism detectabil în scrierea sa. 


7. Rolul şi valoarea instituţiilor 


S-a discutat şi se discută în spațiul public românesc despre impactul 
societății româneşti cu instituţii moderne. Contactul direct al oameni- 
lor cu instituţiile a relevat disfuncţionalităţi ale acestora, derivate din 
neaderenţa lor la trebuinţele concrete ale românilor. Faptul acesta a fost 
explicat prin caracterul străin al instituţiilor, detaşabile de particulari- 
tăţile psihologiei etnice româneşti. 

Manoilescu aduce o altă perspectivă de analiză. El crede că necesităţi 
economice au dus la adaptarea multora dintre instituţiile politice şi 
culturale occidentale, în temeiul unei selecţii: „Toate celalte instituţii 
liberalo-burgheze - care au fost atribuite exclusiv intereselor capitaliste - 

n-au avut nici un fel de legătură cu nevoile economice”. Reorganizarea 
administrativă, organizarea satului sub formă de comună, modernizarea 
Codului penal nu s-au produs din motive economice, dar s-au datorat 
unor factori ideologici. Doar Codul comercial, căile ferate şi porturile, 
camerele de comerţ, bursele, legile de liberalizare a comerțului şi sis- 
temul metric au fost create direct „de interesul economic apusean.” 

În transformarea rapidă a instituţiilor româneşti a dominat spiritul 
francez „prin definiție ideologic şi cu tendinţe de prozelitism”, cum îl 
defineşte autorul. Între spiritul francez şi cel românesc ar exista simi- 
litudini clare: „Acest spirit francez a triumfat pentru că era de fapt şi 
spiritul nostru, totdeauna gata să dea precădere motivelor ideologice şi 
să facă dovada unui perfect mimetism instituţional!”"2%. Capitalismul 
occidental a influențat numai un număr mic de instituții economice, 
tehnice şi juridice care atingeau interesele sale şi a susținut manifes- 
tarea libertății numai în economie. Politic, capitalul străin urmărea ca 
ordinea sa domnească în Principate. 

În diferenţă de junimişti şi de socialişti, Manoilescu nu ia în calcul 
rolul decisiv al instituţiilor în modernizarea economică: „Nu pe calea 
instituțiunilor, ci pe calea jocului de interese s-au produs o serie de 
transformări profunde în economia românească”, fără să ţină seama 
că din acelaşi areal occidental s-au transmis influenţe dintre cele mai 
diverse, concretizate, inclusiv în economie, în instituţii politico-juridice. 
Manoilescu se află într-o profundă contrazicere când susține că nu 
instituţiile au determinat prefaceri esențiale în economie, dar revine 
des la aserțiunea despre rolul statului în susţinerea burgheziei. Or, nu 
putea un stat medieval să propulseze burghezia ca o clasă fundamentală 
în societate, de unde divorţul dintre stat şi societate, semnalat de 
Maiorescu, Eminescu şi Caragiale. 

Analistul recunoaşte semnificaţia reală a conţinutului sufletesc în 
instituţii. Manoilescu consideră că problema instituţiilor de import are 
două aspecte: 1. Problema generală a valorii educative a instituţiilor; 
2. problema particulară a valorii şi oportunității instituţiilor de import 
în ţările înapoiate. Este delimitată o problematică generoasă de studiu 
al proceselor de dezvoltare modernă prin dimensiunea psihologică a 
instituțiilor. Autorul se mulţumeşte, nici avea altă alternativă, cu scurte 
consideraţii ce au menirea de a argumenta necesitatea instituţiilor în 

câmpul social şi politic românesc. De aceea, pentru Manoilescu este 
limpede că societatea românească a fost revoluţionată de sus în jos. 
Revoluţia instituțională s-a făcut în acelaşi timp pe două planuri: ide- 
ologic şi economic. Instituţiile sunt instrumente de continuitate şi de 
stabilitate socială, prin care se exercită în mod permanent influența 
educativă a elitei naţionale asupra maselor. 

În ce priveşte oportunitatea instituţiilor de import, acestea „sunt 
în general suspecte de inadaptabilitate”2*, pentru că este prea mare 
decalajul dintre exigenţele lor şi starea moravurilor, încât opera lor de 
educaţie devine imposibilă, şi el cere un anumit criticism raţional şi 
măsurat faţă de instituţiile şi ideile de import. 

Solidar cu E. Lovinescu privind modul de a discuta despre evoluţia 
noastră modernă, i se alătură în cererea acestuia de a se face un inventar 
al instituţiilor trecutului, întrucât el crede, spre deosebire de istoricul 
literar „că acestea au existat şi pot fi repuse în acţiune. El însuşi dă ca 
exemplu breasla, instituţia tradiţională care a salvat pe meseriaşii româ- 
ni în faţa influențelor străine. Manoilescu exprimă o atitudine normală 
față de impactul cu instituțiile moderne şi precizează că trecerea de 
la formal la calitativ nu este specifică doar românilor. Funcționarea 
repetată şi continuă a oricărei instituţii duce cu vremea la o adaptare 
automată între scopul şi spiritul său, între ea şi conținutul sufletesc al 
oamenilor?*. 


8. Elitele româneşti 


Deosebirea între liberali şi conservatori privind căile de modernizare 
a ţării este pusă pe seama diferenţei dintotdeauna de nivel sufletesc 
şi cultural dintre ei. Şi aici se poate recunoaşte eterna antiteză dintre 
tipul estetic şi reacționar, specific conservatorilor, şi tipul politic şi 
revoluționar - caracteristic liberalilor. 

Manoilescu îşi pune îndreptăţit întrebarea dacă burghezia 
românească este o elită, interesat fiind de organizarea şi conducerea 
instituțională, cu deosebire cea de la nivel statal. El socoteşte că elita 
prin însăşi natura ei, trebuie să cumuleze toate funcţiile de conducere, 
în toate sectoarele de activitate naţională, dar urmare a unei selecţii 
şi circulații a elitelor. Din analiza comparată a burgheziei româneşti 

cu burghezia franceză, germană şi americană constată „deficitul de 
responsabilitate” al burgheziei româneşti. 

O elită adevărată este numai aceea care împlineşte în acelaşi timp 
funcţiile de conducere în toate cele trei sectoare fundamentale ale 
societăţii: funcţia politico-militară, funcția economico-socială şi cea 
culturală. Există o solidaritate a acestor funcţii esenţiale care constituie 
conducerea unei societăți. Elita oricărei țări, îndeplinind aceste funcţii, 
trebuie să potenţeze toate virtuțile existente ale maselor - munca, di- 
sciplina şi vitejia - transformându-le în forțe naţionale efective - forţa 
economică, forţa politică şi forță militară. Funcţia devenirii sociale, 
funcţie voluntară, necodificată şi neremunerată, după cum o descrie 
Manoilescu, aparţine elitei, şi este îndeplinită de marii originali şi 
îndrăzneți, creatori de idealuri. În evaluarea elitelor el enunță princi- 
piul economiei forțelor - un om competent nu trebuie să îndeplinească 
niciodată o funcție inferioară propriei sale valori, iar societatea este 
obligată să se organizeze pe acest temei. 

Cu toate accentele critice, Manoilescu recunoaşte meritele elitei 
româneşti în edificarea statului român modern: „La începutul veacului 
al 19-lea, când nu exista nici conştiinţă naţională nici vreo armătură 
de stat românesc, elita a înțeles că cea mai mare urgenţă era cultura. 
Ea trebuia să-i dea poporului conştiinţa unității sale şi tot ea trebuia să 
pregătească organizarea tehnică a aparatului modern al statului; cultura 
însemna atunci prezentare în faţa lumii şi forța”?"!. Toată activitatea 
pentru cultură s-a desfăşurat pe două linii. Prima - descoperirea în 
istorie, în filologie şi în folclor a elementelor originalității româneşti 
menite să afirme în faţa lumii ființa noastră naţională”. A doua — faza 
tehnică, include toate cunoştinţele care facilitează constituirea statului 
şi dezvoltarea vieții materiale a societăţii. „În fruntea acestora a stat 
ştiinţa juridică care a avut un rol obsedant de-a-lungul veacului al 19- 
lea, servind la construcția, prin texte şi paragrafe, a tuturor instituţiilor 
noastre”, conchide Manoilescu. 

Ce s-a întâmplat cu burghezia românească? Manoilescu crede că 
aceasta a înțeles de mult nevoia de a dispune conducerea în toate marile 
sectoare ale vieţii naţionale, dar un asemenea obiectiv nu a fost atins 


261 Ibidem, p. 393. 

niciodată. Numai funcţia militară a fost împlinită exclusiv prin bur- 
ghezia românească. Funcţia politică şi cea culturală au fost penetrate 
de elemente evreieşti, iar viața economică a fost în mică măsură în 
mâna românilor. Burghezia românească nu va fi o elită până când nu 
va câştiga rolul conducător în toate aceste sectoare de acţiune socială, 
şi de aceea nu este încă elită naţională. 

Pentru observatorul vieții româneşti se desprinde faptul anulării 
principiului autorității naturale, a acelei autorităţi care nu are nevoie 
de teorii ca s-o justifice şi nici de sancţiuni ca s-o impuie, cu deosebire 
de când boierimea a dispărut ca funcţie naţională şi socială, şi odată cu 
adoptarea votului universal. Manoilescu crede că poporul nu vede în 
burghezie un model al perfecțiunii. Recunoaşte superioritatea absolută a 
burgheziei româneşti în cultură şi în îndrăzneală, dar cultura singură nu 
este suficientă pentru a o califica drept elită şi deci o clasă conducătoare. 
Calitățile sufleteşti definesc categoria socială a aleşilor. Burghezia 
românească nu are psihologic o superioritate absolută şi nici măcar 
una relativă în comparaţie cu masele. Burghezia n-are generozitate, 
n-are ţinută, nu are mai ales caracter: „Nimic nu califică mai penibil 
mediul nostru cultural decât oportunismul fără limită, care se vădeşte 
la fiecare pas, chiar în aprecierea valorilor pur intelectuale”2%. 

Superioritatea absolută, ca şi cea relativă, a unei clase conducătoare 
este determinată de un proces sistematic şi continuu de selecțiune. 
Se constată că în burghezia românească se intră prea uşor. O familie 
stabilită în burghezia românească prin meritele unei generații nu-şi 
păstrează decât rar filiaţiunea în cadrul aceleiaşi profesiuni?*. Principiul 
dinastic atât de fecund în familiile burgheziilor occidentale, este rar 
operant la români. 


9. Statul 


Am, amintit de mai multe ori despre acreditarea de către Manoilescu 

a rolului statului în formarea şi dezvoltarea burgheziei româneşti. El 
discută despre existenţa unei crize a liberalismului şi a capitalismului, 
cu efectul cel mai important - erodarea statutului burghez. O dată cu 
primul război mondial s-a accentuat criza de expansiune a capitalis- 
mului. De a-lungul secolului al XIX-lea burghezia reuşise sa asigure 
popoarelor europene o prosperitate crescândă prin deschiderea continuă 
de noi debuşeuri, datorită aservirii economice a tuturor ţărilor semici- 
vilizate. Fenomenul dominant al timpului nostru este descentralizarea 
industrială a lumii. Burghezia nu mai reuşea sa asigure prosperitatea 
națională. Prăbuşirea liberalismului, ca principiu general economic şi 
politic, nu înseamnă şi prăbuşirea întregului edificiu social. 

După ce teoretizează revenirea la forme sociale vechi pe princi- 
piul evoluției în spirală, exegetul afirmă: „Astăzi forma superioară 
de întoarcere a istoriei se cheamă totalitarism. [...] Victoria statului 
- reprezentând comunitatea naţională sub conducerea celor mai buni - 
asupra forțelor capitalismului lberist, a fost cea mai frumoasă izbândă 
pe care a repurtat-o vreodată ideea de naţiune asupra egoismului de 
grup social”, Se va ajunge prin statul corporatist la dematerializarea 
progresivă a mobilelor economice ale burgheziei şi la înlocuirea be- 
neficiului material prin bucuria de a realiza izbânzi economice, idee 
dacă nu similară, cel puțin comparabilă cu teza marxistă despre orga- 
nizarea societăţii comuniste pe principiul de la fiecare după capacități 
fiecăruia după nevoi. Ce ar însemna bucuria de realizări economice, 
dacă nu activitate desfăşurată dincolo de motivaţia strict materială? 
Manoilescu neglijează specificul naturii umane orientată de aspirații, 
idealuri şi motivații, cu toate că în altă parte recunoaşte rolul lor. S-a 
dovedit cu prisosință că din cauza limitării libertăţii de opţiune nici 
un regim totalitar nu a rezistat. 

Deşi a afirmat direct, fapt recunoscut de exegeți de ai săi, deosebirea 
dintre concepţia sa despre corporatism şi alte viziuni despre aceeaşi 
chestiune, totuşi în Rostul şi destinul burgheziei româneşti face trimi- 
teri la tipul german de corporatism. Se înţelege, departe de noi de a-l 
eticheta pe economistul şi sociologul Manoilescu drept ideolog fascist 
sau nazist. Trebuie spus că savantul român, cu toate aspiraţiile sale po- 
litice, nu a aderat, în planul acţiunii, la ideologia fascistă. Teoretizarea 
corporatismului, care se întâlneşte în unele privinţe cu doctrinele fasci- 
ste, nu se suprapune acestora. Nu este mai puțin adevărat, Manoilescu 

amestecă analize ştiinţifice excepţionale cu aserțiuni ideologice, unele 
de o rară precaritate. 

Ce înţelege Manoilescu prin corporatism? Un mod de organizare 
menită a duce la creşterea economică, şi pe această bază, a prosperității 
fiecărei naţiuni: „Formula fundamentală de organizare - oricare i-ar fi 
numele şi deosebirile de nuanţe de la ţară la ţară - este corporatismul'2*. 
Această formă de structurare a puterii statale vine după epoca de ex- 
pansiune a industrialismului occidental ce a avut ca efect acumularea de 
bogății de către țările industriale şi sărăcirea cronică a țărilor neindustri- 
alizate. Autorul Secolului corporatismului concepe regimul corporatist 
ca unul totalitar cu misiunea de a realiza un control al preţurilor, salarii 
controlate, stabilitatea preţurilor interne, impozit, toate fiind mijloace 
de asigurare a progresului economic. Totalitarismul care stă deasupra 
partidelor şi a claselor este urmarea logică a naționalismului victorios: 
„Statul totalitar apare astfel drept cea dintâi încorporare politică sinceră 
şi adecvată a naţiunii.” Corporatismul îngăduie o organizaţie pluriformă 
şi specifică fiecărei ţări cu diferențieri şi particularităţi care să țină 
seama de tradiţiile şi de geniul fiecărui popor, afirmă Manoilescu. 

Diferenţa dintre un regim socialist şi unul de economie totalitară este 
că în primul conducătorii industriei sunt funcţionari numiţi de stat, pe 
când în al doilea proprietarii sunt selectați prin ereditate şi prin capa- 
citatea fiecăruia de a se menţine în fruntea întreprinderii moştenite. 

Vorbind despre viitorul burgheziei româneşti, Manoilescu 
formulează cerința necesară a elaborării unor prognoze întemeiate 
ştiinţific: „Nu poţi fabrica după propria închipuire o societate care să 
trăiască şi să dureze”, iar mai departe scrie: „Destinul burgheziei 
româneşti nu poate fi înfăţişat nici ca o prognoză precisă, nici ca o 
viziune mistică. Ştiinţa nu o face posibilă pe cea dintâi şi nu o îngăduie 
pe cea de a doua”. Oamenii au interese, idealuri proprii şi le vor re- 
alizate aşa cum vor ei. Cu toate aceste precaţiuni, Manoilescu nu ţine 
seama permanent de ele. 

Previziunea evoluţiei burgheze este determinată de sincronism 
şi interdependenţă. Savantul român concepe dezvoltarea României 
numai în relaţie cu Europa, aşa cum s-a întâmplat în toată epoca 
noastră modernă: „pe cale să se producă şi de data aceasta, cum s-a 

produs de atâtea ori în ultimele două veacuri, între dezvoltarea socială, 
economică şi politică a lumii şi aceea a noastră”?%. Din acest punct de 
vedere Manoilescu poate fi considerat promotor al structurilor euro- 
pene. Viziunea sa nu se axează pe un autarhism economic, dimpotrivă 
se detaşează prin realismul ei. În aceeaşi direcţie ca şi Lovinescu, el 
afirmă fără echivoc: „Este copilăresc să se presupună astăzi ca o ţară 
ca România poate să aibă o dezvoltare socială şi economică absolut 
autonomă”2”. El crede că se va crea la noi un dinamism economic 
aşezat pe proprietatea privată, „dar desprins de acel egoism feroce şi 
de acea îngustime de minte care caracterizează burghezia.” Sfârşitul 
celei de a doua conflagrații mondiale îl prevedea a fi unul al unui 
început de organizare a structurilor europene: „Războiului nu-i va 
urma o etatizare, ci o reprivatizare a economiei. Pe scară europeană 
organizarea economiei se va face prin cartele internaţionale şi prin 
planuri generale europene”?”. 

Statele europene vor consimțţi la unele sacrificii aparente sau reale 
ale libertăţii lor, pentru a realiza o formă superioară de organizare 
continentală. În locul naţionalismului burghez şi capitalist, se va afirma 
naționalismul totalitar născut din înţelegerea pentru noua Europă şi 
sortit a realiza concordanța dintre interesele naţionale şi cele europene, 
susţine Manoilescu. 

In ceea ce priveşte România, aici se va instaura un stat care va 
schimba relaţia sat-oraş în sensul realizării echilibrului dintre ele. O 
bună parte din mărfurile importate în România vor fi destinate satelor, 
sporindu-se debuşeul industriei străine, recte central-europene. Țăranul 
român va fi un mare consumator, crede Manoilescu. EI reiterează ideea 
despre misiunea burgheziei în procesul de industrializare a satelor: 
„România nu-şi va găsi nici echilibrul, nici prosperitatea decât în 
ziua în care va adapta în chip raţional numărul locuitorilor săi rurali 
la suprafaţa pământului său cultivabil. Cel puţin un sfert din țărani 
spre industrii şi meserii, iată lozinca deceniilor ce va veni. Dublarea 
muncitorilor de tot felul din industrie şi meserii, iată a doua formă a 
aceleiaşi lozinci!”22. Pentru a realiza aceasta sarcină burghezia trebuie 
să renunțe la preocuparea exclusivă a beneficiului individual şi să facă 

din industrie un mare instrument de prosperitate a maselor. 

În noua situaţie ce ar apare în Europa corporatistă, burghezia ca clasă 
socială rămâne indispensabilă, iar dispariţia ei ar aduce dezorganizare, 
haos şi mişcări sociale. Nu există altă clasă capabilă de a organiza viaţa 
socială şi economică. În acest sens îşi exprimă îndoiala că țărănimea 
ar putea produce marea transformare, ea nu este un element propulsor 
şi conducător, ci reprezentativ şi consultativ. Cât priveşte proletariatul 
industrial, acesta este considerat un pericol pentru burghezie. 

Autorul vorbeşte de deficienţele interne ale burgheziei. Singurul 
pericol interior adevărat poate veni numai din sciziunea elementelor 
burgheze propriu-zise şi cele pseudo-burgheze. Manoilescu apreciază 
că burghezia nu are destulă încredere în ea însăşi, nu are îndrăzneală. 
Nu există la noi o doctrină şi conştiinţă burgheză care să-i facă pe 
burghezi mândri de superioritatea lor intelectuală: „La noi în era 
democraţiei s-au exaltat numai virtuțile maselor.” Burghezia nu arată 
prin nimic o conştiinţă de clasă conducătoare, dimpotrivă arată lipsa 
sentimentului intim al legitimităţii. Inexistenţa conştiinţei de clasă a 
burgheziei se datorează pasiunii sectare de partid. O idee de mare ac- 
tualitate reprezintă aserţiunea sa despre tendințele burgheziei româneşti 
de a prelua forme anacronice din capitalismul apusean: „Nenorocirea 
noastră este ca ne adaptăm prea bine fazei occidentale a capitalismului 
în declin, caracterizată prin toate formele de oboseală şi mai ales prin 
birocratizare”?%. 

În noua structură burghezia se va subordona statului, urmare a 
săvârşirii unei revoluţii pentru calitate, care se traduce în acţiunea 
clasei conducătoare de refacere a țării în ființa ei morală, să dea ma- 
selor încredere în elită, să creeze o adevărată comunitate naţională de 
tip totalitar. Aşadar, această revoluţie pentru calitate este o revoluţie 
sufletească. Statul însuşi este văzut ca o entitate sufletească şi trebuie 
conceput ca atare, el trebuie să fie popular, să fie expresia instituţională 
a legăturii fiecăruia dintre români cu toți ceilalți români şi mai ales 
a legăturii elitei cu masele: „Destinul României atârnă de măsura în 
care generaţiile tinere de astăzi - şi cele care vor urma - , vor înţelege 
că în România a sosit era revoluțiilor pentru calitate./ Închizând defi- 
nitiv ciclul revoluțiilor pentru formă şi al revoluțiilor pentru drepturi, 
neamul nostru va face saltul cel mai mare din istoria lui, în ziua când 

îşi va încorda puterile ca sa atingă idealul calității”. 


10. Psihologie etnică şi burghezia 


Manoilescu examinează spiritul capitalismului la români din per- 
spectiva etnică, prima tentativă autohtonă de a stabili dimensiunile 
conduitelor, sentimentelor, atitudinilor şi concepțiilor capitaliste. Un 
capitol întreg din cartea sa este consacrat psihologiei şi stilului de viaţă 
a burgheziei româneşti. 

După exeget, există nişte constante ale spiritului burghez. El reia 
ideea lui Sombart pentru care spiritul burgheziei constă în năzuinţa 
de a întreprinde. Conduita burgheză este chintesenţa utilitarismului, 
iar morala burgheză reprezintă cultivarea virtuţilor care rentează. Cu 
privire la psihologia burgheză, se spune că aceasta este axată pe ago- 
nisire şi raționalizare, calcul, estomparea fanteziei şi a sentimentului, 
metodă, disciplină şi autocontrol. Burghezia a răspândit în toate clasele 
societăţii mentalitatea calculatorie. Calculul şi oportunismul sunt esenţa 
burgheziei. Burghezia este obiectivizarea şi depersonalizarea în afaceri. 
Cei mai mulţi gânditori şi literați asociază ideea de burghezie cu aceea 
de mediocritate şi platitudine sufletească. 

Nu vom avea o elită până când nu vom avea destui oameni capabili 
să-şi susţină convingerile, să sufere pentru ele şi să se afirme în viața 
publică prin caracter, afirmă Manoilescu. Altfel, celelalte caracteri- 
stici pe care alţi exegeți le-au marcat pozitiv sunt repudiate de către 
Manoilescu. Să luăm exemplul adaptabilității, reliefată de M. Ralea ca 
modalitate de supraviețuire etnică, devine la autorul nostru o trăsătură 
inacceptabilă: „Adaptabilitatea este cea mai umilitoare din toate 
calitățile omeneşti. Numai rezistenţa şi reacţiunea inspirate de mobile 
superioare, semnalează existenţa elitelor”25. Cu toate acestea, exegetul 
nu ezită să susțină că integrarea burgheziei româneşti în spiritul noului 
veac va fi favorizată de calitatea permanentă a spiritului nostru care este 
comprehensiunea, adaptabilitatea şi darul imitaţiei, dar ea va cunoaşte 
şi presiunile Europei. 

Plecând de la disocierea lui Sombart între naturile burgheze şi 
naturile eroice, Manoilescu distinge grupurile sociale autohtone apte 
de o viaţă şi activitate capitalistă de acelea lipsite de disponibilitate la 

spiritul capitalist. 

Spiritul nostru românesc este departe de a avea vreo predispoziţie 
pentru capitalism: „Firea noastră ne face mai curând anticapitalişti. De 
aceea străinii au putut cu atâta uşurinţă să preia funcțiunile care ţineau 
de capitalism. De aceea românii înlocuiesc pe capitalişti numai de 
nevoie, atunci nu pot face altfel. În orice caz - şi acesta este faptul pri- 
mordial de la care trebuie să plecăm - românul n-are prin predestinaţie 
virtuţi burgheze. Țăranul nostru este în special la antipodul capitali- 
smului. Când are bani face din ei salbe grele de aur atârnate de gâtul 
fetelor, dar nu-l «plasează» şi nu-l speculează!”2"*. Românii se găsesc 
mai curând între popoarele eroice decât între cele mercantile. Noi nu 
avem afinități pentru capitalism nici pe cale ereditară şi nici pe aceea 
a mediului de viaţă. Puţine popoare au predispoziţii pentru capitalism 
- florentinii, scoţienii şi evreii, conchide Manoilescu. Pentru român 
viața se desfăşoară după alte norme şi criterii axiologice decât cele ce 
au impus spiritul capitalist: „Concepţia de viaţă originară a românului 
este tot ce poate fi mai departe de capitalism şi de burghezie. Românul 
este mai curând diletant decât sistematic, poet decât mercantil, boem 
decât burghez”?”. Românul are o concepție calitativă a vieţii. Viaţa lui 
nu este bazată pe calcul şi prevedere, nu se gândeşte la ziua de mâine: 
„În fundul sufletului său românul disprețuiește banul şi atunci când 
îl are şi mai ales atunci când nu-l are deloc. [...] Viaţa românului nu 
este calculată nici pe scara lui Mamon nici pe aceea a lui Chronos”. 
Cel dintâi defect, la un popor agricol cum este al nostru, este indivi- 
dualismul negativ şi nesănătos, ce trebuie corectat numai prin munca 
industrială unde maşina învață pe om sa lucreze ordonat şi coordonat, 
în cadrul colectiv reprezentat de atelier. 

Cum a devenit poporul român capitalist? O dată cu instituţiile bur- 
gheze s-au importat deprinderi şi virtuţi burgheze din nevoia minumu- 
lui de efort, idee regăsită şi la Eminescu. Mult mai târziu, după ce au 
funcţionat un timp aceste instituții au fost adoptate şi normele de viață 
ce stau la baza lor. Manoilescu vede ca necesară cultivarea virtuţilor 
utilitariste: probitatea, exactitatea şi seriozitatea, acestea fiind dimen- 
siuni ale spiritului burghez. Una dintre cele mai necesare deprinderi 
sociale pentru mediul românesc este rigurozitatea: „Burghezia este un 
regim de asprime pentru oamenii lipsiţi de seriozitate.” 

276 Ibidem, p. 295. 

277 Ibidem, p. 296. 

Valorile vieţii burgheze sunt egoiste şi ideale. Cele egoiste sunt: 
rangul, confortul, securitatea. Cele ideale sunt familia, patria, religia: 
„Clasa noastră burgheză fiind, în general, proaspătă şi ridicată de jos se 
găseşte într-o adevărată inerție ascensională. Pentru ea este un axiom 
ca fiul trebuie să ajungă mai sus decât părintele. Şi această duce la 
epuizarea ierarhiei sociale, în două sau trei generaţii”. Ciocoismul 
este un fenomen specific românesc şi se întâlneşte la toate clasele 
sociale „dar în chip superlativ la burghezie.” În schimb, nu există o 
mare distanță de la clasă la clasă. Cordialitatea şi familiaritatea este 
nota raporturilor sociale româneşti. 

Boala specifică a burgheziei româneşti este parvenitismul. Burghezia 
românească preţuieşte mai mult rangul decât averea şi goana după avere 
nu este decât un mijloc de a obţine ranguri sociale. Românul aşteaptă 
totul de la stat. 

O altă dimensiune a psihologiei etnice româneşti este intelectua- 
lismul burgheziei româneşti, devenit prejudecată şi uneori manie. 
Clasificarea oamenilor după cultura superioară, secundară sau primară 
are o valoare mai mare la noi decât la alte burghezii: „Orice român 
vrea să fie întâi ministru, apoi profesor celebru şi numai la sfârşit, 
mare bogătaş'?”. 

Exegetului nu-i scapă rolul cultural al burgheziei româneşti şi 
prezintă funcţiile culturale ale acestei clase. În viziunea sa, toată cultura 
noastră înaltă este creată şi întreţinută exclusiv de burghezie. Cu toate că 
burghezii români sunt în multe privinţe superiori în cultură burghezilor 
de aceeaşi categorie din Occident, între cultura burgheziei şi cultura 
maselor din România. există o mare disparitate, pe seama căreia se pun 
multe dintre deficienţele vieţii sociale şi economice. Acest demers îi 
oferă lui Manoilescu prilejul unui mic excurs de sociologie a culturii 
şi de accentuare a rolurilor culturale ale burgheziei: producătoare, 
distribuitoare şi consumatoare de valori culturale. 

Un fenomen paradoxal se întâmplă în cultura românească, unde, deşi 
burghezia creează şi susține cultura, se constată că şcoala şi cultura 
sunt împotriva burgheziei. Spiritul care a dominat şcoala şi educaţia 
este pseudo-burghez şi nicidecum burghez. 

O elită națională nu-şi poate împlini misiunile ei decât dacă îşi 
întrebuinţează inteligent timpul lăsat liber de ocupaţiunile profesionale, 

278 Ibidem, p. 300. 

279 Ibidem, p. 303. 

consacrându-l unor ocupaţii voluntare. De aceea, diletantismul este 
„una din puţinele frumuseți ale societăţii burgheze.” 

Manoilescu ţine să sublinieze structurarea sistemului de valori 
ale burgheziei româneşti în următoarea succesiune: rang, confort şi 
securitatea traiului, spre deosebire de burghezia occidentală, axată 
pe avere, confort şi rang: „Ideea românului despre avere şi venit este 
epicuriană; scopul acestora este consumul cu toate bucuriile lui [...] 
pe când Occidentul pune preț pe agonisire, pe siguranţă şi pe viitor, 
burghezia noastră pune preţ pe cheltuială, pe siguranţă, pe prezent. Pe 
când burghezii din Apus lucrează pentru copiii lor, burghezii români 
lucrează prea adeseori numai pentru ei înşişi”"2%0. 

Familia este valoare ideală pentru burghezul român, dorinţa de 
a avea un cămin îl caracterizează. Burghezia este singura clasă care 
trăieşte într-un sentiment de siguranţă pe care nimic nu-l justifică. „O 
familie cu tradiţie este un adevărat capital naţional”, afirmă autorul. 
Deşi burghezul român acordă prioritate familiei, se întâlneşte rar 
dinastia profesională într-o familie românească: „Tipul occidental de 
industriaş, din tată în fiu, lipseşte la noi cu totul”, crede Manoilescu. 

Asemenea altor exegeţi români — C. Rădulescu-Motru, D. 
Drăghicescu, M. Ralea - Manoilescu observă sentimentul religios ex- 
terior la burghezia românească. Creştinismul nu domină şi nici măcar 
nu stăpâneşte viaţa burghezului. Religia burgheziei româneşti este 
o religie de dumincă; ea nu-i controlează conduitele în celelalte zile 
ale săptămânii, o dovadă în plus ca burgheziei româneşti îi lipseşte 
educaţia religioasă. 

Manoilescu are o atitudine deosebit de critică faţă de intelectuali. 
Remarcă deficienţa sufletească a intelectualului, înfăţişată în stilul 
pamfletului, accentuând pe instabilitatea morală, civică şi ideologică 
a acestuia. 

Profilul psihologic al românului, şi în special al burghezului este 
completat cu o analiză a tradiţiei, care după cum am obsevat, este, la 
Manoilescu, temelia evoluţiei oricărei naţiuni. Cartea sa afirmă „un 
tradiționalism ştiinţific” şi susține că „tradiționalismul vremii noastre 
se va integra în veac şi va constitui forma ideologică de reconstrucție 
a societăţii româneşti”*!. Manoilescu discută despre forțele latente ale 
tradiţiei. Prima dintre ele este spiritualitatea creştină şi ortodoxă, „parte 


280 Ibidem, p. 307. 

integrantă a însăşi ideii de naţiune românească. Dar ar fi greşit să se 
identifice ortodoxia cu românismul”, pentru că ortodoxia a constituit un 
factor supranaţional de solidaritate creştină. O altă forță latentă - ideea 
apărării, este socotită de el o prezenţă continuă în istoria noastră. 

Alături de aceste forțe au funcţionat principiile de organizare a 
naţiunii române. Primul este principiul de organicitate în constituirea în- 
tregii societăţi. Colectivitatea veche românească n-a fost clădită pe idei 
generale şi abstracte ci în mod empiric, pe naturalitate, pe bun-simt. Un 
alt principiu — solidaritatea verticală a națiunii, s-a manifestat printr-o 
fuziune sufletească reală între elita boierilor şi masa țăranilor. Al treilea 
principiu este subordonarea economiei valorilor vieţii: „Poporul nostru 
avea o economie închinată vieții, iar nu o viaţă închinată economiei. 
Întreaga societate istorică românească de la boieri până la ţărani era 
predominată de chemări mistice, de imperative religioase sau de svâc- 
niri ale sângelui, dar nici într-un caz de momente materiale.” 

Tradiţionalismul românesc capătă expresie în ortodoxie, româ- 
nism militant, elită apărătoare şi paternală, antimaterialism. Acest 
tradiționalism este o realitate actuală, „o cerinţă şi un proces imperativ 
al veacului.” 

Acreditarea tradiționalismului urmăreşte un ţel, anume justificarea 
corporatismului. Toate virtuțile şi de viaţă cerute de corporatism se 
regăsesc în principiile tradiționalismului. Construcţia corporativă este 
o formă tradițională de viață românească. Noi am avut şi o comunitate 
populară, pe vremea când boierimea cu simţul răspunderii se îngrijea 
de o țărănime cu simţul datoriei, spune Manoilescu. 


10. Exegeza ideilor lui M. Manoilescu 


Indiscutabil, această lucrare a lui Manoilescu nu a beneficiat de inte- 
resul critic şi analitic asemănător celui pentru scrierile sale economice. 
La apariţia ei, revistele de filosofie şi sociologie ale timpului, cu câteva 
excepţii la care ne referim în continuare, nu au recenzat-o. Contextul 
în care a fost publicată a contribuit la această neluare în seamă a uneia 
dintre cele mai incitante cărți. 

Nicolae Petrescu, unul din colaboratorii la revista „Lumea Nouă” a 
lui Manoilescu, prezintă o amplă analiză, remarcând că lucrarea este 
„O examinare temeinică şi cuprinzătoare a burgheziei româneşti.” „o 

lucrare ce depăşeşte în idei şi fapte pe toate celelalte”, „titlul lucrării 
pare să indice mai mult un program decât o doctrină”. Acest studiu 
afirmă rolul constructiv al burgheziei, susține Petrescu. Prin critica 
sa asupra burgheziei că a neglijat țărănimea, Manoilescu se înscrie în 
linia Junimii. Critica se bazează pe date şi fapte, ceea ce determină 
„evitarea schematismelor rigide şi a raţionamentelor unilaterale”. 
Recenzentul observă, pe bună dreptate, că analiza lui Manoilescu nu 
marchează lipsa spiritului vocaţional al burgheziei noastre şi această 
explică dăinuirea superficialității în acțiunea şi gândirea burgheziei 
româneşti şi lipsa de continuitate în viaţa instituțională a ţării. 

I. Didilescu consacră un amplu studiu cărţii lui Manoilescu. Dintru 
început apreciază că lucrarea este „o carte plină de spirit, de vervă 
de idei, dar şi de clocotitoare afecte. Tocmai de aici şi greutatea de a 
o subordona unui gen”%*. Se subliniază critica activităţii burgheziei 
româneşti după criteriul interesului naţional şi al „interesului integral 
al ţării.” Sociologia lui Manoilescu oscilează între profetism şi critică. 
Didilescu crede că în anul 1944 autorul n-ar mai semna decât extrem 
de puţine din previziunile atât de categorice şi atât de „lipsite de riscul 
de a fi desminţite de evenimente”, aşa cum afirma însuşi Manoilescu. 
Din acest motiv recenzentul opinează: „Metoda normativă şi cultul 
profeţiilor concurează astfel pentru a face din Rostul şi destinul bur- 
gheziei româneşti o admirabilă lectură politico-literară, ce nu are însă 
nimic cu sociologia”%5. Nu împărtăşeşte critica făcută de Manoilescu 
lui Zeletin şi o consideră părtinitoare, chiar deformată. Îi reaminteşte 
că Zeletin nu a confundat libertatea de grup medieval cu libertatea 
secolului 19. I. Didilescu îl judecă aspru şi crede că privirea critică 
asupra evoluţiei burgheziei noastre nu aduce idei esenţiale. De fapt, 
universitarul ieşean nu trece cu vederea nici aserțiunile faimoase ale 
economistului. După ce recunoaşte: „Teoria productivităţii superioare a 
industriei este astfel cheia de boltă a construcției teoretice din lucrarea 
d-lui Manoilescu”? îi atrage atenţia că nu se poate susține în principiu 
acțiunea de industrializare prin argumentul „superiorității intrinseci” 


282 Nicolae Petrescu, Mihai Manoilescu, Rostul şi destinul burgheziei româneşti, „Revista 
de Filosofie”, iunie 1942, p. 350. 


283 Ibidem, p. 355. 
284 I. Didilescu, Burghezia văzută de un economist, „Ethos”, nr. 1 1944, p. 108. 
285 Ibidem, p. 109. 
286 Ibidem, p. 116. 

a industriei. 

Se analizează conceptul de burghezie şi se face observaţii pertinente 
la tezele lui Manoilescu. Pornind de la cercetări ale unor istorici occi- 
dentali, recenzentul arată că la început numele de burghezie a avut o 
semnificaţie topografică, indicând categoria acelora care locuiau sub 
zidurile burgurilor şi a cetăților şi mai târziu îşi adaugă şi înțelesul 
unor condiţii juridice deosebite, privilegiul libertăţii. Ea se compu- 
nea din oameni ce aparțineau celor mai diverse situaţii economice, 
de la comerciant la hamal. În secolele 11 şi 12 numele de burghezie 
nu corespunde unei clase sociale distincte „nici juridic, nici econo- 
mic şi nici social, nu se diferenţiase o categorie socială cu caractere 
burgheze”. Manoilescu vede naşterea capitalismului în secolul 16. 
Dar oraşele medievale nu prezintă o economie organizată de acelaşi 
tip: există oraşe cu o economie în sistem artizanal şi oraşe în Italia şi 
ţările de Jos cu o economie de tip capitalist care preface corporaţiile 
în instrumente ale intereselor personale, iar pe micii meşteşugari în 
salariați dependenţi de negustori antrepenori. Didilescu apreciază, în 
diferență de Manoilescu, burghezia şi capitalismul ca noţiuni corelate. 
Burghezia se realizează în capitalism, iar capitalismul prin burghezie. 
Burghezia este clasa celor ce dețin capital şi comandă muncă în sco- 
pul câştigului de bani. De fapt burghezia necapitalistă la Manoilescu 
este clasă mijlocie „de aceea pledând pentru reîntoarcerea burgheziei 
actuale la corporațiile medievale d-sa pledează pentru transformarea 
burgheziei în clasă mijlocie”. 

Un argument că această lucrare nu a fost apreciată la fel ca volu- 
mele economice ale autorului îl reprezintă lipsa din Bibliografia de şi 
despre Mihail Manoilescu, a celor două prezentări semnate de Nicolae 
Petrescu şi I. Didilescu?®. În rest semnalăm referiri în treacăt la lucra- 
rea discutată. Mihai Todosia, unul dintre cei mai fervenți susținători 
ai lui Manoilescu în perioada comunistă scria: „în Rostul şi destinul 
burgheziei româneşti |...] Manoilescu analizează geneza capitalis- 
mului din România dintr-o largă perspectivă economică, sociologică 
şi culturală”, dar concluzia este în spiritul ideologic al timpului: 


287 Ibidem, p. 123. 
288 Ibidem, p. 125 


289 Vezi Mihail Manoilescu creator de teorie economică, ed. cit., p. 268-303. Semnificativ, 
nici Rostul şi destinul burgheziei româneşti nu este inclusă în bibliografia amintită. 

„Fără îndoială că această lucrare este pătrunsă de o puternică tentă 
apologetică. Manoilescu vede în burghezie factorul chemat sa realizeze 
industrializarea țării.” 

Z. Ornea are o judecată afirmativă despre cartea lui Manoilescu: 
„Aş adăuga ca solida sa carte din 1944 (lapsus calami -e din 1942 -n.n.) 
Rostul şi destinul burgheziei româneşti stă, alături de Burghezia română 
a lui Zeletin şi Istoria civilizaţiei române moderne a lui Lovinescu, 
printre lucrările fundamentale în domeniu”?". 

Un recent dicţionar al sociologilor sintetizează 20 de componente 
analitice ale teoriei despre burghezie desprinse din studiul lucrării 
Rostul şi destinul burgheziei româneşti”? 


XXX 


Lucrare de anvergură, cartea Rostul şi destinul burgheziei româneşti 
reprezintă un moment esenţial în exegeza uneia dintre problemele cele 
mai dificile ale cercetării sociologice, antropologice şi istorice româ- 
neşti - naşterea şi afirmarea burgheziei româneşti. Ea conţine o teorie 
sociologică şi politologică asupra ființării burgheziei, de o actualitate 
indiscutabilă, şi rămâne o contribuţie de referinţă la explicarea unor 
procese şi fenomene din epoca noastră modernă. Ea este prima mono- 
grafie despre burghezia română analizată în totalitatea dimensiunilor 
ei de clasă fundamentală a societăţii româneşti moderne. 


291 Z. Ornea, Anii treizeci. Extrema dreaptă românească, Editura Fundaţiei Culturale 
Române, Bucureşti, 1995, p. 48. 


292 Maria Larionescu, Florin Tănăsescu, Mihail Manoilescu, în Sociologi români, coor- 
donator Ştefan Costea, Editura Expert, Bucureşti, 2001, p. 297. 

Evoluţia sociologiei româneşti a cunoscut momentul de apogeu în pe- 
rioada interbelică. Cel puţin trei sociologi de anvergură internațională: 
D. Gusti, T. Brăileanu şi P. Andrei au contribuit esenţial la afirmarea 
sociologiei în România, dar şi la dezvoltarea acestei ştiinţe. Alături de 
aceşti fondatori ai sociologiei româneşti s-a impus o nouă generaţie de 
sociologi, a căror evoluţie a fost brutal întreruptă de evenimente istorice 
absurde, tocmai acelea pe care ei le voiau estompate sau înlăturate. 
Destinul a fost crud cu Anton Golopenţia, dispărut la vârsta deplinei 
sale maturități, când ar fi putut să-şi întregească opera cu lucrări de 
sinteză asupra febrilei sale activităţi de cercetător, profesor, organizator 
de campanii sociologice, îndrumător al unor generaţii de studenţi. S-a 
recunoscut că Anton Golopenţia a fost cel mai dotat din generaţia sa 
prin capacitatea de a aborda cu competenţă şi pasiune domeniile im- 
portante ale sociologiei: „Golopenţia era însă o sinteză a mai multora 
dintre noi: filosof tot atât cât Mircea Vulcănescu, erudit şi profesor tot 
atât cât Traian Herseni, investigator deopotrivă cu mine şi organizator 
tot atât de abil că şi Octavian Neamţu”. 

Există opinia că Golopenţia nu ar avea o concepţie sociologică 
articulată din cauza fragmentarităţii scrierilor sale. Recenta editare a 
două masive volume Opere complete” relevă o doctrină sociologică 
originală afirmată sistematic şi coerent de acest profund şi original 
sociolog, vag cunoscut până acum de generaţiile de sociologi postbelice. 
Aşa cum s-a recunoscut deja, Golopenţia se distinge prin capacitatea de 
a realiza măsura cuvenită între teorie, metodă şi empirie: „Cercetarea e 
un mijloc pentru atingerea unei acțiuni mai eficace, teoria mijloc fără 
de care cercetarea nu ajunge să dea rezultate utilizabile; filosofia e un 
mijloc cu ajutorul căruia poate fi formulată teoria ştiinţelor fiecăreia 


293 H.H. Stahl, Amintiri şi gânduri, Editura Minerva, Bucureşti, 1981, p. 291- 292 


294 Anton Golopenţia, Opere complete, ediţie alcătuită şi adnotată de prof. dr. Sanda 
Golopenţia, vol. I Sociologie, Editura Enciclopedică, Bucureşti, 2002; vol. II Statistică, de- 
mografie şi geopolitică, Editura Enciclopedică, Editura Univers Enciclopedic, f.a. Se cuvine a 
marca fapta culturală săvârşită de către fiica sociologului, ea însăşi un cercetător remarcabil, 
care cu acribie ştiinţifică, abnegaţie şi credinţă în perenitatea ideilor lui Golopenţia repune în 
circulație opera părintelui său. 

din regiunile realităţii. Dar nu acţiunea de conducere trebuie să se ia 
după rezultatele, oricare [ar fi ele] ale cercetării vieţii publice, ci aceasta 
trebuie să lămurească problemele cu care au de-a face conducătorii 
statului propriu”. Sociologia este, în viziunea sa, o ştiinţă care 
examinează societatea prin măsurarea proceselor şi fenomenelor în 
temeiul unei teorii. Golopenţia nu a fost un sociograf ci un veritabil 
sociolog, adică un om de ştiinţă cu o viziune clară asupra concepției şi 
metodelor de cercetare a societății. Bine ancorat în sociologia timpului 
său, dotat cu un spirit autonom de studiu, ataşat unui program de muncă 
asiduu urmărit, orientat către valorile ştiinţei, detaşat de tribulaţiile 
politicianismului, preocupat de implicarea directă a ştiinţei în creşterea 
gradului de eficiență a administraţiei, Golopenţia s-a dovedit a fi un 
truditor şi semănător de idei pe terenul accidentat şi puţin defrişat al 
sociologiei. Într-un răstimp relativ scurt a creat o operă structurată pe 
câteva contribuţii fundamentale la progresul cercetării sociologice. 

Golopenţia a intuit necesitatea modificării concepţiei despre sociolo- 
gie în noul context social al secolului al XX-lea, şi de aceea el o judecă 
drept sociologie tradiţională, caracterizată ca teoretică, fragmentară, 
tributară „rânduielii liberale” a vieţii sociale. Sondând mersul istoric 
al societăţii, Golopenţia observă schimbarea de paradigmă în secolul 
al XX-lea față de secolul XIX-lea. În secolul al XIX-lea accentul 
era pus pe acţiunile individuale ale oamenilor de afaceri, iar lumea 
era dominată de Marea Britanie, fapt exprimat în pax britanica. În 
secolul XX situaţia mondială nu mai este dominată de o mare putere 
necontestată şi astfel s-a creat primejdia unui conflict care cuprinde to- 
ate naţiunile: „În această stare a primejduirii fiecărui neam prin oricare 
altul, rânduiala liberală a vieţii de stat a fost părăsită ca primejdioasă. 
Libertăţile lăsate inşilor au scăzut proporţional cu creşterea primejdi- 
ilor externe. Recrutarea conducerii de stat, «politica» în accepțiunea 
veacului al XIX-lea, a ajuns să fie simplificată în cele mai multe state, 
prin părăsirea tot mai generală a parlamentarismului. Administraţia 
de stat îşi lărgeşte pretutindeni şi fără încetare raza de acţiune şi a 
redevenit de mult conducere de stat”. În acest context geopolitic 
a apărut necesitatea unei întăriri eficace a statului. Evenimente din 
anii'30 ai secolului trecut au pus în discuţie modul parlamentar şi 
constituțional de a recruta guvernanți prin libera competiţie între par- 

295 Anton Golopenţia, Sociologie, ed. cit., p. 76. 

tide, ceea ce a dus la imperativul unei conduceri statale „cu autoritate, 
care să ştie da coerență maximă neamului spre a-i apăra existența 
politică”. Analistul constată o realitate evidentă, anume existenţa 
unor contradicții între diferitele componente ale societăţii: între 
producţie şi consumaţie, între agricultură şi industrie, între sat şi oraş, 
între interesele indivizilor şi nevoile colectivităţilor din care fac parte. 
Tocmai de aceea în perioada interbelică accentul cădea pe colectivitate 
şi nevoile ei. Golopenţia este primul sociolog român care înţelege noul 
trend al evoluţiei sociale în secolul al XX-lea: societatea colectivistă, 
care produce inevitabil, modificări profunde în administraţie. Aici a 
apărut tendința spre conducere legală. Administratorul se simte re- 
sponsabil pentru întreaga viață a colectivităţii administrate. Se lărgeşte 
câmpul de acţiune şi voinţa de a decide viitorul de către administrator. 
În consecinţă, tehnocratul întrevede planuri pentru toate nivelurile de 
administrare ale ţării şi este nevoit să apeleze la cercetătorii realității 
sociale şi să întocmească planuri de acţiune: „Nemaiputând cuprinde 
singur toate problemele pe care trebuie să le soluţioneze, administra- 
torul recurge la cercetătorii anume pregătiţi, care îi lămuresc feţele 
colectivităţii conduse. Ei sunt ochii de Argus şi lentila măritoare, cu 
ajutorul cărora administratorul vede amănunțit unitatea socială pe care 
o conduce şi posibilităţile ascunse în ea”. Sociologul sesiza, în mod 
natural, realitatea indiscutabilă — societatea dominată de colectivitate 
ce impunea un alt mod de administrare bazat în mod imperativ pe 
asistenţa dată de cercetarea socială: „Decisivă şi de neocolit e luarea de 
atitudine faţă de tehnica şi administraţia planificată, ale căror premise 
au fost create cândva în Europa occidentală şi care au pornit de acolo, 
dar au ajuns să fie adoptate şi stimulate pretutindeni, în toate cele cinci 
continente”. Golopenţia crede că este un alt stil al veacului care se 
învață mai bine de la americani, japonezi, ruşi, germani decât de la 
națiunile din Occidentul european. 

Golopenţia scruta lucid şi ştiinţific realitatea timpului său, şi din 
acest punct, căuta să-i descopere cauzele. El constată lipsa unei ştiinţe 
integrale a vieţii de stat, sociologiei revenindu-i misiunea examinării 
ştiinţifice a noilor realităţi sociale. Organizarea şi administrarea cad 
în sarcina conducătorilor unui stat deoarece evoluţia societăţii este 

determinată de colectivitate şi nu de individualitate ca în secolul al 
XIX-lea. Dată fiind noua realitate socială el şi-a propus să găsească 
metoda cum ar putea ştiinţele sociale să o analizeze. Sarcina esențială 
a sociologiei este să coopereze cu administraţia pentru informarea cât 
mai bună a acesteia privind stările şi procesele din propriul stat şi din 
statele străine cu care intră în contact. 

De aceea, conducătorii de stat au acum mai multă nevoie de o 
informare „precisă şi rapidă” asupra stărilor de lucruri dintr-un stat. 
Informaţia necesară conducerii unei ţări priveşte toate aspectele vieţii 
naționale. Informarea conducerii unui stat este continuă, iar informaţia 
trebuie să fie prospectivă. Nu este greu de recunoscut oportunitatea 
ideii lui Golopenţia în decalajul dintre statele actuale derivat din capa- 
citatea de a gestiona informaţia. Ţările care domină astăzi lumea sunt 
cele care au administrat eficient treburile cetăţii în temeiul unei foarte 
bune cunoaşteri a trebuințelor reale ale cetăţenilor şi a tendinţelor din 
viața internaţională. 

De altfel, Golopenţia aprecia fără echivoc orientarea cercetării 
realităţii sociale concrete şi a ştiinţelor despre viaţa de stat către 
îmbunătăţirea conducerii unei naţiuni. Informaţia aduce lămuriri 
cu privire la situaţia internă a unui stat şi la situaţia sa externă. 
Sociologul proclamă un principiu fundamental de politică a unui stat: 
interdependenţa dintre politica internă şi cea externă. Informaţia are 
în vedere situaţia demografică, economică, socială şi spirituală. Orice 
decizie despre evoluţia unui stat trebuie să se întemeieze pe o viziu- 
ne clară asupra întregii situaţii. Informaţia are rost numai dacă este 
prospectivă, ajunge la previziuni cu ajutorul teoriei, care este ştiinţa 
despre structurile tipice ale unităţilor sociale. Aşadar, Golopenţia 
pledează pentru o ştiinţă despre viaţa publică pusă în slujba acţiunii de 
conducere a societății: „În rezumat, ştiinţa despre viața de stat, pe care 
o reclamă rânduiala actuală a vieţii de stat, e întâi de toate orientarea 
conducerii unui stat printr-o cercetare continuă şi integrală a vieții 
naţiunii respective. Spre a o realiza e necesară teoria vieţii de stat şi 
filosofia. Cercetarea e naţională, teoria e relativ universală. Rezultatele 
celei dintâi sunt legate de moment şi de loc, rezultatele celei din urmă 
sunt relativ trainice şi relativ universale”5%. 

Toate aceste deziderate sunt expresia statutului social precar al 
ştiinţei despre societate. Sociologia este doar un obiect de studiu în 

universităţi fiind ruptă de ritmul vieţii sociale în continuă mişcare. 
Avem sociologii dar n-avem sociologie, afirma Golopenţia, iar socio- 
logia este de decenii doar „o alăturare de «sisteme» şi de «sociologii», 
produse mai ales de dorinţa de recunoaştere a anumitor sociologi”. 
Mai mult, există un pluralism de sociologii naţionale, dar nu există so- 
ciologia. Aceste sociologii sunt formale, istorico-empirice sau filosofie 
a istoriei: „Atitudinea ştiinţifică a sociologilor este aproape în exclu- 
sivitate simplă erudiție [...]. Din acest cerc nu se putea ieşi: sociologia 
este pentru sociologi şi sociologii pentru sociologie. Abia astăzi se vede 
clar caracterul steril al sociologiilor de până acum.” Aserţiuni de o 
actualitate indiscutabilă. Persistă şi astăzi, într-o anumită măsură, ten- 
siunea dintre profesorii de sociologie din universități, şi cercetătorii în 
domeniu din afara câmpului universitar, dintre teoreticieni şi emipirişti. 
Golopenţia observă această stare a sociologiei rezultată din contradicția 
dintre afirmarea a noi direcţii de analiză sociologică (inovațiile deri- 
vate din studiul conjuncturilor economice, tehnica oficiilor de studii 
şi de documentare ale guvernelor şi marilor întreprinderi) şi predarea 
sociologiei în universități, axată pe studiul structurii liberale a statului. 
Două tendinţe se remarcă în sociologie: una interesată de culegerea 
de fapte - sociologia empirică, cealaltă preocupată de definirea unor 
fenomene şi instituții - sociologia formală. Această stare a sociologiei o 
explică prin înlăturarea de către burghezie, o dată cu monarhia absolută, 
a concepției ştiinţei despre viaţa de stat pusă în slujba conducerii de 
stat. În preajma revoluţiei franceze au apărut ştiinţele sociale exclusiv 
teoretice. Ştiinţe şi chiar un sistem al ştiinţelor despre viaţa de stat 
au existat şi înainte de 1789, de pildă statistica descriptivă şi ştiinţa 
generală a conducerii de stat. 

Golopenţia a fost teoreticianul şi organizatorul monografiştilor 
aducând contribuţii esențiale în concepţia şi metodologia cercetărilor 
realizate de echipele conduse D. Gusti. În viziunea sa, sociologia se 
ocupă de studiul proceselor sociale pe unităţi sociale reprezentative şi 
cercetarea sociologică zonală trebuie să fie axată pe studiul zonelor 
complexe, idei afirmate în cele cinci articole-program despre studiul 
plăşii: Plăşile model, Pentru cine lucrăm, Monografia sumară a satului, 
Plăşile în care lucrăm, Ce avem de făcut în cele zece plăşi. 

In lucrarea Monografia sumară a satului propune un alt mod de a 
cerceta satul. Metoda monografică gustiană, deşi o apară de atacurile 

detractorilor, o consideră depăşită atât prin tehnicile cât şi prin disponi- 
bilitatea ei la eficiență. Golopenţia a realizat necesitatea unei implicări 
directe a cercetării sociologice în modernizarea ţării. Sociologia, în 
viziunea sa, descrie prezentul social al ţării şi sugerează soluții pentru 
o anumită etapă şi de aici necesitatea unei metode mult simplificate. 
Aceasta este monografia sumară. În lucrarea deja citată, el constată 
că deosebirile mari între ţinuturi trebuie să stea tot mai mult în atenţia 
conducătorilor administraţiei ţării, ceea ce impune cunoaşterea exactă 
a situaţiei speciale a fiecărei regiuni. Satul este analizat pornind de 
la concepţia gustiană prin cadrul cosmologic, cadrul biologic, cadrul 
istoric, manifestări economice, manifestrări juridice, manifestări po- 
litice, dar o dezvoltă concordant cu noile schimbări din viaţa socială şi 
politică. Gusti apreciază metoda monografică drept metodă de studiu 
integral al unui sat. Golopenţia demonstra, îndreptăţit, pe de o parte, 
limitarea metodei numai la o unitate socială — satul -, pe de altă parte, 
imposibilitatea monografierii fiecărui sat. După el, plasa este unitatea 
de cercetat şi propune 10 plăşi model care să fie studiate sub toate aspec- 
tele: „Nu ne mai propunem să orânduim bine viaţa numai a unui sat, ci 
ne-am luat [ca] temă de lucru plăşi întregi. A orândui bine viața unei 
plăşi însemnează mai mult decât a orândui bine fiecare sat din această 
plasă. Trebuie să soluţionezi în acest caz şi toate problemele comune 
tuturor satelor sau mai multora din ele”. Cu ajutorul monografiilor 
sumare se investigau unităţi sociale reprezentative în număr cât mai 
mare. Opera sa fundamentală rămâne cercetarea 60 de sate româneşti. 
EI a realizat ancheta sociologică a celor 60 de sate, prilej cu care a 
introdus aparatul statistic în colectarea şi prelucrarea datelor. 

Ideile sale nu sunt afirmate la întâmplare, ci ele se articulează într- 
un program doctrinar: înlocuirea cercetării empirice a tuturor satelor 
cu cercetarea tipologică, includerea în studiu a temelor privind oraşele, 
muncitorii, mahalele, burghezia conducătoare, asigurarea informării 
exacte a statului asupra ţărilor vecine şi asupra marilor puteri. În preda- 
rea sociologiei, el cere profesorilor să facă deosebirea între transmiterea 
şi perfecționarea teoriei sociologice şi operația de cunoaştere a realităţii 
sociale cu ajutorul acestei teorii. 

Sociologul concepe în mod realist chestiunea naţională. Lucrările 
sale fac dese referiri la neam, iar concepția sa sociologică vizează 
națiunea ca unitate socială. nu este naţionalist-şovină. Nu o dată el 

amendează idei, fie ele ale unor nume de mare prestigiu, cum este de 
pildă C. Rădulescu-Motru. Recenzând lucrarea acestuia, Psihologia 
poporului român, Golopenţia crede că analiza psihologiei etnice este 
profitabilă numai în măsura în care o concepe în evoluție, adică realitate 
în schimbare: „Ipoteza de lucru nu trebuie să fie cea a imuabilităţii 
caracterului naţional. Să contăm cu posibilitatea unei oarecari mlădieri 
a lui 3%, 

Golopenţia ambiţiona cu îndreptăţire, date fiind calităţile şi 
disponibilităţile sale intelectuale şi manageriale, să fie un reformator 
social, urmare şi a modelului întruchipat de profesorul lui D. Gusti. 
„Vreau sa fac ceva pentru România. Să decid şi eu destinele ei. Să-mi 
am partea la viaţa ei”, afirmă într-o însemnare de jurnal. Concepe 
modificări în toate sectoarele: învățământ, organizarea cercetării, 
structurarea instituțională, toate văzute prin criteriul eficienţei şi al 
rezultatelor concrete. Golopenţia sesizase maturizarea echipei lui 
Gusti şi-i cerea acestuia să facă schimbările de rigoare. Se gândea la 
reformarea învățământului sociologic. Seminariile ţinute de cunoscuţi 
membri ai grupului Gusti - Stahl, Herseni, Vulcănescu şi Vlădescu- 
Răcoasa - să se țină sub formă de cursuri, funcția de seminar s-o aibă 
20 de echipe alcătuite din cel mult şase-opt membri şi fiecare student 
să-şi aleagă propriul grup, o orientare mai pronunţată asupra realităţii 
sociale româneşti rurale şi urbane, cunoaşterea ţării şi pe alte căi decât 
cea a monografiei. El sugera pentru fiecare tânăr un status ştiinţific 
bine conturat care să valorizeze energia debordantă a acestui extraor- 
dinar grup de tineri, dornici de a face cultură performantă. De multe 
ori Golopenţia face analiza tinerilor monografişti, cum este, de pildă, 
articolul Cercetarea satului în România, şi face precizări instructive 
despre ei: „Tinerii aceştia se află în afara tuturor partidelor actuale şi, 
mai ales, în afara organizaţiilor de tineret extremiste. Ei se rezumă la a 
elabora punctele de vedere care decurg din actuala situaţie economică, 
spirituală şi politică din România şi urmăresc ca obiectiv reforma 
socială. Monografiştii tineri nu vor să aibă drept punct de pornire nişte 
teze abstracte, ci prezentul şi realitatea socială nemijlocită, pe care le-au 
cunoscut în cursul activităţii lor de cercetare monografică. Scopul lor 
principal constă în găsirea căii, a formei de expresie care leagă în mod 
productiv satul de oraş, agricultura de industrie, închiderea în tradiţiile 

naţionale cu deschiderea spre lume”*%. Sociologul vedea în congene- 
rii săi specialişti foarte bine pregătiți, tehnocraţi care să alcătuiască 
viitoarea elită a ţării. Pentru că „Momentul actual al României e aşa, 
cred, încât o atare înnoire e aşteptată de toată lumea”. Şi societatea 
românească avea nevoie stringentă de oameni pe deplin stăpâni pe 
domeniul lor. Golopenţia dovedeşte o cunoaştere profundă, cum foarte 
puţini o aveau, a ideilor şi doctrinelor româneşti ale timpului, încadrân- 
du-le, cu foarte multă pricepere. Cât regret rămâne că Golopenţia nu a 
lăsat o analiză sistematică a Şcolii sociologice de la Bucureşti. Ştia bine 
ce face fiecare membru al şcolii. Cu siguranţă, dacă trăia ar fi scris o 
lucrare de mare interes despre şcoala sociologică a lui Gusti. 

Golopenţia se distinge față de mulţi alţi sociologi prin capacitatea 
extraordinară de previziune sociologică. Ne vom referi doar la două 
intuiții ale sale: Prima previziune vizează instituirea păcii americane 
în jurul anului 2000, care va avea ca efect debolşevizarea României. 
Aşadar, în anul 1949 el profetiza extraordinar: comunismul va cădea 
din cauza presiunilor făcute de Occident. Dar, ţinea sa precizeze lucidul 
sociolog, va trebui preluat din societatea comunistă „tot ce poate util 
pentru dezvoltarea viitoare a României”*. Ambele previziuni s-au 
adeverit pe deplin şi dovedesc limpede marea eroare a guvernelor şi 
elitelor de după 1989 din fostele ţări comuniste de aruncare peste bord 
a întregii moşteniri din societatea comunistă, fără o analiză sistematică 
a acesteia. Un argument în plus al oportunității tezei lui Golopenţia, 
eminamente sociologică, despre informarea de către sociologi a condu- 
cerii de stat despre starea reală a unei societăţi, cu condiţia elementară 
ca sociologii înşişi să nu fie ideologi ci oameni de ştiinţă autentici. 


305 Ibidem, p. LXV. 

De la primele articole de filosofie semnate de Vasile Conta şi 
Maiorescu şi până la generaţia lui Mircea Vulcănescu este o distanță 
axiologică enormă în ce priveşte percepția filosofiei în mediile culturale 
româneşti. În a doua jumătate a secolului al XIX-lea, cu toate că elita 
ţării citea filosofie, şi cunoştea curentele filosofice ale vremii, exista o 
neîncredere în posibilitatea unei filosofii, în sensul real al termenului. 
Însuşi Titu Maiorescu, îi mărturisea lui I. Petrovici, în 1910, despre 
nerezistenţa celulei româneşti la reflexia filosofică, şi astfel marele 
îndrumător al culturii române asocia creativitatea filosofică numai cu 

De ce acest scepticism la cel ce dorea o modernizare organică a 
societăţii? Lipsa mediului propice meditaţiei, dialogului şi confruntărilor 
filosofice îl determină să adopte o anumită rezervă față de capacita- 
tea filosofică a românilor. Să nu uităm că şi Caragiale, cerându-i lui 
C.Rădulescu-Motru să scrie pentru o revistă, îl roagă sa evite subiecte 
despre filosofia transcendentală neînţeleasă de cititorul român şi să 
vorbească despre ceva ce poate fi asimilat de publicul românesc. De 
altfel, spiritul dominant în păturile culte în momentul apariţiei cărții 
sale despre Nietzsche, 1897, după cum atestă C.Rădulescu-Motru, era 
dezinteresul pentru lucrări originale sau personale, iar crearea de siste- 
me filosofice nu reprezenta scopul puţinelor articole filosofice apărute 
în acel răstimp. În învățământ, cu atât mai puţin, se căuta originalitatea, 
pentru că profesorii nu făceau decât să expună sistemele filosofice 
străine după manuale şi lucrări străine, fiind discreditaţi, dacă aveau idei 
personale. Cei care aveau o concepție filosofică originală au publicat 
în altă limbă, aşa cum au făcut V. Conta şi A.D. Xenopol. 

Deşi sub oblăduirea unui filosof — Titu Maiorescu, tinerii junimişti 
la sfârşitul secolului al XIX-lea nu se afirmau ca o generaţie de filo- 
sofi. Se vorbeşte mult de o generaţia de maiorescieni alcătuită din C. 
Rădulescu-Motru, P.P. Negulescu, Mihail Dragomirescu, S. Mehedinţi, 
L.A. Rădulescu-Pogoneanu, însă doar primul se exprimă public despre 

rosturile filosofiei în mediul românesc, şi atrage atenţia asupra lipsei de 
încurajare şi de susţinere a filosofiei de către autorităţi şi presă, aceasta 
din urmă plină de ironii şi pamflete despre filosofie, de notorietate fiind 
acelea aparținând lui Tudor Arghezi“. 

Cu o asemenea imagine despre filosofie se întâlnea generația tine- 
rilor intrată în câmpul culturii în anii'20 ai secolului al XX-lea. Spre 
deosebire de generaţiile anterioare, ea se formase sub îndrumarea 
profesorilor C. Rădulescu-Motru şi Nae Ionescu, prin studiul scrierilor 
acestora, scrieri ce incită la originalitate şi la aspiraţia către un sistem 
propriu de filosofie. Mai mult, această generaţie dispune de argumente 
concrete în interogarea statutului filosofiei în cultura românească. 

Cel ce discută într-o manieră sistematică poziţia filosofiei în socie- 
tatea românească este Mircea Vulcănescu. Dintru început se întreabă 
ce este filosofia. Nici Maiorescu, nici C. Rădulescu-Motru nu au pus 
această întrebare? De ce o pune Mircea Vulcănescu? În cultura română 
se conturase un fond de gândire filosofică în cel puţin două direcţii: 1. 
Filosofia este o ştiinţă teoretică obiectivă întemeiată pe datele ştiinţelor 
particulare ce dă răspuns la întrebările esenţiale; 2. Filosofia este ex- 
presia individualităţii gânditorului, o concepţie personală despre lume 
şi viaţă, un fel de creaţie artistică a filosofului în lumea ideilor. 

Mircea Vulcănescu observă atent tot ce se produce în domeniul 
cunoaşterii şi constată, cu uimire, imprecizia şi largheţea utilizării ter- 
menilor când se discută despre o filosofie românească. El desțeleneşte 
un teren necunoscut la noi, aşa cum face şi cu alte teme, să amintim 
aici doar termenul de generaţie dintr-un articol publicat în revista 
„Criterion”, 1934, un concept văduvit în antropologia sau sociologia 
timpului de sensuri stabilite ştiinţific, căruia filosoful român i-a con- 
ferit, printre primii, conţinutul sociologic, demografic şi antroplogic 
adecvat. 

Intr-un articol polemic cu C. Rădulescu-Motru, profesor de care se 
simte ataşat, Mircea Vulcănescu clarifică, particularitatea filosofiei 
ca mod de a gândi lumea: „În fapt, filosofia e o activitate deosebită, 
deopotrivă, şi de ştiinţă, şi de poezie. E o activitate care participă 
simultan de la natura uneia şi a alteia, dar care constituie o realitate 


308 Iată ce scria poetul în 1915: „Nici odată nu ni s-a părut mai stupidă filosofia, ca atunci, 
când atâţi eminenți lingeau bolovanii ei. (...) La universitate nu se umblă cu mofturi. Acolo: una 
din două, ori te hotărăşti să fii un bun idiot de Rădulescu, Dragomirescu, Lovinescu, ori n-ai de 
ce intra” A [T. Arghezi], H. Sanielevici, „Cronica”, anul I, nr. 45, 20 decembrie 1915, p. 895. 

nouă, calitativ deosebită şi de una, şi de alta”**. Concepţia lui Motru 
privind filosofia în mediul românesc dă seama pentru un anumit mod 
restrictiv de a gândi filosofia în spaţiul românesc, ceea ce i-a adus un 
reproş din partea lui Mihail Dragomirescu încă din anul 1899. Cu atât 
mai mult, tânărul Vulcănescu este indrituit să nu admită limitarea 
filosofiei la ştiinţă, şi de aceea consideră fals argumentul lui Motru 
despre caracterul exclusiv ştiinţific al filosofiei. Dacă nu ştiinţificita- 
tea dă caracter clasic filosofiei, nu mai este nici un temei de excludere 
din învățământ a unei filosofii neştiinţifice, conchide Vulcănescu. 
Am spune despre viziunea sa asupra filosofiei că este o sinteză între 
concepția lui Rădulescu-Motru şi cea a lui Nae Ionescu, cu ecouri din 
maiorescianism. 

El ţine să dovedească existenţa unei filosofii româneşti, un obiectiv 
al generaţiei lui, care deşi opusă generaţiilor vechi, îşi asumă continu- 
itatea şi deci moştenirea acestora. 

Spirit analitic, Mircea Vulcănescu stabileşte întâi condiţiile de 
existenţă a unei filosofii româneşti: 1. Existenţa unei activități de 
filosofare autentică şi originală printre români, născută din motive 
româneşti; 2. Existenţa unui mediu de difuziune a ideilor filosofice în 
limba română; 3.Existenţa unei problematici şi a unor sisteme filosofice 
specific româneşti. 

Prin urmare, Mircea Vulcănescu vede filosofia românească într- 
un alt cadru ideatic decât C. Rădulescu-Motru şi ia în seamă reflexia 
filosofică asupra oricărui tip de realitate, cu alte cuvinte el nu pleacă 
de la ideea că filosofie este doar gândul fundamentat în ştiinţă. 

Mircea Vulcănescu creionează pentru prima dată în filosofia ro- 
mânească tipul filosofului, probă a diversităţii meditaţiei filosofice în 
mediul românesc şi găseşte trei tipuri de filosofare: pedagogul social sau 
îndrumătorul, profesorul şi filosoful propriu-zis. Dincolo de o oarecare 
imprecizie a celor trei termeni, sa admitem oportunitatea lor. 

Vorbind de primul tip, cel al îndrumătorului, el apreciază că acesta 
domină mişcarea filosofică autohtonă, iar succesul lui îşi are expli- 
cația în interesul burgheziei româneşti pentru acest fel de filosofare. 
Observaţie foarte interesantă ce ridică o întrebare legitimă: de ce 
burghezia noastră se mulţumeşte numai cu o filosofie politică, spre 
deosebire de Apus unde burghezia se regăseşte în toate ramurile filo- 


309 Mircea Vulcănescu, Pentru o nouă spiritualitate filosofică, cuvânt înainte de Constantin 
Noica, ediţie de Marin Diaconu şi Zaharia Balinca, Editura Eminescu, 1992, p. 207. 

sofiei? La o primă vedere, am spune că burghezia românească este pe 
cale de cristalizare fiind alcătuită predominant din grupuri din afara 
sferei productive, orientate prioritar spre chestiunile politice. 

Cel de al doilea tip, profesorul de filosofie, transmite vocabularul, 
tehnica de lucru şi ideile altora, învaţă pe alţii să gândească şi ar înlo- 
cui propria filosofare cu adunarea de material, în principal din cărți 
asupra cărora meditează. Caracterul esențial al filosofiei de catedră 
este claritatea. 

Al treilea tip este filosoful pur şi simplu care filosofează pentru că 
nu poate face altfel, fără vreo motivare profesională. 

Fiind stabilite aceste tipuri în cultura noastră, Mircea Vulcănescu 
crede că a făcut dovada existenţei unor preocupări filosofice în mediul 
românesc pentru a susține: principala formă de filosofare este filoso- 
farea politică, dar cea mai caracteristică este filosofarea didactică, iar 
filosofarea pură este restrânsă din cauza împrejurărilor sociale. 

Fiinţarea celor trei moduri de filosofare se datorează mediului fi- 
losofic românesc. Dacă generaţia grupului maiorescian era obligată să 
observe, în continuitate cu concepţia magistrului său, inexistenţa bur- 
gheziei, Vulcănescu, dimpotrivă consideră că o primă caracteristică a 
mişcării filosofice este caracterul său strict burghez, deoarece meditaţia 
filosofică se exersează numai în oraş: „Filosofia este o îndeletnicire 
aproape exclusiv în lumea oraşelor noastre”3!0. 

Însă în modul cum scrutează burghezia românească se întâlneşte cu 
spiritul maiorescian, observând că mai toate temele de cultură burgheză 
românească îşi au rădăcinile în cultura altor neamuri. De aceea, filosoful 
român ar fi înstrăinat de problemele mediului său, pentru că temele 
gândirii sale sunt preluate din lumea apuseană în care se mişcă, dar 
înstrăinarea lui de spiritul autohton nu este totală. 

Exegetul discută o chestiune fundamentală a evoluţiei filosofiei 
româneşti, anume constituirea ei ca mod de a reflecta asupra unor teme 
preluate din alte culturi. După opinia noastră o evoluţie socială orga- 
nică în arealul românesc ar fi trebuit să se regăsească într-o filosofie 
românească. Or, dezvoltarea modernă românească nu a fost generată 
de o filozofie autohtonă. Edificarea civilizaţiei române moderne s-a 
întemeiat pe tipuri de gândire împrumutate din civilizațiile apusene. 
Organismul politico-juridic şi cel instituţional românesc modern s-au 
constituit aidoma celui din civilizaţia occidentală, şi nu ca efect al unei 


310 Ibidem, p. 197. 

concepţii proprii. Orice curent de idei de aiurea circula nestingherit în 
societatea românească fără a fi respins prin o „luptă” a gândirii „tra- 
diționale” româneşti cu filosofia occidentală. Foarte rar se auzea vreo 
voce despre primejdiile ce ar decurge din prea marea disponibilitate a 
elitei autohtone pentru modul ei de a gândi în spiritul filosofiei occi- 
dentale. Este clar că avem în vedere dezbaterea în forumul public, ca şi 
elaborarea de lucrări care să respingă sau sa combată teze şi doctrine 
occidentale, şi să propună o gândire filosofică alternativă. Singurii ce 
continuau să ofere un mod propriu de meditaţie erau teologii. 

Mircea Vulcănescu susţine că pentru fiecare tip de filosofie există 
un mediu special: un mediu al filosofiei politice, un mediu al filosofiei 
didactice, un mediu căruia i se adresează filosofarea pur şi simplu. 
Mediul filosofiei politice este un mediu activ şi dinamic. Exegetul 
surprinde o realitate, ce dă seamă de orientarea unor mari gânditori 
români spre analiza acestui tip de gândire şi avem aici în vedere în pri- 
mul rând pe Eminescu şi Maiorescu. Mircea Vulcănescu îi menţionează 
pe cei doi, însă doar ca exponenţi remarcabili ai teoriei formelor fără 
fond. Ne explicăm cheltuirea energiei lor intelectuale, a lui Eminescu 
în articolul de ziar, iar a lui Maiorescu în discursul parlamentar, din 
nevoia de a da răspuns la problemele presante ale timpului. De fapt, cei 
doi remarcabili gânditori au fost mânaţi de cerinţele reale ale mediului 
lor. Are dreptate Mircea Vulcănescu când spune că mediul filosofic 
politic este un mediu original, care obligă la exprimarea propriilor 
nevoi de cugetare. 

Referitor la mediul academic, Vulcănescu observă lipsa catedrelor 
de metafizică, expresie a prejudecăţii că metafizică este o rămăşiţă a 
trecutului. Învăţământul filosofic este dominat de pozitivim şi criticism. 
Constată neglijarea filosofiei ştiinţelor, disicplină predată de profesorul 
său C. Rădulescu-Motru cu 20 de ani în urmă. O altă judecată a sa, 
rămasă până astăzi valabilă: filosofii români sunt mai ales oameni cu 
pregătire literară, mai apți sa discute despre ştiinţă decât de a studia 
concret o ştiință”!!. Chiar şi în acest context nu tocmai favorabil înte- 
meierii gândului pe experimentul ştiinţific, scrie Vulcănescu, unele 
ramuri ale filosofiei — psihologia şi sociologia se desprind ca disicpline 
autonome cu statut de ştiinţă. 


311 Idee reluată astăzi de Mircea Flonta preocupat, pe bună dreptate de omnisciența 
literaţilor în cultura română, vezi lucrarea sa Cum recunoaştem Pasărea Minervei, Editura 
Fundaţiei Culturale Române, 1998. 

În aceeaşi măsură este de observat lipsa şcolilor filosofice româneşti, 
pentru că mai toţi filosofii noştri se orientează şi se definesc în raport 
de filosofia străină, şi aproape deloc în raport cu pozițiile colegilor lor 
din ţară. De aceea filosofia didactică la noi nu are caracter polemic, 
susţine Mircea Vulcănescu. 

Ce s-ar mai putea adăuga la aceste pertinente observaţii făcute cu 
mai bine de 70 de ani în urmă? Aproape nimic semnificativ. Şi astăzi se 
interoghează în medii diverse despre existenţa unei filosofii româneşti, 
deşi moştenirea actuală este cu totul alta decât cea scrutată de Mircea 
Vulcănescu. 

În România, după primul război mondial, ştiinţele socio-umane - 
filosofia, psihologia, sociologia - cunosc o intensă evoluţie. Să amintim 
numai existenţa unor periodice pentru fiecare specialitate: „Revista de 
Filozofie”, „Analele de Psihologie”, „Arhiva pentru reforma şi ştiinţa 
socială” şi „Sociologie Românească.” Se afirmă puternic sociologia, 
nu doar ca o ştiinţă teoretică despre societate, ci mai mult, ca o cale 
de cunoaştere directă a proceselor, faptelor şi evenimentelor sociale. 
Va trebui odată întreprins un studiu de adâncime a contextelor în care 
a ajuns sociologia, practic inexistentă în mediul academic, înainte de 
primul război mondial, să domine mişcarea ştiinţifică, inclusiv printr- 
un învățământ dezvoltat — patru catedre universitare de sociologie, şi 
predarea ei în şcoli normale şi în învăţământul secundar -, iar în Italia în 
aceeaşi perioadă, când activau Pareto şi Mosca, nu exista nici catedră de 
sociologie! Această extraordinară moştenire a rămas mult timp o terra 
incognita pentru multe generaţii, după cel de al doilea război mondial. 
Să nu uităm că în anii'50 din secolul al XX-lea, regimul comunist a 
interzis sociologia, considerată ştiinţă burgheză! Deşi reintrodusă în 
învățământul superior după anul 1965, reprezentanţi remarcabili ai 
sociologiei din perioada de dinainte de 1944 au suferit în continuare o 
restricționare a difuzării întregii lor opere. 

Pentru că în paginile care urmează prezentăm câteva consideraţii 
despre contribuţia lui Mircea Vulcănescu la dezvoltarea sociologiei, 
ne simţim obligaţi cu o mărturisire, care nu are altă menire decât de a 
readuce în actualitate dificultatea cu care s-a repus în circulaţie opera 
acestui mare făuritor de grandioase proiecte intelectuale. În anul 1983 
am predat Editurii Albatros lucrarea Generaţie şi cultură, şi, aşa cum 
era obiceiul atunci, a fost dată unui specialist în care editura avea mare 
încredere, cu deosebire în ce priveşte calitatea lui de cenzor ideologic, 
pentru elaborarea unui referat de acceptare. Ca orice autor, aşteptam cu 
nerăbdare acel referat, dar el a întârziat să vină aproape doi ani. Între 
timp, mi se transmite, de către un coleg, ca respectivul referent, profe- 

sor universitar, se interesa, dacă nu cumva Mircea Vulcănescu a fost 
legionar. Motivul? Eu analizam articolul lui M.Vulcănescu, Generația, 
un studiu fundamental, am spune teoretic fondator, despre generaţie, 
publicat în revista „Criterion”, pe care îl consider şi astăzi, o analiză 
ce premerge studiile generaţioniste din anii'60 ai secolului trecut, în 
rezumat, o contribuție remarcabilă a unui sociolog român la clarifica- 
rea unei teme de acută oportunitate socială. Ce arată acest exemplu? 
Cenzorul regimului trecut dovedea o ignoranță exemplară asupra operei 
şi activităţii publice a lui Mircea Vulcănescu. El voia să se asigure cu 
orice preţ, că nu greşeşte, ideologic, cu verdictul ce trebuia să-l dea cărţii 
mele. Să mai spun, că în referatul său nu a menţionat măcar un cuvânt 
despre studiul lui Mircea Vulcănescu? Acel profesor nu era singurul 
universitar sau cercetător din epocă, lipsit de elementare cunoştinţe 
despre gruparea „Criterion.” Se ştia vag doar că membrii ei aparţineau 
orientării de dreapta. Cazul Vulcănescu dovedeşte amânarea sau chiar 
anularea punerii în circulaţie a fondului de gândire al elitei româneşti 
interbelice. Dincolo de aspectele politice şi ideologice, oricum aduse 
în prim plan din cauza curentului general din perioada postbelică, 
- astăzi reluate cu obstinaţie, parcă într-o manieră şi mai agresivă -, 
ceea ce nu putea accepta regimul comunist a fost ideea unei generaţii 
de excepţie în perioada interbelică*?. În contextul oficial de atunci se 
urmărea întărirea doctrinei de explicare şi justificare a procesului de 
omogenizare socială, iar un apăsat accent pe existența unui fond idea- 
tic românesc despre stratificare, eterogenitate şi diversitate socială nu 
putea fi acceptat necondiţionat, cu atât mai mult cu cât asemenea idei 
veneau din partea ideologiei dreptei. 

Nu ştim ce va fi fost dacă nu s-ar fi produs sfârşitul tragic al acestei 
excepţionale personalități, probabil am fi avut un opus vitae magnum, 
aşa cum se întâmplă la sfârşitul unei îndelungi şi verificate experienţe 
intelectuale. Şi Mircea Vulcănescu avea toate datele unei opere ce ar fi 
marcat profund ştiinţele socio-umane. Cum el se integrase, am spune 
organic, în spiritul noii generaţii interbelice, enunțat şi teoretizat de 
şeful recunoscut al acestei grupări tinere, Mircea Eliade, concepția şi 


312 Nu este lipsit de importanţă faptul că în Bibliografia principalelor lucrări despre D. 
Gusti şi despre Şcoala sociologică de la Bucureşti, (D. Gusti, Opere, vol. I. Editura Academiei, 
1968) Ovidiu Bădina şi Octavian Neamţu cei doi editori ai scrierilor lui Gusti, care au făcut 
un lucru demn de toată lauda prin publicarea operelor marelui sociolog în condiţii destul de 
potrivnice, nu amintesc lucrarea lui Mircea Vulcănescu despre Gusti, dar nici Istoria sociologiei 
româneşti a lui T. Herseni. 

acțiunile sale sunt întemeiate pe această nouă spiritualitate. Să reamin- 
tim succint tezele lui Mircea Vulcănescu despre generaţie, care, credem, 
ele însele pot explica idei din opera gânditorului nostru. In deosebire, de 
congenerii săi, Mircea Vulcănescu nu s-a mulțumit doar cu afirmarea 
publică a noii generaţii, ci a găsit de cuviinţă că este necesară o clarifica- 
re teoretică a conceptului de generaţie atât de vehiculat în epocă în toate 
mediile intelectuale. Definirea termenului era necesară în stabilirea cu 
rigoare a diferenţelor şi asemănărilor între generaţii, deoarece foarte 
dotatul tânăr asistent universitar era preocupat de căutarea acelor linii de 
continuitate culturală românească, în care se regăsesc toate marile valori 
ale românilor. De aceea, spre deosebire de dezbaterile despre generaţie 
din epocă, axate, în principal, pe dimensiunea biologică sau pe cea 
culturală, Mircea Vulcănescu o abordează ca o realitate ce impune exa- 
minarea sa din varii perspective“!5. Biologic, spune exegetul, generația 
se afirmă în relaţia părinţi-copii, fiecare generaţie fiind alcătuită din 
grupul descendenților dintr-un părinte comun. Sociologic, generaţia 
este discutată pe două paliere: sensul restrâns, generaţia se constituie 
în relaţia dintre adulţi şi tineri, iar în sensul sociologic general, ea este 
o „unitate socială condiţionată de faptul apropierii de vârstă sau mai 
pe scurt, grup de vârstă.” Cum spuneam altădată, această ultimă idee 
a sociologului român o vom regăsi amplu dezvoltată în teoriile socio- 
logice despre vârstă, cu deosebire la T. Parsons şi S.N. Eisenstadt?" 
Pentru Vulcănescu, factorul vârstă are o semnificaţie relativă în gene- 
rarea diferenţierilor sociale: „Cu cât o societate e mai complexă, adică 
cuprinde subdiviziuni mai numeroase şi de natură mai variată, cu atât 
importanţa relativă a factorului vârstă scade” Într-adevăr, vârsta este un 
indicator de diferenţiere socială preponderent în societăţile tradiționale, 
ierarhiile sociale între grupurile de vârstă fiind unul din mecanismele 
esenţiale de funcţionare a vieţii sociale, de conservare a ordinii şi 
stabilităţii sociale. Rezultă din aserţiunea vulcănesciană, o concluzie: 
cum tinerii se exprimau năvălnic şi revendicau statutul de grup intelec- 
tual efervescent, iar cadrul social a acreditat-o ca atare, pentru „noua 
generaţie” din perioada interbelică, societatea românească interbelică 
ar fi fost o societate simplă, nediferenţiată puternic. Mircea Vulcănescu 


313 Mircea Vulcănescu, Generaţie, „Criterion”, 3-4, 15 noembrie-l5 decembrie 1934, 
pp. 3-6. 

314 Constantin Schifirneţ, Generaţie şi cultură, Editura Albatros, Bucureşti, 1985, p. 
28. 

dă un răspuns, prin conceptul de generaţie, întrebării referitoare la 
stadiul de evoluţie modernă a României. Pe de altă parte, această idee 
despre relaţia dintre factorul vârstă şi nivelul de eterogenitate socială 
a fost amplu dezbătută în răstimpul puternicilor mişcări de tineret 
ce au zguduit bogata şi dezvoltata societate occidentală în anii'60 ai 
secolului al XX-lea, unde, după cel de al doilea război mondial, para- 
doxal, s-a ajuns la revolta tinerilor, care cereau recunoaşterea de către 
societate a identităţii lor sociale, ceea ce a determinat revizuirea unor 
concepte şi teorii sociologice importante, tocmai pentru că vechiul 
sistem operaţional de studiu al societăţii nu lua în discuţie vârsta, cu 
expresia ei socială relațiile dintre generaţii. Aşadar, Mircea Vulcănescu 
sesizează, în condiţiile societăţii româneşti, importanţa factorului vârstă 
în reglementarea raporturilor sociale, în timp ce sociologii din Occident 
din perioada interbelică, în convingerea lor că o societate modernă este 
intens diferențiată, vârsta nu ar reprezenta un indicator în explicarea 
proceselor şi conduitelor sociale. 

În viziunea lui Mircea Vulcănescu generaţia este o grupare de ordin 
statistic (relaţia formală dintre grupul social şi vârsta membrilor săi) 
şi în sens istoric (relaţia calitativă care leagă membrii grupului social 
compus din oameni de aceeaşi vârstă), la care adaugă dimensiunea 
psihologică, culturală, politică şi economică. lată cum defineşte el 
generaţia: „O generaţie este o grupare socială bio-psiho-istorică, în care 
predomină oamenii de aceeaşi vârstă, care se manifestă simultan, spon- 
tan, cu conştiinţa solidarităţii de vârstă. Manifestările acestei grupări 
sunt condiţionate de faptul că membrii componenți au participat la un 
anumit eveniment istoric, a căror influenţă au suferit-o, în perioada lor 
de formaţie intelectuală — fapt care face să predomine în manifestările 
lor preocupări de aceeaşi natură, precum şi o asemănare de material 
şi de maeştri. Această predominare mai poate fi condiţionată şi de 
felul în care tineretul participă la activitatea colectivităţii şi de înca- 
drarea sau neîncadrarea lui în ierarhia socială existentă". Definiţia 
lui Mircea Vulcănescu este prima descriere ştiinţifică a generației. El 
concepe apariția şi ființarea unei generaţii asociate de existenţa unor 
anumite situaţii sociale concrete: „Nu trebuie nici s-o negăm, nici s-o 
universalizăm, ci atenţi s-o înțelegem surprinzând împrejurările care-i 
provoacă apariţia sau i-o înlătură: conjunctură socială între istorie şi 
psihologie.” Nu insistăm pe analiza ideilor lui Mircea Vulcănescu 


315 Mircea Vulcănescu, op. cit., p. 5. 

despre generaţie, o vom face într-un alt studiu. Am dorit numai sa 
punctăm direcţia teoretică trasată în scopul definirii acestui concept 
atât de discutat şi disputat, nu de puţine ori dându-i-se un conţinut 
inadecvat. Şi să spunem că Mircea Vulcănescu a publicat acest studiu 
în „Criterion”, publicaţia „noii generaţii”, deşi putea s-o facă tot atât 
de bine în revista profesorului său D. Gusti, „Arhiva pentru ştiinţa şi 
reforma socială.” 

Teoretician excelent al fenomenului generaţionist, Mircea 
Vulcănescu avea în vedere propria generaţie dar viza de fapt reali- 
tatea socială şi culturală a timpului său în care se includea şi opera 
„bătrânilor”, a maeștrilor. Una din direcţiile acţiunii publicistice a lui 
Mircea Vulcănescu a fost protejarea valorilor şi explicarea lor, cum 
a fost cazul cu sistemul sociologic al lui Gusti. Afirmarea generaţiei 
sale venea imediat după ce opera gustiană se închegase, iar creatorul 
ei acționa acum pentru aplicarea acesteia prin metoda monografică. 
Reprezentant al noii generații Mircea Vulcănescu a socotit o îndatorire 
de a fi solidar intelectualiceşte cu profesorul său. Dar gestul teoretic 
al lui Vulcănescu are şi un alt sens, anume relevarea unui exemplu de 
activitate ştiinţifică în grup, iar echipele studenţeşti conduse de Gusti 
erau pilduitoare în a susţine ideea că intelectualii români se pot asocia 
într-o acțiune colectivă, când scopurile sunt clare şi managementul este 
eficient. În consecință, un argument esenţial împotriva tezei, susținută 
şi astăzi, ca intelectualii români nu pot coopera împreună în realizarea 
unui proiect. Pe de altă parte, Mircea Vulcănescu aducea ca probă de 
solidaritate intelectuală propria generaţie, ce ambiţiona programe cultu- 
rale de anvergură, de nivel european, ce pornesc din fondul de gândire 
românească. Omul românesc, teoretizat şi desenat cu atâta măiestrie, 
îşi trage seva ideatică din tot ce este semnificativ în creația autohtonă, 
inclusiv scrierile şi acţiunile maeştrilor generaţiei sale. 

De altfel, însăşi generația lui era interesată în a găsi modele, fie 
în viaţă fie din alte epoci, ale culturii române. M. Eliade îl va repune 
în circulaţie pe marele Hasdeu cu publicistica lui, dar va edita şi un 
volum cu articole semnate de Nae Ionescu, Roza vânturilor. Aşadar, o 
activitate de construcţie culturală, cu un program destul de clar. Lupta 
dintre „bătrâni” şi „tineri” nu era prilej de spectacol cotidian sau de 
revendicări meschine, ci unul de reevaluare a valorilor perene ale cul- 
turii naționale, iar Mircea Vulcănescu se impunea ca exegetul cel mai 
coerent în susținerea, cu argumente, a valorii moştenirii „bătrânilor.” 

Susținerea valorilor o făcea Vulcănescu şi ca o datorie morală, sau 
cum s-a spus, îşi punea mai presus de orice simţul său moral în slujba 
binelui", adică spunem noi, al unei culturi româneşti. 

Atras de gândirea şi personalitatea lui Nae Ionescu, el nu este un 
epigon, un encomiast sau dogmatic naeionescian, ci el caută a integra 
în propriul sistem tot ce crede a fi autentic axiologic din alți maeştri 
ai gândirii româneşti, cum este Gusti şi chiar Rădulescu-Motru. Deşi 
cei din noua generaţie erau adepţii lui Nae Ionescu, ei se raportau şi 
la alte personalități ale timpului: Mircea Vulcănescu la D. Gusti, M. 
Eliade la C. Rădulescu-Motru, C. Noica, într-o anumită măsură la C. 
Rădulescu-Motru. Cum Nae Ionescu nu avea o „operă” publicată, elevii 
lui se îndreptau spre acele personalități care le vorbeau şi prin scrierile 
lor. În cazul lui Mircea Vulcănescu situaţia este interesantă şi din alt 
unghi: despre Nae Ionescu a scris o lucrare despre el ca om, dar nu şi 
despre opera acestuia, în schimb a dat un volum de 150 de pagini despre 
D. Gusti, prima monografie despre întemeietorul de şcoală sociologică, 
şi am spune singura valabilă, despre marele sociolog. Deşi „năist”, de 
ce Vulcănescu nu a dat monografia despre sistemul filosofic al men- 
torului său? Explicaţia este simplă: dificultatea în analiza concepției 
lui Nae Ionescu, din cauză că opera acestuia nu circula, iar ideile lui 
se produceau spontan, la cursuri sau în dialoguri restrânse. Exegeza 
unei opere se face având cărţile autorului pe masa de lucru. Editarea 
după moartea filosofului a câteva din cursurile sale nu i-a mai putut fi 
de folos. Vremurile au decis altfel soarta lui Mircea Vulcănescu. 

Acesta este, rezumativ, contextul în care Vulcănescu s-a integrat în 
şcoala lui Gusti. Stăruim, în continuare, asupra modului cum Mircea 
Vulcănescu a înţeles sistemul sociologic al lui Gusti. 

Legăturile lui cu Gusti s-au produs din anii studenţiei. Mircea 
Vulcănescu a fost atras de sociologie din facultate, şi teza sa de 
absolvenţă, elaborată sub îndrumarea lui Gusti, este edificatoare. 
Această lucrare juvenilă dezvoltă ideea despre cadrele de manifestare 
a raporturilor dintre individ şi societate: numărul, spaţiul, timpul, 
cauzalitatea, valoarea. În viziunea tânărului licenţiat: „Societatea 
este un complex de factori ce nu trebuie desconsideraţi nici unul”, iar 
„Cauza devenirii sociale este voința socială lucrând în acest complex 


316 Gheorghiţă Geană, O fericită întrupare a spiritului românesc: Mircea Vulcănescu, 
Prefaţă la Mircea Vulcănescu, Războiul pentru întregirea neamului. Dimensiunea românească 
a existenței, Criterion Publishing, Bucureşti, 2002, p. 6. 

de factori”. Mircea Vulcănescu face diferenţa între devenirea socială 
a comunităților şi cea a societăţilor, în primele predomină cauzalitatea 
naturală şi în celelalte dominantă este motivarea morală: „Toată pro- 
blema devenirii sociale stă aci: degajarea voinței sociale din condițiile 
cadrelor şi determinarea felului în care această voinţă prezidă tipurile 
de societate”, concluzie văzută de el ca „un program de sociologie.” 
Influenţa profesorului său D. Gusti este indiscutabilă. Vom observa 
dificultăți în dezvoltarea acestui program, ce a ieşit din scânteia atât 
de roditoare a tânărului absolvent de filosofie. În acelaşi an 1925 când 
a susținut licenţa, Vulcănescu scrie articolul Câteva observațiuni asu- 
pra vieții spirituale a sătenilor din Goicea-Mare, singurul text despre 
campania studenţească din această localitate, organizată de Seminarul 
de Sociologie, Etică şi Politică de sub conducerea lui D. Gusti. 

După un stagiu în Franţa, când comunicarea cu profesorul său 
era redusă, Mircea Vulcănescu se integrează imediat în organizarea 
activităţii echipelor studenţeşti, devenind între timp asistentul lui Gusti. 
Nu putem discuta despre toate raporturile dintre profesor şi asistentul 
său, remarcăm numai că lui Vulcănescu îi revine sarcina din partea mi- 
nistrului D. Gusti de a elabora planul de reorganizare a Ministerului de 
Instrucție, iar tot el se va îngriji de editarea cursului lui D. Gusti”. 

Mircea Vulcănescu era interesat mai mult de fundamentul economic 
al vieţii sociale. A participat la multe din campaniile monografice ale 
echipelor studenţeşti conduse de D. Gusti. Aşa cum foarte pertinent 
observa Marin Diaconu, editorul şi exegetul operei vulcănesciene: 
„Vulcănescu a trăit şi a contribuit substanţial la constituirea şcolii 
gustiene”3!?. 

Gusti l-a „văzut” pe tânărul său coleg, cel mai indicat de a da temelia 
filosofică a sistemului său. Să amintim că sistemul gustian era criticat 
din varii direcţii. T. Brăileanu avertiza asupra tendinței, în linia lui 
Durkheim, de a defilosofa sociologia, iar P. Andrei îi cerea lui Gusti 
să-şi prezinte eşafodajul teoretic al monografiei sociologice. Tânărul 
emul nu face niciodată referire la cei doi sociologi, dar afirmă limpede 


317 Mircea Vulcănescu, Prolegomene sociologice la satul românesc, ediţie îngrijită de 
Marin Diaconu, Editura Eminescu, 1997, p. 68. 


318 Note la cursul de sociologie al d-lui profesor D. Gusti, editate sub îngrijirea d-lui 
asistent Mircea Vulcănescu, de M. Cernea şi C. Furtunescu, 1932. 


319 Marin Diaconu, Mircea Vulcănescu — sociolog al satului românesc şi istoric al Şcolii 
sociologice a lui Dimitrie Gusti, studiu introductiv la Mircea Vulcănescu, Școala sociologică 
a lui Dimitrie Gusti, ed. cit., p. 18. 

efortul său în fundarea filosofică a sociologiei lui Gusti: „Eu am încercat 
sa aşez sistemul lui Gusti pe baze aristotelice, suprapunând deosebirea 
dintre cadre şi manifestări deosebirii aristotelice dintre posibilitate şi 
actualitate. Sistemul oferea mai multe puncte de conveniență. Voința 
socială a lui Gusti se deosebea de voluntarismul cantitativ, numeric, 
roussauist ; ea avea netăgăduite rădăcini metafizice. Cadrele dădeau 
lui Gusti motive voinţei sociale. Dar acestea nu erau motive psiholo- 
gice, ci temeiuri metafizice de autodeterminare: cosmice, biologice, 
psihologice şi istorice. Apoi, concepţia voluntaristă a națiunii avea 
afinități cu teoriile corespunzătoare ale catolicismului”. Gândirea 
lui Vulcănescu a găsit în sistemul lui Gusti o metodă de analiză a 
realului, ceea ce nu-i putea oferi Nae Ionescu, care deşi logician nu 
dădea atenție metodologiei de cercetare ştiinţifică. Aici stă explicaţia 
aderării lui Vulcănescu la concepţia gustiană. Marele sociolog oferea 
un cadru teoretic incitant şi fertil, dar şi o metodă inedită de investigare 
a societăţii româneşti în ceea ce avea ea particular — satul, matricea 
evoluţiei naţiunii române. Opera lui Gusti reprezintă şi o cale, pentru 
tânărul învăţat, de pătrundere în cunoaşterea unei filosofii şi ideologii ce 
domina epoca: marxismul: „Aşa ca astăzi eu am, în sistemul sociologic 
al profesorului D. Gusti, un instrument de lucru pe care mi l-am însuşit 
cu ajutorul căruia caut să înţeleg realitatea socială, inclusiv marxismul, 
care nu se împotriveşte concepţiei mele «năiste» despre viaţă. Cu eti- 
ca e altceva; dar aici Gusti n-a avut nici o influenţă asupra mea.” De 
ştiut că Mircea Vulcănescu era asistent la catedra de etică a lui Gusti. 
Ne întrebăm dacă la seminariile de etică asistentul transmitea teze şi 
concepţii opuse celor comunicate de profesor la curs? Posibil, dată fiind 
toleranța colegială şi intelectuală a lui Gusti. O fi cunoscut profesorul 
toate aceste idei, cu deosebire diferenţa dintre ei privind etica, pentru 
că textul din care am citat, autorul nu l-a publicat în timpul vieţii? De 
altfel, cazul lui Vulcănescu este unul special: multe din incitantele sale 
idei, inclusiv cele care privesc veghea la sistemul şcolii sociologice al lui 
Gusti şi şcoala filosofică a lui Nae lonescu au rămas în manuscris. Din 
ce a produs extrem de dotatul în sociologie Mircea Vulcănescu a fost în 
mică măsură tipărit în timpul vieţii*?!. Nu ştim pentru ce o bună parte 


320 Mircea Vulcănescu, De la Nae Ionescu la „Criterion”, ediţie îngrijită de Marin Diaconu, 
Editura Humanitas, Bucureşti, 2003, p. 68. 


321 În volumul D. Gusti, Prolegomene sociologice la satul românesc, ed. cit., din 26 de 
titluri 11 sunt texte inedite. 

din textele de sociologie nu au fost publicate de autorul lor. O exigență 
şi o rigoare ştiinţifică trebuie să fi contat în amânarea punerii lor în 
circulația publică, iar cel mai bun argument este refacerea de câteva 
ori a unor texte. Nu încape îndoială, că Mircea Vulcănescu are o solidă 
cultură şi un pronunţat spirit analitic, fiind bine informat cu mişcarea 
ideilor sociologice, iar în laboratorul său de creaţie, asemănător în 
multe privinţe cu cel eminescian, s-au plămădit multe gânduri, fiind 
însă extrem de sever cu produsul oferit spre publicare. 

Susținerea filosofică a sistemului sociologic al lui Gusti a trezit, cum 
era de aşteptat, reacţii. De pildă C. Georgiade, în articolul Sociologie 
românească. O revistă cu adevărat apuseană, în „Adevărul”, 19 fe- 
bruarie 1933, susține că şcoala sociologică a lui Gusti are o valoarea 
de excepţie: „fiindcă sociologia devine o ştiinţă, nu o filozofie a vieţii 
colective, părăsind dialectica facilă întemeiată pe concepte şi adop- 
tând observația riguroasă şi conştiincioasă a realităţii, verificarea şi 
sistematizarea datelor observate”. Georgiade scrie mai departe: „Ce 
legătură directă are, de exemplu, «vatra satului Cornova» sau menta- 
litatea mistică cvasiafricană a ţăranilor noştri cu fenomenologia lui 
Husserl sau cu aristotelismul?.” lată cum pentru unii exegeţi ai operei 
gustiene, apăsarea prea mult pe dimensiunea ei filosofică reprezintă 
o deformare sau cum spune acelaşi Georgiade: „Avem impresia ca 
aceşti cercetători disociază unitatea profesorului lor, atribuindu-i o 
contrazicere între teorie şi aplicație, care de fapt nu există la origine.” 
În replica sa Sociologie românească (Răspuns d-lui C. Georgiade), 
nepublicată, Mircea Vulcănescu reiterează caracterul de filosofie 
socială a sociologiei profesorului său, şi aduce argumente chiar cu 
exemplul satului Cornova remarcând: „In opoziţie completă cu metoda 
pozitivistă, sociologia profesorului Gusti caută să lămurească fiecare 
fapt social în funcţiune de totalitatea vieţii în care se prezintă”. 
Întrebarea este dacă nu cumva elevul adaugă la sistemul sociologic 
al lui Gusti, ceea ce el aştepta de la această doctrină decât are ea în 
realitate. Apărând sistemul lui Gusti, de fapt îşi apăra propriul mod de 
a vedea societatea. Şi iarăşi revenim la scopul noii generații, anume de 
a dovedi existenţa unor direcţii fertile în cultura română, iar sistemul 
lui Gusti oferea generos câmp de afirmare a originalității autohtone. 


322 Apud Marin Diaconu, Note şi comentarii la Mircea Vulcănescu Prolegomene socio- 
logice la satul românesc, ed. cit., p. 350. 


323 Mircea Vulcănescu op. cit., p. 168. 


189 


Constantin Schifirneţ 


Vulcănescu voia să demonstreze actualitatea neechivocă a sistemului 
sociologic al lui Gusti, din care se degajă, de pildă, fenomenologia sa, 
doctrină înscrisă puternic în actualitate, şi nu pozitivismul — viziune 
ştiinţifică învechită şi depăşită. Poate aici este eroarea lui C. Georgiade, 
anume că nu a înţeles efortul lui Mircea Vulcănescu şi Traian Herseni 
de a conferi perenitate ideilor lui Gusti prin încadrarea lor în curente 
filosofice durabile. 

Mircea Vulcănescu supraveghează orice se spune sau se întâmplă 
în spațiul public cu sistemul lui Gusti. Intervine prompt în apărarea, 
corectarea sau argumentarea justeţii ideilor şcolii monografice. O face 
pentru că el crede în viabilitatea acestei şcoli. Și era firesc să fie aşa. 
Efortul lui Gusti de a elabora o ştiinţă sociologică a națiunii consona 
perfect cu aspiraţia noii generaţii. S-a spus, până la sațietate, că tinerii 
din anii '30, eliberaţi de misiunea idealului naţional al reîntregirii țării, 
aveau ca scop crearea valorilor culturale româneşti comparabile cu cele 
din marile culturi ale lumii, afirmaţie ce se cuvine a fi nuanţată. Ei nu au 
avut doar orgoliul înaltei performanţe, ci în aceeaşi măsură au susținut 
valori deja consacrate. Mircea Vulcănescu a dat aceeaşi semnificaţie 
protecţiei operei lui Nae Ionescu şi D. Gusti, cei doi formatori ai săi, 
dar a evaluat şi scrieri ale lui Rădulescu-Motru. Or, sistemul sociologic 
al lui Gusti era una din expresiile tari ale performanţelor autohtone: 
„sistemul profesorului Gusti nu e numai o şcoală de reflecţie severă 
de contact cu realitatea. Ci şi o şcoală tot atât de severă de gândire, de 
reflecţie asupra acestei realități”*4. În controversă cu C. Georgiade el 
afirmă neechivoc: „sociologia românească are un sistem propriu de 
gândire”, şi această teză caută să-o dovedească permanent. 

Implicarea lui Vulcănescu în dezvoltarea şi susținerea ideilor profe- 
sorului său l-a făcut pe un alt coleg al său de generaţie, Traian Herseni 
să afirme: „Uneori sistemul de sociologie, etică şi politică al lui D. 
Gusti, văzut, interpretat şi înfăţişat de Mircea Vulcănescu, primea o 
strălucire, pe care autorul lui originar, mare organizator şi animator, 
dar un scriitor şi vorbitor de treaptă mijlocie, n-a fost în stare să i-o dea 
niciodată”*%5. Într-adevăr, Mircea Vulcănescu a fost unul din cei mai 
competenţi din şcoala lui Gusti. Dar opera lui Gusti rămâne ceea ce 
este, adică o gândire originală asupra societății studiată cu o metodă 


324 Ibidem, p. 174. 


325 Traian Herseni, Mircea Vulcănescu (1904-1952), „Manuscriptum”, an XXVII, nr. 

ce-i aparține negreşit — metoda monografică. Credem că Vulcănescu 
nici nu a gândit că i-ar fi dat strălucire acestui sistem sociologic, de- 
oarece realiza că nu era nevoie. În schimb, emulul se instituie într-un 
vajnic apărător al doctrinei gustiene de o indelebilă noutate, pentru a 
nu fi deformată şi răstălmăcită, aşa cum este cutuma în capricioasa şi 
nestatornica noastră cultură, unde norma ştiinţifică rămâne în stadiul 
virtual, şi, iată, nu departe de timpurile pe care le trăim noi cei de 
astăzi, când idei novatoare sau activităţi de mare trudă intelectuală 
sunt trecute cu vederea sau sunt folosite fără a se mai aminti măcar 
în treacăt cine le-a făcut. Monografia lui Mircea Vulcănescu are şi 
această menire: de a pune în relief originalitatea sistemului gustian 
văzut însă nu ca simplă sociografie ci ca o contribuţie fundamentală, 
pornită de la scrutarea cu o metodă proprie a unei societăţi concrete — 
societatea românească - , la dezvoltarea efectivă a sociologiei, încă în 
căutare, în acea vreme, a statusului său de ştiinţă. Mircea Vulcănescu 
continuă, alături de T. Herseni şi H.H. Stahl, adâncirea viziunii lui 
Gusti, dar fără să o modifice, aşa cum el însuşi recunoaşte: „Eu nu 
am pretenţia de a fi influențat pe Gusti, deşi şi asta se poate întâmpla 
într-o colaborare prelungită şi în orice comerţ de idei. Eu cred că toate 
elementele puse în lumină existau în sistem mai dinainte, eu n-am 
scornit decât întrebările la care aceste elemente ofereau răspuns mai 
dinainte. Dar fapt este că înțelegerea mea a acestui sistem de sociologie 
nu trădează concepţia profesorului Gusti”. Cel ce va „îndrăzni” o 
nouă paradigmă, schimbând, în fapt, concepţia de abordare a studiu- 
lui societăţii este Anton Golopenţia. Spre deosebire de D. Gusti, care 
aprecia metoda monografică drept metodă de studiu integral al unui 
sat, Golopenţia propunea metoda monografiilor sumare cu care se pot 
investiga unităţi sociale reprezentative în număr cât mai mare. Primii 
trei, dar mai ales Mircea Vulcănescu, urmăresc atent cum este reflectată 
şi primită concepţia lui Gusti şi intervin în a pune lucrurile la punct, 
adică înlăturarea a tot ceea ce ar împieta asupra receptării corecte a 
doctrinei gustiene. Când Mircea Vulcănescu intervenea în apărarea 
lui Gusti sau a lui Nae Ionescu , el recurgea la orice mijloc, inclusiv la 
dispute pugilistice, aşa cum a procedat cu Sandu Tudor, care îl atacase 
pe sociolog într-un articol din „Credinţa”*”. 


326 Mircea Vulcănescu, De la Nae Ionescu la „Criterion”, ed.cit., p. 70. 

Edificator rămâne faptul că Mircea Vulcănescu nu se mulţumeşte 
cu exegeza sistemului gustian, ci ambiționează căutarea fundamente- 
lor filosofice ale acestuia, originate în gândirea lui Aristotel. Mircea 
Vulcănescu a diseminat ideile lui Gusti, fără că aceasta să însemne că 
el a fost un simplu exeget. Dimpotrivă. Mircea Vulcănescu a înfățișat 
ideile lui Gusti din perspectivă proprie. Gusti, cu toată tendinţa lui 
spre o anumită conduită egolatrică — iubea mult publicitatea persoanei 
sale -, nu a estompat sau anulat tendinţele creatoare, ci le-a stimulat şi 
susținut, poate tocmai datorită calităților sale de organizator al grupului 
de cercetători. Marele sociolog nu a creat o structură birocratică, cu o 
ierarhie rigidă, altfel spus, el nu a decretat existenţa acestei şcoli. Ea 
s-a instituit în evoluţia unei activităţi de cercetare desfăşurată după un 
program ştiinţific, pe temeiul unor obiective clare, şi al unui scop cu 
claritate afirmat: consituirea unei ştiinţe sociologice a naţiunii. Şi, spre 
deosebire de atâtea proiecte entuziaste, dar nefinalizate, Gusti a dat 
contur proiectului său şi l-a impus în viața universitară şi culturală a 
țării, atrăgând ca un magnet, mai ales tânăra generație, la punerea lui în 
practică. Aceasta este adevărata dimensiune a şcolii lui Gusti. Mircea 
Vulcănescu a simțit cu simţul său de observaţie profundă că acțiunea 
lui Gusti trebuie sprijinită din toate punctele de vedere, dar mai ales 
în ce priveşte protecția față de încercările, care nu erau puţine, de a 
compromite, prin transformarea concepţiei lui în fapt derizoriu. 

Exegetul susține că studiul activității profesorale a lui D. Gusti vrea 
să ilustreze „printr-un exemplu viu, relația ce trebuie să existe, după 
această învățătură, între practică şi teorie, între acele «sociologia co- 
gitans» şi «sociologia militans» de care vorbeşte maestrul. Activitatea 
profesorală a lui Dimitrie Gusti apare astfel ca o cheie de boltă ce 
leagă planul activităţii sale filosofice cu acela al activităţii lui sociale şi 
politice”? Se desprinde un alt aspect al gândului vulcănescian despre 
Gusti: semnificația profesoratului ca nucleul în jurul căruia gravitează 
multiplele activităţi desfăşurate de Gusti. El este deschizătorul de gând 
şi act, îndrumătorul celor ce aderă la învăţătura sa. Profesorul apare 
pentru Vulcănescu, drept poziţia socială centrală din care iradiază spre 
toate celelalte statusuri sociale deţinute de şeful şcolii monografice. Şi 
plecând de la temeiul acestei poziții sociale, exegetul explică partici- 
parea dezinteresată — fapt unic în istoria culturii noastre - a unui mare 
număr de intelectuali tineri din cele mai diverse medii profesionale la 


328 Mircea Vulcănescu, Școala sociologică a lui Dimitrie Gusti, ed.cit., p. 29. 


192 


Sociologie Românească Modernă 


această lucrare desfăşurată de marele sociolog: „De ce să ne mirăm 
atunci că nimeni nu precupeţeşte sprijinul său lucrărilor profesorului 
Gusti? E ca şi cum fiecare şi-ar ajuta pe tatăl său. Un tată harnic, mai 
harnic poate decât fiii”, o afirmare cât se poate de clară a ideii ca 
şcoala lui Gusti funcţionează ca o familie, unde membrii ei se ajută şi 
se sprijină reciproc, fără a primi o răsplată anume. Concepţia, dina- 
mismul activităţii, capacitatea de a reuni persoane de orientări adverse 
la activităţi sociale concrete, dar mai ales eficienţa în relaţiile sociale, 
toate aceste calități ale profesorului Gusti trebuie că i-au fascinat pe 
tinerii intelectuali ai timpului. Şi aşa motivează Vulcănescu studiul său 
despre profesorul Gusti, regăsit în toate celelalte poziţii sociale, şi nu 
au fost puţine, ocupate de el. Marele sociolog este perceput ca un pater 
familias, o autoritate de formator, în a cărui filiaţie se înscriu cei mai 
mulți din „noua generaţie” interbelică. lar Mircea Vulcănescu nu face 
decât să apere această familie spirituală şi pe şeful ei. 

lată un exemplu: la acuza de sterilitate a gândirii lui Gusti, Mircea 
Vulcănescu reaminteşte, contestatarilor, de programul de cercetare al 
profesorului „un îndreptar de lucru teoretic”, cu ţinta îndreptată spre 
studiul totalității realității sociale: „A izbutit astfel să scoată problema 
satului românesc din decorul romantic-idealist în care o încadrase 
sămănătorismul, ca şi din decorul politic al poporanismului, dându-i 
un caracter obiectiv şi realist, propriu fazei de maturizare a problemei, 
care îngăduia elaborarea deopotrivă, întru adevăr, a celor veniţi de la 
dreapta culturală sau politică”. Judecată foarte importantă, deoarece 
ea ridică sociologia lui Gusti la rangul de cunoaştere ştiinţifică, detaşată 
de ideologiile asupra vieţii rurale. 

Vorbind de constituirea unei adevărate echipe de cercetători sub con- 
ducerea lui Gusti, ceea ce într-adevăr este o performanţă excepţională, 
dată fiind firea excesiv de individualistă a intelectualului român, Mircea 
Vulcănescu constată: „Ea a dobândit cu vremea, pe baza convingerilor 
teoretice comune şi a experienţelor colective, o închegare, ajungând să 
constituie astfel nu numai o metodă de cercetare pusă la punct în toate 
amănuntele ei, dar şi o adevărată (şi cea dintâi) şcoală românească de 
sociologie”%. Această activitate este comparabilă doar cu echipa lui 
Vasile Pârvan „care a dus la dezgroparea trecutului vechei Dacii.” 

Mircea Vulcănescu l-a apărat pe Gusti nu numai de atacurile pri- 

329 Ibidem, p. 122. 

vind coerenţa sistemului său sociologic, făcută cu multă acribie şi cu 
o cunoaştere profundă a concepţiei profesorului său. Discută despre 
raporturile lui cu sămănătorismul, cu deosebire cel iorghist. Spiritul 
gustian ar fi o sinteză a spiritului critic zeflemist al lui Caragiale, entu- 
ziasmul creator şi dinamic al lui lorga, obiectivitatea rigidă şi rotundă 
a junimismului, asceza interioară a lui V. Pârvan. Noi credem că avem 
de a face cu un anumit eclectism al gândirii gustiene, şi aşa se explică 
reacția unor oponenți. Mircea Vulcănescu simte că aici este un punct 
vulnerabil al sistemului profesorului său şi aduce probe în susținerea 
ideii că Gusti nu este încadrabil în nici unul din curentele româneşti. 
Productive sunt, neîndoielnic, analizele lui Mircea Vulcănescu asupra 
raporturilor lui D. Gusti cu junimismul, poporanismul, sămănătorismul, 
dar rămâne de discutat în ce măsură sociologia lui Gusti, are teoretic 
şi metodologic vreo legătură cu doctrinele amintite. Care sunt studiile 
sistematice ale profesorului despre cele trei mari curente culturale? 
Nu cunoaştem ca Gusti să-şi fi exprimat ştiințificeşte opinia despre 
ele sau să fi referit la interferența sistemului său cu vreuna din aceste 
mişcări. Nici măcar în autobiografia sa, nu aminteşte un nume de au- 
tor sau de curent, cu toate că adolescenţa a trăit-o în laşi, oraşul unde 
s-au plămădit toate marile curente culturale ale României moderne’. 
Parcurgând Fragmente autobiografice, scrise de Gusti la vârsta de- 
plinei senectuţi, cititorul constată, nu fără o oarecare surprindere, 
că, de fapt, autosociologia vieții sale cuprinde, prioritar, perioada de 
şedere a lui în Germania, şi se ştie că viitorul sociolog nu a revenit 
în România din această ţară decât în momentul când a primit Înaltul 
Decret Regal de numire ca profesor agregat la laşi, în urma participării 
la două concursuri (actele pentru concurs le trimitea din Leipzig), rolul 
hotârâtor în acceptarea sa avându-l un fost junimist, care în timp s-a 
îndepărtat de gruparea lui Maiorescu, istoricul A.D. Xenopol, care 
l-a preferat pe Gusti în defavoarea lui D. Drăghicescu, autor atunci al 
unei impresionante opere sociologice publicată în Franţa, argumentul 
esenţial de respingere al acestuia fiind socialismul său revoluţionar. Prin 
urmare, Mircea Vulcănescu caută a-l integra pe Gusti în marile tendinţe 
spirituale româneşti moderne, cu toate că sociologul, întemeietor de 
şcoală, nu a referit la nici una din ele. Este limpede că Vulcănescu nu 


331 D. Gusti, Opere, V, Fragmente autobiografice. Autosociologia unei vieți, ediţie 
de Ovidiu Bădina şi Octavian Neamţu, Editura Academiei Republicii Socialiste România, 
Bucureşti, 1971. 

putea concepe gruparea lui Gusti ca un fenomen cultural spontan ci ca 
continuare firească a unor dominante ale culturii româneşti. Pentru că 
în viziunea sa, nu discontinuitatea istorică şi culturală, ci continuitatea 
spirituală este adevărata cale a dezvoltării naţionale. Sistemul socio- 
logic al lui Gusti este paradigmatic pentru exprimarea imperativului 
înscrierii României în evoluţia modernă reală. 

Evoluţia filosofiei româneşti a cunoscut, faţă de alte domenii ale 
culturii, un ritm mai lent. De pildă, literatura română a avut încă din 
secolul al XIX-lea momentul clasic, pe când filosofia rămâne doar un 
segment din opera lui Eminescu şi din cea a lui Maiorescu. Acesta din 
urmă a predat filosofia, şi notorietatea sa venea din această poziţie 
şi nicidecum din statutul de filosof. Singurul filosof, „profesionist”, 
Vasile Conta, era ca şi necunoscut, deşi publicase în „Convorbiri 
literare”.” De ce filosofia lui Conta, creator de sistem filosofic, era în 
poziție marginală? Cauza principală a stat în lipsa unui spaţiu public, 
propice receptării meditației filosofice. De altfel, nu se impusese 
la nivelul opiniei publice, canonul originalității, şi de aceea tot ce 
transmiteau profesorii de filosofie în cele două universităţi era luat ca 
atare. Importantă era până la urmă răspândirea filosofiei la publicul 
interesat. Nici vorbă, de pildă, ca Eminescu, recunoscut poet genial, 
să fie considerat şi filosof. 

A trebuit ca Maiorescu să fie reintegrat în învățământ, în 1884, la 
Universitatea din Bucureşti, şi astfel să fie descoperiţi şi susținuți ti- 
neri — C. Rădulescu-Motru, P.P. Negulescu, I.A. Rădulescu-Pogoneanu, 
Mihail Dragomirescu, care au profesionalizat filosofia în mediul româ- 
nesc, având convingerea, spre deosebire de dascălul lor, ca este posibilă 
şi necesară o gândire filosofică proprie. Toți aceşti mari profesori au 
îndrumat paşii altor mari filosofi: Mircea Florian, Nae Ionescu, T. 
Vianu, M. Ralea, N. Bagdasar, şi împreună au constituit, pentru prima 
dată în istoria gândirii românești, un spațiu filosofic românesc, integrat 
în spațiul public. În acest fel, filosofia a devenit parte firească a cul- 
turii române, filosofii înşişi fiind prezențe active în presă, în politică 
şi chiar în administrație. Nici unul nu a trăit din veniturile obținute 
din practicarea filosofiei, toți fiind profesori universitari, ocupând, în 
acelaşi timp, alte posturi. 

Despre unii dintre ei a scris N. Bagdasar, la rându-i filosof şi pro- 
fesor, coleg şi colaborator. 

N. Bagdasar s-a născut la 5 februarie 1896 în satul Roşieşti, judeţul 
Vaslui”, al cincilea copil al lui Iancu şi Smaranda, născută Aftenie. 
După el, s-au născut alţi şase fraţi şi surori. Mama lui a murit la a 
douăsprezecea naştere, în anul 1911. Părinţii erau ţărani înstăriți, 
aflându-se alături de preot, în fruntea satului. Pentru calităţile sale de 
foarte bun gospodar, tatăl a fost ales, de cinci ori consecutiv, primar 
al comunei Roşieşti, exercitând această funcţie timp de douăzeci de 
ani. Mama era analfabetă, din cauză că în satul ei nu exista învăţător, 
dar avea o intuiţie excepţională asupra a ceea ce înseamnă studiu, şi a 
îndemnat pe toţi copii săi să urmeze şcoala. 

Viitorul filosof a frecventat şcoala primară într-un sat vecin, Idricii 
de Sus, la 3 km de satul natal, unde învăţa şi fratele său mai mare 
Dumitru, de care se simte foarte ataşat. Cum tatăl său era primar, acesta 
a decis, din cauza slabei pregătiri a dascălului din Roşieşti, şcolarizarea 
celor doi băieţi în satul unde preda un tânăr învăţător foarte dotat pentru 
meseria de dascăl. Hotărârea tatălui exprima libertatea de acţiune a 
noii clase, cea a micilor proprietari rurali. 

După absolvirea cursurilor celor cinci ani de şcoală elementară, N. 
Bagdasar urmează una din cele mai prestigioase şcoli din ţară, liceul 
Roşca Codreanu din Bârlad, pe care l-a terminat în 1916. Din anul 
1915, când era elev, a colaborat la „Neamul românesc”, semnând cu 
pseudonimul Bărdescu. 

Rămas fără mamă, adolescentul Nicolae a fost nevoit să se întrețină 
singur, dând meditații copiilor unei familii din Bârlad, iar Dumitru a 
obţinut un post de pedagog la liceul Sf. Sava din Bucureşti. Acest frate 
mai mare, după absolvirea facultăţii de medicină din Bucureşti, s-a 
specializat în S.U.A., şi a pus bazele neurochirurgiei în România??? 

În octombrie 1916, N. Bagdasar a intrat la Şcoala de ofiţeri rezervişti 
din Botoşani. Din primăvara anului 1917 până în martie 1918 el a luptat, 
pe front, ca elev plutonier, perioadă ce o va zugrăvi în Amintiri. Notații 


332 Informaţiile despre viața şi activitatea lui N. Bagdasar le preluăm din N. Bagdasar, 
Amintiri. Notaţii autobiografice, Arhivele Naţionale, Direcţia Arhivelor Istorice Centrale, 
Fond N. Bagdasar, Dosar 517. Vezi şi Radu Tomoioagă, Nicolae Bagdasar, în Istoria filoso- 
fiei româneşti, vol. II, (1900-1944, partea I), ed. cit., pp. 508-535; Constantin Schifirneţ, C. 
Rădulescu-Motru. Viaţa şi faptele sale, vol. II, ed. cit. 

autobiografice, subliniind absurditatea şi inutilitatea multor acţiuni din 
armata acelui timp. Pentru un tânăr înclinat spre meditație şi cu viziune 
raţională asupra lumii, era greu de acceptat conduita rigidă impusă 
de regulamentele militare. ÎI irita foarte mult cum ofiţerii nu judecau 
realitatea aşa cum este, ci căutau permanent refugiu în regulamente. 
Dar mai era ceva, revoltător pentru tânărul militar, anume lipsa oricărui 
control asupra activităţilor trupelor din partea superiorilor, iar singurul 
care a inspectat lucrările acestora a fost un ofiţer francez. Din această 
întâmplare, ce vine să confirme alte situaţii similare, rezultă justețea 
celor care susțin că pe noii românii de multe ori norocul ne-a salvat şi 
suntem ceea ce suntem numai datorită unor împrejurări ce ne-au fost 
favorabile. 

După reîntoarcerea de pe front, Bagdasar s-a înscris, în octombrie 
1918, la Facultatea de Litere şi Filosofie a Universităţii din Bucureşti, 
absolvită în anul 1922. Iniţial, el a dorit să se specializeze în sociolo- 
gie, deoarece voia să se dedice carierei de gazetar. Dar sociologia o 
preda „un profesor care nu-şi stăpânea materia”**, fiind vorba de I.A. 
Rădulescu-Pogoneanu, care în mod ilicit a obţinut catedra, prin Înalt 
Decret Regal în 1913, fără a fi câştigat concursul instituit de faculta- 
te. În aceste circumstanţe, Bagdasar a optat pentru istoria filosofiei, 
disciplină în care se va afirma în mod strălucit, unul din motive fiind 
predarea acesteia de către Mircea Florian, tânăr pe atunci, ce impresiona 
prin erudiție. În timpul studiilor universitare, Bagdasar a fost redactor 
la „Gazeta Transilvaniei” din Braşov. Deşi beneficia de reducere de 
frecvență, în temeiul anilor petrecuţi în război şi al notelor obţinute 
la examene, tânărul Bagdasar a preferat să parcurgă normal, toţi cei 
patru ani de studiu. 

Fiul ţăranului din Roşieşti a avut ambiția de a aprofunda studiile 
filosofice în Germania. Între anii 1922-1926 a studiat la Universitatea 
din Berlin. Pentru obţinerea bursei a fost sprijinit de cunoscutul om 
politic ardelean, Mihai Popovici, membru marcant al Partidului Naţional 
Român. Fiind în Germania, tânărul bursier a fost surprins de liberta- 
tea academică, unde importantă rămânea înscrierea la universitate, 
apoi fiecare student urma orice curs, de la orice facultate. Nu se cerea 
frecvență obligatorie şi nu se impunea prezenţa la un anumit număr de 
cursuri. Studenții germani mergeau la toate universităţile, unde predau 


334 Idem, Autobiografia, Arhivele Naţionale, Direcţia Arhivelor Istorice Centrale, Fond 

profesorii de mare prestigiu. În Germania, dominau trei şcoli filosofice 
importante: şcoala neokantiană de la Baden cu W. Windelband şi H. 
Rickert, şcoala neokantiană de la Marburg, cu H. Cohen şi Paul Natorp, 
şi şcoala fenomenologică a lui Ed. Husserl. Studentul român a audiat 
cursurile lui Carl Stumpf, Heinrich Maier şi Max Dessoir şi a frecventat 
şedinţele societăţii „Kantgesellschaft.” Cât a stat în Germania, el nu a 
lipsit de la nici un curs sau seminar, şi avea un program foarte riguros 
de studiu în biblioteci, şi, drept consecinţă, s-a remarcat ca un foarte 
bun cunoscător al filosofiei kantiene, încât la seminarul lui Arthur 
Liebert, preşedintele societăţii „Kantgesellschaft”, şi directorul revi- 
stei „Kantstudien”, sufla colegilor germani când trebuiau să răspundă. 
Intrigat, Liebert l-a întrebat, la un moment dat, unde a învăţat de ştie 
atât de bine pe Kant, iar răspunsul său a fost: la Universitatea din 
Bucureşti’. 

În anul 1926, Bagdasar susține doctoratul cu teza Der Begriff des 
theoretischen Wertes bei Rickert (Noțiunea de valoare teoretică la 
Rickert). Inițial nu a vrut să dea doctoratul, pentru că nu avea de gând 
să urmeze o carieră universitară. Prietenul său Mihai Popovici i-a atras 
atenția că, o dată întors din Germania fără doctorat, se va spune, în 
mediile dâmbovițene, că a fost incapabil să-l facă. Viitorul profesor 
de filosofie a promovat doctoratul cu menţiunea cum laude“, el fiind 
primul copil de țăran, din România, doctor în filosofie. Dintre toți 
filosofii noştri de prim rang, N. Bagdasar este singurul, vorbind de 
perioada de până la 1944, care şi-a plătit taxele şcolare din munca sa. 
Din această poziţie de independenţă financiară asigurată prin activitate 
proprie au derivat calităţile lui de manager afirmate mai târziu în acțiuni 
de mare prestigiu. În acelaşi timp, tot din cauza lipsurilor trăite, el s-a 
dovedit a fi altruist, ajutând pe oricine era în dificultate materială sau 
financiară, calitate de pe urma căreia a suferit, fiind nu o dată înşelat 
în buna sa credință. 

Întors din Germania, în septembrie 1926, şi ca urmare a îndem- 
nului profesorului M. Florian, cu speranța unei angajări, N. Bagdasar 
se vede pus deodată în faţa levantinismului şi a aranjamentelor de 
culise, nereuşind să obțină un post. Numai că norocul îi surâde: este 
solicitat de Ministerul Instrucțiunii Publice să predea limba germană 
la Şcoala comercială română din Salonic, şi proaspătul doctor în filo- 

335 Idem, Amintiri. Notaţii autobiografice, loc. cit., p. 187. 

sofie a acceptat, imediat, şi între 1 noiembrie 1926 şi 1 aprilie 1927 a 
funcţionat ca profesor suplinitor. El a primit pe lângă salariu, o diurnă 
lunară de 10.000 lei deplasare“. Ca să avem o imagine reală asupra 
valorii veniturilor obţinute la Salonic, să amintim, conform spuselor 
sale, achitarea tuturor datoriilor ce le-avut în timpul studiilor la Berlin 
cu fondurile câştigate în cele şase luni. 

Tânărul dascăl s-a impus rapid în faţa elevilor şi a profesorilor, cu 
toate că are surpriza să constate şi să trăiască starea de aprigă duşmănie 
iscată între colegi, pentru ce altceva decât pentru un post de director, 
dar nu al şcolii ci al internatului şcolii, de unde se câştigau bani buni 
din afacerile cu furnizorii. Eterna corupţie în instituţiile statului! Pentru 
a pune capăt conflictului, Ministerul Instrucțiunii Publice i-a propus 
lui Bagdasar să fie directorul Şcolii Comerciale din Salonic, dar el 
a refuzat şi a preferat să rămână profesor la Şcoala Comercială „N. 
Kreţulescu” din Bucureşti, unde a predat până în 1930. Deşi, angajat 
în învățământul superior, Bagdasar a continuat să predea zece ani la 
liceul particular Principele Carol. Din toamna anului 1928 până în 
primăvara anului 1930 a funcţionat ca bibliotecar la Institutul Social 
Român condus de D. Gusti. 

Urmare a aprobării de către Ministerul Muncii a unui post de 
psihotehnician în cadrul Laboratorului de psihologie experimentală 
al Universităţii Bucureşti, în anul 1928 N. Bagdasar a fost numit, la 
insistenţele lui C. Rădulescu-Motru, asistent de psihotehnică, venera- 
bilul filosof fiind astfel satisfăcut că i-a rezolvat situaţia universitară 
a colaboratorului său. Peste un an, titularul catedrei l-a solicitat pe N. 
Bagdasar să predea logica la anul preparator, dar îl refuză motivând că 
nu doreşte să intre în conflict cu Nae Ionescu, titularul cursului, din 
cauză că ar fi putut să scrie rău despre el în ziarul „Cuvântul.” Cu tot 
refuzul lui Bagdasar, C. Rădulescu-Motru nu i-a dat cursul de logică lui 
Nae Ionescu, pentru motivul că el lipsea de multe ori de la activităţile 
didactice: „Ce să ţină şi la anul preparator câte o prelegere din an în 
paşti şi să absenteze cu nemiluita? Dacă dumitale ţi-e frică de el, atunci, 
o să fac eu şi acest curs, ceea ce m-ar împovăra prea mult. Pe Nae nu-l 
însărcinez cu ţinerea lui în nici un caz”**. În cele din urmă, Bagdasar 
a acceptat cursul de logică, însă primea o remunerație mai mică decât 

jumătate din salariul unui asistent universitar. După decizia Consiliului 
profesoral de a obliga pe toți conferenţiarii să-şi dea demisia din postu- 
rile de asistenţi, urmare a obiecţiei lui O. Densusianu faţă de deținerea, 
de către conferențţiari, şi a posturilor de asistenți, Nae Ionescu renunță 
la funcţia de asistent de psihologie şi rămâne numai conferenţiar. 

În anul 1929, Bagdasar a trecut pe postul de asistent de logică şi 
teoria cunoștinței, ce-l va deţine până în anul 1941. El a predat logi- 
ca la anul preparator, iar teoria cunoștinței la ceilalți ani de studiu. 
Datorită restructurării, în 1938, a catedrei lui C. Rădulescu-Motru, 
Bagdasar nu a avut nici o activitate didactică timp de doi ani. Între 
timp, s-a înscris la concursul pentru catedra de storia filosofiei de la 
Universitatea din Cernăuţi, împreună cu Vasile Gherasim, D.D. Roşca, 
Mihai Uţă. Comisia nu s-a oprit asupra nici unui candidat, dar a pro- 
pus, la insistenţele lui I. Petrovici, ca D.D. Roşca să primească titlul de 
docent**. Catedra de aici va fi ocupată în 1939 de Mircea Florian. 

N. Bagdasar a fost atras, fără voia lui, în polemica iscată, în anul 
1940, pe seama acuzei de plagiat aduse lui Al. Posescu. În ianuarie 
1939 a apărut la tipografia „Tiparul universitar” a lui N. Bagdasar, 
Introducere în filosofie de Al Posescu. La sfârşitul anului 1939 N. Tatu 
descoperă că lucrarea ar fi un plagiat după cursuri litografiate ale lui P.P. 
Negulescu**. Al. Posescu înaintează la 26 ianuarie 1940 un memoriu 
Parchetului de Ilfov, cu privire la articolul calomnios publicat de N. 
Tatu la adresa lui, ca apoi să-l asocieze şi pe Bagdasar, pentru vina de 
a fi autorul moral al articolului semnat de Tatu în „Convorbiri literare”. 
Procesul a durat până în 1945, Bagdasar fiind găsit nevinovat. 

Cu toată aşteptarea sa destul de îndelungată în a ocupa o poziție 
universitară înaltă, N. Bagdasar are, în numai doi ani, o ascensiune 
rapidă — în decembrie 1941 este numit administrator al Casei Şcoalelor, 
în vara anului 1942 este numit profesor la Universitatea din laşi, iar în 
1943 este ales membru corespondent al Academiei Române. 

După pensionarea forţată a lui C. Rădulescu-Motru în octombrie 
1940, N. Bagdasar devine asistentul lui I. Petrovici, recent transferat 
de la Universitatea din laşi la Universitatea din Bucureşti. Peste doi 
ani, în anul 1942, Bagdasar este numit profesor la catedra de istoria 
filosofiei moderne şi contemporane, epistemologie şi metafizică de la 


339 Ibidem, p. 44. 


340 N.Tatu, Un plagiator: Al.Posescu.Autorul plagiat: P.P. Negulescu, „Convorbiri lite- 
rare”, nr. 10-12, octombrie-decembrie 1939, pp. 1797-1812. 

Facultatea de Litere şi Filosofie a Universităţii din laşi, ajutat fiind şi 
de ministrul I. Petrovici, în ministerul căruia lucra. Bagdasar a rămas 
în acest post didactic până în martie 1949, când din cauza reformei 
învățământului din anul 1948, a fost scos de la catedră şi angajat 
consilier ştiinţific la Institutul de Istorie şi Filosofie din Bucureşti. 
Scoaterea sa din învăţământ rămâne inexplicabilă, pentru că Bagdasar 
a fost un om neimplicat politic şi ca orientare se îndrepta mai mult spre 
stânga. Funcţia de administrator al Casei Şcoalelor, şi relațiile cu C. 
Rădulescu-Motru şi I. Petrovici trebuie să fi contribuit la privarea lui 
de poziţia de cadru universitar. 

Pentru lucrările sale temeinice, activitatea de susţinere şi răspândire 
a filosofiei, în primul rând prin editarea lucrărilor de filosofie, 
Academia Română îl primeşte în rândurile ei ca membru corespondent. 
În şedinţa din 27 mai 1943, C. Rădulescu-Motru citeşte propunerea 
de alegere a lui N. Bagdasar, subliniind că de la luarea doctoratului 
la Universitatea din Berlin „D-l Bagdasar a desfăşurat o activitate 
neîntreruptă în domeniul specialităţi sale filosofice”, şi a scris, timp 
de 15 ani, un mare număr de lucrări „toate caracterizându-se prin o 
erudiție bogată şi asociată cu preocuparea de a pune probleme cu totul 
nouă pentru filosofia românească; prin contribuţii originale în trata- 
rea problemelor filosofice; prin expuneri de o claritate desăvârşită şi 
de un stil ales.” Raportorul îi prezintă opera, şi-i remarcă spiritul său 
întreprinzător: „a desfăşurat şi o continuă şi apreciabilă activitate de 
organizator în domeniul culturii româneşti. Astfel d-sa s-a devotat 
activităţii desfăşurate de Societatea Română de Filosofie, al cărui 
organ «Revista de filosofie», datoreşte foarte mult excepționalelor sale 
calităţi de iniţiativă şi tenacitate.” În fine, se aminteşte de contribuţia 
hotărâtoare a lui N. Bagdasar „la apariţia monumentalei opere în cinci 
volume: Istoria filosofiei moderne, rezultat al unei colaborări rodnice 
şi de o dată însemnată în mişcarea filosofică românească’ ™”*. Supusă 
la vot, propunerea cade cu 19 pentru, iar 10 contra. Se amână o nouă 
votare pentru şedinţa de a doua zi, şi în şedinţa din 28 mai 1943, N. 
Bagdasar este ales membru corespondent cu 24 de voturi, 8 împotrivă*?. 
În 1948 după desfiinţarea Academiei Române, N. Bagdasar nu a fost 
primit în Academia Republicii Populare Române. Abia în 1970 a fost 
ales membru al Academiei de Ştiinţe Sociale şi Politice. 

341 „Analele Academiei Române”, Desbaterile, Tomul LXII 1942-1943, p. 167. 

342 Ibidem, p. 172. 

În intervalul 1949-1950, Bagdasar a lucrat în colectivul „Istoria 
filosofiei româneşti”, şi apoi a fost transferat la colectivul de „Istoria 
literaturii române” din Secţia de istorie a Filialei Iaşi a Academiei. În ca- 
drul programului de cercetare al acestui colectiv a redactat următoarele 
capitole: Preocupări de economie politică la „Propăşirea”: Ion Ghica 
şi Anton Winkler; Concepţia istorică a lui Mihail Kogălniceanu; 
Preocupări de economie politică la „România literară” (1855): G. 
Apostoleanu;, Concepţia social-politică a lui Simion Bărnuţiu; Probleme 
de teoria culturii şi a istoriei la „Convorbiri literare” (1869-1880): A.D. 
Xenopol, Concepţia materialistă a lui Vasile Conta”. 

Filosoful a locuit la Iaşi din 1945 până în 1956. Împreună cu Ştefan 
Bârsănescu, Bagdasar a fost codirector al revistei ieşene „Ethos”(1944- 
1947). 

La moartea lui C. Rădulescu-Motru, Nicolae Bagdasar, colaborator 
al marelui dispărut, timp de 14 ani ca asistent la catedra sa, şi 17 ani 
ca secretar al Societăţii Române de Filosofie şi secretar de redacţie al 
„Revistei de Filosofie”, a ţinut, în ziua de 8 martie 1957, la cimitirul 
Bellu, o Cuvântare de doliu, alături de Mihai Ralea şi T. Vianu. El a 
spus, printre altele: „Ca director de revistă, el era de o largă înţelegere, 
lăsând colaboratorilor toată libertatea de gândire, el n-a căutat să le 
impună propriile sale idei, să facă din revistele pe care le conducea 
organe ale concepţiei sale personale de a privi lumea şi viaţa, căci 
nimic nu-i era mai străin spiritului său ca ideea de prozelitism, nimic 
nu-i repugna mai mult ca spiritul dogmatic. El a elaborat sistemul său 
prin interpretarea filosofică a ultimelor date ale ştiinţei, pornind de 
la ideea fundamentală că filosofia nu poate ignora ştiinţa. A exercitat 
influență timp de 60 de ani. [...] Omul egala dascălul şi gânditorul prin 
blândeţea sa umană, prin bunătatea sa firească, prin serviabilitatea 
sa nedesminţită, prin generozitatea sa constantă. [...] Profesorul C. 
Rădulescu-Motru n-a fost deci numai un mare gânditor ci şi un mare 
înțelept. [...] profesorul C. Rădulescu-Motru a reprezentat o formă 
superioară a potențialului energetic pe care îl deţine în lume poporul 
român”, 

În perioada comunistă N. Bagdasar a dus o viață tensionată social şi 
profesional şi precară material. Solida sa cultură filosofică, verticalitatea 


343 N. Bagdasar, Autobiografia, loc. cit., pp. 24-25. 


344 Idem, Cuvântare de doliu, Arhivele Naţionale, Direcția Arhivelor Istorice Centrale, 
Fondul N. Bagdasar, Dosar 102. 

morală neacceptarea de compromisuri ideologice, spiritul său analitic, 
prestigiul său incontestabil pentru tot ce făcuse în perioada de dinainte 
de 1944 au fost factori, care în loc să-l propulseze social, i-au fost de 
cele mai multe ori frâne puternice, şi de aceea, el a cunoscut un statut 
de marginalizat în ani1'50 ai secolului trecut. Nivelul scăzut de trai al 
aproape tuturor românilor sub regimul comunist nu l-a ocolit nici pe 
el, formându-şi conştient un mod de viaţă adecvat: „Sărăcia mă făcuse 
să trăiesc atât de parcimonios, încât după ce am fost adus la Bucureşti 
la «Dicţionarul Enciclopedic Român», unde aveam salariu mai bun, 
mi se părea un lux să călătoresc cu clasa I în tramvai şi am mers un an 
întreg cu clasa II-a; şi mi se părea o risipă să consum franzelă, când 
se găsea pâine neagră” 

Filosoful a murit 21 aprilie 1971. 


2. Opera filosofică a lui N. Bagdasar 


Bagdasar rămâne, în pofida unor rezerve exprimate de unii co- 
mentatori, un autor important de scrieri filosofice. Lucrările Filosofia 
contemporană a istoriei, vol. I, 1930, Din problemele culturii europene, 
1931; Istoria filosofiei româneşti, apărută separat în 1940, şi ca parte 
din lucrarea Filosofia românească de la origini până astăzi, de fapt 
volumul V al Istoriei filosofiei moderne, 1941; Teoria cunoştinţei, vol. 
I, 1941, vol. II, 1942; Teoreticieni ai civilizației, 1969, sunt cărţi care 
nu pot lipsi din nici o bibliografie a oricăreia din temele enunțate în 
titlurile de mai sus. În plus, el este coautor împreună cu Virgil Bogdan 
şi C. Narly, al volumului Antologie filosofică. Filosofi străini, 1943. 
Împreună cu I. Petrovici este autor al Manualului de psihologie pentru 
şcolile secundare, prima ediţie a apărut în anul 1934, fiind reeditat în 
fiecare an până în anul 1945. A publicat 9 studii în revista „Societatea 
de mâine” şi altele în „Revista de filosofie”, „„Minerva”, „Convorbiri 
literare” , „Arhiva pentru reforma şi ştiinţa socială” şi „Ethos.” De 
interes, nu numai didactic, sunt cele două cursuri litografiate ale 
prelegerilor de logică din anii 1933-1934 şi 1937-1938, pentru că în 
comparaţie cu prelegerile lui Nae Ionescu, lecţiile lui Bagdasar expun 
logica după criterii ştiinţifice şi istorice bine stabilite. 

De la Bagdasar au rămas, în manuscris, lucrările: Curente funda- 


345 Arhivele Naţionale, Direcţia Arhivelor Istorice Centrale, Fond N. Bagdasar, Dosar 
523, p. 4. 

mentale ale filosofiei, 3 volume; Probleme de logică, volum redactat 
pe baza cursurilor de logică ţinute la Universitatea din Bucureşti; Mic 
dicționar filosofic (1313 termeni), Existenţialismul. Reprezentanți 
de seamă, 2 volume, aproximativ 1000 de pagini, cu următoarele 
capitole: Sören Kirkegaard, Filosofia existenţialistă a lui K. Jaspers, 
Concepția filosofică a lui Martin Heidegger, Concepția filosofică 
existenţialistă a lui N. Berdiaev, Privire de ansamblu asupra filosofiei 
existenţialiste**. 

Lui N. Bagdasar i se datorează editarea unor numere speciale din 
„Revista de filosofie”: B. Spinoza (vol. II, 1930), G.W.F. Hegel (nr. 
3-4, 1931), Omagiu prof. C. Rădulescu-Motru (vol. XVII, 1932), P.P. 
Negulescu (nr. 3-4, 1933), In memoriam Stephani C. Zeletin (vol. XX, 
nr. 3 1935), R. Descartes (nr. 4, 1937), I. Petrovici (nr. 1, 1938), Titu 
Maiorescu (nr. 1, 1940). 

Ca unul dintre cei mai avizaţi cunoscători ai filosofiei kantiene, 
Bagdasar a publicat în anul 1969 o traducere a Criticii rațiunii pure”, 
şi, în 1973, tot în traducerea sa, Critica rațiunii practice şi Întemeierea 
metafizicii moravurilor”. 

Deşi a luat un doctorat în mod strălucit, asemenea tuturor marilor 
noştri filosofi cu doctorate în străinătate - C. Rădulescu-Motru, D. 
Gusti, Mircea Florian, Nae Ionescu -, N. Bagdasar nu publică, în tra- 
ducere românească, dizertaţia sa. El a debutat cu studiul Ed. Husserl, 
publicat în „Revista de filosofie” în 1928, urmat de alte studii des- 
pre Paul Natorp, W. Windelband şi H. Rickert, toţi filosofi germani 
necunoscuţi în România. 

Gândirea lui a asimilat kantianismul neokantianismul, fenomeno- 
logia lui Husserl, ceea ce a făcut din N. Bagdasar un exeget important 
al filosofiei timpului său. Foarte bine informat, cu un program perma- 
nent de studiu al curentelor filosofice, Bagdasar analizează evoluţia 
meditaţiei filosofice în prima jumătate a secolului al XX-lea. Să spunem 


346 Nicolae Bagdasar, Opere postume, lucrări îngrijite şi dactilografiate după manus- 
cris de Caterina Bagdasar, Arhivele Naţionale, Direcţia Arhivelor Istorice Centrale, Fond N. 
Bagdasar, Dosar 522, pp. 3-4. 

347 Immanuel Kant, Criticii rațiunii pure, traducere Nicolae Bagdasar şi Elena Moisuc, 
studiu introductiv, glosar kantian şi indice de nume proprii: Nicolae Bagdasar, Editura Ştiinţifică, 
Bucureşti, 1969. 

348 I. Kant, Întemeierea metafizicii moravurilor şi I. Kant, Critica raţiunii practice, tradu- 
cere, studiu introductiv, note şi indici: Nicolae Bagdasar, Editura ştiinţifică, Bucureşti, 1972. 

că scopul său rămâne evidențierea tendinţelor raționaliste în filosofie”. 
Întrucât secolul XX cunoaşte un avans puternic al ştiinţei, exegetul pune 
în gardă asupra limitelor pozitivismului comtian. De fapt, Bagdasar în 
Teoria cunoștinței examinează critic teoriile epistemologice: relativi- 
smul, agnosticismul, pozitivismul. „Problema cunoștinței absolute este 
o problemă extrem de complicată şi de grea. Noi nu putem spune clar şi 
categoric: în dezlegarea ei stă sensul spiritului cunoscător însuşi". Cu 
această problemă se ocupă cunoaşterea omenească, progresul ştiinţei 
şi însuşi spiritul ştiinţific. În Teoria cunoștinței Bagdasar expune si- 
stematic şi critic doctrinele filosofice despre cunoaştere. În viziunea 
lui, teoria cunoștinței nu este o anexă a psihologiei sau a logicii, ci este 
o teorie a cunoaşterii ştiinţifice, o teorie ce analizează cunoştinţele 
universale şi necesare. 

In lucrarea Filosofia contemporană a istoriei, vol. I. 1930, Bagdasar 
a analizat alături de concepțiile străine, şi ideile lui A.D. Xenopol şi 
N. lorga. Lucrarea trebuia să apară în trei volume, însă acţiunile lui 
de manageriat cultural i-au diminuat din timpul necesar finalizării 
acestei scrieri. 

Textele lui Bagdasar sunt scrise într-un stil limpede, coerent şi ar- 
gumentat. Este adevărat, ele nu conţin prea multe contribuţii personale, 
dar ne întrebăm, dacă nu cumva şi o exegeză bine făcută nu reprezintă 
pentru o cultură că a noastră, un imens câştig? 

În anul 1940 N. Bagdasar publică Istoria filosofiei româneşti”, 
prima lucrare de analiză a evoluţiei concepțiilor filosofice româneşti, 
rămasă până astăzi un valoros izvor de informaţie şi pentru cercetător şi 
pentru cititorul interesat de gândirea filosofică autohtonă. Cărţii i s-au 
adus mai multe obiecţii. C. Noica îi reproşează lipsa de analiză a ideilor 
din Învățăturile lui Neagoe Basarab către fiul său Theodosie*?. Drept 
replică i se pune la îndemână /storia filosofiei româneşti de Nicolae 
Bagdasar”. Peste ani N. Bagdasar aduce argumente la critica lui C. 


349 Pentru studiul raționalismului promovat de N. Bagdasar, vezi Gh. Vlăduţescu, 
Introducere, la N. Bagdasar, Scrieri, Editura Eminescu, Bucureşti, 1988. 


350 Nicolae Bagdasar, Teoria cunoștinței, Bucureşti, 1944, p. 563. 


351 „Opera d. Bagdasar are rigoarea unei lucrări de ştiinţă pozitivă”, I. Didilescu, N. 
Bagdasar, Istoria filosofiei româneşti, „Ţara nouă”, anul II, nr. 61, 14 iulie 1940, p. 2. 


352 C. Noica, Pentru o altă istorie a gândirii lui Neagoe Basarab, „Saeculum”, anul I, 
mart.-apr. 1943, p. 39. 


353 Vezi Spre o altă istorie a filosofiei româneşti?, „Revista de Filosofie”, vol. XX VIII, 
nr. 1-2, ianuarie-iunie 1943, pp. 148-150. 

Noica şi a altora despre Istoria filosofiei româneşti: „Noi nu suntem o 
țară cu o veche şi bogată cultură filosofică. Filosofii noştri câţi i-am 
avut, nu şi-au dezvoltat concepțiile lor sub influenţa înaintaşilor lor 
români, aşa încât să se poată vorbi de o dezvoltare unitară a filosofiei 
româneşti. Filosofia noastră modernă a luat fiinţă şi s-a dezvoltat în 
contact cu filosofia occidentală În perioada interbelică gânditorii români 
şi-au pus şi rezolvat probleme la nivelul culturii occidentale. Ei nu și- 
au pus probleme anacronice, ci probleme actuale pe care le impuneau 
dezvoltarea ştiinţelor şi dezvoltarea filosofiei, în spiritul vremii”"*%*. 

O obiecţie adusă de mai mulți comentatori vizează prezentarea 
monografică a concepţiilor filosofilor români, obiecție la care autorul 
spune răspicat: „Am elaborat astfel, fiindcă aşa se elabora o istorie a 
filosofie”. La obiecţia că diferitele capitole sunt alineate mecanic, 
Bagdasar justifică principiul său metodologic: „Concepţiile filosofilor 
noştri s-au dezvoltat independent unele de altele — dau numai două 
exemple: - concepţia materialistă a lui V. Conta nu a exercitat nici o 
influență asupra vreunuia din urmaşii săi, cea personalist-energetică a 
lui C. Rădulescu-Motru aşişderea — ca pomii dintr-o grădină. Şi atunci 
ce legături organice să stabileşti între ele? Ele se succed sau coexistă în 
timp şi datoria istoricului este să le expună în apariția şi valabilitatea 
lor istorică. Lui îi este strict interzis să născocească legături acolo, unde 
acestea nu există, iar astfel ar da dovadă de neseriozitate ştiinţifică.” Şi 
totuşi, la o analiză mai adâncă, istoricul putea găsi, de pildă, influenţa 
filosofiei lui Vasile Conta asupra gândirii sociologice a lui Traian 
Brăileanu prin teza despre diferenţa dintre formele evolutive şi formele 
neevolutive. De la această distincție Brăileanu caută să înţeleagă rapor- 
tul dintre element şi sistem, adică formele neevolutive pot fi înţelese 
numai prin cunoaşterea relaţiilor lor cu formele evolutive’. 

În timpul regimului comunist, Bagdasar are marea bucurie de a 
fi solicitat de tineri absolvenţi de filosofie să le dea cartea sa /storia 
filosofiei româneşti, şi la invitaţia lui de a consulta lucrarea pe acelaşi 
subiect elaborată de Institutul de Filosofie aceştia „îşi manifestau 


354 N. Bagdasar, Pro domo, Arhivele Naţionale - Direcţia Arhivelor Naţionale Istorice 
Centrale, Fond N. Bagdasar, dosar 534, p. 4. 


355 Ibidem. 


356 Vezi şi studiul nostru Traian Brăileanu, O concepție sociologică originală inclus în 
acest volum. 

nemulțumirea calificând-o cu epitete peiorative”*. 

La bătrâneţe, Bagdasar lasă orice modestie la o parte, explicabilă 
şi prin constrângerile ideologice ale regimului comunist ce nega orice 
valoare filosofiei româneşti antebelice, şi recunoaşte „în ceea ce priveşte 
pasiunea în deşteptarea şi activarea interesului pentru filosofie în ţara 
noastră şi munca dezinteresată pe care am prestat-o atâţia ani, nu m-a 
întrecut nimeni”, susținând că puţine ţări se pot mândri cu apariția 
îndelungată a unei reviste de filosofie şi cu o lucrare cum este Istoria 
filosofiei moderne“. Întrebat de C. Georgiade dacă este mulţumit că 
şi-a consacrat viața exclusiv cercetărilor filosofice, Bagdasar a răspuns: 
„Cum să nu fiu mulţumit? Doar nimeni nu m-a constrâns să mă con- 
sacru filosofiei. Am făcut acest lucru printr-o decizie a propriei mele 
voințe. Singura mea nemulţumire ar putea fi cauzată de faptul că nu 
am putut încă realiza în domeniul gândirii tot ce am visat şi tot ce aş fi 
putut da”. Acelaşi C. Georgiade crede că N. Bagdasar „a iniţiat pri- 
mele elemente ale unei filosofii critice româneşti, ale unui raționalism 
de substrat critic ştiinţific””56 


3. Manager 


După cum am spus, Bagdasar a avut energie, pasiune şi dăruire nu 
doar pentru meditaţia filosofică, dar şi pentru organizarea mişcării fi- 
losofice. Însă calităţile lui manageriale nu se puneau în valoare dacă nu 
avea şansa întâlnirii cu Rădulescu-Motru. Ei bine, marele filosof a intuit 
în tânărul Bagdasar, omul ce ar putea să ofere ritmicitatea necesară 
apariţiei „Revistei de Filosofie.” Într-adevăr, el a avut un rol esenţial în 
apariţia la timp a „Revistei de Filosofie”, şi datorită calităţilor sale au 
fost înlăturate dificultățile de natură financiară şi organizatorică pe care 
publicaţia le cunoscuse. Numai după preluarea muncii de secretariat 
de către N. Bagdasar, „Revista de filosofie” devine cel mai important 
periodic de filosofie din România. Despre cum a ajuns să preia această 
sarcină deloc uşoară Bagdasar relatează în capitolul consacrat lui C. 
Rădulescu-Motru în Portrete. Deşi revista primise o subvenție acordată 


357 N. Bagdasar, op. cit., p. 6. 
358 Idem, Amintiri. Notaţii autobiografice, loc. cit., p. 262. 
359 Ibidem, p. 350. 


360 Arhivele Naţionale, Direcţia Arhivelor Istorice Centrale, Fond N. Bagdasar, Dosar 
523,p.7. 

de I. Petrovici când era ministru din care mai rămăseseră 30.000 lei, 
Mircea Florian, secretarul de redacţie nu reuşea s-o tipărească la timp. 
După clarificarea condițiilor de editare, Rădulescu-Motru a acceptat 
ca revista să fie scoasă de Nicolae Bagdasar şi T. Vianu. Primul a 
căutat tipografia, şi împreună cu T. Vianu s-au târguit asupra preţului, 
au stabilit un nou format, au hotărât ordinea în care să apară studiile, 
cerând şi avizul lui C. Rădulescu-Motru. 

Când Bagdasar şi Tudor Vianu i-au arătat proba de tipar a coperții, C. 
Rădulescu-Motru l-a scos pe Mircea Florian ca secretar de redacţie din 
caseta redacțională şi a vrut să-l treacă pe Bagdasar, care însă a refuzat 
deoarece nu accepta să intre în conflict cu Mircea Florian. „Dacă nu 
vreți ca Mircea Florian să rămână secretar de redacţie, nu treceţi pe 
nimeni, fiindcă, în definitiv, nu este absolut necesar ca secretarul de 
redacţie să figureze pe copertă”**!, i-a spus Bagdasar lui C. Rădulescu- 
Motru, sugestie acceptată. 

La jumătatea lunii martie 1928, „Revista de filosofie” a apărut 
într-un format nou, cu o copertă albă, cu titlul imprimat în roşu, cu 
sumarul sub titlu, editor Societatea Română de Filosofie. Împreună cu 
I.M. Nestor şi G. Bontilă — studenți la psihologie, Bagdasar a întocmit 
o listă cu o sută de abonaţi cuprinzând profesori de liceu şi şcoli nor- 
male. Au difuzat-o în lbrăriile din Bucureşti, iar C. Rădulescu-Motru 
a rezolvat difuzarea pentru librăriile din ţară în înţelegere cu editura 
H. Steinberg. Împreună cu C. Rădulescu-Motru, care avea multe 
cunoştinţe în ministere şi la directorii de bănci - „Rar se întâmpla 
ca C. Rădulescu-Motru să fie refuzat”** -, au adunat fonduri pentru 
revistă. 

Probă ca publicaţia era viguroasă a fost agapa prezidată de C. 
Rădulescu-Motru din 2 aprilie 1936 cu prilejul sărbătoririi a 30 ani 
de existenţă a „Revistei de Filosofie”, la care au luat cuvântul direc- 
torul publicaţiei, D. Gusti, M. Florian care a citit o scrisoare a lui P.P. 
Negulescu, secretarul de redacţie Nicolae Bagdasar, care a afirmat ca 
greutatea cea mai mare la o revistă este conducerea ei administrativă”. 
C. Rădulescu-Motru a subliniat că în decursul activităţii sale a înţeles să 


361 N. Bagdasar, op. cit., p. 223. 
362 Ibidem, p. 229. 
363 Ibidem. 


364 Idem, La împlinirea celor 30 de ani de la apariția Revistei de Filosofie, Arhivele 
Naţionale, Direcţia Arhivelor Istorice Centrale, Fond N. Bagdasar, Dosar 85, f. 7. 

încurajeze pe toţi cei care au dorit să lucreze şi n-a duşmănit niciodată 
pe nimeni: „La «Revista de filosofie» nu s-a făcut sectarism, ci a dom- 
nit un spirit larg, paginile ei fiind deschise oricui a adus o contribuţie 
importantă”. Directorul publicaţiei mulţumeşte lui Nicolae Bagdasar 
care se îngrijeşte de apariția ei. Peste şapte ani Motru reia aprecierea 
faţă de colaboratorul său: „În «Revista de filosofie» şi-au văzut lumina 
tiparului cea mai mare parte din articolele şi studiile filosofice produse 
în ultimul pătrar de veac. Trebuie să completez însă mărturisirea mea 
cu adausul ca pentru îndelunga durată, precum şi pentru selecţionarea 
materialului acestei publicaţii, meritul îl are în primul rând secretarul de 
redacţie, dl. profesor N. Bagdasar, care s-a dăruit ei cu toată competența 
şi puterea sa de muncă”, 

După apariția primului număr al „Revistei de filosofie” în noua 
a înfăţişare, în 1928, Bagdasar i-a propus lui C. Rădulescu-Motru să 
revigoreze Societatea Română de Filosofie, a cărei activitate se carac- 
teriza până atunci prin sporadice şedinţe restrânse. De organizarea lor 
se ocupase C. Beldie şi Nae Ionescu. Convins ca tânărul Bagdasar are 
talent de organizator, C. Rădulescu-Motru a acceptat bucuros şi l-a 
numit secretar al Societăţii Române de Filosofie. El a organizat, în fie- 
care toamnă, din 1928 până în 1938, conferințele publice, ale Societăţii 
Române de Filosofie, cu intrare, în aula Fundaţiei Universitare Carol 
I. Să spunem că toate aceste activităţi se făceau în coordonarea lui C. 
Rădulescu-Motru. Avem în acest fel cazul fericit al cooperării dintre 
o personalitate de mare prestigiu şi un filosof cu o mare capacitate de 
organizare şi administrare. 

N. Bagdasar a lăsat mărturii despre activitatea Societăţii Române de 
Filosofie. Aceasta ținea bilunar şedinţe, fie la Facultatea de Filosofie, 
fie în sala revistei „Propilee literare.” La început erau invitați pro- 
fesorii şi conferenţiarii de la Facultatea de Filosofie, profesori se- 
cundari de filosofie şi alte persoane, dar nu au participat decât I.A. 
Rădulescu-Pogoneanu, Mircea Florian, N. Petrescu şi Tudor Vianu, 
din condescendenţă față de C. Rădulescu-Motru şi pentru că unii ave- 
au nevoie de votul lui în Consiliul profesoral cu prilejul promovării. 
P.P. Negulescu, mereu ocupat şi mereu în concediu, nu se interesa de 
Societatea Română de Filosofie. D. Gusti avea institutul lui, şi este 
de notat lipsa lui de la conferințele Societăţii Române de Filosofie, în 

365 Agapa revistei noastre, „Revista de Filosofie”, vol. XXI, nr. 2, aprilie-iunie 1936. 

366 C. Rădulescu-Motru, Mărturisiri, ed. cit., p. 78. 

schimb C. Rădulescu-Motru a ţinut expuneri în cadrul conferinţelor 
Institutului Social Român. În ce-l priveşte pe G. G. Antonescu, acesta 
nu se interesa decât de pedagogie, spune N. Bagdasar. La conferințele 
publice participau, iniţial vreo 15 persoane. Unii luau cuvântul fără 
a se referi la tema discutată de conferenţiar, numai pentru a se re- 
marca public. Tematic, comunicările erau prea divergente, din cauza 
diversităţii specialităților autorilor, şi, în consecinţă, aceste întâlniri 
nu au avut succes. 

Sprijinit de Motru, Bagdasar trece imediat la reorganizarea Societăţii 
Române de Filosofie făcând din ea cea mai importantă structură 
profesională a filosofilor români. O dovadă clară a creşterii influenţei 
Societății Române de Filosofie reiese din darea de seamă asupra 
situaţiei financiare prezentată în 28 februarie 1929, în şedinţa Societăţii 
Române de Filosofie: obţinerea de venituri din cotizaţii, încasări de la 
conferințele Societăţii Române de Filosofie, subvenţii, abonamente şi 
vânzarea „Revistei de Filosofie” pe 1928, din care s-a reuşit acoperirea 
cheltuielilor pentru tipărirea revistei. Pentru a propulsa activitatea 
Societăţii, Bagdasar i-a propus lui C. Rădulescu-Motru să organizeze 
în toamna lui 1928 în amfiteatrul Fundaţiei Carol I, sub auspiciile 
Societății Române de Filosofie, un ciclu de conferinţe filosofice cu 
tema: Filosofia contemporană în opere reprezentative. 

C. Rădulescu-Motru deschidea, întotdeauna, ciclul de conferințe. 
Când se deschideau două cicluri paralele de conferințe, el deschidea 
primul ciclu, iar I. Petrovici pe al doilea. Conferinţele s-au bucurat de 
un succes remarcabil, dovada fiind ocuparea de către public a întregului 
amfiteatru al Fundaţiei Carol I. 

Sub auspiciile Societăţii Române de Filosofie au conferenţiat 
personalități ale filosofiei contemporane.C. Bouglé, Leon Brunschvicg, 
N. Hartmann. 

N. Bagdasar nu s-a mulțumit doar cu organizarea Societăţii Române 
de Filosofie şi a înființat cea dintâi editură filosofică din ţară. Prima 
lucrare editată sub auspiciile Societăţii Române de Filosofie a fost 
volumul omagial închinat lui Spinoza, alcătuit din Etica lui Spinoza în 
traducerea lui S. Katz şi un întins studiu de I. Brucăr. În aceeaşi editură 


367 Pentru activitatea Societăţii Române de Filosofie, reluăm unele considerații din C. 
Rădulescu-Motru. Viaţa şi faptele sale, vol. II, ed. cit., pp. 289-338. 

au apărut Omagiu prof. C. Rădulescu-Motru”, P.P. Negulescu. În 
aceeaşi editură au apărut: G. Berkeley, Principiile cunoştinței omeneşti, 
cu un studiu introductiv de N. Bagdasar, D. Hume, Cercetări asupra 
intelectului omenesc, cu un studiu introductiv de N. Bagdasar, Lucrețiu, 
Poemul naturii, Marsilio Ficino, Asupra iubirii sau Banchetul lui 
Plato. 

În 1935 Bagdasar a înființat tipografia „Tiparul Universitar”, unde, 
timp de 10 ani, s-au tipărit toate titlurile de lucrări filosofice publicate 
sub egida Societăţii Române de Filosofie. 

Cea mai importantă lucrare elaborată şi editată sub auspiciile 
Societăţii Române de Filosofie rămâne Istoria filosofiei moderne, 
vol. I-V, apărută într-un interval de cinci ani 1937- 1941, lucrare 
monumentală, o performanță excepţională rămasă unicat până acum 
în cultura română, dar şi un caz unic în istoria noastră culturală în ce 
priveşte munca în echipă a filosofilor români de toate generaţiile, sub 
conducerea lui C. Rădulescu-Motru şi în coordonarea lui N. Bagdasar”, 
pentru a omagia un filosofromân - I. Petrovici. Cu autoritatea lui Motru 
şi cu râvna lui Bagdasar s-a reuşit elaborarea unei lucrări de referinţă la 
care au contribuit filosofii din toate centrele universitare. Performanţă 
ce a fost posibilă numai datorită Societăţii Române de Filosofie condusă 
de C. Rădulescu-Motru, energiei, pasiunii şi abilităţilor manageriale 
ale lui N. Bagdasar. 

În Prefaţa la volumul V din Istoria filosofiei moderne semnată 
Societatea Română de Filosofie, iunie 1941, se subliniază unicitatea 
întregii lucrări: „Când acum cinci ani, s-a luat iniţiativa redactării 
în colaborare a unei Istorii a filosofiei moderne, ca omagiu Prof. I. 
Petrovici, inițiatorii s-au gândit la început la un volum de 600-700 
pagini, cum s-a şi anunţat de altfel. Dar dorinţa de muncă întâlnită la 
colaboratori pe de o parte, iar pe de altă parte înțelegerea întâlnită la 
diferiţi şefi de departamente şi conducători de instituţii pentru o ase- 
menea operă, precum şi interesul arătat primului volum de către cititori, 


368 „Revista de Filosofie”, vol XVII, 1932. 
369 „Revista de Filosofie”, vol XVIII, 1933. 


370 Rolul lui Bagdasar a fost recunoscut de colaboratori ai volumului, cum este de pildă, 
I. Didilescu: „Şi dacă au drept la o mare satisfacție şi domnul Petrovici căruia i s-a închinat 
lucrarea, şi domnul Motru, în calitate de conducător al Societăţii Române de Filosofie, şi 
colaboratorii, la cea mai mare satisfacţie aveţi dreptul dumneavoastră, căruia vi se datorează, 
de fapt, totul.” I. Didilescu către N.Bagdasar, 20 februarie1939, Arhivele Naţionale - Direcţia 
Arhivelor Istorice Centrale, Fond N. Bagdasar, Dosar 199, f. 70. 

i-au îndemnat pe organizatori să-i mărească scara, ajungându-se astfel 
de la un singur volum, cum era proiectat, la cinci volume realizate: 
opera încheiată a depăşit cu mult planul iniţial, iar cultura românească 
s-a văzut îmbogăţită cu o lucrare de o stringentă necesitate, pe care 
dacă ar fi fost s-o aşteptăm de la un singur autor, cine ştie cât timp ar 
fi trecut ca s-o avem. Cele cinci volume ale /storiei filosofiei moderne 
constituie un fapt cultural, cu care orice cultură s-ar putea mândri şi 
pe care nici unul din popoarele vecine nu-l au încă.” 

Bagdasar însuşi a făcut o judecată de valoare despre Istoria filoso- 
fiei moderne, care în opinia lui: „reprezintă un moment culminant al 
filosofiei româneşti dintre cele două războaie mondiale” 

În anul 1930 N. Bagdasar a luat iniţiativa editării unui volum omagial 
C. Rădulescu-Motru cu prilejul împlinirii a 35 de ani de activitate în 
învățământul universitar. Alcătuirea, redactarea şi tipărirea volumului 
au căzut în sarcina sa, impresionantă prin dimensiunile ei, ceea ce i-a 
atras binemeritate elogii şi ne referim doar la cea a lui Tudor Vianu: 
„Volumul rămâne deci fructul celei mai frumoase stăruinţe şi un do- 
cument suprem al mişcării noastre filosofice, adusă să se exprime în 
întregimea ei prin dta”?. 

Şi pentru a avea o imagine şi mai clară a importanței acestui volum, 
Omagiu prof. C. Rădulescu-Motru, să amintim titlurile studiilor ce-l 
alcătuiesc. G. Vlădescu-Răcoasa, Profesorul C. Rădulescu-Motru. 
Viaţa, opera şi personalitatea lui, Eugeniu Speranţia, C. Rădulescu- 
Motru psiholog, Mihail Ralea, C. Rădulescu-Motru filosof al culturii, V. 
Băncilă, C. Rădulescu-Motru pedagog, |. Brucăr, C. Rădulescu-Motru 
metafizician, |. Petrovici, Logica şi teoria cunoștinței, Mircea Florian, 
Metafizica şi problematica ei, D. Gusti, Sociologia. Schiță a unui 
sistem de sociologie, G.G. Antonescu, Pedagogia, Const. Georgiade, 
Psihologia, Tudor Vianu, Autonomizarea esteticei, Petru Comarnescu, 
Etica, Mircea Djuvara, Filosofia Dreptului, Mihail Uţă, Filosofia 
Religiei, N. Bagdasar, Filosofia Istoriei, J. Petrovici, La nationalité 
en philosophie. 

Tot lui Bagdsar i-a revenit misiunea organizării programului de 
sărbătorire a profesorului C. Rădulescu-Motru, ocupându-se de toate 
acțiunile ce se fac în asemenea prilejuri. Omagiatul i-a lăsat libertate 


371 N.Bagdasar, Autobiografia, loc. cit., p. 7. 


372 Tudor Vianu către N.Bagdasar, 13 august 1932, Arhivele Naţionale - Direcţia Arhivelor 
Istorice Centrale, Fond N. Bagdasar, Dosar 443, f. 3-4. 

deplină, inclusiv în întocmirea programului cu vorbitori ce reprezentau 
Ministerul Instrucțiunii, Academia Română, Facultatea de Filosofie, 
Societatea studenţilor în litere şi filosofie. Prin modul cum organiza 
activitățile de sărbătorire, Bagdasar a fost considerat „impresar pentru 
omagierea profesorilor.” 

O dovadă a încrederii lui Rădulescu-Motru rămâne transmiterea 
întregului fond, foarte mare, de telegrame primite cu prilejul manifes- 
tărilor omagiale, fidelului şi harnicului colaborator N. Bagdasar, care, 
le-a păstrat, intuind valoarea lor, dincolo de semnificaţia lor legată de 
convenționalismul momentului festiv. 

Din decembrie 1941 până în octombrie 1944 N. Bagdasar a fost 
administrator al Casei Şcoalelor, editură a Ministerului Culturii 
Naţionale. Numit ministru al Culturii Naţionale, în decembrie 1941, 
I. Petrovici, ştiindu-i calităţile dovedite în coordonarea activităţii de 
elaborare a Istoriei filosofiei moderne, închinate lui, i-a cerut, aproa- 
pe imperativ, să accepte unul din posturile de conducere, fie secretar 
general, fie director al învăţământului superior, fie administrator al 
Casei Şcoalelor. După un răgaz de câteva zile, el a fost de acord să de- 
vină administrator al Casei Şcoalelor"”3, alegere ce exprima pe deplin 
priceperea sa în domeniu, după ani de editare a cărţii de filosofie, de 
organizare şi conducere a unei tipografii proprii, dar înfăptuirea unui 
scop: reactivarea editurii Casei Şcoalelor. 

La nici o oră de la instalare, directorul Serviciului Contabilitate îi 
cere sa prezinte urgent proiectul de buget pentru anul următor, proiect 
deja pregătit, ceea ce evident, cu experienţa lui de administrare a unor 
instituţii, nu a acceptat, cerându-i ministrului acordarea unui timp de 
studiu. Şi avea dreptate. Bugetul întocmit era departe de scopurile ce 
avea el de gând să le realizeze. A întocmit alt proiect, supus dezbaterii 
cu responsabili din minister, prilej cu care află ca proiectul de buget 
pentru Casa Şcoalelor era cel mai mic, deşi ministrul I. Petrovici 
îl considera disproporționat de mare având în vedere ca ţara era în 
stare de război, fără să modifice însă suma cerută de Bagdasar. Apoi, 
proiectul de buget a fost trimis spre avizare lui Mircea Vulcănescu, 


373 În ziua de 8 decembrie 1941, N. Bagdasar, asistent universitar, a fost numit de I. 
Petrovici, ministrul Culturii Naţionale şi al Cultelor, administrator al Casei Şcoalelor. El a 
fost prezentat de ministru, care îi remarcă realizările sale culturale. În răspunsul său, Bagdasar 
a spus, printre altele: „Într-adevăr, până în prezent, deşi iniţiativele bune nu au lipsit, totuşi 
Casa Şcoalelor nu şi-a realizat cu totul planurile”, Cf. „„Timpul”, anul V, nr. 1650, 10 decembrie 
1941, p. 7. 

subsecretar de stat la Ministerul de Finanţe, care l-a respins pe motiv ca 
toate eforturile financiare se îndreptau spre susținerea armatei române, 
angajată în luptele din războiul cu Uniunea Sovietică. Bagdasar n-a 
cedat şi s-a adresat direct ministrului finanţelor, afirmând: la viitoarea 
conferință de pace ce va urma războiului, românii vor avea un argument 
puternic în sprijinul afirmării drepturilor lor, când vom arăta că şi în 
timp de război, oamenii de cultură au lucrat, şi astfel vom depune pe 
masa conferinţei operele lor tipărite în vremuri dificile”. Ministrul 
Finanţelor, deşi militar, a fost convins de argumentele lui Bagdasar şi a 
dispus acordarea unui buget de 70 de milioane, ceea ce a permis Casei 
Şcoalelor să devină cea mai mare instituţie editorială a țării, de fapt, 
centrul de publicare de lucrări din toate domeniile culturii. În acest 
răstimp, deşi România era în război, Editura condusă de energicul şi 
competentul filosof a publicat un număr mai mare de titluri decât în 
toată existenţa sa. În octombrie 1944, după lovitura de stat de la 23 
august 1944, Bagdasar şi-a dat demisia din funcţia de administrator 
al Casei Şcoalelor. 

Pentru această poziţie administrativă va fi nevoit să dea seamă în 
regimul comunist. Într-un curriculum vitae îşi face mea culpa pentru 
acceptarea postului de administrator la Casa Şcoalelor: „N-am făcut 
acest lucru din ambiţie sau din arivism — am lipsa de modestie sa spun 
ca aşa ceva a fost străin firii mele — şi nici din dorinţa de a sprijini 
dictatura antonesciană — pe care o detestam’™™”. Să nu uităm că toate 
aceste afirmaţii le susţine în anii'50, perioada marii terori asupra eli- 
telor româneşti. Tocmai de aceea, opțiunea sa pentru această poziţie 
este motivată prin raporturile de prietenie cu I. Petrovici, care deşi 
îi cunoştea atitudinile sale politice de opoziţie faţă de I. Antonescu 
şi A. Hitler, nu i-a pus nici o condiţie. Un alt motiv invocat se refe- 
rea la absolvirea de desele concentrări sau la obligaţia, când era în 
Bucureşti, sa presteze servicii la cenzura scrisorilor. El regretă ca nu 
a avut „suficientă vigilență, permiţând tipărirea unor filosofi clasici 
în traducerea lui Traian Brăileanu”*€, o afirmaţie, în mod cert, făcută 
din constrângere. În acelaşi timp, el aminteşte de sprijinul său în pu- 
blicarea la Casa Şcoalelor a unor autori evrei: I. Candrea, N. Façon şi 


374 N. Bagdasar, Amintiri. Notaţii autobiografice, loc. cit., p. 345. 


375 Idem, Curriculum vitae, Arhivele Naţionale, Direcţia Arhivelor Istorice Centrale, 
Fond N. Bagdasar, Dosar 520, p. 25. 


376 Ibidem, p. 26. 

S. Katz. Cu toate acestea, recunoaşte culpabilitatea de a fi fost admi- 
nistrator la Casa Şcoalelor: „Am primit cu strângere de inimă această 
numire şi am regretat după aceea ca n-am avut mai multă voință, ca sa 
rezist”. Nimic mai adevărat. Notaţiile sale biografice depun mărturie 
în interesul real al filosofului pentru această muncă: „În anii în care 
am lucrat în această instituţie (Casa Şcoalelor — n.n.) am muncit foarte 
mult. Căci binecuvântată fie lumea în care trăim şi în care, pentru a 
trăi, trebuie să muncim. Binecuvântată fie munca productivă, creatoare 
de bunuri materiale şi spirituale, căci ea este aceea care dă vieţii un 
conținut. Am avut satisfacția ca prin felul meu de a munci am realizat 
ceva, ca am schimbat atmosfera de inerție, ce caracterizase această 
instituţie în trecut”. În acelaşi curriculum vitae Bagdasar scrie că 
în perioada cât a fost secretar la Societatea Română de Filosofie, nu 
l-a solicitat pe Nae lonescu şi pe adepţii săi să vorbească în cadrul 
ciclurilor de conferințe, şi nu a publicat în „Revista de filosofie” nici 
un articol al lui Nae Ionescu şi al elevilor săi. Aici Bagdasar nu spune 
adevărul. Dacă Mircea Vulcănescu şi C. Noica sunt consideraţi adepți 
ai lui Nae Ionescu, trebuie spus că ei au fost prezenţi în revista lui 
Rădulescu-Motru. 

Prin întreaga sa activitate, N. Bagdasar a dovedit gândirea şi 
conduita unui manager. El a înţeles foarte bine rostul organizării şi 
administrării în cultură, tot atât de important că în economie, finanțe 
şi societate. Nu este exagerat a spune că orice tratat de management 
cultural, ar putea include, măcar ca un studiu de caz, experienţa, reuşita 
în administraţia culturală, a filosofului N. Bagdasar. 


4. Observator al lumii universitare şi al mişcării 
filosofice româneşti 


Este învederat ca Bagdasar nu a rămas, un simplu administrator 
cultural. EI însuşi un filosof de adâncime, s-a instituit şi într-un exce- 
lent observator al lumii intelectuale în care trăia şi pe care o sprijinea 
în acțiunile ei. O lume complexă şi complicată, cu adversităţi, orgolii 
şi vanități, asaltată continuu de veleitari şi diletanți, dar şi de parveniţi 
şi carierişti. Dacă adăugăm ca spaţiului universitar îi este intrinsecă 


377 Ibidem. 
378 Idem, Amintiri. Notații autobiografice, loc. cit., p. 350. 

contestarea, atunci este motivată poziţia fiecăruia dintre cei şapte 
filosofi de la Universitatea din Bucureşti, ce fac obiectul cărții lui 
Bagdasar. Spre deosebire de alte lucrări similare, de pildă Amintiri 
de la Junimea de G. Panu, ce redau atmosfera de la vestita societate 
jeşeană, Bagdasar radiografiază tipuri umane prin gândirea, mentali- 
tatea şi acțiunea lor. 

Mărturii despre unii dintre cei şapte filosofi s-au mai scris, şi 
menționăm doar pe H.H. Stahl. Dar o descriere a personalității 
fiecăruia o face numai N. Bagdasar, într-o carte unică despre comu- 
nitatea filosofilor. Deşi a scris o Istorie a filosofiei româneşti, într-un 
stil ştiinţific, perfect identificabil, Bagdasar nu s-a mulțumit doar 
cu analiza rece şi neutră a exegezei scrierilor filosofilor români, ci a 
lăsat posterității portrete despre C. Rădulescu-Motru, I. Petrovici, D. 
Gusti, P.P. Negulescu, T. Vianu, Mircea Florian şi Nae Ionescu, cu 
care a avut relaţii permanente şi directe, şi i-a cunoscut în intimitatea 
lor. Ne întrebăm, ce istorie a filosofiei româneşti ar fi rezultat dacă 
Bagdasar ar fi renunţat la cele două registre şi ar fi procesat întreaga 
informaţie într-o singură lucrare şi ar fi dat — de ce nu? — versiunea 
sa mai umană şi neconvenţională asupra evoluţiei gândirii româneşti, 
aşa cum a înfățişat G. Călinescu istoria literaturii româneşti? Nu este 
greu de observat din portretele lui Bagdasar, cum conduitele umane 
ale filosofilor români nu se deosebesc prea mult de acelea ale scriito- 
rilor români. Ceea ce lipseşte din portretul gânditorilor sunt relațiile 
sentimentale, amintite doar în fugă la Nae Ionescu, singurul de altfel 
din cei şapte, ce a cunoscut şi o viaţă amoroasă aventuroasă. Însă ce 
rămâne din cartea lui Bagdasar, este faptul că marii noştri gânditori, 
ce au trăit permanent tensiunea meditaţiei filosofice, se manifestau în 
relaţiile interumane ca orice om obişnuit. 

Despre fiecare din cei şapte filosofi Bagdasar nu discută cu aceleaşi 
criterii. Zugrăvirea conduitei unuia sau altuia se face în raport de 
experienţele trăite de autor cu unul sau altul. De altfel, trebuie spus că 
întreaga carte exprimă atitudinea lui Bagdasar față de cei şapte gândi- 
tori, rezultată din relaţiile lui cu aceştia, pentru că el a beneficiat sau 
dimpotrivă a suferit din cauza unor decizii sau reacții ale acestora. Să 
spunem că tot ce relatează autorul s-a întâmplat aievea, şi, prin urmare, 
nimic nu este inventat, cum se întâmplă, de pildă, în memoriile lui C. 
Beldie, iar când nu este sigur are tăria de a recunoaşte că nu dispune 
de informaţie certă când este cazul, fără ca notaţiile lui să fie lipsite de 

subiectivism. Portretistul are harul de a povesti întâmplări cunoscute 
de el, dar şi ceea ce a auzit de la alţii. 

Câteva trăsături îi reuneşte pe cei şapte gânditori. În activitatea 
profesională toţi erau cumularzi, deținând în afară de normele didactice 
diferite ocupaţii în afara Universităţii. Rădulescu-Motru a fost mem- 
bru şi preşedinte al Consiliului de Administraţie al Casei Generale 
de Pensiuni. De asemenea a fost membru în Consiliul Superior al 
Penitenciarelor şi Institutelor de Prevenţie pe o perioadă de 5 ani. Gusti 
a avut concomitent funcţia de preşedinte a trei consilii de administraţie: 
Casa Autonomă a Monopolurilor, Societatea de Radiodifuziune, 
Institutul Cooperaţiei. Cât despre Nae Ionescu, a rămas de notorietate 
ocuparea unor funcţii la cele mai neaşteptate instituţii. 

Un alt element care-i aseamănă este dezinteresul pentru exigența 
privind pregătirea studenţilor la seminar şi la examen. Cel puţin, din 
expunerile lui Bagdasar, aceşti mari profesori arătau toleranţă față de 
gradul de însuşire a cunoştinţelor. 

În fine, toţi se impuneau ca autorități indiscutabile în disciplina lor. 
Toţi cei şapte filosofi au contribuit, într-o măsură sau alta, la fundarea 
unor discipline filosofice în România: psihologia de C. Rădulescu- 
Motru, sociologia de D. Gusti, logica de I. Petrovici, istoria filosofiei de 
P.P. Negulescu şi M. Florian, estetica de T. Vianu. Un caz special este 
Nae Ionescu, fără nici o lucrare edită, dar cu o influenţă de excepţie 
asupra unui grup de tineri, ce vor deveni nume importante: Mircea 
Eliade, C. Noica, Mircea Vulcănescu, Emil Cioran. 

Rădulescu-Motru se înfăţişează ca un gânditor interesat de constru- 
irea şi funcţionarea instituţiilor filosofice, Bagdasar fiindu-i un par- 
tener excelent. lată cum îl caracterizează C. Rădulescu-Motru, în anii 
de izolare socială din timpul regimului comunist: „EI este o comoară 
de erudiție şi originalitate, care mi-ar fi de mare folos”. Bagdasar îi 
remarcă, înainte de toate, preocuparea prioritară pentru catedră, de la 
care nu a făcut nici o derogare, ţinând cursurile cu o conştiinciozitate 
exemplară. Nu mai puţin esenţială este generozitatea cu care Rădulescu- 
Motru răspundea la orice solicitare, indiferent din partea cui venea. 
Autorul Personalismului energetic apelează la cunoştinţele sale din 
instituţiile statului sau din cele private pentru a primi fondurile necesare 
editării „Revistei de Filosofie” sau pentru asigurarea abonamentelor la 
conferințele Societăţii Române de Filosofie. Intervenţiile sale aveau suc- 


379 C. Rădulescu-Motru, Revizuiri şi adăugiri. 1947, ed. cit., p. 67. 

ces datorită prestigiului pe care-l avea în faţa conducătorilor instituţiilor. 
Totuşi, Bagdasar îi remarcă inconsecvenţa politică, fiind binecunoscută 
trecerea sa pe la mai multe partide. Autorul luând ca pretext punerea 
în lumină a reacției civilizate a lui Motru faţă de anumite atitudini ale 
sale, acordă un spaţiu excesiv conflictului său cu Marin Ştefănescu, 
în care venerabilul filosof nu era în nici un fel implicat. 

Cu I. Petrovici raporturile lui Bagdasar au evoluat de la ostilitate 
la prietenie şi respect. Bagdasar reţine la acesta câteva trăsături ce-l 
proiectează ca una din marile personalităţi ale filosofiei româneşti 
şi europene. La toate acestea se adaugă calitățile de mare orator, cu 
o deprindere rară de stăpânire a artei de a comunică în fața oricărui 
public, recrutând succese şi în fața auditoriului de la mari universități 
europene sau la congrese internaţionale de Filosofie. El a susţinut, 
ori de câte ori a avut demnități guvernamentale, iniţiative culturale, 
dovedind multă înţelegere pentru finanțarea publicării publicaţiilor 
filosofice şi culturale. Petrovici avea şi slăbiciuni: subiectivitatea față 
de unii oameni, vanitatea, dorinţa de a fi admirat şi adulat. Petrovici 
avea o anumită strategie în relaţiile cu oamenii bazată pe principiul: 
cu o mână dădea cu cealaltă lua. Bagdasar a suportat direct aplicarea 
acestui principiu cu prilejul concursului pentru catedra de Istoria fi- 
losofiei de la Universitatea din Cernăuţi, la care nu a fost declarat nici 
unul din cei patru candidaţi, însă datorită insistenței lui I. Petrovici în 
mod ilegal comisia de concurs a acordat titlul de docent lui D.D. Roşca, 
iar Ministerul a validat titlul de docent pentru profesorul clujean. 

Memorialistului nu-i scapă, în ce-l priveşte pe Petrovici, rolul soţiei 
în asigurarea confortului necesar activităţii atât de intensă şi de diversă 
a soţului ei. 

Despre P.P. Negulescu autorul discută cu reţinere dar şi cu efortul 
de a fi cât mai obiectiv, date fiind relațiile conflictuale dintre ei. Din 
partea fostului student, la început a fost admiraţie, dar cu timpul pro- 
fesorul a dovedit multă adversitate față de el. A intervenit, nu încape 
îndoială, diferența de viziune asupra filosofiei. Destinul a făcut ca 
Bagdasar, foarte instruit în istoria filosofiei să nu fie asistentul lui 
Negulescu, ci colaborator al lui Rădulescu-Motru, oponentul autoru- 
lui Filosofiei Renaşterii. Negulescu exprima un comportament ciudat 
în ce priveşte relaţia sa cu tinerii lui colegi. Ajuns profesor la 23 de 
ani, ca simplu licenţiat, dar cu sprijinul direct al lui Titu Maiorescu, 
P.P. Negulescu s-a opus cu îndărătnicie la ascensiunea unor tineri în 

posturi de profesori. Din relatările lui Bagdasar rezultă o trăsătură a 
lui P.P. Negulescu, „mitomania”, iar exemplele sunt revelatorii, cel mai 
notoriu fiind cel despre vizita ce i-ar fi făcut-o Rădulescu-Motru, care 
i-ar fi arătat ba manuscrisul, ba şpalturile articolului semnat de N. Tatu 
despre plagiatul lui Al. Posescu. În fine, Negulescu avea bine însușite 
regulile jocului de culise. 

Un personaj, ce atinge în portretul lui Bagdasar, uneori pitorescul, 
rămâne sociologul D. Gusti. Ce-l definea, în principal, pe şeful şcolii 
sociologice de la Bucureşti era adaptabilitatea. El dispunea de capaci- 
tatea de a se replia la situaţii şi conduite umane ca apoi cu o adevărată 
ştiinţă în a manevra oameni şi instituţii, obținea tot ce dorea. Dar această 
nu însemna nicidecum egoism. Profesorul şi savantul Gusti sprijinea 
pe oricine, cu condiţia ca acela să nu fie în catedra sa. Fire dinamică, 
dotată cu spirit organizatoric, Gusti se dovedea a fi un plăsmuitor de 
planuri de creare de instituţii, pe care însă altcineva să le organizeze 
efectiv. Până şi C. Rădulescu-Motru apreciază că nerealiste ideile lui 
Gusti: „Ca un abil strateg conducător de război, Gusti îşi rezervă rolul 
de a sta în cort, de unde să dea ordinele de luptă, rămânând ca lupta să 
o ducă alţii. Şi cum alţii nu vor, sau nu pot corespunde măreţelor lor 
planuri, Gusti trebuie să sfârşească de fiecare dată cu o decepție”"3%. 

Această stare continuă de agitaţie nu-i oferea timp în a studia în 
profunzime şi ajungea să se expună la situaţii jenante, cum a fost cazul 
cu vânzarea tuturor cărților literare şi ştiinţifice româneşti din biblioteca 
sa, unui anticar, toate fiind primite de la autori, cu dedicaţii, dar aproape 
toate erau netăiate, deci nici măcar răsfoite de Gusti. Cum anticarul 
expusese în fața esplanadei Teatrului Naţional cărțile, trecătorii puteau 
citi dedicațiile, unele ditirambice, şi autorii erau puşi în situaţii penibile. 
Cei care au aflat din timp şi-au cumpărat propriile lor cărţi, oferite cu 
toată sinceritatea şi admiraţia lui Gusti, şi pe care, iată, întreprinzătorul 
sociolog, le comercializa. 

Între liniile de profil al lui Gusti se înscria nerespectarea cuvântului 


380 Ibidem, p. 86. Cam la fel gândeşte şi N. Petrescu despre Gusti: „De vreo săptămână a 
sosit şi ilustrul sociolog din călătoria de peste ocean. După informaţiile venite de la Ministerul 
de Externe «activitățile» sale au dat greş în toate privinţele. Americanii sunt mai refractari decât 
noi la abilități neacoperite de nici o faptă pozitivă”, N. Petrescu către N. Bagdasar, 27 aprilie 
1947, Arhivele Naţionale, Direcţia Arhivelor Istorice Centrale, Fond N. Bagdasar, Dosar 352, f. 
7v. Despre eşecul lui Gusti în S.U.A. aminteşte şi C. Georgiade: „Gusti s-a întors din SUA cam 
plouat. Nu a reuşit să convingă forurile americane pentru înființarea unui Institut Internaţional 
pentru asigurarea păcii. Nu i s-a oferit nici o catedră”, C. Georgiade către N. Bagdasar, 30 mai 
1947, Arhivele Naţionale, Direcţia Arhivelor Istorice Centrale, Fond N. Bagdasar, dosar 226. 

dat, asociată cu o duplicitate față de colaboratori. Nu mai puţin evidentă 
era lauda de sine, dispunând, de ceea ce numim astăzi arta de a-şi face 
publicitate precum şi de abilitatea de a se folosi de gazetari, stimulându-i 
pe aceştia, din fondurile instituţiilor pe care el le conducea. 

Despre Tudor Vianu, Bagdasar vorbeşte cu admiraţia față de 
cărturarul şi profesorul punctual şi exigent cu un discurs îngrijit. Între 
ei s-au statornicit relații de solidă colaborare şi de respect. Cu atât mai 
mare a fost mâhnirea lui Bagdasar când prietenul său, aflat, vremelnic, 
în anumite demnități, şi-a schimbat conduita față de el prin distanța 
ce o impunea în relaţiile dintre ei, ajungând chiar, în timpul regimu- 
lui comunist să-l caracterizeze, este adevărat, în discuţii private, ca 
reacționar. 

Mircea Florian, mai vârstnicul său coleg, a fost pentru Bagdasar 
un model, şi cu toate acestea el îl zugrăveşte cu o tuşă destul de aspră. 
Cunoscutul istoric al filosofiei era distant şi rece, nefiind iubit de 
studenți, dezinteresat în motivarea studenților pentru disciplina sa, lipsit 
de talent oratoric, uneori devenea teatral şi patetic, foarte indulgent la 
examen, suspicios din fire, neîncrezător în oameni. Ce-l atrăgea totuşi 
la Mircea Florian? Mai multe însuşiri: marea sa erudiție, un program de 
muncă bine organizat, expunerea liberă a cursului, fără notițe, bazată 
numai pe memoria sa fenomenală, pregătirea cu conştiinciozitate a 
prelegerilor, punctualitatea în ţinerea orelor. Portretistul spune în final 
ca scrierile lui M. Florian au o influenţă redusă în mişcarea filosofică 
românească, apreciere amendată de interesul real de care se bucură 
astăzi opera sa. 

Cel mai întins capitol este acordat lui Nae Ionescu, diferit ca 
structură şi mod de abordare față de celelalte, deoarece este singurul 
dintre toți filosofii, căruia i se analizează în amănunt opera. Motivația 
autorului are în vedere lipsa de acces la lucrările lui Nae Ionescu în 
momentul redactării Istoriei filosofiei româneşti, în 1939. O dată cu 
publicarea operelor de către „Comitetul pentru tipărirea operei lui 
Nae Ionescu”, Bagdasar a considerat o datorie a sa de a supune unei 
exegeze de text, ideile lui Nae Ionescu. Aşa s-a ajuns sa avem una 
dintre cele mai ample analize a concepţiei lui Nae Ionescu despre 
logică, istoria logicii, metafizica şi filosofie. Viziunea dominantă a lui 
Bagdasar despre opera lui Nae lonescu este critică, în unele secţiuni 
chiar demolatoare. Logicianul şi istoricul filosofiei găseşte, în scrierile 
lui Nae lonescu, de fapt cursuri transcrise de auditori, erori de citare, 

de nume, confuzii între curente filosofice, contradicții în aceeaşi frază, 
între capitole. Ca un chirurg, el examinează orice abatere a autorului 
de la normele ştiinţifice, şi de la exigenţele didactice: „Nae Ionescu nu 
a predat logica sistematic”. 

Ca bun cunoscător al logicii şi al istoriei logicii atât ca profesor cât 
şi ca exeget al acestor discipline, Bagdasar exprimă o critică destul de 
aspră membrilor Comitetului pentru tipărirea operelor lui Nae Ionescu: 
„Animaţi de sentimente bune, dar fără ca vreunul din ei să fie compe- 
tent în logică, în istoria logicii sau să cunoască marile sisteme meta- 
fizice, ei n-au observat inexactitățile de natură istorică, n-au remarcat 
contradicţiile, confuziile şi aberaţiile, n-au arătat geneza ideilor lui, 
n-au putut distinge între ce este personal şi ce este împrumutat de la 
alţi gânditori pe care el nu-i numea'**?. 

Autorul crede că editarea celor patru cursuri de către foştii săi 
elevi nu a fost un act de pietate ci l-a scos din legenda creată în timpul 
vieții lui: „Tipărindu-i cele patru cursuri, făcându-le accesibile unor 
cititori mai avizaţi, ei au înlesnit, fără să vrea, scoaterea din legendă, 
care se crease în timpul vieţii lui, ca e un gânditor profund şi original, 
au contribuit la distrugerea nimbului artificial de mare personalitate 
culturală, au făcut să-şi piardă ca dascăl aureola lui mitică. Am regretat 
ca mi-au oferit posibilitatea sa citesc aceste cursuri”5%?. 

Bagdasar relatează despre atitudinile lui Nae Ionescu faţă de colegii 
săi. lată, în urma polemicii purtate cu protectorul său, C. Rădulescu- 
Motru, el îi ironiza la cursuri filosofia, fără a-l numi. Astfel, a făcut 
aluzie la infirmitatea lui fizică, pentru că şchiopăta în mers, urmare 
a accidentului pe gheaţă când şi-a rupt femurul piciorului drept. Nae 
Ionescu spunea ca filosoful Epictet fusese şchiop, dar această nu în- 
semna ca toţi şchiopii sunt filosofi. C. Rădulescu-Motru nu a sesizat 
Consiliul profesoral, dar a anunţat studenţii ca nu sunt obligați să dea 
examene la cursul lui Nae Ionescu, el preluând cursul de logică pentru 
un timp, trecându-l apoi lui Bagdasar pe care l-a ţinut până în anul 
1938. 

A intervenit, probabil, în acest dezlănţuit asalt şi o anumită frustrare 
a autorului, derivată din nefinalizarea propriului tratat de logică, dar şi 
din cauza enormei audienţe a cursurilor oponentului său. Explicațiile 


381 N. Bagdasar, Amintiri. Notaţii autobiografice, loc. cit., p. 14. 
382 Idem, Nae Ionescu, în Portrete, loc. cit., p. 311. 
383 Ibidem. 

oferite, spre finalul studiului, despre succesul la public a prelegerilor 
lui Nae Ionescu nu conving, după cum nici astăzi nu ştim de ce amfi- 
teatrul era înţesat de lume când el vorbea. Nu poate nimeni trece peste 
erorile, confuziile şi contradicţiile din lecţiile sale, inacceptabile într-un 
curs universitar, pe care Bagdasar le-a surprins cu multă măiestrie. Și 
cu siguranță, unii dintre auditori le cunoşteau, însă nu-l repudiau pe 
profesor, dimpotrivă, îi urmăreau discursul cu mult interes şi, poate, cu 
multă înţelegere. De ce? pentru că Nae lonescu crea o atmosferă inedită, 
oferea un alt mod de a transmite cunoştinţe, incita la meditaţie, stimula 
gândirea ascultătorilor, epata prin formule insolite. Altfel spus, el dădea 
sentimentul unei trăiri profunde a filosofiei, dincolo de comunicarea 
neutră a unei idei sau susținerea cu argumente aride. Dar mai era ceva: 
spectacolul oferit de profesor asociat cu puterea numai de el ştiută de 
a crea dintr-un curs un eveniment, aşa cum făcea şi Titu Maiorescu. 
Dintre auditorii săi s-a desprins un grup de tineri, viitoare nume de 
referinţă în cultura română şi universală, care nu s-au lăsat dominați 
de spiritul profesorului lor, acesta fiind pentru ei un catalizator pentru 
ei. Nici unul nu a urmat, de pildă, calea lui Nae Ionescu, de a nu tipări 
cărți de filosofie. M. Eliade, C. Noica, Mircea Vulcănescu, E. Cioran 
au o operă impresionantă. La fel, cu excepția lui Cioran, ei nu au con- 
ceput filosofia doar ca mod personal de expresie a gânditorului, şi au 
dezvoltat-o în sistematic, aşezată pe date ale ştiinţei. 

Oricum, analiza operei lui Nae Ionescu de către Bagdasar rămâne, 
orice s-ar spune, un punct de referință în exegeza acestui gânditor 
controversat ieri că şi astăzi. 


XXX 


Autor de cărți, esenţiale în înțelegerea gândirii contemporane, N. 
Bagdasar este orientat nu atât spre o originalitate ostentativă, cu eco- 
uri de notorietatea imediată, cât spre construcții exegetice solide din 
care se poate învăța filosofie. Cărțile sale reflectă mai puţin viziunea 
sa sistematică, aceea a unui raționalism realist, afirmată discret în 
studiul operelor filosofice. Sintezele lui cuprind interpretări critice ale 
teoriilor filosofice despre cunoaştere, pozitivism, intuiţionism, civili- 
zaţie şi cultură. Filosoful N. Bagdasar a fost şi un excelent manager 
al activităţii de editare a cărţii de filosofie şi de organizare a mişcării 

filosofice româneşti. Volumul Portrete expune, în stil sobru, nu lipsit 
însă de o fină ironie şi de sarcasm, ideile, conduita şi mentalităţile unor 
mari filosofi români, reprezentând un autentic izvor de cunoaştere a 
mediului universitar interbelic. 

DUMITRU STĂNILOAE DESPRE FUNDAMENTUL 
CREȘTIN AL NAȚIUNII 


1. Ortodoxie şi naţiune 


Părintele D.Stăniloae a afirmat ideile sale în contextul social, politic 
şi cultural al perioadei interbelice, răstimp al căutărilor căilor de edifi- 
care instituţională şi spirituală a modului de viaţă al unui popor care, 
după un timp îndelungat, se regăsea în graniţele statului său. Despre 
evenimentele şi procesele sociale din perioada interbelică se discută 
fragmentar sau pur şi simplu deformat, uneori urmărindu-se, chiar cu 
bună ştiinţă, scopuri ce nu au nimic cu o exegeză obiectivă. Schiţăm 
câteva din caracteristicile acestei perioade din nevoia de a oferi câteva 
explicaţii la teze şi acţiuni ale celui mai mare teolog al Răsăritului din 
secolul XX. 

Întâi, trebuie subliniat cu tărie că după înfăptuirea Unirii se impu- 
nea cu necesitate întărirea actului săvârşit în anul 1918 — desăvârşirea 
unității naţionale, care nu are nimic de a face cu lupta politică sau 
propaganda. Cum se putea consolida statul român, administrator al 
unui alt teritoriu şi al unei populaţii cu o compoziţie etnică, religi- 
oasă, economică şi culturală diferită decât cea de dinainte de primul 
război mondial? Alături de mijloacele politice şi economice, se cerea 
obligatoriu înfăptuirea solidarității spirituale, iar Biserica Ortodoxă 
Română - biserica celei mai mari părți dintre locuitori - , nu putea 
rămâne neutră. 

Apoi, se neglijează schimbările fundamentale produse, în primii ani 
de după primul război mondial, în organizarea bisericii româneşti, din- 
tre care amintim hotărârea sinodală de înfiinţare a Patriarhiei Ortodoxe 
Române de la 4 februarie 1925, în baza căreia au avut loc investitura 
şi înscăunarea primului patriarh al Bisericii Ortodoxe Române, Miron 
Cristea, la 1 noiembrie 1925*%*. Din această nouă înfăţişare a statutului 
bisericii româneşti au decurs multe primeniri în interiorul ei, în relaţiile 


384 Pr. profesor dr. Mircea Păcurariu, Istoria Bisericii Ortodoxe Române, Galaţi, 1996, p. 
435. Vezi şi pr. prof.dr. Dumitru Radu, Biserica în istoria poporului român, „Biserica Ortodoxă 
Română”, nr. 1-3, 1977; Centenarul autocefaliei Bisericii Ortodoxe Române, Bucureşti, 1987. 

cu societatea românească şi cu instituţiile statului, toate fiind experiențe 
noi, ce trebuiau, pe de o parte, să fie eficient finalizate, pe de altă parte, 
să fie bine cunoscute de toate structurile ierarhiei bisericeşti şi de toţi 
mirenii. lată de ce se cuvenea o acţiune amplă de vizibilizare a tot ce 
ține de ortodoxia românească în întreaga societate românească. 

În fine, în economia acestui studiu, trebuie să amintim, în noua 
ambianță a statului român, existenţa altor culte religioase în provinciile 
româneşti integrate statului român în 1918, necunoscute de către Vechiul 
Regat precum şi asaltul, puternic susţinut din străinătate, a unor culte, 
ce revendicau legalitatea lor pe teritoriul ţării. 

La toate acestea se adaugă curentul modernist ce se detaşa prin 
critica tradiţiei, a trecutului şi a ortodoxiei. Să amintim aici numai 
lucrarea lui E. Lovinescu, Istoria civilizației române moderne, apărută 
în 1924 şi 1925, în care ortodoxia este considerată ca fiind lipsită de dis- 
ponibilitate la modernizare şi se vorbea de „ortodoxismul ca principiu 
esenţial al orientalizării”*, contestând rolul său în formarea unei culturi 
şi arte naţionale. Spre deosebire de ortodoxie, catolicismul a fost apre- 
ciat de Lovinescu drept generator de schimbare modernă a societăţii. 
Prestigiosul critic şi istoric literar trece peste contribuția fundamentală a 
bisericii româneşti - singura instituţie perenă a românilor - în realizarea 
şi menţinerea unității poporului român, obligat de-a lungul istoriei lui 
zbuciumate sa înlocuiască, din veac în veac şi câteodată din deceniu 
în deceniu, un organism politico-juridic cu altul. 

Identitatea națională în noul context de după Marea Unire din 1918 
este afirmată şi susținută în continuare de către biserică, dar implica- 
rea ei în acest act cere alte modalităţi, deoarece societatea însăşi se 
descătuşase de efortul şi energia cheltuite în realizarea idealului de 
reunire a tuturor provinciilor româneşti în cadrele etnice istorice. În 
exprimarea identității naţionale apărea cu necesitate alt tip de discurs 
mult mai direct către toţi actorii şi agenţii sociali. Trebuia convinsă în 
primul rând elita ţării de imperativul continuării, şi în noul context, 
a identificării ei cu spiritualitatea ortodoxă. Să nu uităm activitatea 
prodigioasă a unor personalităţi culturale din afara bisericii, Nicolae 
Iorga, Nichifor Crainic şi Nae Ionescu, care au impus, cu autoritate, un 
curent cultural de susţinere a ortodoxiei ca factor fondator al neamului 
românesc, cu argumente istorice, teologice şi filosofice. 


385 E. Lovinescu, Istoria civilizației române moderne, Editura Minerva, Bucureşti, 1997, 
p.8. 

Debutul părintelui Dumitru Stăniloae s-a produs în plină dezba- 
tere publică a chestiunii ortodoxiei româneşti în presa cotidiană şi 
culturală. Stimulat şi susținut de mitropolitul Nicolae Bălan, el devine 
vocea inconfundabilă a bisericii şi a teologiei în cultura română, prin 
sistemul său original de gândire, prin implicarea în dialogul public 
asupra chestiunilor urgente ale societăţii româneşti, şi se numără printre 
puţinii teologi angajaţi în analiza religiei, ortodoxiei sau a bisericii cu 
țintă directă spre opinia publică. Bun cunoscător al filosofiei, sociolo- 
giei, antropologiei, precum şi al folclorului românesc, foarte atent la 
mişcările sociale şi politice, părintele Dumitru Stăniloae s-a dovedit a 
fi unul dintre cei mai cultivați teologi ai timpului. Polemist excepţional, 
cu opană bine mânuită, ce atinge uneori şi accente pamfletare, în limi- 
tele unei dezbateri civilizate, marele teolog arată deschidere spre toate 
problemele societăţii. Nu ezită să critice personalităţi consacrate şi se 
impune ca redutabil interlocutor în dialogul cu celelalte culte creştine 
şi curente culturale sau spirituale etc., folosind o argumentaţie solidă 
bazată pe exemple şi idei din propriile doctrine ale acestor culte. 

În opera sa vastă un loc apreciabil ocupă studiul ortodoxiei ca fun- 
dament al națiunii române. Premisa abordării sale este ca națiunea, fapt 
natural, devine prin creştinism o autentică existenţă spirituală. Lumea 
este alcătuită din națiuni, entităţi naturale, însă ele au o dimensiune 
supranaturală pentru că sunt creaţii ale lui Dumnezeu, şi sunt restaurate 
ca entități spirituale de către lisus Hristos. Părintele Dumitru Stăniloae 
aparţine gândirismului prin analiza legăturii dintre românism şi ortodo- 
xie, însă credem că ideile lui depăşesc acest curent cultural, cu un plus 
de rigoare şi de profunzime în studiul fundamentului ortodox al naţiunii 
române, aducând, după cum bine s-a spus, echilibru şi limpezime în 
abordarea unor probleme cruciale de doctrină creştină“. 

Marele teolog întreprinde o adevărată exegeză a națiunii, şi de aceea 
îl considerăm ca pe unul dintre cei mai importanţi autori în domeniul 
studiilor despre naţiune“. Polemizând cu autori catolici, el nu este 
de acord cu teza lor ca națiunea s-ar distinge doar prin limbă şi teri- 


386 Nichifor Crainic vorbeşte de „puternicul gânditor religios de la Sibiu”, „Gândirea”, 
an XXI, nr. 1, 1943, p. 56. 


387 „Părintele Stăniloae scrie echilibrat, curgător şi limpede, fără a face concesii simpli- 
ficatoare”, Virgil Nemoianu, Jocurile divinității, Polirom, laşi, 2000, p. 121. . 


388 Constantin Schifirneţ, O concepție antropologică creştin-ortodoxă despre națiune, stu- 
diu introductiv la Dumitru Stăniloae, Ortodoxie şi românism, Editura Albatros, Bucureşti,1998, 
pp. V-XXXVI. Vezi Idem, Geneza modernă a ideii naționale, ed. cit. 


227 


Constantin Schifirneţ 


toriu. El nu neagă importanţa lor ca elemente esenţiale în ființa unui 
popor. Dar, deşi prin schimbarea celor două condiţii, personalitatea 
etnică durează cel puţin două generaţii, arată că şi altceva contează în 
ființarea reală a unei naţiuni: „Limba, numai întrucât e un complex 
de idei, de idealuri, de sentimente cu o nuanță specifică acelui popor, 
întrucât reoglindeşte un anumit suflet, e element esenţial al unui popor. 
Un român va exprima un suflet specific lui şi-n limba străină, iar un 
străin care ştie româneşte încă nu se exprimă «româneşte», pentru că 
încă nu şi-a plămădit un suflet românesc”*?. Esenţială în distingerea 
unei națiuni este structura ei sufletească specifică. Orice factor isto- 
ric, geografic, ereditar din această structură sufletească îi determină 
cursul dezvoltării ei ulterioare. În acest sens ortodoxia este un element 
de bază în arhitectura sufletului românesc. Religia nu este un element 
de suprafață, ci unul care conferă sens profund întregului fond al unei 
națiuni: „Toată viața unui neam poartă pecetea religiei sale.” 

Autorul merge mai departe şi într-un alt articol explică diferența 
dintre ortodoxie şi catolicism. Catolicismul este rațional şi imanentist, 
pe când ortodoxia este mistică şi transcendentalistă. Catolicismul 
se distinge printr-un dualism, una dintre consecințele acestuia fi- 
ind raţionalizarea întregii atitudini religioase a omului. Pentru că 
Dumnezeu este inaccesibil sufletului uman, despre el nu putem avea 
decât idei, cred cătolicii, şi de aceea Dumnezeu este numai obiect de 
reflexie, nu este trăire în catolicism. Întregul domeniu transcendental 
este raţionalizat: „Dualismul şi raționalismul catolic denaturează 
noţiunea Bisericii”. 

În ortodoxie Dumnezeu nu este inaccesibil, el este în lume, unit 
cu omul prin Duhul Sfânt. Cunoaşterea adevărului religios nu este 
consecința unei activităţi intelectuale, ci ea stă în trăirea în Dumnezeu, 
şi de aceea raţiunea nu mai este facultatea supremă a omului, iar locul 
ei este luat de viaţa bazată pe credinţa în Dumnezeu. Pentru ortodocşi 
nu este infailibilă decât Biserica în întregimea ei. La părintele Dumitru 
Stăniloae există o deosebire importantă între spiritul ortodox şi cel 
catolic: „şi deci imposibilitatea de-a le schimba real una cu alta, fără 


389 Dumitru Stăniloae, Între românism şi catolicism, „Telegraful român”, anul LXXVIII, 
nr. 86, 1930,p.2. 


390 Idem, Între ortodoxie şi catolicism, „Telegraful român”, anul LXXVIII, nr. 88, 1930, 
p1; 

a-ți altera fiinţa spirituală”. 

Ortodoxia este analizată ca expresie a creştinismului originar nes- 
chimbat dar remarcându-i-se capacitatea de a răspunde necesităților 
spirituale ale omului contemporan. Ea nu s-a modificat esenţial în 
cursul evoluţiei istorice timp de două mii de ani, nu s-a medievalizat 
ca romano-catolicismul şi nu e produsul protestului renascentist ca 
protestantismul: „Ea a rămas la valorile esenţiale şi permanent umane 
ale evlaviei, la preocupările simple, adânci şi netrecătoare ale omului 
în raportarea lui la absolut”. Ea şi-a păstrat un caracter popular „iar 
poporul, cu simplitatea lui, rămâne deschis întotdeauna numai proble- 
melor reale şi esenţiale ale vieții”. 

S-a spus ca evoluţia noastră istorică ar fi o enigmă, unii istorici 
străini negăsind explicații privind rezistenţa în timp a poporului român. 
Părintele Dumitru Stăniloae găseşte cauza continuității noastre în orto- 
doxie, singura ce a conservat identitatea noastră etnică: „De aceea iubim 
noi atât de mult ortodoxia, pentru că iubim sufletul neamului nostru, 
pentru că ne recunoaştem în ea tot ce e mai adânc şi mai bun în noi, 
pentru că aspiraţiile şi idealurile ei au devenit şi idealurile noastre [...] 
Datorită ortodoxiei neamul nostru n-a fost singur în lunga sa istorie în 
care n-a avut nici un ajutor de la oameni ci a fost cu lisus Hristos”. 

Trebuie spus că părintele Dumitru Stăniloae dovedeşte o rară pro- 
funzime în studiul ortodoxiei, văzută ca întemeietoare a creştinismului, 
neschimbată în esenţa ei, dar adaptabilă timpurilor, fără că aceasta să 
însemne „o schimbare esenţială a ei ca mister, sau o înlocuire a mi- 
sterului ei cu o ideologie determinată de un timp sau altul. Ea a rămas 
mereu acelaşi mister al datelor simple, fundamentale şi necesare ale 
trăirii religioase”. 

Oponenții săi au venit cu obiecţia că, aşa cum catolicismul s-a adap- 
tat mentalităţii medievale şi renascentiste, aşa s-a adaptat şi ortodoxia 
mentalităţii bizantine, care ar fi estompat miezul viu al misterului 
creştin într-un ritual cu fast formalist şi aristocrat. Părintele nu neagă 
această influenţă, numai că, afirmă el, ea nu a atins esența misterului 

391 Ibidem, p. 2. 


392 Idem, Câteva trăsături caracteristice ale ortodoxiei, „Mitropolia Olteniei”, an XXII, 
1970, nr. 5-8, p. 730. 


393 Ibidem, p. 731. 


394 Dumitru Stăniloae, Ortodoxia, lumina lumii şi inima neamului nostru, „Telegraful 
român”, anul LXXXVIII nr. 11, 1940, p. 1. 


395 Ibidem. 

creştin, şi trăirea creştină originală a generat gândirea şi arta bizantină. 
Cât priveşte poporul român, exegetul subliniază specificitatea sa 
spirituală faţă de alte popoare ortodoxe, dată de sinteza dintre cultura 
Răsăritului şi cea a Occidentului: „Noi suntem poporul cu spirituali- 
tatea cea mai apropiată de cea genuin creştină de lumina originară a 
lui Hristos. [...] Noi avem în suflet dulceaţa serafică a Răsăritului, dar 
şi spiritul disciplinat al legiuitorilor apuseni”. 

Ortodoxia nu a creat antagonisme şi conflicte între ordinea 
bisericească şi ordinea statului sau a culturii: „A găsit totdeauna în 
solicitudinea pentru aspiraţiile profunde ale poporului o platformă de 
înţelegere şi de colaborare cu statul”. 

Spuneam ca părintele Dumitru Stăniloae a acordat loc privilegiat 
națiunii şi naţionalismului. Pornind de la cartea lui C. Rădulescu-Motru, 
Românismul. Catehismul unei noi spiritualități, teologul diferenţiază 
naționalismul din secolul al XIX-lea de cel din secolul al XX-lea. În 
veacul naționalităților națiunea este concepută geografic şi extensiv, 
adică prioritar teritorial. Celălalt veac „pleacă de la convingerea, 
dovedită ştiinţific, despre caracterul specific al fiecărui neam şi din 
credinţa într-o misiune spirituală a neamului tău. Astăzi naționalismul 
nu mai are ca scop libertatea, înţeleasă oarecum fizic, ci dezvoltarea 
însuşirilor specifice ale neamului propriu, realizarea spiritualității tale 
proprii, cu convingerea că această spiritualitate are o valoare eternă./ 
Naționalismul de azi vorbeşte de Dumnezeu, ca ziditor al neamului din 
care faci parte şi ca ajutător în dezvoltarea tipului de spiritualitate cu 
care l-a înzestrat. Naționalismul de azi e conştient că neamul slujeşte lui 
Dumnezeu atunci când prin muncă încordată îşi dezvoltă însuşirile sale 
proprii”. Această aserţiune confirmă ideea enunțată mai sus despre 
concepția nouă privind națiunea, propusă de părintele Stăniloae, prin 
depăşirea viziunii asupra naţiunii redusă la un teritoriu şi mediu fizic, 
accentuând distingerea ei prin spiritualitate. 

Teologul face diferenţa între sensul etnic şi cel de cetăţenie al terme- 
nului de naţional, pledând pentru cel etnic, asemenea lui Crainic“. Din 


396 Idem, Între Orient şi Occident, „Telegraful român”, anul LXXXIX nr. 30, 1941, p. 


397 Idem, Naționalismul în cadrul spiritualităţii creştine, „Telegraful român”, anul 
LXXXIV, nr. 36, 1936, p. 1. 


398 Studiile actuale judecă drept schematică distincția dintre formele etnice şi cele civice 
ale identității naționale şi se sugerează în locul ei diferența între mecanismele utilizate de actorii 
sociali când ei reconstruiesc granițele identității naționale într-un timp dat şi resursele simbolice 

această perspectivă discută oportunitatea breslelor, care ar îndepărta 
pe muncitori, în mod fericit, de concepţia marxistă, promotoare a ideii 
despre lupta de clasă ca formă de exprimare a relațiilor muncitorilor 
cu societatea: „Profesiunile sunt pentru organismul social al naţiunii, 
ceea ce sunt diferitele stări harice în organismul mistic al Bisericii: 
mădulare cu funcțiuni deosebite, care se întregesc unul pe altul, lucrând 
în favorul întregului, şi abia prin această în favorul lor. / Într-un stat 
naţional adevărat (acesta însă trebuie să fie şi creştin) muncitorii de 
toate categoriile sunt pentru stat, dar şi statul pentru ei. Muncă în toate 
formele ei trebuie să fie marele criteriu, după care au să fie cetăţenii 
cinstiți şi răsplătiți”. 

Părintele Dumitru Stăniloae a fost permanent preocupat de provo- 
carea secolului al XX-lea - comunismul -, sistem social şi politic care 
nu era doar o ideologie, ci se înfăptuia concret în una din cele mai mari 
țări din lume, şi pe deasupra cu un popor ortodox. Analizele sale des- 
pre comunism, despre relaţia religiei cu acesta au motivații spirituale 
şi naţionale adânci derivate din primejdia reală a unui sistem social 
programatic ateu şi antinaţional. Autorul se impune ca un subtil exeget 
al comunismului, punându-i în relief limitele şi incompatibilităţile cu 
trebuinţele reale ale fiinţei umane, examinate în diversitatea lor. Tocmai 
de aceea susține necesitatea diferenţierilor în viaţa socială, repudiate 
de comunism”. Biserica creştin-ortodoxă acceptă inegalitatea dintre 
oameni, deoarece, în mod natural, ei diferă între ei prin forţă, interes, 
motivații, chiar şi atunci când au aceleaşi aptitudini. Ideea va fi nuanțată 
în anul 1944 înclinând mai mult spre ideea egalităţii promovate de 
creştinism. 

Teologul consacră un amplu studiu sociologiei şi Serviciului social 
iniţiat de D. Gusti, un autentic demers de analiză a dimensiunii socia- 
le a religiei. Cum sociologia românească se revendică din doctrinele 
sociologiei franceze, cu deosebire din cea a lui Durkheim, a apărut în 
mediile intelectuale şi religioase, pornindu-se de la iniţiativa lui Gusti, 
întrebarea privind legătura dintre concepţia lui Durkheim şi Serviciul 


la care ei apelează când reconstruiesc aceste graniţe, Olivier Zimmer, Boundary mechanisms 
and symbolic resources: toward a process-oriented approach to national identity, „Nations 
and nationalism”, volume 9, part 2, april 2003, p. 173. 

399 Idem, Noua organizare a breslelor, „Telegraful român”, anul LXXXVI, nr. 42, 1938, 
p. 1. 

400 Idem, Necesitatea ierarhiei în viața socială, „Telegraful român”, anul LXXXIV, nr. 
39, 1936, p. 1-2. 


231 


Constantin Schifirneţ 


social. Autorul apreciază că nu există nici o legătură, pentru că instituţia 
gustiană, axată pe căminul cultural, este o simplă organizare şi siste- 
matizare formală a activităţii din satele româneşti: „Căminul cultural 
nu e confiscat de nici o concepţie de viaţă, ci este doar un loc şi un 
îndemn pentru munca de propagare a acelor idei şi sfaturi care ni se 
vor părea mai potrivite cu firea şi cu trebuinţele poporului nostru'*"!. 
Numai datorită interesului în mediile universitare româneşti faţă de 
sociologul francez, teologul discută despre concepţia acestuia despre 
religie. Să amintim că după Durkheim, religia este o formă de răspuns 
la probleme ale omului pe care nu le poate explica altfel, iar pe teo- 
log îl nemulţumeşte imprimarea caracterului ateist sociologiei: „Dar 
Durkheim a depăşit marginile impuse de ştiinţă şi a împletit sociologia 
atât de strâns cu anumite teorii filosofice ateiste, încât azi cu mare 
greutate reuşesc unii sociologi sa înlăture obşnuinţa ca sociologia nu 
se poate dispensa de astfel de teorii'*%?. Sociologia explică tot ce ţine 
de sufletul omenesc prin societate. În acest fel sociologia ar fi o ştiin- 
tă care vrea sa explice şi să monopolizeze tot ce ţine de societate. Pe 
părintele Dumitru Stăniloae îl intrigă mult convingerea lui Durkheim 
ca totemismul este cea mai veche religie. 

Ceea ce surprinde la un mare erudit cum este părintele Stăniloae, 
este analiza scrierilor lui Durkheim după o carte a unui teolog român, 
Emilian Vasilescu“, şi nu după lucrarea sociologului francez, Formele 
elementare ale vieţii religioase, fără ca astfel sa tăgăduim justeţea 
aserţiunilor sale despre consecinţele ateiste ale ideilor lui Durkheim. 
Trebuie spus că Durkheim a argumentat necesitatea devenirii soci- 
ologiei ca o ştiinţă asemănătoare ştiinţelor naturii“. Este limpede 
diferenţierea făcută de Emile Durkheim între sociologie ca ştiinţă şi 
alte moduri de cunoaştere a societății. De altfel, una din criticile cele 
mai puternice aduse sistemului durkheimian, inclusiv de un sociolog 
român, D. Drăghicescu, a avut în vedere exact negarea oricărui rol 
conştiinţei în societate, sau aşa cum spune teologul român, al vieţii 
sufleteşti. Părintele Dumitru Stăniloae este îndreptăţit, din perspec- 


401 Idem, Există vreo legătură între sociologia lui Durkheim şi Serviciul Social?, 
„Telegraful român”, anul LXXXVII, nr. 8, 1939, p. 1. 


402 Ibidem. 


403 Emilian Vasilescu, Interpretarea sociologică a religiei şi a moralei, Bucureşti, 
1936. 


404 Emile Durkheim, Regulile metodei sociologice, ed. cit., p. 35. 

tivă teologică, sa vadă în sistemul lui Durkheim o teorie metafizică 
pentru care tot ce este în sufletul omenesc se explică prin societate. 
Prin urmare, este inacceptabilă ipoteza totemismului ca stare inițială 
a societății omeneşti văzut de sociologul francez ca o „cheie a tuturor 
explicaţiilor ei.” 

Din acest unghi discută destul de critic manualul de sociologie al 
lui D. Gusti şi T. Herseni, insistând pe ideea afirmată de cei doi autori 
despre posibilitatea religiei de a fi fenomen social, similară cu ideea 
lui Emile Durkheim despre dimensiunea esenţială a religiei. 

Interesant este articolul său prilejuit de asasinarea primului mi- 
nistru Armand Călinescu, pentru că ridică problema atitudinii faţă de 
instituţiile statului, anume criticismul cu orice preţ, o boală endemică 
a românilor. Teologul, procupat în mod legitim de întărirea autorităţii 
statale după desăvâşirea unităţii naționale, vede, ca pe o racilă naţio- 
nală, critica în sine a statului: „Spiritul nenorocit de critică exagerată 
şi exclusivă a fost o calamitate. Pentru mulţi nimic ce făcea stăpânirea 
nu era bun. Duşi pe lunecuşul criticii negative, întindeau peste toate un 
aspect sumbru: totul era aşa de rău. Neamul întreg se afla într-o aşa de 
mare suferinţă şi strâmtoare, încât nu mai exista nici o speranță şi nici un 
temei de încredere”"%. Aserţiune de o actualitate indiscutabilă. Nimic 
nu au găsit şi nu găsesc bun unii intelectuali în statul român, fiind pusă 
sub semnul îndoielii nu doar conduita clasei politice, ci a unui întreg 
popor. Se confundă adesea analiza lucidă, obiectivă a stărilor de lucruri 
cu negarea a tot ce se întâmplă în viaţa socială românească. Părintele 
Dumitru Stăniloae opune criticismului o altă virtute: iubirea de neam, 
încrederea în el, solidaritatea naţională: „Cine îşi iubeşte neamul cu 
adevărat, acela nu va urî, nu va critica, nu va lovi în nici unul din exem- 
plarele naţiunii sale, ci dacă acel exemplar într-adevăr nu e la înălțimea 
cerinţelor, va căuta să-l îndrepte cu cuvântul, cu dragostea, va căuta să-l 
şi înţeleagă, sa vadă şi laturile bune care pot decurge din lucrarea lui./ 
Îndreptarea cea mai mare ce o poţi aduce în viaţa naţională e să faci 
tu mai bine şi prin frumuseţea pildei tale şi prin căldura cuvântului tău 
sa lărgeşti cercul celor ce fac mai bine.” De aceea el pledează pentru 
dragoste, credință şi muncă pentru ţară: „Cât de vrednice de critică mi 
s-ar părea stările din țara mea, sunt infinit mai bune decât cele pe care 
le-aş avea ca român, când mi-aş pierde independenţa, când ţara mea 


405 Dumitru Stăniloae, Solidaritate naţională, „Telegraful român”, anul LXXXVII, nr. 
40, 1939, p. 1. 

n-ar mai fi liberă.” Teologul ridică o chestiune fundamentală, anume 
iubirea de țară vine din fiinţarea ta într-o patrie reală, care, la rându-i 
trebuie şi ea protejată, cum ar spune sociologul Traian Brăileanu, de 
agresiunea mediului extern. 

Am arătat ca părintele Dumitru Stăniloae este un foarte atent şi 
pătrunzător observator al realităţilor româneşti şi al evenimentelor din 
afara ţării. Astfel, discută despre iniţiativa constituirii Statelor Unite 
ale Europei, în realizarea căreia crede că sunt necesare câteva condiţii 
prealabile foarte importante, „şi care după toate probabilitățile nu vor fi 
niciodată împlinite.” Întâi, unificarea Europei este posibilă numai prin 
o prealabilă creştinare profundă a sufletelor, altfel se ajunge la o luptă 
între naţiunile europene: „Sentimentul naţional devine sub inspirația 
şi influenţa egoismului şi mândriei omeneşti o patimă exclusivistă, 
imperialistă, o dorinţă de îngenunchiere a neamurilor străine”. Cine 
garantează că cele câteva popoare mari în lupta pentru supremație nu vor 
căuta sa înlăture de la orice drepturi popoarele mici, se întreabă teolo- 
gul. Nu se pot înfiinţa State Unite ale Europei fără asigurarea stabilităţii 
tuturor popoarelor, mai ales a celor mici. El nu se împotriveşte ideii 
unei Europe unite, însă ca român, ce a trăit de curând din plin senti- 
mentul împlinirii naționale, nu poate să nu interogheze noua situație 
ce se conturează în spaţiul vechiului continent. Care ar fi liantul între 
tări atât de diverse cultural, religios şi economic? Numai forța morală 
din sufletul fiecărui popor ar stăvili expansionismul spiritual, juridic, 
economic şi geografic al unor popoare în dauna altor popoare mai 
mici, iar această forță nu poate fi susţinută decât de creştinism. În 
afară de încreştinarea adâncă a popoarelor, este nevoie de organizare 
„ținând seama nu de idealurile ce le propovăduieşti oamenilor, ci decât 
şi-au însuşit din ele trainic în sufletul lor.” Teologul nu este interesat 
numai de predicarea învăţăturii creştine şi, prin urmare, face diferența 
între propovăduire şi organizare. Prima este idealistă, a doua trebuie 
să fie realistă. În cazul dat al proiectului Statelor Unite ale Europei, 
organizarea acestora se cuvine a fi făcută pornind de la ceea ce este 
omul concret: „Creştinismul cu alte cuvinte va îndemna popoarele în 
general la mai multă frăţie, dar nu va preciza ca urmăreşte realizarea 
organizației juridice a Statelor Unite ale Europei de pildă, decât atunci 
când omenirea s-a dovedit sufletește suficient de pregătită pentru ase- 


406 Idem, „Statele Unite ale Europei?”, „Telegraful român”, anul LXXXVII, nr. 47, 

menea lucru.” Înfăptuirea Uniunii europene rămâne, înainte de orice, 
un proiect de spiritualizare creştină a întregului spaţiu european. 
Cerința astfel formulată nu reprezintă expresia unei subiectivităţi ci 
a unei legi fundamentale a vieţii omului, anume mişcarea spre un ideal 
unitar potrivit spiritului“. După această lege ființează şi națiunile, 
definite „sinteze biologic spirituale.” De la această condiţie scrutează 
structura etnicului românesc într-o manieră lucidă, dincolo de orice 
nostalgie pentru originile noastre daco-romane, dând un răspuns la 
întrebarea ce dăinuie de vreo două secole, cu privire la calea de evoluţie 
a naţiunii române. Acceptând în structura poporului român dacismul 
şi latinitatea, părintele Dumitru Stăniloae observă, pe bună dreptate, 
existenţa neamului nostru sub forma unei entități — românitatea, diferită 
de componentele originare: „Neamul românesc este o sinteză biologică 
spirituală a mai multor părți care au intrat în compoziţia lui. Cele mai 
principale sunt: elementul dac, elementul latin şi creştinismul (cel latin 
n-a fost chiar latin după sânge fiindcă o mare parte dintre colonişti 
au fost aduşi din provinciile Asiei Mici). Dar este o sinteză nouă, o 
individualitate proprie, cu un principiu de unitate deosebite de toate 
părțile componente. Legea cea mai înaltă a neamului nostru e româ- 
nitatea: dezvoltarea exagerată a unuia dintre elementele componente 
duce la pierderea individualităţii sale.” Foarte puţin s-a discutat despre 
această teză a părintelui Stăniloae, de importanță aparte în înţelegerea 
concepţiei sale despre relaţia dintre Biserica Ortodoxă Română şi 
naţiune, instituită ca replică la controversele din anii'30 ai secolului al 
X X-lea când se accentua tracismul nostru, ceea ce l-a făcut pe Şerban 
Cioculescu sa vorbească de tracomanie şi tracomani. Faţă de curentul 
general dominat de teza unei continuităţi între dacism şi latinism, pe 
de o parte, şi biserică, pe de altă parte, exegetul îi contrapune ideea 
românităţii: „Judecata logică şi bunul simţ, ca şi poruncile realității, cer 
să trăim după legea individualității noastre naţionale, adică româneşte 
[...] Nu romanitatea, nu dacismul, ci românitatea cu tot ce cuprinde ea, 
această e legea cea mai înaltă prin care menţinem şi ne împlinim misiu- 
nea noastră [...] să ne menţinem şi să desfăşurăm în toată plenitudinea 
însuşirile românilor, nu ale romanităţii noastre”*%. În acest punct teo- 


407 Idem, Idealul național permanent, |, „Telegraful român”, anul LXXXVIII, nr. 4, 
1940, p. 1. 

logul se întâlneşte cu alți doi autori ce au respins exagerările rezultate 
din accentuarea originilor noastre - Titu Maiorescu şi Aurel C. Popovici. 
Maiorescu exprimă poziția neechivocă cu privire la evoluția modernă a 
românilor - sincronizarea cu spiritul timpului şi nu reîntoarcerea la un 
model de societate ce a existat în antichitate“”. Iar Aurel C. Popovici 
afirmă limpede: „Nu suntem romani; dar suntem un popor romanic. 
Şi nimeni dintre românii de astăzi nu mai visează sa ne ducă îndărăt la 
Roma, sa ne facă iarăşi romani. Aşa cum se găseşte neamul românesc 
e de mult diferențiat de cel roman; e o națiune închegată. Ce a fost, 
a fost. Istoria nu o putem reface", o exprimare clară a deosebirilor 
istorice dintre fondul etnic originar şi fondul etnic actual. 

Viziunea părintelui Dumitru Stăniloae aupra naţiunii se înscrie în 
ceea ce astăzi se numeşte primordialism prin acceptarea manifestărilor 
conştiinţei naţionale româneşti cu mult înainte de perioda modernă încât 
el susţine că pe timpul cronicarilor acestea erau frecvente. Exegetul 
introduce în studiul naţiunii teza despre structurarea conştiinţei 
naţionale în trei componente: I.conştiinţa de sine, a unui ins real; 2. 
conştiinţa apartenenței la un neam şi a dispunerii unor determinante 
naţionale; 3. sentimentul responsabilităţii şi al jertfei față de conaționali: 
„Neamurile sunt comunităţi lăsate de Dumnezeu, în care trăieşte în 
chip natural orice om. E un ciclu de existență mai apropiat de orice 
om, fără să se excludă legătura cu ciclul mai larg al umanităţii. [...] 
Chiagul de iubire şi de sacrificiu între membrii unui neam nu-l poate 
întreține decât credinţa în Dumnezeu. Orice grupare etnică s-a ridicat 
de la starea de popor la starea de națiune prin credinţa în Dumnezeu. 
Dovadă ca mai înainte de a avea un stat — expresie a naţiunii, neamurile 
au avut religie'"!!. Autorul sesizează corect mecanismele de constituire 
a naţiunilor, deoarece într-adevăr una din premisele indiscutabile ale 
acestui proces a fost, cel puţin în Europa creştină, apartenenţa la un cult 
religios, probă a identităţii naționale, şi de aceea una din armele folosite 
de imperii în lupta împotriva popoarelor ce-şi revendicau, îndreptățit, 
un stat propriu, a fost erodarea sau chiar desfiinţarea instituţiilor reli- 


autocefaliei bisericeşti, „Ortodoxia românească”, Bucureşti, 1992. 

gioase. lată de ce este legitim dezideratul recunoaşterii în Constituţia 
Europei unite a creştinismului drept fundament al identităţii naţionale 
şi al celei europene. 

Merită să observăm cum părintele Dumitru Stăniloae leagă existența 
națiunii de aspiraţia omului spre o ordine spirituală eternă, pentru 
că omul nu se mulţumeşte cu un adevăr relativ şi cu valori morale 
trecătoare, şi caută adevărul absolut, acelaşi pentru toți oamenii. În 
consens cu filosofia sa personalistă, teologul aseamănă evoluţia naţiunii 
după aceleaşi norme ca persoana: „Omul e destinat însă să se dezvolte 
ca om prin comuniunea cu ordinea eternă, până la asemănarea cât 
mai puternică cu această ordine. [...] lar realizarea culminantă în or- 
dinea creaţiunii este persoana. [...] Precum fiecare ins creşte în spirit, 
în însemnătate, prin relație pozitivă, prin înaintare spre plenitudine 
spirituală pe acea a ordinii eterne care-i este adecvată fiinţei lui, tot 
aşa şi neamurile cresc în puteri prin acel fel de comunicare activă cu 
ordinea eternă care le este proprie lor, care le este indicată de fiinţa lor 
originală ca întreg, care formează legea cea mai înaltă a individualităţii 
lor etnice™!?. Rezultă că idealul naţional permanent al neamului româ- 
nesc este creşterea sa spirituală în relaţia cu ordinea valorilor eterne 
determinate de individualitatea sa etnică dată de românism, adică 
prin o comuniune românească cu Dumnezeu. Ortodoxia este modul 
românesc de comuniune cu ordinea spirituală transcendentă şi ea „are 
o funcție esenţială şi chiar capitală în viața românismului. Idealul 
naţional permanent al neamului nostru nu poate fi conceput decât în 
legătură cu eg™’?, 

Am spus că în concepţia părintepărintelui Dumitru Stăniloae 
națiunea este o realitate naturală, idee dominantă în întreaga sa 
publicistică, dar exprimată în toată plenitudinea ei într-un articol din 
1940 despre raportul dintre creştinism şi naţiune. Întâi sa remarcăm 
descrierea naţiunii prin notele definitorii şi componentele ei, regăsite în 
studiile moderne despre fenomenul naţional, la care el adaugă destinul, 
probabil stimulat şi de lucrări germane şi de spiritul timpului prezent în 
lucrări ale filosofilor (C.Rădulescu-Motru) şi istoricilor (P.P Panaitescu) 
români: „Cea mai naturală dintre relaţii este comuniunea cu cei 
apropiaţi, care au în toate cazurile fireşti aceeaşi limbă, aceeaşi istorie, 

412 Idem, Idealul național permanent, Il, „Telegraful român”, anul LXXXVIII, nr. 5, 
1940, p. 1. 

413 Ibidem. 


237 


Constantin Schifirneţ 


aceleaşi aspirații, acelaşi destin. Naţiunile sunt comunități de destin 
(subl. ns), comunităţile cele mai temeinice, mai statornice, înfăşurate 
prin mai multe fire de legătură deosebit de profunde, față de alte tipuri 
de comunităţi. [...] Creştinismul n-a venit să se opună tendinţelor celor 
mai fireşti de comuniune, concretizărilor celor mai profunde ale acestor 
tendinţe, n-a venit să înăbuşe natura, să o facă sa caute alte forme de co- 
muniune, mai puţin fireşti, ci să intensifice, să înalțe, să desăvârşească 
formele naturale ale relaţiei omeneşti. [...] Creştinismul răzbate în mod 
necesar spre naționalism. [...] privirea lui Dumnezeu cade pe neamuri 
şi numai întrucât inşii fac parte din neam, simte fiecare privirea lui 
Dumnezeu asupra lui'*!*. Mântuirea nu poate fi dobândită de om ca 
eu izolat, ci în calitatea lui de membru al unei comunităţi, iar cea mai 
bună comunitate este cea națională. 

Prin definirea naţiunii ca o comunitate de destin, Stăniloae depăşeşte 
cadrul biologic şi etnografic de definire a acesteia, relevându-i forța de 
a reuni persoane în aceeaşi comunitate pe temeiul împlinirii aceluiaşi 
destin. Națiunea rămâne cadrul în care are loc transformarea religioasă 
a omului, pentru că religiosul este intrinsec ființei umane. Prezenţa 
naţiunii în epoca modernă reprezintă expresia aceleiaşi perenităţi a 
sacrului creştin 


2. Biserica ortodoxă 


O contribuţie de luat în seamă este stabilirea diferenţelor de către 
părintele Dumitru Stăniloae între tradiția Bisericii, tradiția naţională 
şi moştenirea genetică, răspunzând astfel trebuinţei de clarificare a 
conceptului de tradiţie mult vehiculat în dezbaterile publice. 

Tradiţia bisericii vine din temelia ei dată de un factor suprapersonal 
şi supratemporal, Duhul Sfânt, cel ce-i dă identitatea, însă faptul nu 
se produce de la sine, ci prin acţiunea conştientă a omului şi voinţa sa: 
„Totuşi şi în ea Duhul Sfânt nu lucrează decât prin voinţele omeneşti, 
prin înduplecarea acestora la o deplină identificare cu tradiţia Bisericii şi 
la o deplină integrare a lor în mediul, în fiinţa Bisericii. [...]. Biserica, şi, 
implicit, identitatea ei există numai că o virtualitate voită de Dumnezeu, 
până nu consimt voinţele omeneşti la realizarea ei concretă. Poate într- 
un anumit înţeles şi neamurile sunt virtualități voite de Dumnezeu, 

devenind actualități şi menţinându-se ca atare numai prin factorul 
omenesc voluntar, când ia atitudine pozitivă faţă de tradiție””"5. 

Biserica întruchipează tot ce este natural, omenesc şi dumnezeesc, 
iar neamul ființează şi prin factori nespirituali. Menţinerea tradiției la 
un popor este generată de mediul natural în care ea fiinţează, deoarece 
stăpânirea forțelor naturale ține de anumite cutume şi norme stabilite 
de-a lungul generațiilor: „Când voinţa consimte la păstrarea tradiţiei, se 
mențin şi se precizează realităţi continue şi bine orânduite, prin acordul 
a doi factori: unul voluntar şi altul extravoluntar”"!*. Când voinţa refuză 
tradiția „se sparg marile realități colective şi bine definite şi se produce 
haosul anarhic al unor centre individuale nestatornice....”” Teologul 
surprinde mecanismul funcționării unei naţiuni prin tradiţie, singura 
ce uneşte permanenta şi istoricitatea esenţialităților lumii: „Totdeauna 
în relația dintre părinte şi copil, în relaţia dintre generaţia înaintaşe şi 
cea următoare, se joacă tot destinul neamului. Această relație trebuie 
să poarte de aceea accentul unei nesfârşite seriozități. Aici se asigură 
sau se primejduieşte existența neamului, după cum se produce său 
nu legarea noii generaţii de tradiţia ce vine din negură de veacuri”. 
Factorul spiritual-voluntar determină decisiv înlănțuirea generaţiilor 
cu efect nemijlocit în menţinerea identităţii naționale a unui popor. 

Exegetul se înscrie în trendul dezbaterilor, la începutul anilor'40, 
din cultura noastră, privind chestiunea relațiilor dintre generaţii, mai 
târziu, în anii'60, fiind temă dominantă în timpul marilor mişcări ale 
tineretului occidental. 

În desfăşurarea unei tradiţii se impun elemente stabile, entități 
permanente ce-i conferă perenitatea: „Deci istoria unei tradiţii nu e 
o curgere neîncetată, o schimbare continuă şi treptată a întregului; 
rămâne ceva, şi anume ceea ce-i mai esenţial, care nu se schimbă în 
tot cursul istoriei unei comunități identice cu sine însăşi. Ceva, în oa- 
recare privinţă, asemănător observăm la orice tradiţie şi în speţă la cea 
naţională. Puterea ei de rezistență față de curgerea vremii se datorește 
unei aureole de caracter mistic, religios, sacral”*"*. Teologul exemplifică 
aceste entități perene prin persistenţa, la unele popoare vechi, a mitului 
ca strămoşii coboară din zei, ca aceştia au avut un rol esenţial în actul 


415 Idem, Creştinism şi tradiție în viața națională, „Luceafărul”, I, nr. 2, 1941, p. 42. 

lor de naştere, şi de aici credinţa în originea lor divină. 

Biserica are ca fond primar şi principal al predaniei sale tradiția 
de origine divină, „acea parte a Revelaţiunii care n-a fost scrisă în Sf. 
Scriptură. Aşa zisă tradiţie bisericească, deosebită de cea dumnezeiască, 
nu adaugă nimic şi nu aduce nici o modificare esenţială acesteia, ci e 
numai valorificarea în timp a ei". 

În concepţia sa, tradiţia națională nu se confundă cu transmisiunea 
biologică. Dar, ea nu este asigurată integral de „identitatea fiinţială a 
unei naţiuni, de acelaşi duh care prezidează dinlăuntru toată istoria 
unui popor, căci în acest caz nu am vedea neamuri abătute de la linia 
lor până la deznaționalizare sau până la desfigurare, sub influenţa unor 
factori cărora s-ar fi putut rezista”. 

Teologul este un senzor al frământărilor spirituale ale timpului său şi 
nu-i scapă interesul unor categorii sociale faţă de valorile păgânismului. 
Într-adevăr, sub influenţa covârșitoare a cugetării lui L. Blaga, tinerii 
creatori din anii sfârşitului deceniului trei şi ai începutului deceniului 
patru din secolul al XX-lea se îndreptau spre studiul şi valorificarea 
de mituri, folclor şi mentalități străvechi. Pentru teolog întreaga va- 
rietate a creaţiei folclorice româneşti, artă şi obiceiuri are un caracter 
creştin ortodox. De aceea, discută despre tradiții tezaurizate în aceste 
componente ale culturii. 

Părintele Dumitru Stăniloae formulează silogismul tradiţiei: 

„l. unde se părăseşte tradiţia e în primejdie existenţa neamului. 
Acesta se ține prin tradiţie. 

2. Tradiția pe planul vieţii cotidiene şi pe al celei politice, este strâns 
împletită cu elementul religios, mitic. Eliminarea acestuia e împreunată 
cu părăsirea tradiţiei. Consistenţă dă tivitura de aur a luminii de dincolo, 
altfel se destramă întreagă. 

3. Cine vrea ca neamul său sa continue a exista, trebuie să țină 
la tradiția lui şi implicit să creadă tare în grija ce-o poartă lumea 
suprafirească acestei tradiţii şi neamului”. 

Întâlnim în scrierile lui o definiţie originală a mitului, descris 
în relaţie cu religia: „Mitul e o dilatare, o revărsare a religiei peste 
marginile ei. Fiecare popor îşi toarce lumea lui mitică din substanţa 
religiei lui şi lumea această cuprinde în liniile ei mari atâta adevăr cât 

este în religia lui'"2. Aşadar, întreaga existență este religioasă, şi orice 
altă manifestare a spiritului uman porneşte de la religie, iar biserica 
este centrul unui popor: „Fără Biserică un neam e ca fără inimă. Îl 
aşteaptă destrămarea”"*5. Această profundă aserțiune nu este doar o 
idee excepţională a unui gânditor, ci ea dă expresie unor dureroase 
şi exemplare experienţe cunoscute de multe popoare, inclusiv de cel 
românesc. 

La asemenea situaţii reale referă teologul în plin război, când se 
vede obligat a reitera una din dimensiunile fundamentale ale bisericii, 
legătura deosebit de intimă cu poporul românesc: „Cu toată unitatea 
dogmatică. Biserica ortodoxă s-a adaptat fiinţei etnice a fiecărui po- 
por în aşa măsură, încât a devenit pentru fiecare o Biserica națională. 
Ea a ştiut sa împace ideea ecumenică cu necesităţile de existenţă ale 
neamurilor într-un chip desăvârşit”. Păstrându-şi unitatea dogmatică 
bisericile s-au organizat în cadrul diferitelor naţiuni după principiul 
autocefaliei, ceea ce le dă posibilitatea de acţiune fără presiune externă, 
potrivit cu condiţiile specifice fiecărui popor. 

Popoarele ortodoxe nu au avut conflicte între biserică şi stat, aşa 
cum a fost în Occident. Întotdeauna în Răsărit biserica s-a asociat la 
trebuințele poporului său, l-a apărat şi l-a întărit: „Biserica a avut în 
istoria neamului românesc un rol de prim ordin.” Cuvintele de temelie 
ale credinţei creştine a românilor sunt de caracter latin. Prin latinitate 
am rezistat în faţa slavonismului, prin ortodoxie în faţa ispitelor din 
Apus. În credință poporul român a găsit un factor de conservare a 
unității sale. 

Teologul reliefează situația specială a românilor din examinarea ra- 
portului centru-periferie, fără a-l teoretiza, aşa cum vor face în anii “60- 
70 cercetători occidentali şi americani. Ce afirmă părintele Stăniloae? 
Românii se află într-o poziţie periferială în raport cu Europa, iar dacă 
nu ar fi fost ortodocşi ar fi ajuns o anexă a Occidentului: „Latinitatea, 
ca legătură cu Apusul, în împreunare cu ortodoxia, ca legătură cu 
Răsăritul, au făcut din poporul român un însărcinat al Europei pentru 
susținerea popoarelor din răsărit şi sud-est™5. Se exprimă teologic 
teza: „Poporul român este prin latinitatea şi ortodoxia sa o punte între 

Apus şi Răsărit”, idee regăsită la mulţi gânditori români despre cultura 
română — sinteză a culturii occidentale şi a celei orientale. 

Biserica ortodoxă a poporului român a avut misiunea de apărare a 
civilizaţiei europene, de salvare a popoarelor din sud-estul Europei şi 
de transmisiune a bunurilor culturale din Apus spre Răsărit, pentru că 
a susținut continuu comunitatea naţională: „Ea a fost în stare să dea 
această putere poporului român, deoarece ea are un interes vibrant 
pentru nație ca atare şi nu numai pentru om. Universalismul catolic 
şi individualismul protestant se întâlnesc în lipsa lor de interes pentru 
realizarea nației ca atare. Catolicismul vede omenirea dezbrăcată de atri- 
butul etnicităţii, protestantismul pe insul singuratic. În fond, amândouă 
consideră că insul religios e dincolo sau în afară de calificația etnică./ 
Biserica ortodoxă nu dezbracă pe insul religios de etnicitate şi nu-l sco- 
ate din comunitatea etnică. Comunitățile etnice sunt chemate ca atare 
la mântuire. Ele devin comunităţi bisericeşti. Acestea sunt bisericile 
autocefale. Insul se mântuieşte deodată cu neamul./ Neamurile sunt 
zone ontice ireductibile. Ele sunt unităţile specifice ultime ale omenirii. 
Din ele se explică individul şi prin ele trăieşte. Omenirea nu există ca 
un continuum sau discontinuum uniform. Creaţiunea lui Dumnezeu nu 
poate fi găsită nicăieri decât în înfățişările comunităţii etnice./Aceste 
întreguri etnice, vii organisme spiritual-biologice, nu pot fi sfărâmate 
pentru a se crea biserici anaţionale. Forţele de comunitate naturală ale 
neamului se intensifica şi înalță prin coborârea harului dumnezeesc, 
luând fiinţă Biserica. Astfel Biserica are în seama sa nu numai per- 
soanele, ci şi întregurile naturale şi coloratura lor etnică. Ea nu vede 
persoanele în izolare şi în uniformitate abstractă, ci ca mlădiţe ce cresc 
din seva tulpinei etnice. De aceea, fără a părăsi dogmele revelate, ea 
se modelează pe trupul fiecărei naţiuni, ca o concretizare a Providenţii 
divine pentru neam sau altul”*€. În acest pasaj se concentrează toată 
gândirea sa despre raportul dintre biserică şi naţiune, dintre creştinism 
şi naţiune. Într-un cuvânt, Biserica aparţine unui popor, îl exprimă ca 
atare, şi-i conferă identitate. 

Teologul constată că la români Biserica naţională este şi Biserică 
poporală, de aici deosebirea față de biserica rusă. „Biserica română n-a 
fost niciodată o Biserică a claselor suprapuse şi o Biserică a statului, 
o biserică oficială”"”, şi aici stă explicaţia încrederii cvasimajorităţii 

populaţiei de astăzi în această instituție modelatoare a spiritului româ- 
nesc. Sub stăpânire străină preoţii au fost singurii conducători naţionali 
ai satelor şi de aceea s-au interesat de toate problemele de viaţă ale po- 
porului: „Din intimitatea în care a trăit Biserica cu poporul, s-a născut 
o cultură poporală creştină-română de o bogăţie extraordinară ™’. Toate 
popoarele din sud-estul Europei cunosc spiritul poporal'”. În Apus 
creştinismul a fructificat o teologie abstractă, ca produs al rațiunii 
universale a intelectualilor. În Răsărit, rolul teologilor l-a împlinit 
poporul, care a meditat asupra revelaţiunii creştine din împrejurările 
sale concrete de viaţă şi a creat o cultură poporală creştină şi etnică. 
Românii au urmat întodeauna biserica pentru că o văd ca forță de 
susținere şi întărire a naţiunii şi a statului național, singularizând popo- 
rul român de celelalte popoare: „În România numai antinaţionalismul 
este anticreştin”", afirmă fără echivoc marele teolog. 

Istoriceşte, Biserica a fost un factor puternic de legătură între româ- 
nii de pe ambele versante ale Carpaţilor. În Transilvania, ea a avut un 
rol şi mai pregnant de identificare a ei cu românismul, deoarece poporul 
român era singurul ortodox din acel areal. Odată cu persecutarea po- 
porului român din Transilvania a fost persecutată şi ortodoxia, tocmai 
datorită identificării ei cu românitatea. Între provinciile româneşti 
s-au stabilit organic raporturi întemeiate în primul rând pe ortodoxie: 
„Principatele au ajutat Ardealului să-şi păstreze credinţa, iar acesta a 
comunicat Principatelor curajul limbii naţionale tipărite™®". 

Spirit obiectiv, teologul recunoaşte rolul bisericii unite în afirmarea 
identităţii naţionale: „Un noroc este pentru noi şi faptul că şi partea 
care a ieşit juridic din legăturile bisericeşti ale panromânismului, în 
credinţă şi organic a rămas în comuniune cu tot neamul. În adâncurile 
de suflet nu s-a produs nici o separație între cele două părţi ale români- 
smului ardelean şi nici o modificare a orientării religioase centripetale 
a tuturor românilor ™?. 

Cum se explică menţinerea de către Biserica ortodoxă în sufletul 
poporului ardelean a credinţei răsăritene ca factor principal de con- 

servare a lui ca entitate etnică? Răspunsul este limpede: „Biserica 
aceasta a fost în sensul deplin şi sincer al cuvântului o Biserică a 
poporului”*5. Năvălirile turceşti au cauzat multe suferinţe popoarelor 
ortodoxe, pătura superioară a fugit în ţări străine, unde s-a asimilat. 
Singurul care a rămas locului a fost poporul, iar Biserica a rămas 
solidară cu el. În Ardeal, împrejurările istorice au făcut ca Biserica să 
devină mai mult ca în oricare parte o Biserică a poporului. Aici boierii 
şi intelectualii s-au maghiarizat, pierzându-şi credinţa şi naționalitatea: 
„Întrucât poporul e națiunea în autenticitatea ei nefalsificată, Biserica 
ortodoxă ardeleană a primit din strânsa comuniune cu el, un cuprins 
şi o înfăţişare de pitoresc duh românesc". Poporul este alcătuit din 
cei nepregătiți şi asupriţi, iar biserica şi-a exercitat acea funcţie de 
ajutorare a claselor de jos. 

Amintind că N. Iorga a numit Biserica din Transilvania biserică 
de sate şi preoţi, părintele Dumitru Stăniloae remarcă binecuvântarea 
preoților în ridicarea poporului împotriva stăpânirii străine. Episcopii 
din Ardeal au fost nu numai conducători bisericeşti ci şi conducători ai 
poporului din toate punctele de vedere: „Ei au fost însă şi ocârmuitorii 
poporului pe linia destinului nostru național™®. 

Punându-se chestiunea unei eventuale revigorări de către Rusia a 
panslavismului, teologul afirmă apăsat: „ortodoxia noastră e numai a 
noastră. Ea e altceva decât pravoslavia rusească'"*. Ea nu are caracter 
şi tendințe internaţionale, ci susține cu ardoare diferențierile naţionale. 
Pentru că se discuta despre depăşirea principiului naționalităților prin 
organizarea Europei în unități mai mari, teologul afirma: „ortodoxia 
ar fi singura forță prin care ne-am susținea etnicitatea noastră prin 
caracterul ei naţional care o deosebeşte de tendinţele internaţionale 
ale celorlalte ramuri ale creştinismului. Ea ar fi singura forță spirituală 
care s-ar asocia cu atitudinea protestatară a neamurilor mici împotriva 
tendinţelor internaţionale de orice fel'*”. 

Cât priveşte fundamentul ortodox al filosofiei româneşti, contestat 
de unii filosofi pentru că ar fi împiedicată în creaţia ei liberă de afir- 
marea unei prea strânse legături între românism şi ortodoxie, teologul 

o spune răspicat: „Desigur filosofia românească viitoare nu e obligată 
să facă teologie ortodoxă. Câmpul ei e imens şi perspectivele ei adânci 
cât sufletul românesc. Dar acesta stă în legătură cu infinitul datorită 
şi credinţei ortodoxe în care s-a format™’ şi pledează pentru o con- 
tinuitate, prin „trăire pe linia destinului”, în creația spirituală ca şi în 
viața istorică a poporului, izvorâtă din cunoaşterea de sine, a fiinţei şi 
a misiunii sale încredințate de Dumnezeu. În credinţa străbună se pot 
găsi multe teme esenţiale de meditaţie filosofică: „Ortodoxia cuprinde 
în germenii ei anticiparea sintetică a timpurilor viitoare”, tocmai 
pentru că are un caracter popular. 

În aceeaşi direcţie a afirmării dimensiunii poporale a bisericii 
naţionale părintele Dumitru Stăniloae invocă argumentul răspândirii 
credinţei creştine prin transmiterea orală a Bibliei: „Poporul nostru a 
fost aşadar creştin — şi încă ce creştin! — prin Biserică, adică nu prin 
textul scris al Bibliei, ci prin textul ei curgând viu, dar acelaşi, printre 
oamenii legaţi prin credinţa în Hristos întreolaltă şi cu toţii ascendenţii 
până la apostoli". Exegetul apreciază că puterea propovăduirii nes- 
crise a Evangheliei este superioară lecturii acesteia. Poporul român a 
avut Sf. Scriptură în tot trecutul său, înainte de traducerile ei în limba 
română: „Biblia a jucat un rol uriaş, rolul primordial în formarea 
spirituală a poporului român, de la începuturile lui, nu numai din 1688, 
de când o avem întreagă tipărită în româneşte.” 

Factorul fundamentul ce a cimentat unitatea religioasă a poporului 
român pe parcursul istoriei sale este liturghia: „Liturghia şi slujbele 
răsăritene au rămas trăsătura bisericească de unire între toţi românii, 
chiar când între românii ardeleni s-a produs o separație din punct de 
vedere administrativ-bisericesc”*". Poporul român a rămas în cadrul 
aceleiaşi vieți religioase răsăritene, inclusiv uniţii, care au cerut în 
1700 „ca toată legea şi sărbătorile şi posturile să stea pe loc.” Iată de ce 
Liturghia „e legea spirituală a existenţei întregului popor român.” 

Din această prezentare, fatalmente limitată, se desprinde viziunea 
părintelui D.Stăniloae asupra fundamentului creştin al naţiunii - a celui 

ortodox pentru națiunea română -, o concepţie globală ce pleacă de la 
ideea teologică şi ajunge la scrutarea filosofică, antropologică, istorică, 
culturală şi geopolitică a naţiunii, statornicind o paradigmă de studiu 
al acesteia, în multe privinţe profitabilă şi astăzi în contextul dezbate- 
rilor privind ființarea naţiunii în contextul procesului de globalizare 
a lumii actuale. 

NOTĂ 


Studiile din acest volum au fost iniţial studii introductive la lucrări 
reeditate de noi. Alte studii au apărut în reviste academice. Unele dintre 
titlurile de mai jos au fost modificate în text din raţiuni de redacta- 
re, iar conţinutul unora dintre lucrări a cunoscut câteva modificări 
stilistice. 


1 Ştiinţă şi sociologie în opera lui Spiru Haret, studiu introductiv 
la Spiru Haret, Mecanică socială, Editura 100 + 1 Gramar, 2001, pp. 
I-XX XII; 

2 Modernitate şi reformă în viziunea lui Spiru Haret, „„Academica”, 
anul II, 11 (23), septembrie, 1992, p. 21. 

3 Traian Brăileanu, o concepție sociologică originală, studiu in- 
troductiv la Traian Brăileanu, Sociologie generală, Editura Albatros, 
2003, pp. V- LIV; 

4 Prima lucrare românească de teorie politică, studiu introductiv 
la Traian Brăileanu, Politica, Editura Albatros, 2003, pp. V-XLVII; 

5 O viziune monografică despre burghezia românească, studiu 
introductiv la M. Manoilescu, Rostul şi destinul burgheziei româneşti, 
Editura Albatros, 2002, pp. V-LIV; 

6 Dumitru Stăniloae despre fundamentul creştin al naţiunii, studiu 
introductiv la Dumitru Stăniloae, Creştinism şi naţiune, Editura Elion, 
2003, pp. V- XXII; 

7 Mircea Vulcănescu-restaurator al filosofiei „Viaţa Românească”, 
anul XCIX, ianuarie-februarie 2004, pp. 177-179. 

8 Mircea Vulcănescu şi sistemul sociologic al lui Dimitrie Gusti 
„Revista Română de Sociologie”, serie nouă, anul XV, nr. 1-4, 2004, 
pp. 247-258. 

9 N. Bagdasar - portretist al gânditorilor români, „Revista Română 
de Sociologie”, serie nouă, anul XVII, nr.1-2, 2006, pp. 119-140. 

